
Commisie voor de volkslectuur. Serie No. 392 


Sêrat Babad Panambangan 


Anyariyosakên Aluran ing Mangkunagaran Karanganipun Pakêmpalan 
Ngarang Sêrat ing Mangkunagaran 


Wêwênangipun ingkang nganggit sêrat punika kaayoman dening anggêr 
ing sêtatsêblad taun 1912 No. 600 


Kaêcap ing Indhonesi Sêdrikkêre Wèltêprèdhên 1918 


--- 4 --- 


Bêbuka 


Wiyosipun, ingkang minôngka purwakaning Sêrat Babad Panambangan 
jilid |, punika anyariyosakên lêlampahanipun Kangjêng Gusti Pangeran 
Adipati Mangkunagara ingkang jumênêng sapisan ing Surakarta, dipun 
wiwiti saking Ingkang Sinuhun Mangkurat Jawi ing Kartasura, mawi 
sajarahipun para lêluhur ing Mangkunagaran. 


Mila sêrat punika dipun wontênakên, amargi sangking dèrèng wontên 
sêrat babad ingkang maligi nyariyosakên aluran ing Mangkunagaran, 
wontên ugi ingkang kasêbut ing sêrat babad sanès-sanèsipun amung 
sawatawis, punika andadosakên cuwanipun ingkang sami nguningani, 
môngka lêlampahanipun Kangjêng Gusti Pangeran Adipati Mangkunagara 
ingkang jumênêng sapisan wau kathah patilasanipun ingkang elok, 
dumugi sapunika taksih wontên tôndha yêktinipun, punapadene 
lêlabêtanipun ingkang kenging sinudarsana. 

Ing pangangkah karangan punika kangge anggampilakên sintên ingkang 
karsa nguningani, utawi malih para darah tuwin para têdhaking punggawa 
sampun ngantos botên uninga dhatêng lêlabêtaning para lêluhuripun. 


Wondene sagêdipun kasêmbadan angwontênakên sêrat babad punika, 
botên liya saking pitulungan pèngêtanipun para darah tuwin para 
punggawa ing Mangkunagaran, saha malih mêthik saking: 


1. Babad Tanah Jawi têmbung Jawi. Karanganipun Radèn Ngabèi 
Yasadipura 


2. Babad Kartasura têmbung Jawi. Karanganipun Radèn Ngabèi 
Yasadipura 


3. Babad Pacina têmbung Jawi. Karanganipun Radèn Ngabèi Yasadipura 


4. Babad Giyanti têmbung Jawi. Karanganipun Radèn Ngabèi Yasadipura 


5. Babad Itih Kraton Surakarta. Karanganipun Radèn Ngabèi Yasadipura 


6. Babad Tanah Jawi têmbung Walandi (Prof. P.J. Veth). 


7. Babad Itih ing Mangkunagaran, karanganipun Rôngga Panambangan. 


8. Hikayat Tanah Indhia (têmbung Mlayu). 


Karanganipun para pakêmpalan ngarang sêrat. 


San Ê) n 


TARA 


sasurud dalêm, Ingkang Sinuhun Kangjêng Susuhunan Pakubuwana 
ingkang sapisan, ing nagari Kartasura, inggih punika ingkang jêjuluk 
Sinuhun Pugêr. 

Bab 1. Jumênêngipun Ingkang Sinuhun Kangjêng Susuhunan Prabu 
Mangkurat Jawi, ing Kartasura. 


Wiyosipun, nalika Ingkang Sinuhun Kangjêng Susuhunan Pakubuwana 
sapisan sampun surud, taksih tunggil taun, lajêng kagêntosan ingkang 
putra Kangjêng Gusti Pangeran Adipati Anom, ajêjuluk Ingkang Sinuhun 
Kangjêng Susuhunan Prabu Mangkurat Jawi, ing Kartasura, amarêngi taun 
Jawi 1643. Sinangkalan mantri papat ngrasa tunggal,[1] ing taun Walandi 
1719. 


Kacariyos, jumênêngipun sang prabu wau sampun apêputra, ingkang 
pambajêng kêkasih Radèn Mas Sura, pêparab Radèn Mas Sandi, miyos 
saking garwa pangrêmbe Mas Ayu Sumanarsa, wijil ing Dhusun Kêblokan, 
tanah Nglaroh (Surakarta) salajêngipun kajunjung sêsêbutan Radèn Ayu 
Kilèn, utawi Radèn Ayu Sêpuh, rajaputra wau wiwit timur kapundhut putra 
angkat dhatêng ingkang paman Pangerak[2] Adipati Purbaya, lajêng 
kasantunan nama Radèn Mas Damar, sarta dêdalêm nunggil wontên ing 
Kapurbayan. Diwasanipun taksih mênangi ingkang eyang Sinuhun 
Pakubuwana sapisan, kaparingan nama Pangeran Riya, lajêng dipun 
kramakakên angsal putranipun Panêmbahan Cakraningrat ing Madura, 
ingkang seda wontên kapal, nama Radèn Ayu Ragaasmara, sarta lajêng 
krama malih angsal kalihan putrinipun [pu...] 


36 sm 


[...trinipun] ingkang paman piyambak, Pangeran Adipati Balitar, kêkasih 
Radèn Ajêng Wulan, dados dhaup kalêrês sadhèrèk nak dhèrèk, inggih 
punika ingkang nurunakên trah-tumêrahing praja Mangkunagaran. 


Amangsuli cariyos, sang prabu utusan matêdhani sêrat dhatêng Patih 
Cakrajaya, ingkang sawêg pêrang anggêbag pambangkangipun Adipati 
Jayapuspita ing Surabaya, paring sumêrêp bilih ingkang rama sampun 
seda, ing mangke sang prabu anggêntosi jumênêng nata ing Kartasura, 
sarta paring dhawuh supados Patih Cakrajaya sampun ngantos mantuk, 
taksih apacak baris wontên ing Surabaya ngantos sarampunging pêrang. 


Kala samantên sang prabu lajêng misudha Ki Tumênggung Kartanagara, 


kajunjung dados patih lêbêt, minôngka sisihanipun Patih Cakrajaya. 

Wiwit sajumênêngipun sang prabu ing nagari Kartasura taksih gêmah 
aripah tata raharja, sadaya dhêdhawuhan botên ewah kados adat kala 
jumênêngipun ingkang rama suwargi, sabên ing dintên Sênèn Kêmis, sang 
prabu miyos siniwaka, yèn ing dintên Sêtu miyos watangan. Sarêng lami- 
lami sang nata kagungan karsa mranata para pangeran, paring dhawuh 
dhatêng Patih Kartanagara, bilih ingkang rayi, 1. Pangeran Adipati 
Purbaya, 2. Pangeran Adipati Balitar, badhe kalorod sêsêbutanipun 
adipati, sarta gêgadhuhanipun siti ing Blora, dalah gêgadhuhanipun 
prajurit jagasura, sami kapundhut wangsul, amung kantun lênggahipun 
pangeran santana, jalaran lênggahipun ingkang suwau kagalih kagêngên. 
Patih Kartanagara sangêt anggènipun amambêngi karsanipun sang nata 
wau, amargi kala taksih sugêngipun suwargi ingkang rama sampun 
mêling wantos-wantos, ing wingking sampun ngantos nyêrikakên 
manahipun ingkang rayi Pangeran Adipati Balitar, [Bali...] 


s= T =s 


[...tar,] nanging sang prabu botên karsa anggalih ing atur wau, 
kalampahan kadhawuhakên dhatêng ingkang rayi kalih pisan. Pangeran 
Adipati Purbaya sarêng nampèni dhawuhipun sang prabu lajêng mupus 
narimah ing pandum, awit rumaos yèn kawisesa ing ratu, amung 
Pangeran Adipati Balitar ingkang sakalangkung garantês saha gêrah 
panggalihipun, ngantos kalampahan ing wanci dalu ngaturi ingkang 
paman Pangeran Arya Mataram, sumêdya dipun taringi[3] ingkang dados 
karsanipun, sasampunipun dhatêng saha lênggah satata, Pangeran 
Adipati Balitar ngunjal napas kalair pangandikanipun: Dhuh, paman, 
kadospundi badhe kadadosanipun badan kula punika, putra jêngandika 
kakang prabu têka kêsangêtên têmên anggènipun siya-siya dhatêng 
badan kula, sêsêbutan kula dipun lorot, upacara kula dipun rucati, sadaya 
gêgadhuhan kula sami dipun dhèdhèl, dados botên pisan-pisan angèngêti 
sarta ngèstokakên wêlingipun kangjêng rama suwargi, yèn makatên 
saèstunipun kula inggih kapêksa supe dhatêng sadhèrèk sêpuh, awit 
ingkang sapisan kula botên amiwiti, kaping kalih rumaos sami gadhah 
waris karaton ing Kartasura, mila saking kadêrênging manah kula karaton 
ing Kartasura sumêdya kula rêbat. 


Pangeran Arya Mataram, sarêng mirêng aturipun ingkang putra 
sakalangkung kagèt ing galih sarta sangêt anggènipun gêtun, ngantos 
sapandurat botên sagêd ngandika. Sarêng sampun lêrêm lajêng 
amangsuli sarwi atêbah jaja: O anggèr karsa sampeyan ingkang makatên 
wau kula botên nyuwawèni, rèhning kula punika tiyang gêrang, 
pantêsipun inggih dados pêpalang, saking pangraos kula piyambak, yèn 
lumawana dhatêng sadhèrèk sêpuh kados botên prayogi, mila kula 
kumapurun mambêngi ingkang makatên, awit kadang sêpuh punika 

lintuning bapa dhasar jumênêng nata, wajib dipun turut saparentahipun, 
[sapare...] 


gak B =s 


[...ntahipun,] malah raka jêngandika Pangeran Dipanagara, ingkang 
sampun balela ing ratu, madêg baris wontên ing Madiun, punika manawi 
kenging, prayogi dipun aturana kondur dhatêng Kartasura, sampun 
ngantos kalajêng-lajêngakên karsanipun, awit manawi kalampahan hara- 
huru, nagari nêmahi karisakan, sintên ta ingkang kecalan, inggih amung 
kula kalihan jêngandika sasadhèrèk sadaya. 


Pangeran Adipati Balitar mangsuli atur: Saking pangandikanipun paman, 
inggih lêrês sadaya, ananging bilih kaka prabu wau botên adamêl sakiting 
manah kula, sarêng kasangêtên anggènipun siya-siya, kula botên kuwawi 
kaèsi-èsi ing kathah, rumaos wirang ningali dhatêng tiyang ing Kartasura, 
sanadyan badhe kadospundi kadadosanipun, sampun kula têmah, manah 
kula saya botên kenging kula ampah, dene bilih paman badhe tumut 
ingkang sampun jumênêng nata tur mukti wibawa, inggih môngsa 
boronga, dhasar kula punika tiyang nama nistha papa. 


Pangeran Arya Mataram awêwarah malih: O, anggèr sampun ngantos 
sêling-sêrêp, kula punika tiyang sêpuh botên pisan nêdya tumut dhatêng 
sintên-sintên, pundi ingkang katurunan nurbuwahing Pangeran, inggih 
punika ingkang kula susupi, dene manawi anggèr sampun botên karsa 
andhahar dhatêng atur kula, kêdah kêncêng ingkang dados raosing sêdya 
botên langkung saking wêling kula, mugi sampeyan karsa atantunan 
dhatêng raka jêngandika Pangeran Adipati Purbaya, awit katêmpah 
sadhèrèk sêpuh, kados-kados kuwawi ambiyantoni ing karsa sampeyan, 
sapisan lakar widigdaya ing ayuda, kaping kalih sugih bala tur linulutan 
têtiyang sanagari. 


Ing dalu punika ugi, pangeran kêkalih lajêng sami dhatêng ing 
Kapurbayan, dipun panggihi wontên ing gêdhong pajungutan, ing ngriku 
Pangeran Adipati [A...] 


„uk Qisas 


[...dipati] Balitar mratelakakên dhatêng ingkang raka kathah-kathah sarta 
matur ingkang dados kêkêncênging sêdyanipun. Pangeran Adipati 
Purbaya sarêng midhangêt aturipun ingkang rayi, saklangkung rudah ing 

galih, sanalika gêrêng-gêrêng sarwi ngusap pranaja, sangêt kamiwêlasên 
dhatêng ingkang rayi botên wande badhe anêmahi kasrakat sarta 
kontrang-kantring lêlampahanipun. 


Pangeran Adipati Balitar matur malih dhatêng ingkang paman Pangeran 
Arya Mataram: Paman, botên sapintêna cuwaning manah kula nalika 
upacara kula kapundhut ing kakang prabu, nanging sarêng gêgadhuhan 
kula sami dipun dhèdhèli, punika andadosakên karêrantaning manah, 
rumaos sakalangkung apês badan kula, dene sangêt botên kajèn, yatalah 
ora kayaa kakang prabu, bangêt gone anglarakake atining sadulur, apa 
jagat mung sagodhong kelor ambane. 


Pangeran Adipati Purbaya akathah-kathah anggènipun ambêbolèhi 
dhatêng ingkang rayi supados wudhara ingkang dados kakêncênganing 
manahipun, ananging Pangeran Adipati Balitar sampun botên sirêp, 
bêbasan botên sagêd lipur ing pangimur, botên sagêd rapih ing pangarih- 
arih, wusana kasapih ing wanci sampun byar raina lajêng bibaran, sami 
kondur sêsowangan. 


Kacariyos, Pangeran Adipati Balitar, sadumugining dalêm saya katêtangi 
pangigit-igiting panggalih botên kenging kasarèhakên, tumuntên utusan 
abdi ingkang kapilih, paring sumêrêp dhatêng tuwan kapitan kumêndhan 
ingkang jagi karaton, bab ingkang dados karsanipun badhe ngraman, 
mawi anodhi punapa purun ambiyantu ing saliranipun, punapa lêstantun 
sumungkêm ingkang prabu. Wangsulanipun kaptin dhatêng utusan wau: 


--- 10 --- 


Kowe matura marang gustimu, kang dadi karsane iku, Kumpêni ora mèlu- 
mèlu, sabab rêbutan nagara padha sadulure dhewe, dene Kumpêni gone 
ana tanah Jawa iki suwita ngupaya kauntungan, sapa kang unggul iya 
dipanggul, sapa kang kalah bakal dijarah, sapa kang ana karaton, iya iku 
gustiku. Utusan tumuntên wangsul matur ing gustinipun kados 
wangsulanipun tuwan kapitan wau. 


Kala samantên Pangeran Adipati Balitar wiwit tata-tata, angumpulakên 
wadyabala, kintên-kintên tiyang kalih bêlah èwu, sawega sadêdamêlipun. 
Rêmbagipun para pinisêpuhing abdi, tuwin para kaji ingkang ambêbaluhi 
sampun gilig, golong abiyantu sabaya pêjah, tumuntên sami 
apradandosan, sarêng sampun samapta ing wanci lingsir dalu ungêling 
bêdhug tiga, lajêng bidhal dalah kulawarganipun sadaya, mawi mampir 
ing Kapurbayan. Pangeran Adipati Purbaya taksih panuju sare, nanging 

kagèt saking gumuruhing têtiyang kathah, enggal amapagakên dhatêng 
ingkang rayi, ing ngriku Pangeran Adipati Balitar lajêng nungkêmi 
sampeyanipun ingkang raka sarwi akalara-lara karuna, têmbungipun: 
Adhuh kangmas kula nyuwun amit pêjah, pintên banggi amanggih 
gêsang, botên langkung kula amung nyuwun pangèstu ing salampah- 
lampah kula. Pangeran Adipati Purbaya sarêng mirêngakên sambatipun 
ingkang rayi, sanalika anjêggrêg botên sagêd ngandika, lathinipun kados 
kinunci, sangêt ing pangungunipun, dene dadi kaya mangkene, wêkasan 
rêntah wêlasipun dhatêng ingkang rayi lajêng angunjal napas sarwi 
ngandika: Yatalah ora kayaa adhiku, dene gêdhê têmên kanêpsonmu, wis 
mênênga adhi mas, puluh-puluh kapriye manèh, iya aku kang bakal 
anglabuhi kang dadi karêpmu, têlungane kakang prabu kang wis mukti 
wibawa. Adhi mas, ayo padha anjujug [anjuju...] 


zlz L1 ma 


[...g] marang ing Mataram bae dhisik, sêdhêng bisa tata-tata ana ing 
kana, saka kiraku ing buri wong Kartasura kaya-kaya akèh kang padha 
nusul ing lakuku. Pangeran Adipati Purbaya lajêng dhawuh dhatêng garwa 
putra tuwin para abdi sadaya, sami kinèn pradandosan, malah putranipun 
sang prabu pambajêng ingkang kakasih Pangeran Riya labêt saking 
trêsnanipun dhatêng ingkang rama angkat, inggih botên purun kantun, 
kêdah andhèrèk ing sapurug, sarêng sampun samapta ing wanci bangun 
lajêng sami bidhal, kêbut dalah garwa putra tuwin abdi sadaya angiring 
sagunging wadyabala sikêp dêdamêl. Lampahipun tansah rêreyongan, 
wontên ing margi kèndêl sadalu. Enjingipun andumugèkakên lampah, 
dhatêngipun ing Mataram anjujug ing bale kajênar, tilas kithanipun 
ingkang eyang Sinuhun Sultan Agung, rumiyin nama ing Kuthakarta, 
lajêng kaêlih nama ing Kartasêkar, têtiyang ing Mataram sampun sami 
suyud, lajêng katarubakên tuwin tiyang padhusunan sakiwa-têngênipun, 
ing Kartasêkar katingal agêng bawahanipun, Pangeran Adipati Purbaya 
karsa anglêmpakakên para tapa, tuwin para ngulama, dalah para kaji 
sawontênipun sami dipun timbali, punapadene Kyai Wanagiri, pradikan 
ing tanah Mataram sakarerehanipun ugi sampun sowan sadaya, sami 
katarubakên sarta ginagulang ulahing pêrang. 


Nuju satunggiling dintên, pangeran adipati sakalihan miyos siniwaka, para 
wadya sampun pêpak sadaya, ing ngriku Pangeran Adipati Purbaya 
jumênêng majêng sarwi angandika sora: Hèh sarupaning kawula kang 
padha seba ing dina iki kabèh, padha anêksènana yèn adhi mas Pangeran 
Adipati Balitar, ing mêngko manira junjung jumênêng nata, angadhaton 
ana ing Kartasêkar, jêjuluk Sultan Ibnu Mustapa, Pakubuwana Senapati 
[Se...] 

[...napati] ing Ngalaga. Para wadya sadaya gumuruh jumurung 
asaurpêksi, tumuntên kasambêtan para ngulama andêdonga, lajêng sami 
ingaminan ambal-ambalan ambatarêbah. Pangeran Adipati Purbaya 
enggal anarik astanipun ingkang rayi kalênggahakên ing dhampar, 
ingkang raka lênggah ing kursi wontên têngênipun, sarta lajêng 
angundhangakên malih, yèn ing mangke karsa santun nama jumênêng 
Panêmbahan senapatining prang, dene ingkang putra Pangeran Riya 
kaangkat dados Pangeran Adipati Anom Amêngkunagara. Abdi kamisêpuh 
bêktan saking Kartasura nama Ki Garwakôndha, kawisudha dados patih 
nama Tumênggung Jagabrata, punapadene para abdi ing Kablitaran, tuwin 
ing Kapurbayan, sami kawisudha kalênggahanipun sapangkat-pangkat, 
dene Kyai Wanagiri, kaangkat minôngka pinisêpuh dados têtantunan, awit 
kaanggêp saaturipun. Rikala samantên Sang Panêmbahan lajêng karsa 
dhêdhawuh dhatêng para wadyabala, sami kinèn angêlar jajahan. 


Kacariyos, para mantri bopati dalah têtiyangipun alit ing Kartasura, 
kathah ingkang sami tilar balewismanipun, sadintên-dintên anglur sami 
anusul dhatêng ing Mataram, ing nagari Kartasura lajêng katingal samun, 
kawêwahan lajêng môngsa pacêklik, para têtiyang alit sami kêkirangan 
têdha, sang nata kaisisan wadya. Ing ngriku wontên satunggiling sudagar 
sugih nama Pranaduta, kathah têtiyangipun tumbasan, sami kablônja 
kadosdene Kumpêni. Sang prabu rèhning rumaos atis, ngantos kagungan 
tindak reyoh, inggih punika misudha dhatêng tiyang ingkang botên labêt 
nagari, Ki Pranaduta kaparingan pangkat nama Tumênggung Subrata, 
dupèh punika ingkang mitulungi têdhanipun para abdi salêbêting 
kadhaton, mila sang prabu lajêng paring sêrat dhatêng Tuwan Amral, 
ingkang sawêg angêpang ing Surabaya, suraos aparing pariksa bilih 
ingkang rayi Pangeran Adipati Purbaya, tuwin Pangeran [Pange...] 


zên 13 saz 


[...ran] Adipati Balitar mêdal saking nagari, sami ngraman makuwon 
wontên ing Mataram. Tuwan Amral tuwin Patih Cakrajaya dalah para 
bopati ingkang sami pacak baris, katimbalan sami kadhawuhan mantuk 
dhatêng ing Kartasura, dene Tuwan Amral, kalihan Adipati Cakrajaya 
numpak baita mêdal ing Samarang. 


Gêntos kacariyos, Pangeran Dipanagara ingkang ngraman wontên ing 
Madiun, sagêd kêmpal kalihan Adipati Jayapuspita ing Surabaya, mila 
wadyabalanipun saya wêwah agêng. Pangeran Dipanagara lajêng santun 
nama ajêjuluk Panêmbahan Hèrucakra, pacakbaris wontên ing dhusun 

Padonan, tanah Sokawati, ing ngriku lajêng iyasa kadhaton mawi alun- 
alun, ngimba pasang rakitipun karaton Kartasura. 


Kacariyos malih Pangeran Arya Mataram, ingkang taksih kantun wontên 
ing Kartasura, sarêng anguningani yèn dalajading praja katingal risak, 
sakêdhap-kêdhap tansah wontên Pailan, têtiyang alit sami kakirangan 
têdha, balegriyanipun kathah ingkang katilar suwung, para kawula sami 
ura-uru botên kantênan pangidhêpanipun, mila lajêng lolos saking nagari. 
Pangeran Arya Mataram, nêdya badhe tata-tata ayasa kadhaton wontên 
ing Pathi, lampahipun tumuju ing Garobogan, bopatinipun sampun 
nungkul, Pangeran Arya Mataram lajêng madêg barisanipun wontên ing 
ngriku, nêlukakên nagari sakiwa-têngênipun. Kala samantên, mêncanagari 
sakalangkung rêsah, tansah bahak-binahak, rayah-rinayah rêbat unggul, 
para tiyang alit awayang-wuyungan, tambuh-tambuh pangungsenipun, 
wontên ingkang suyut dhatêng Panêmbahan Hèrucakra, wontên ingkang 
suwita ing Pangeran Arya Mataram, sawênèh wontên ingkang ngayom 
dhatêng ing Kumpêni. 


--- 14 --- 


Kacariyos lêlampahanipun Tuwan Amral kalihan Patih Cakrajaya sampun 
dumugi ing Samarang lèrèh sawatawis dintên, ing wêkdal punika tuwan 
komisaris tampi nawala dalêm saking Ingkang Sinuhun Kangjêng 
Susuhunan, suraos angenggalakên anggènipun animbali Tuwan Amral 
dalah wadyabala Kumpêni, awit lajêng badhe kakarsakakên anglurug 
dhatêng_ing Mataram, ingkang kaping kalih andhawuhakên supados 
tuwan komisaris lajêng angunjara dhatêng Patih Cakrajaya, jalaran ginalih 
ngubungi pangramanipun Pangeran Adipati Purbaya, tuwin Pangeran 
Adipati Balitar. Tuwan komisaris sarêng maos sêrat wau sakalangkung 
ngungun, lajêng awêwartos dhatêng Tuwan Amral, dene kados makatên 
karsanipun sang prabu, mêngka Patih Cakrajaya wau tiyang sae, nanging 
kadospundi malih inggih kêdah nglampahi ingkang dados dhawuhing 
nata. Patih Cakrajaya lajêng kalêbêtakên ing pakunjaran, sarèhning 
Tuwan Amral sampun sae sarta dangu anggènipun kêkêmpalan kalihan 
Patih Cakrajaya nalika anggêbag pêrang wontên ing Surabaya botên 
pisah, mila tansah tuwi dhatêng ing pakunjaran, saha anyagahi samêngsa 
sampun dhatêng ing Kartasura badhe nyuwunakên pangapuntên dhatêng 
sang prabu, mila Patih Cakrajaya winêling sampun sangêt-sangêt 
prihatos. Sarêng sampun sawatawis dintên anggènipun tata-tata wadya, 
bala Kumpêni sampun samêkta, Tuwan Amral tumuntên bidhal angirid 
prajurit bôngsa warni-warni. Sadumugining nagari Kartasura, lajêng sowan 
ing ngarsanipun sang prabu, ngaturakên kawontênanipun wadyabala 
Kumpêni ingkang kabêkta, saha cumadhong pandamêlan badhe 
nglampahi punapa sadhawuhipun sang prabu. Sang nata sakalangkung 

bingah ing panggalih, lajêng dhawuh kinèn mapanakên pakuwonipun, 
sampun ngantos wontên ingkang kêkirangan. 


ss [9s 


Sasampunipun lêrêm sawatawis dintên, Tuwan Amral arêrêmbagan 
kalihan Patih Mangkupraja (bokmanawi Patih Kartanagara kala samantên 
sampun santun nama Mangkupraja) anamtokakên kêdah anggêbag ing 
Mataram rumiyin, amargi sami-sami karaman agêng piyambak 
barisanipun, ing ngriku lajêng tata-tata sakapraboning ayuda, sarêng 
sampun samêkta lajêng nyuwun pamit ing sang prabu, bidhalipun 
sêsarêngan, Patih Mangkupraja ingkang angirid wadyabala ing Kartasura, 
sadumugining Mataram, kapêthukakên wadyabala ing Kablitaran, lajêng 
campuh pêrang rame, bala ing Kartasura karepotan, bala Kumpêni 
atêtulung, Sultan Ibnu Mustapa nyalirani piyambak nyêrêgakên 
wadyabalanipun, dipun tadhahi prajurit Kumpêni kalayan angrutugi 
mimising sanjata, wadya ing Kablitaran kathah ingkang pêjah kasulayah, 
songsongipun Sultan Ibnu Mustapa kabuncang ing Punglu ngantos 
malêsat têbih, saking kagèting panggalih lajêng lumajêng dalah 
pangayapipun. Pangeran Riya ingkang sampun kaangkat Pangeran Adipati 
Anom, angadhangi plajêngipun wadya ing Kablitaran, kalayan anguman- 
uman: Maratuwaku iku pancèn jirèh ora wani mati, pêrang pêng-pêngane 
mung lumayu bae, lajêng atêtulung sabalanipun, mapagakên 
pangangsêging Kumpêni. Dene Panêmbahan Purbaya sarêng mirsani 
ingkang putra nanggulangi prajurit Kumpêni kalayan nirbaya nirwikara, 
enggal angirid wadyanipun, mangsah nalabung saking ngiringan, 
Pangeran Riya ngatingalakên kaprawiranipun ing pêpêrangan, prajurit 
Kumpêni têmah karisakan, kathah ingkang pêjah kados babatan pacing, 
bala Kumpêni lajêng ngunduri amung bala ing Kartasura taksih pêrang 
rame kalihan wadya ing Kablitaran, dangu-dangu wadyabala ing 
Kablitaran kasêsêr, lajêng kèngsêr dhatêng ing Kêdhu, Tuwan Amral 
wangsul dhatêng ing Kartasura, angaturi uninga ing sang prabu 


= NG en 


bilih kraman ingkang wontên ing Mataram, sampun kaungsir kèngsêr 
dhatêng ing Kêdhu. Sang nata sakalangkung suka saha anarima, Tuwan 
Amral tumuntên andarbèni atur: bilih salajêngipun ingkang sinuhun taksih 
ngarsakakên ing damêl kula, saèstu kula badhe botên suminggah, 
ananging panyuwun kula mugi wontêna pangapuntênipun ingkang 
sinuhun dhatêng Adipati Cakrajaya, kula kadugi tanggêl ing 
kasaenanipun, supados kenginga kala kanthi anglampahi ayahan sabaya 
pêjah. Ing ngriku Dêmang Urawan anyambêti atur: Gusti, pun Patih 
Cakrajaya punika salêrêsipun rêsik bêbudènipun, saha tumêmên 

anggènipun rumêksa nagari dalêm, nalikanipun pêrang ing Surabaya, 
rintên dalu Amral botên pisah kalihan Patih Cakrajaya, wondene ingkang 
madulakên awon punika namung saking manah jêjailan, amrih 
kalêpatanipun Patih Cakrajaya kemawon. 


Sang prabu sarêng midhangêtakên aturipun Dêmang Urawan kathah- 
kathah, têka lajêng lilih dukanipun, tumuntên andhawuhakên pangandika 
dhatêng Tuwan Amral: Mungguh kang dadi panjalukmu iku ingsun wus 
marêngake, Patih Cakrajaya ing mêngko wus ingsun ngapura, mulane 
tumuli ulihna marang ing Kartasura. Tuwan Amral sakalangkung bingah 
lajêng nyuwun pamit mantuk dhatêng ing Samarang, mêthuk Patih 
Cakrajaya, sang prabu kapirênan sarwi paring wêwêling aja suwe-suwe 
ana ing Samarang tumuli balia marene. 


Tuwan Amral matur sandika, saunduripun saking kadhaton tumuntên 
bidhal, dumugining Samarang andhawuhakên timbalanipun sang nata 
dhatêng tuwan komisaris, Patih Cakrajaya lajêng kawêdalakên saking 
pakunjaran, sanès dintên Tuwan Amral wangsul dhatêng ing Kartasura 
malih, sarwi ngirid Patih Cakrajaya, sarta ambêkta banton para bopati 
pasisir dalah [da...] 


saa NT nêz 


[...lah] balanipun, sarêng dumugi ing Kartasura sowan ing ngarsanipun 
sang prabu, Patih Cakrajaya enggal anungkêmi pada sarwi nangis 
anggalolo kadosdene pawèstri, mawi sêsambat dhatêng suwargi ingkang 
rama sang nata. Sarêng sang nata midhangêt sambatipun Patih 
Cakrajaya, panggalihipun kados jinait, kagagas-gagas kala taksih 
sugêngipun ingkang rama, têmahan angêmbêng waspa sarwi ngandika: 
Wis mênênga wakne, aku mundhak mèlu nangis. Sasampunipun sami 
luwaran, sang prabu lajêng andhawuhakên dhatêng Tuwan Amral supados 
tumuntên tata-tata badhe pangungsiripun karaman ingkang wontên ing 
Kêdhu samangke sampun wangsul dhatêng Mataram, aturipun sandika 
lajêng kalilan mundur saking kadhaton. 


Kacariyos, sarêng sampun samêkta ing ayuda, Tuwan Amral kalihan Patih 
Cakrajaya tuwin Adipati Mangkupraja, ngirid wadyabala bidhal saking 
Kartasura, sadumugining Mataram, lajêng campuh pêrang kalihan 
prajuritipun Panêmbahan Purbaya, tuwin Pangeran Adipati Anom 
Mangkunagara, ing sabên dintên gêntos kalindhih, sarêng dangu-dangu 
bala ing Kartasura saya agêng barisanipun, awit wêwah-wêwah saking 
prajuritipun para bopati môncanagari sami anusul, sarta dipun biyantoni 
prajurit saking ing Madura, mila Tuwan Amral tuwin Patih Cakrajaya lajêng 

sagêd angrigênakên, wadyabala ingkang sapratigan katindhihan para 
bopati pasisir, kapurih anggêbag barisanipun Pangeran Adipati Balitar 
ingkang wontên ing Kêdhu, wadya ing Kablitaran botên kaconggah 
tumanggah, lajêng lumajêng wangsul dhatêng ing Mataram malih, 
ngêmpal dados satunggal kalihan baris Kapurbayan, tuwin 
Mangkunagaran. Ing ngriku pêrangipun sangsaya agêng, sadintên-dintên 
sami long-linongan, wadyabala ing Mataram dipun pêngkuhana kados 
[kado...] 


= 18 == 


[...s] punapa inggih mêksa kasêsêr, jalaran ingkang sapisan, kawon 
kathah saha pêpak pirantosipun, kaping kalih sampun kadangon 
pêrangipun, dados sami kêkirangan têdha. Mila sarêng sampun sangang 
wulan dangunipun balanipun Sultan Ibnu Mustapa kèngsêr saking 
Mataram, dhatêng ing Rêdikidul saurutipun mangetan mêdal ing 
Kaduwang, taksih dipun lud dening wadya Kumpêni dumugi ing Panaraga, 
lajêng dipun sêsêk malih kaplajêng mangalèr dhatêng ing Madiun, lajêng 
menggok mangetan anjog ing Kadhiri, mêksa taksih kabujêng, ngantos 
kaplajêng malih dumugi ing Malang lajêng anjrak, ing ngriku 
pambujêngipun wadyabala ing Kartasura kandhêg jalaran lajêng kambah 
ing sêsakit warni-warni, Adipati Mangkupraja tuwin Radèn Suradiningrat 
sami anêmahi pêjah kenging sêsakit. Mila Tuwan Amral kalihan Adipati 
Cakrajaya wangsul dhatêng nagari Kartasura, lajêng ngaturi uninga ing 
sang prabu, bilih karaman ingkang wontên ing Mataram sampun kaungsir, 
kaplajêng mangetan ngantos dumugi ing Malang, sarta amratelakakên 
kawontênanipun para abdi dalêm ingkang sami nêmahi pêjah. 


Sang prabu sakalangkung ngungun, dene pêjahipun Adipati Mangkupraja 
tuwin Radèn Suradiningrat, namung kenging sêsakit botên saking sarana 
pêrang, ewadene sang prabu lajêng andhawuhakên, anakipun para abdi 
dalêm ingkang sami pêjah salêbêtipun anglampahi ayahan, supados 
kawisudha gumantos kalênggahaning bapa, sarta Patih Cakrajaya 
kakarsakakên santun nama Radèn Adipati Danurêja. 


Kacariyos, Pangeran Adipati Balitar ingkang sampun sêsilih Sultan Ibnu 
Mustapa, tuwin ingkang raka Panêmbahan Purbaya, sarêng makuwon 
wontên ing Malang, ragi angsal ombèr sawatawis, mila lajêng sagêd atata- 
tata barisanipun malih ngiras anêntrêmakên panggalih, ananging 


--- 19 --- 

botên antawis dangu Pangeran Adipati Balitar kataman anandhang gêrah 
rêkaos, ngantos andadosakên sedanipun, layon kakondurakên dhatêng 
ing Kartasura, sagarwa putra dalah para abdi sadaya, kadhèrèkakên Patih 
Jayabrata, sadumugining Kartasura lajêng kalapurakên ing sang prabu, 
saking timbalanipun sang prabu layon kadhawuhan anglajêngakên 
sumare ing Imagiri, dene para garwa putra kadhawuhan manggèn 
padalêmanipun lami ing Kablitaran. Sampun kalêksanan sadaya, 
sasedanipun Pangeran Adipati Balitar ingkang sinuhun tansah anahên 
sungkawa, sadaya karsanipun ingkang sampun kalajêng rumaos 
kaduwung, saha kagalih kalintu ing tindakipun, botên pisan-pisan ngintên 
bilih anjalari hura-huruning nagari, saha andadosakên sakiting manahipun 
para putra, kathah ingkang sami mêdal saking nagari lajêng angraman, 
mila sang prabu sakalangkung panalangsaning panggalih, rintên dalu 
tansah ngêngirangi dhahar sare, ingkang kacipta muhung angsala 
pangapuraning Pangeran, nagarinipun sagêda manggih rahayu pulih tata 
têntrêm, botên wontên” kara-kara, sampun ngantos wontên 
sambekalanipun. 


Amangsuli cariyosipun Panêmbahan Purbaya kalihan ingkang putra 
Pangeran Riya taksih anglajêngakên pangramanipun wontên ing Malang, 
saha angêlar jajahan dumugi ing Lumajang. Ing ngriku sagêd kêmpal 
kalihan Panêmbahan Hèrucakra, Adipati Natapura, Adipati Suradilaga, 
tuwin Adipati Surapati, andadosakên agênging barisanipun. 


Kala samantên Tuwan Amral sampun andhatêngi ngalurug malih, pacak 
baris wontên Gêmbong Pasuruan, rêrêmbagan kalihan para bopati 
môncanagari, sarèhning pêrang punika sampun lami botên wontên 
wusananipun, ing mangke nêdya angrimuk dhatêng Panêmbahan 
Purbaya, sarana kentun sêrat [sê...] 


--- 20 --- 


[...rat] suraos angaturi rawuh dhatêng Pasuruan, Panêmbahan Hèrucakra 
supados pêpanggihan kalihan Kumpêni, sêngadi badhe kajumênêngakên 
nata. Ugi para bopati sami angrujuki, anjawi sêrat ingkang katur 
panêmbahan, Tuwan Amral prayogi akintuna sêrat piyambak dhatêng 
Adipati Surapati, awit punika ingkang sakalangkung kinasih saha 
kaanggêp saaturipun, saha mawi dipun êbanga, samôngsa karsanipun 
Tuwan Amral sagêd kasêmbadan, Adipati Surapati badhe kaganjar nagari 
Pasuruan. Rêmbagipun para bopati wau Tuwan Amral inggih anyondhongi. 
Sarêng pandamêling sêrat sampun dados, lajêng milih ingkang badhe 
dinuta, inggih punika Ngabèi Tohjaya kanthi Dêmang Kaligawe sagah 
anglampahakên. Sasampuning sêrat katampèn sarta winêling-wêling 
saparlunipun, lajêng kalilan bidhal, dumugi paregolaning mêngsah, lajêng 

kaandhêg kalihan ingkang jagi kori, tumuntên kalapurakên. Adipati 
Surapati mêdal amanggihi, duta lajêng ngaturakên sêrat kêkalih, 
satunggal dhatêng Adipati Surapati piyambak, satunggalipun katur 
Panêmbahan Purbaya. Sêrat ingkang dhatêng Adipati Surapati lajêng 
kabikak, suraosipun sampun kadhadha, duta kêkalih lajêng kapurih 
ngêntosi ing pamondhokan, Adipati Surapati enggal ngaturakên sêrat 
ingkang katur Sang Panêmbahan Purbaya. Sarêng sêrat sampun 
kapariksa Adipati Surapati nuntên matur kathah-kathah, kaparênga 
andhahar aturipun Tuwan Amral, awit kamanah badhe prayogi 
kadadosanipun. Panêmbahan Purbaya têka gampil pinanggih ing galih, 
nêdya anut pratikêlipun Adipati Surapati, sagah pêpanggihan kalihan 
Kumpêni, ananging mawi mundhutakên pangapura dhatêng 1. 
Panêmbahan Hèrucakra, 2. Adipati Natapura, 3. Adipati Suradilaga, 4. 
Adipati Surapati. Mila adipati [adi...] 


ss Î es 


[...pati] piyambak ingkang kautus lumampah pêpanggihan rumiyin kalihan 
Tuwan Amral, wontên ing Pasuruan. Kalampahan lajêng bidhal sêsarêngan 
wangsuling duta kêkalih wau, sadumuginipun ing Pasuruan, lajêng 
mratelakakên dhatêng Tuwan Amral, sadaya ingkang dados karsanipun 
Panêmbahan Purbaya. Tuwan Amral ugi sampun anyagahi, mila lajêng miji 
kapitan kêkalih ambêkta karerehanipun, 2 Kumpêni sarta para bopati 
sawêtawis, ingkang mêthuk dhatêng ing Lumajang. Panêmbahan Purbaya 
dalah para ingkang nguyun-uyun sawadyabalanipun, sami dipun boyongi 
dhatêng ing Pasuruan, sarawuhipun lajêng têtabean kalihan Tuwan Amral, 
ing ngriku Tuwan Amral anggadhahi atur pamrayogi, mugi panêmbahan 
karsaa têdhak ing Samarang, lajêng badhe kajumênêngakên nata wontên 
ing ngrika, nglêluri kados nalika jumênêngipun suwargi ingkang rama 
Pangeran Pugêr. Panêmbahan Purbaya inggih amituruti. Enggaling cariyos 
lajêng bidhal mêdal ing Surabaya, saha lajêng mancal nitih baita sampun 
dumugi Samarang. Tumêdhakipun saking baita mawi kinurmatan 
kapêthuk piyambak dening tuwan komisaris. 


Kacariyos, sarêng sampun lêrêm wontên ing Samarang sawatawis dintên, 
lajêng tampi utusanipun tuwan gupêrnur, bilih Panêmbahan Purbaya 
dalah pandhèrèkipun, kaaturan dhatêng Batawi, utawi malih wontên 
utusanipun ingkang sinuhun mêthuk Pangeran Riya katimbalan dhatêng 
ing Kartasura, awit sang prabu sakalangkung onêngipun. Lajêng sami 
andum wilujêng bidhal sêsowangan. Wusana sarêng dumugi Batawi 
Panêmbahan Purbaya lajêng kadunungakên ing bètèng alang-alang inggih 
salêjuting[4] nagari Batawi. Dene Panêmbahan Hèrucakra lajêng kabucal 
Dhamakap (tanah Aprikah sisih kidul) sarta malih, 1. Adipati [Adipa...] 

Gaz O az 


[...ti] Natapura, 2. Adipati Surapati, 3. Adipati Suradilaga, sami kabucal 
dhatêng ing pulo Selong. Mila sadaya wau sakalangkung ngungun, dene 
makatên kadadosanipun, wêkasan sangêt ing piduwungipun, rumaos 
kenging apuskrama. 


Kacariyos, lampahipun Pangeran Riya sadhatêngipun ing nagari Kartasura 
tumuntên kairid dening patih kalihan tuwan kumêndhan, sowan wontên 
ing ngarsanipun sang nata lajêng angraup pada, sang prabu sarêng 
anguningani ingkang putra karaos-raos panggalihipun, sarwi angunadika: 
Bocah iki sêmune akèh wêdine, labêt durung kawong marang ingsun, ijih 
kabotan trisna marang bapakne adhi mas Purbaya, jalaran dimong wiwit 
cilik mula, pisah lan jênêng ingsun. Ing ngriku lajêng dhawuh dhatêng 
Adipati Danurêja: Yèn ing mêngko putraningsun Pangeran Riya, ingsun 
paringi sêsêbutan, kaaran Pangeran Adipati Arya Mangkunagara ing 
Kartasura, lan ingsun paringi lungguh bumi sèwu karya, sarta ingsun 
parêngake angênggoni tilas omahe bapakne ana ing Kapurbayan, 
aturipun ki patih sandika, sasampunipun sang prabu jêngkar lajêng 
bibaran, Patih Danurêja lajêng andhawuhakên ingkang dados karsanipun 
sang nata sampun kalêksanan sadaya. 


Botên kacariyos kawontênaning lêlampahan ing nagari Kartasura, 
salêbêtipun...taun, sarêng sang prabu sampun ragi yuswa, kagungan 
karsa anggalih dhatêng putra ingkang badhe gumantos jumênêng nata, 
inggih punika ingkang sêpuh piyambak, Pangeran Adipati Arya 
Mangkunagara, amung kogêl dening Pangeran Adipati Anom, wah malih 
tansah dipun gubêl ingkang garwa Kangjêng Ratu Kadipatèn, putranipun 
kakung sakawan, sami taksih timur, punika kapiliha salah satunggal, 
sagêdipun sumilih [sumi...] 


zûn DI aan 


[...]ih] anggêntosi kaprabon, dene putra sakawan wau, 1. Radèn Mas 
Sêkti, diwasanipun nama Pangeran Arya Buminata, nanging lajêng seda, 
2. Radèn Mas Kadhaton, nunggak sêmi nama Pangeran Arya Buminata, 
sarêng ngraman santun nama Sultan Dhandhun Martèngsari, 3. Radèn 
Mas Pamade, nama Pangeran Arya Mataram, sarêng ingkang raka 
ngraman, santun nama Pangeran Arya Buminata, 4. Radèn Mas Sunaka, 
nama Pangeran Arya Singasari, sarêng ngraman nama Sunan Prabujaka, 
sang prabu salêbêtipun giyuh ing panggalih lajêng kataman gêrah, 
tumuntên nimbali Patih Danurêja, dipun paringi dhawuh: Danurêja ingsun 
gawèkna layang marang tuwan guprênur ing Batawi, manawa ingsun 

tinêkakake ing janji, kang ingsun lilani anggêntèni madêg nata, 
putraningsun kang tuwa, yaiku Pangeran Adipati Arya Mangkunagara, 
manawa ora kalakon, iya putraningsun Pangeran Adipati Anom, dene yèn 
karo pisan ora kalakon, iya putraningsun kang saka bok Ratu Kadipatèn, 
papat pisan dipiliha salah siji, aja tan ora. Aturipun Patih Danurêja 
sandika, enggal damêl sêrat, sasampunipun dados tumuntên dipun 
asmani, lajêng utusan anglampahakên dhatêng ing Batawi, sang prabu 
kambuhan gêrahipun malih. 


Kacariyos Pangeran Adipati Arya Mangkunagara, tuwin para pangeran 
punapadene para bopati sami tuguran wontên ing kadhaton, ing ngriku 
Pangeran Adipati Arya Mangkunagara dipun susul abdinipun, ngaturi 
uninga ingkang garwa putri ing Kablitaran badhe kagungan putra. 
Pangeran Adipati Arya Mangkunagara enggal kondur mundur saking 
patuguran, sadumuginipun ing dalêm, ingkang garwa lajêng babar miyos 
kakung, nuju ing dintên Akat Lêgi tanggal kaping 4 wulan Ruwah taun 
Jimakir êngka 1650 marêngi wuku Warigagung, dipun wastani Sênggani 
Praba. Inggih punika musthikaning [musthi...] 


a DN en 


[...kaning] wêdalan. Para sadhèrèk ugi sami martuwi, jabang bayi 
kapangku gêntos-gêntos, punapadene para nujum ingkang sami nênggani 
sami amêca bilih jabang bayi punika ing têmbe dados prajurit linangkung. 
Pangeran Adipati Arya Mangkunagara enggal wangsul ing kadhaton 
ngunjuki wuninga ingkang rama sadaya kawontênanipun ingkang garwa 
anggènipun anglairakên putra. Sang prabu sangêt suka sokur ing galih, 
sarta maringi namaning jabang bayi Radèn Mas Said, têgêsipun ingkang 
sinuhun sampun anêksèni. 


Kacariyos kala samantên gêrahipun sang prabu saya santêr, lajêng 
animbali Patih Danurêja, kadangu sêrat ingkang dhatêng Batawi: aturipun 
dèrèng angsal wangsulan, sang prabu angandika: Patih wêkas ingsun 
marang sira yèn ingsun tinêkakake ing jangji, kang ingsun lilani madêg 
nata kaya surasane layang ingsun kang marang ing Batawi, poma iku 
èstokna aja tan ora. Sang prabu lajêng mundhut wangkingan sarwi 
dhawuh dhatêng ingkang garwa Kangjêng Ratu Agêng: Bok ratu kêris 
pusaka iki paringna marang anakmu Pangeran Adipati Arya 
Mangkunagara. Kangjêng ratu lajêng nampèni kalihan muwun, 
panggalihipun awrat, nanging ajrih manawi botên anglampahana, mila 
wangkingan inggih lajêng kaulungakên dhatêng Pangeran Adipati Arya 
Mangkunagara, kalayan ngandika: Thole aku titip adhimu Pangeran 
Adipati Anom. Ing ngriku gêrahipun sang prabu sangsaya mêtêk kalajêng 
seda amarêngi taun Jawi 1650, sinangkalan sirna tata rasa tunggal,[5] 

salêbêting kadhaton gumêrah swaraning tangis, para garwa putra sami 
umyung awayang-wuyungan, layon nuntên kaupakara, sasampunipun 
samêkta aparipurna nuntên kaangkatakên sumare ing astana Ngimagiri, 
sapêngkêripun layon gapura tuwin sadaya kori kadhaton sami katutup, 
[katu...] 


San es 


[...tup,] para putra santana botên kenging mêdal saking kadhaton, Patih 
Danurêja tuwin tuwan kapitan ugi tugur wontên ing nglêbêt, dene para 
bopati sami tugur wontên pasowanan jawi, makatên wau nêtêpi adat 
wiradating nagari. 


Wondene Ingkang Sinuhun Kangjêng Susuhunan Prabu Mangkurat Jawi ing 
Kartasura, punika kala sugêngipun apêputra sadaya 42 uruting sêpuh 
kados ing ngandhap punika: 


1. Pangeran Adipati Arya Mangkunagara ing Kartasura, saking garwa 
Radèn Ayu Kilèn utawi Radèn Ayu Sêpuh. 


2. Radèn Ajêng Dèwi, pêparab Radèn Ajêng Sobrah, saking garwa 
pangrêmbe nama Radèn Surtikanthi, diwasanipun nama Radèn Ayu 
Tumênggung Suralaya, ing Brêbês. 


3. Radèn Ayu Pambayun, saking garwa padmi Kangjêng Ratu Agêng, seda 
timur. 


4. Radèn Ajêng Aminah, pêparab Radèn Ajêng Supani, saking garwa 
pangrêmbe Mas Ayu Tejawati, diwasanipun nama Radèn Ayu Rôngga 
Kaliwungu. Pêgat nuntên krama malih nama Radèn Ayu Adipati 
Pringgalaya, sarêng ingkang garwa seda, katrimakakên Radèn 
Tumênggung Wiradigda. 


5. Radèn Mas Sandeya, saking garwa pangrêmbe Radèn Erawati, nama 
Pangeran Ngabèi. 


6. Putri saking garwa Radèn Ayu Kilèn, seda timur. 

7. Radèn Mas Suraya, saking garwa pangrêmbe Mas Ayu Cêndrapati, 
nama Pangeran Arya Pamot. 


8. Radèn Mas Kala, saking garwa pangrêmbe Mas Ayu Bandadari, nama 
Pangeran Dipanagara. 


sas 26 sea 


9. Radèn Mas Sudiman, pêparab Radèn Mas Rêgu, saking garwa 
pangrêmbe Radèn Ayu Rêtnadi, nama Pangeran Danuwaya. 


10. Kangjêng Gusti Pangeran Adipati Anom Amêngkunagara, saking garwa 
padmi Kangjêng Ratu Agêng, jumênêngipun nata jêjuluk Sinuhun 
Kangjêng Susuhunan Pakubuwana kaping 2. 


11. Radèn Mas Samdaya, saking garwa pangrêmbe Radèn Erawati seda 
timur. 


12. Radèn Mas Surasa, saking garwa pangrêmbe Mas Ayu Côndrawati 
nama Pangeran Arya Mangkubumi, seda wontên ing pagêlaran, nuju 
tingalanipun sinuhun. 


13. Radèn Mas Utara, saking garwa pangrêmbe Mas Ayu Gôndaarum, 
nama Pangeran Arya Martasana, ngalih nama Pangeran Adinagara. 


14. Radèn Ajêng Siti Sundari, saking garwa padmi Kangjêng Ratu Agêng, 
nama Kangjêng Ratu Madurêtna, krama Pangeran Cakraningrat ing 
Madura, pêgat lajêng katrimakakên Radèn Arya Endranata, ngarangulu 
ingkang rayi. 


15. Radèn Ajêng Kati, saking garwa pangrêmbe Mas Ayu Tilam, seda 
timur. 


16. Radèn Ajêng Branti, pêparab Radèn Ajêng Patri, saking garwa 
pangrêmbe Radèn Ayu Pandhansari, nama Radèn Ayu Tumênggung 
Mangkuyuda, sarêng sampun rôndha katrimakakên tuwan kaji ing Kêdhu 
seda Pangolan. 

17. Radèn Mas Subandi, pêparab Radèn Lindhu, saking garwa pangrêmbe 
Mas Ayu Erawati, seda timur. 


18. Radèn Mas Subêkti, saking garwa pangrêmbe Radèn Ayu Pandhansari, 
[Pandhansa...] 


EEE y 


[...ri,] nama Pangeran Arya Pamot, ngalih nama Pangeran Adiwijaya. Seda 
pêrang wontên ing Kaliabu tanah Kêdhu. 


19. Radèn Mas Subrônta, saking garwa pangrêmbe Radèn Bandasari seda 
timur. 


20. Radèn Mas Sêkti, pêparab Radèn Mas Asih, utawi Radèn Mas Bumi, 
saking garwa nèm, Ratu Kadipatèn, nama Pangeran Arya Buminata, botên 
dumugi lajêng seda. 


21. Radèn Mas Sujana, saking garwa pangrêmbe Mas Ayu Tejawati, nama 
Pangeran Arya Mangkubumi, sarêng jumênêng nata jêjuluk Kangjêng 
Sultan Hamêngkubuwana kaping sapisan, ing Ngayogyakarta. 


22. Radèn Mas Kadhaton, saking garwa nèm, Ratu Kadipatèn, nunggak 
sêmi ingkang raka nama Pangeran Arya Buminata, sarêng ngraman nama 
Sultan Dhandhun Martèngsari wontên ing Kêsine tanah Sêmbuyan. 


23. Radèn Mas Pamade, saking garwa nèm Ratu Kadipatèn, nama 
Pangeran Arya Mataram, sarêng ingkang raka ngraman anggêntosi nami 
Pangeran Arya Buminata. 


24. Radèn Ajêng Tajêm, saking garwa pangrêmbe, Radèn Bandadari nama 
Radèn Ayu Wiratmêja, lajêng santun nama Radèn Ayu Arya Mêgatsari. 


25. Radèn Ajêng Sutari, pêparab Radèn Ajêng Intên. Saking garwa 
pangrêmbe Mas Ayu Tejawati, nama Radèn Ayu Dêmang Urawan, ingkang 

raka kaganjar nama Pangeran Arya Purbaya, lajêng kabucal dhatêng ing 
Kadêmèn. 


26. Radèn Ajêng Sêmi saking garwa pangrêmbe Mas Ayu Rondhonsari 
nama Radèn Ayu Pakuningrat, ing Sampang. 


27. Radèn Mas Surata, saking garwa pangrêmbe Mas Ayu Wrêdiningsih, 
nama 


èz DO 


Pangeran Rêngga, lajêng ngalih nama Pangeran Cakranagara. 


28. Radèn Mas Yadi, saking garwa pangrêmbe Mas Mundri, nama 
Pangeran Arya Silarong. 


29. Radèn Mas Langkir, saking garwa pangrêmbe, Mas Ayu 
Murdaningkung nama Pangeran Arya Prangwadana. 


30. Radèn Ajêng Srigati, pêparab Radèn Ajêng Umik, saking garwa 
pangrêmbe, Radèn Rarasati, nama Radèn Ayu Surawinata. 


31. Radèn Mas Gêtêr, saking garwa pangrêmbe, Radèn Pandhansari nama 
Pangeran Arya Panular. 


32. Radèn Mas Patêr, saking garwa pangrêmbe Radèn Pandhansari nama 
Pangeran Arya Mangkukusuma. 


33. Radèn Mas Sunaka, saking garwa nèm Ratu Kadipatèn, nama 
Pangeran Singasari, sarêng ngraman nama Sunan Prabujaka. 


34. Radèn Ajêng Margantên, pêparab Radèn Ajêng Mantên, saking garwa 
pangrêmbe Radèn Rarasati, ngarang ngulu ingkang bakyu nama Radèn 
Ayu Mêgatsari. 


35. Putri saking garwa nèm Ratu Kadipatèn, dèrèng kaparingan nama 
lajêng seda timur. 


21 
Alih Aksara 


Babad Panambangan Pakêmpalan 
Mangkunagaran 


36. Radèn Ajêng Yadah, saking garwa pangrêmbe Mas Mundri, nama 
Radèn Ayu Sujanapura. 


37. Radèn Mas Sardan, saking garwa pangrêmbe Mas Ayu Rantansari, 
nama Pangeran Dipasênta. 


38. Radèn Ajêng Rêmbe, saking garwa Mas Ayu Rondhonsari, nama Radèn 
Ayu Endrawinata. Sarêng pêgat, dipun karang ulu ingkang bokayu, 
Kangjêng Ratu Madurêtna, lajêng katrimakakên Radèn Tumênggung 
Yudanagara, [Yu...] 


zz 29 o 


[...danagara,] ing Banyumas, ing wêkasan kawisudha dados patih ing 
Ngayugyakarta, nama Radèn Adipati Danurêja. 


39. Radèn Ajêng Rêsmiyah, saking garwa pangrêmbe Mas Ayu 
Rondhonsari, seda timur. 


40. Radèn Ajêng Lamsiyah, saking garwa pangrêmbe Mas Mundri, seda 
prawan. 


41. Radèn Ajêng Warsah, saking garwa pangrêmbe Mas Ayu Rantansari 
seda timur. 


42. Radèn Ajêng Jali, saking garwa pangrêmbe Mas Ayu Rondhonsari seda 
timur. 


Bab 2. Lêlampahanipun Pangeran Adipati Arya Mangkunagara ing 
Kartasura, Sasurudipun Ingkang Rama, Dumugining Kakendhangakên 


Wiyosipun, kacariyos malih, sarêng para pangeran anggènipun tugur 
wontên salêbêting karaton Kartasura, sampun sawatawis dangu, Pangeran 
Adipati Arya Mangkunagara sasurudipun ingkang rama tansah karêrantan, 
awit saking rumaos katêmpah sêpuh, môngka ingkang rayi-rayi kathah 
saha taksih sami timur, mila sakalangkung kapêtêk putêking galih, 

wêkasan pamitan dhatêng Adipati Danurêja: Uwa patih, aku lilanana arêp 
mêtu marang jaba, nêdya ngenggar-enggar pikir sadhela. 


ss YO 


Wangsulanipun Patih Danurêja: Dhuh anggèr sampeyan sampun miyos 
saking kadhaton, awit lêrêsipun botên kenging, prayogi ngenggar-enggar 
panggalih wontên salêbêting pura kemawon, Pangeran Adipati Arya 
Mangkunagara mêksa miyos dhatêng srimanganti, pinarak wontên ing 
pasowanan, Patih Danurêja ugi andhèrèkakên, sarêng sampun sawatawis 
lajêng matur: Anggèr, sampun dangu sumêngga sami wangsul lumêbêt 
ing kadhaton malih, mugi sampun kathah-kathah ingkang karaosakên, 
lakar paduka putra ingkang sêpuh piyambak, sintên ingkang sayogi 
gumantos jumênêng nata, kajawi amung anggèr. Pangeran Adipati Arya 
Mangkunagara dèrèng karsa wangsul, amung angecani pangandika: lya 
mêngko uwa antèkna sadhela, malah lajêng miyos malih tindak dhatêng 
pagêlaran, pinarak wontên ing bangsal pangrawit. Patih Danurêja taksih 
kêkinthil, sarwi sangêt-sangêt anggènipun tansah ngaturi wangsul, 
ananging Pangeran Adipati Arya Mangkunagara mêksa dèrèng karsa 
wangsul. Sampun dilalah karsaning Allah, kêdah dados jalaran panjanging 
lêlampahan, Patih Danurêja rumaos botên dipun paèlu, têmahan sakit 
manahipun, ing ngriku katungka utusanipun Kangjêng Ratu Agêng 
animbali Patih Danurêja, mila Pangeran Adipati Arya Mangkunagara lajêng 
katilar piyambak. Patih Danurêja enggal-enggal wangsul lumêbêt ing 
dhatulaya, sasampuning sowan Kangjêng Ratu Agêng, lajêng dipun jak 
pêpanggihan kalihan tuwan kapitan kumandhan, wigatosing rêmbag, 
Kangjêng Ratu Agêng pêrlu amasrahakên ingkang putra Pangeran Adipati 
Anom, kaborongakên dhatêng tuwan kapitan, sagêdipun jumênêng nata 
anggêntosi kaprabonipun ingkang rama, kalihan lampah sêsidhêman, 
Kangjêng Ratu Agêng karsa amaringi bêbana dhatêng tuwan kapitan, 
warni [war...] 


EAE Î: 


[...ni] rajabrana sapratiganing kagunganipun, sarêng sampun sami golong 
ing rêmbag, nuntên bibaran, tuwan kapitan ugi lajêng ngaturi sêrat 
pamrayogi dhatêng ing Batawi, kalayan lampah sêsiliban. Patih Danurêja 
enggal andhawuhakên nutup gapuraning karaton mawi kajaga dening 
Kumpêni, saha dhawuh animbali para bopati nayaka môncanagari tuwin 
pasisir, supados sami sowan malêbêt mêdal ing kori bêbutulan. Sarêng 
para bopati sampun kalampahan ngalêmpak sadaya, ing ngriku Patih 
Danurêja lajêng amêdharakên wacana, mila kônca sadaya kula ajak 
parêpatan, kula nêdha timbangan jêngandika, samangke kula badhe 
damêl sêrat katur dhatêng ing Batawi, suraos sampun mupakat para 

prikênca nyuwunakên idi jumênêngipun nata Pangeran Adipati Anom, 
anggêntosi kaprabonipun ingkang rama swargi. Sadaya para bopati botên 
wontên ingkang purun mangsuli, ciptaning manahipun dupèh Pangeran 
Adipati Anom taksih timur, amung Pangeran Madurarêja ingkang 
mangsuli, têmbungipun: Manawi condhong kalihan karsanipun kiyai lurah, 
aluwung putra ingkang sêpuh Pangeran Adipati Arya Mangkunagara, kula 
mrayogèkakên gumantosa jumênêng nata, awit panggalihanipun jêmbar, 
sarta sampun katitik sagêd momong dhatêng para sadhèrèk, bokmanawi 
pawingkingipun, nagari badhe manggih rahayu, miwah tata têntrêm. 
Manawi putra ingkang taksih timur kajumênêngakên nata, pandugi kula 
ing wingking botên wande badhe nuwuhakên rêngkaning nagari, awit 
dèrèng sagêd angyêktosi mênggahing lêrês lêpat, kabêkta taksih 
kêneman, dados dèrèng sagêd ajêg panggalihanipun, bingah nuju 
kagungan karsa ngadat botên kenging kapambêngan. Ki Dipati 
Jayaningrat ugi anyambêti rêmbag: Saking pamanggih kula 
mrayogèkakên amiliha [a...] 


BEN „av 


[...miliha] putra ingkang sampun diwasa salah satunggal, nanging ingkang 
bagus warninipun, sarta ingkang sêmbada pasang sariranipun, awit putra 
ingkang sêpuh piyambak punika sayêktosipun warninipun kirang bagus, 
dêdêg ngadêg tuwin sariranipun kirang mungguh, dados taksih kuciwa ing 
sêmu upami jumênênga nata. 


Sakathahing ginêm wau Patih Danurêja botên anyondhongi, nuntên damêl 
sêrat kados ingkang sampun dados kakêncênganipun piyambak, 
sasampunipun dipun capi, para bopati lajêng kinèn tumut angêcapi 
sangandhapipun, ugi sami manut angêcapi ngantos athirik-thirik, 
sarampungipun lajêng sami bibaran. Patih Danurêja nuntên amanggihi 
tuwan kapitan, masrahakên sêratipun wau, supados kaaturakên dhatêng 
ing Batawi. Kala samantên Pangeran Adipati Arya Mangkunagara ingkang 
wontên ing bangsal pangrawit sampun dipun aturi, saha karsa lajêng 
wangsul lumêbêt dhatêng ing dhatulaya malih. 


Kawuwusa ing nagari Batawi, tuwan guprênur sarêng anampèni sêrat 
saking sang prabu ing Kartasura, dèrèng ngantos kawangsulan lajêng 
tampi sêratipun tuwan kapitan, sarta katungka sêratipun Patih Danurêja, 
nunggil suraos ngaturi pariksa bab sedanipun sang prabu, saha 
nyuwunakên idi ingkang sayogi gumantos umadêg nata, mila guprênur 
lajêng utusan kumêndur Tuwan Liyundriyan, kapatah ambêkta sêrat 
wangsulan, botên kacariyos lampahipun, wontên ing margi, sarêng badhe 
dumugi ing Kartasura wontên ing Banyudana kapêthukakên Pangeran 
Adipati Anom, dalah para putra santana, saha kadhèrèkakên dening Patih 

Danurêja, kanthi para bopati, ing ngriku Patih Danurêja ngaturakên 
Pangeran Adipati Anom, dhatêng tuwan kumêndur, mila lajêng nampèni 
[nampè...] 


san 93 i 


[...ni] sêrat wangsulan saking tuwan guprênur. Sarêng binuka suraosing 
wangsulan, putranipun sang prabu ingkang nampèni sêrat punika ingkang 
jumênêng nata anggêntosi ingkang rama. Pangeran Adipati Anom 
sasampuning nglairakên suka panarimahing panggalih, lajêng sami bidhal 
sêsarêngan, dumugining Kartasura dipun panggihi Pangeran Adipati Arya 
Mangkunagara, mawi mratelakakên bilih sariranipun punika putranipun 
sang prabu ingkang sêpuh piyambak. Tuwan kumêndur kagèt, 
wangsulanipun: O, kadospundi punika wau, sêrat saking tuwan guprênur 
dipun tampèni rayi jêngandika Pangeran Adipati Anom, dados sampun 
kalajêng rayi jêngandika ingkang katamtokakên jumênêng nata. Pangeran 
Adipati Arya Mangkunagara mangsuli: Botên wontên bedanipun, kula 
kalihan adhi mas Pangeran Adipati Anom, jêr sami putra têtilaranipun 
kangjêng rama prabu. Tuwan kumêndur ugi lajêng angrêrapu: Sokur bage 
sèwu dene jêngandika kagungan panggalih ingkang luhur makatên, kula 
rumaos botên sagêd anginggahi. Sarêng sampun binojakrama sawatawis 
lajêng sami bibaran amakuwon sowang-sowang. 


Enggaling cariyos sarêng ing dintên pasowanan para putra santana tuwin 
Patih Danurêja, dalah para bopati saandhahanipun, punapadene kyai 
pangulu kêtib pratikan ngulama saprikancanipun sampun sami pêpak 
sumewa sadaya, tuwan kumêndur nuntên manabda sora, ngêpyakakên 
bilih ing mangke Pangeran Adipati Anom kajunjung jumênêng nata, 
anggêntosi kaprabonipun ingkang rama, ajêjuluk Ingkang Sinuhun 
Kangjêng Susuhunan Pakubuwana Senapati ing Ngalaga Ngadurahman 
Sayidin Panatagama, ingkang kaping 2, ing Kartasura, saha lajêng katarik 
astanipun kalênggahakên ing dhampar. Para putra santana tuwin [tuwi...] 


san 31+:- 


[...n] kawula sadaya sami angèstrèni, kyai pangulu lajêng andonga 
nurbuwah, dipun amini dening para ngulama sadaya. Sarampungipun 
Radèn Ngabèi Tirtawiguna, majêng wontên ing ngarsa nata, amaos sêrat 
prajanjian ingkang saking tuwan guprênur ing Batawi, Kumpêni mawi 
angurmati ungêling drèl barondongan tuwin mariyêm arambah-rambah. 
Para sadhèrèk ingkang kalêrês sêpuh nuntên sami asêsalaman, dene 
ingkang ênèm dalah para santana, punapadene patih saha para bopati, 
kang sarta kyai pangulu sakalerehanipun sami ngabêkti ing sang prabu 

gêntos-gêntos. Satêlasipun ingkang sinuhun lajêng jêngkar angadhaton, 
pinèngêtan marêngi dintên Sênèn, wulan Sura taun Alip, sinêngkalan ing 
warsi tinata raras tunggal[6] (bokmanawi lêrêsipun ing siti tinata raras 
tunggal[7] dados, êngka 1651) utawi ing taun Walandi nuju 1727. Kala 
samantên tuwan kumêndur anggènipun wontên ing Kartasura sawatawis 
dangu, sarêng sampun rampung sadaya saprêlunipun, nuntên nyuwun 
pamit ing sang prabu, saha lajêng bidhal wangsul dhatêng ing Batawi. 


Amangsuli cariyos, jumênêngipun Ingkang Sinuhun Kangjêng Susuhunan 
sarèhning taksih kirang yuswa, pramila pangwaosing karaton 
katindakakên dening pêpatih dalêm, amung tumrapipun kasêntanan mawi 
lêlayanan Pangeran Adipati Arya Mangkunagara, makatên ugi Pangeran 
Adipati Arya Mangkunagara sakalangkung pamomongipun dhatêng 
ingkang rayi Sinuhun Kangjêng Susuhunan, kalayan ginulang-gulang bab 
pangastaning kaprabon, têmahan Ingkang Sinuhun Kangjêng Susuhunan 
dahat sihipun dhatêng ingkang raka Pangeran Adipati Arya 
Mangkunagara. Sarêng diwasanipun yuswa lajêng angasta pusaraning 
praja pribadi, ananging kalamangsanipun bilih nuju kataman pakèwêt, 
utawi ingkang pêrlu-pêrlu, inggih botên liya ingkang kakarsakakên 
[kakarsaka...] 


Pe Kek 


[...kên] ngêmbat salajêngipun linaksanan, amung saking pamanggihipun 
ingkang raka Pangeran Adipati Arya Mangkunagara, pramila Pangeran 
Adipati Arya Mangkunagara ugi katumusan trêsna dhatêng ingkang rayi 
Sinuhun Kangjêng Susuhunan. 


Nêngna malih, mênggah lêlampahanipun Pangeran Adipati Arya 
Mangkunagara, garwanipun putri saking Kablitaran seda, sapêngkêring 
layonipun ingkang garwa, Pangeran Adipati Arya Mangkunagara sangêt 
anandhang brôngta, tansah kèngêtan solah-bawanipun ingkang garwa 
agawang-gawangan. Ngantos supe dhahar sare, dumugining kawan dasa 
dintên sawêk marêk sowan Sênèn Kêmis. Sanadyan sampun wontên 
karsanipun badhe krama malih, ananging dèrèng wontên ingkang dados 
panujuning panggalih. 


Kacariyos, wontên ampeyanipun sang prabu ingkang kakêbonakên, asli 
saking Samarang nama Mas Ayu Larasati, anakipun Dêmang Cakrayuda 
ing dhusun Karang, kawartos pranakan Cina, warninipun ayu amêrak ati, 
kulitanipun jêne amaya-maya, sampun dangu sinuhun botên karsa 
animbali. Ampeyan wau asring kintun sinjang tuwin konyoh dhatêng 
Pangeran Adipati Arya Mangkunagara, kala sapisan kaping kalih botên 

karsa anampèni, awit kagalih botên prayogi kadadosanipun, ewadene 
mêksa tansah kintun kemawon, bokmanawi ugi winoran ing gunadhêsthi. 
Saking sagêdipun ingkang dados congkok, kanthi luwêsing pamiluta 
amêlasasih, Pangeran Adipati Arya Mangkunagara kagiwang 
panggalihipun, wêkasan karsa anglanggati mêmanising ginêm, satêmah 
wontên ingkang wêwadul ing sang prabu, pratingkahing ampeyan wau 
anggèning lambang asmara kalihan kangjêng pangeran, sanalika sang 
prabu lajêng botên rêna panggalihipun dhatêng ingkang raka, sasolah- 
bawanipun [sa...] 


z2 306 = 


[...solah-bawanipun] tansah ingewanan. Sarêng sampun sawatawis lami, 
dumadakan Pangeran Adipati Arya Mangkunagara katuwuhan panggalih 
ngarah apa, kamipurun canthèl atur konjuk ing sang prabu, sarèhning 
ampeyan ingkang kakêbonakên pancèn sampun botên kagêm, manawi 
kaparêng kasuwun piyambak. Sang nata sarêng midhangêt atur ingkang 
makatên, punika kados ginugah dukanipun, sampuna èngêt yèn kadang 
sêpuh saèstu sampun kawisesa ing pidana, dados amung sinamun ing 
netya supados sampun kawistara ing kathah, amargi ingkang garwa 
pinuju bobot sêpuh, ananging gêtêm-gêtêming panggalih botên kenging 
sinirêp. 


Kacariyos, Patih Danurêja ingkang tansah angulat-ulatakên obah osiking 
karaton, sarêng pirsa yèn sang prabu anahên duhkita awit saking 
angampêt duka dhatêng ingkang raka Pangeran Adipati Arya 
Mangkunagara, mila enggal lumêbêt ing kadhaton sowan sang nata 
piyambakan, angaturi pamrayogi, supados ingkang raka wau 
kapasrahakên dhatêng Kumpêni, sagêda kasingkirakên dhatêng ing 
pambucalan, murih sampun ngantos wontên ingkang ngregoni 
jumênêngipun sang nata ngasta pusaraning praja. Ingkang sinuhun 
sarêng miyarsa aturing patih makatên wau, sakalangkung lêganing 
panggalih, dene katuju ingkang dados karsanipun, mila Patih Danurêja 
kalilan mundur lajêng andhawuhna punapa sapêrlunipun, dumugining jawi 
animbali Adipati Cakraningrat, dipun wangsit ingkang dados karsanipun 
sang prabu, sarêng enjingipun Pangeran Adipati Arya Mangkunagara 
dipun irid dhatêng ing ngloji, sadumugining ngloji datan sarônta lajêng 
kasikêp saking wingking, saha lajêng kapasrahakên dhatêng Kumpêni, 
kalayan andhawuhakên ingkang dados kaparêngipun ingkang sinuhun, 
sanalika wontên gara-gara ing ngakasa mêndhung dhêdhêt angêndhanu, 
jawah 

dêrês kêlat[8] thathit aliwêran mawi lesus kadi pinusus, kêkajêngan sami 
sol sawênèh abosah-basih, têtiyang sanagari sami tintrim akêtir-kêtir, 
pratêndha satriya têdhaking kusuma anandhang sangsara, dene garwa 
putra dipun kaboyongan dhatêng dhatulaya, ing dalêmipun kadhawuhan 
anjarahi. Angkatipun Pangeran Adipati Arya Mangkunagara dhatêng ing 
Samarang, mawi kairid bopati kalih, 1. Radèn Tumênggung Natamijaya, 2. 
Ki Tumênggung Nitinagara, ingkang kalilan andhèrèk mung sêlir kêkalih, 
pawongan tiga, putra kakung satunggal ingkang pambajêng nama Radèn 
Mas Ngali, abdi jalêr wolu kalêbêt patihipun nama Ki Mas Sumadijaya, 
dumugining Samarang kalajêngakên dhatêng Batawi. Sapêngkêripun 
Pangeran Adipati Arya Mangkunagara wau sang prabu saya muntab 
panggalihipun, sadaya dhêdhawuhanipun katingal sawênang-wênang, 
têtiyang sanagari sami miris angêmu prihatos, awit sapisan kendhangipun 
Pangeran Adipati Arya Mangkunagara sakalangkung amêlasarsa awit 
botên timbang kalihan dosanipun, kaping kalih sadaya ingkang dados 
karsanipun sang nata botên wontên ingkang purun amambêngi, bilih 
ngantos kalajêng-lajêng botên wande badhe wontên dêdukaning Kang 
Maha Sukci ingkang anjalari rêngkaning nagari Kartasura. 


Anyarêngi lêlampahan, kala samantên Patih Danurêja sabên taun kautus 
dhatêng Batawi, anampani pajêg saking pasisir, sarta apêpetangan 
kalihan Kumpêni, têlasipun prabeyaning pêrang, tuwin sanès-sanèsipun 
lêladosan ingkang dados pundhutanipun sang prabu, bidhalipun saking 
Kartasura nuju ing wulan Sura taun Jimawal, sinangkalan mantri gangsal 
ngrasa wani[9] 1653 kadhèrèkakên: 1. Lurah Carik Radèn Ngabèi 
Tirtawiguna, 2. Ki Arya Jayasantika, bopati ing Kudus, 3. bopati ing 
Batang, mawi ambêkta pisungsung warni-warni ingkang 


--- 38 --- 


badhe katur tuwan guprênur. Wontên ing Samarang kèndêl pitung dalu 
lajêng mancal numpak baita layar, dumugining Batawi kapêthuk dening 
komisaris Tuwan Mantras, Mayor Tuwan Pagêrtut, Mayor Samus, 
tumurunipun saking baita sami têtabean, kalihan para tuwan ingkang 
sami mêthuk, sarta lajêng sami nitih kareta kabêkta dhatêng 
pondhokanipun kiyai patih, sarêng sampun lêrêp tigang dintên, sowanipun 
ki patih ing tuwan guprênur dhatêng kutha intên, mawi dipun pêthuk 
kareta, kalayan ngirid nawalanipun sang nata, ingkang kaampil ing bopati 
mawi kasongsongan jêne. Sarêng sêrat sampun katampèn Tuwan 
Guprênur Matius Drahman, lajêng kaurmatan ungêling mariyêm arambah- 
rambah. Tuwan guprênur nuntên andangu: Ki patih sapêngkêr andika 
punapa sang prabu sami basuki. Atur wangsulanipun ki patih: Inggih 
saking barkah paduka sami kasugêngan. Tuwan guprênur lajêng andangu 

malih bab kawontênanipun pêrang ing tanah wetan. Aturipun patih ragi 
wontên salingsinganipun, ngantos tuwan guprênur katingal rêngu, mila ki 
patih lajêng kadhawuhan dhatêng ing gêdhong pêngkêran, badhe 
kakarsakakên ngandikan piyambakan, ingkang kalilan andhèrèk amung 
juru basa. Sarêng sampun wontên salêbêting gêdhong Adipati Danurêja 
angaturi arta: 2000 rupiyah. Tuwan guprênur sakalangkung kagèt, 
ngantos pasuryanipun katingal anjêrbabak, dene pêpatihipun ingkang 
sinuhun têka anggadhahi pratingkah ingkang kados makatên, mila dèrèng 
dangu anggènipun ngandikan lajêng kapunggêl, kyai patih kalilan wangsul 
dhatêng ing pondhokanipun malih. Sadumugining pondhokan, rumaos 
piduwung anggènipun lajêng kamipurun angaturi rêruba dhatêng tuwan 
guprênur. 


Kacariyos, salêbêtipun wontên ing Batawi, Patih Danurêja sabên 
katimbalan dhatêng kantor bicara, kadangu kawontênanipun nagari 
Kartasura, [Karta...] 


= TO 


[...sura,] paturanipun tansah botên kalêrêsan, sarta kawêlèh-wêlèh 
ingkang dados wêwinihing kêkajênganipun, mila sampun rambah-rambah 
sabên nyuwun pamit mantuk dèrèng kalilan taksih dipun andhêg 
kemawon, ngantos kiyai patih rumaos dipun ukum aris-arisan. 


Nuju satunggaling dintên, Komisaris Mantras, dhatêng pondhokanipun 
kiyai patih, angêmban dhawuhipun tuwan guprênur kapurih rêmbagan 
bab dhaharipun Pangeran Adipati Arya Mangkunagara. Mênggah saking 
pamrayogènipun ki patih pintên. Wangsulanipun Adipati Danurêja: Punika 
jêngandika pantês piyambak kemawon, kula kantuna ambayar sabên taun 
sapisan. Tuwan komisaris lajêng mratelakakên petang kula sabên wulan 
têlas 300 rupiyah, nanging Kumpêni taksih ngladosi minuman tuwin 
jampi-jampi. Patih Danurêja mangsuli: Manawi samantên punapa botên 
kêkathahên, kajawi punika kula dipun wêling ijêman ing sang prabu, 
ngenggalakên Pangeran Adipati Arya Mangkunagara wau, tumuntênipun 
kakendhangakên dhatêng pambucalan, sampun ngantos kalamèn wontên 
ing ngriki. Komisaris Mantras sarêng midhangêt asêmu kagèt sarwi 
mangsuli: Saudara, sampun jêngandika asalah gawe, têmbung sajabaning 
layang kang andika wêcakake, sanadyan têmêna wêlinge sang prabu, 
nanging jêngandika kang manggih cacad. Saèstunipun tuwan guprênur 
saya wêwah kirang rênaning panggalihipun, têtela yèn jêngandika 
piyambak ingkang andamêl risaking para santana. Patih Danurêja lajêng 
ngrêrêpa: O, inggih sakalangkung trima kasih kula dhatêng saudara, dene 
karsa ngèngêtakên katliwênging manah kula, mila wêlingipun sang prabu 

wau mugi sampun ngantos katur ing tuwan guprênur. Sarampunging 
ginêm Tuwan Mantras lajêng têtabean pamit mantuk. 


a NG 


wondene Radèn Adipati Danurêja, anggènipun wontên ing Batawi 
anandhang sungkawa, awit saking dipun pitambuhi dening tuwan 
guprênur, wah sampun lami dèrèng kalilan mantuk, môngka botên nate 
katimbalan, mila sakalangkung prihatosing manahipun, tansah angirangi 
dhahar tuwin sare, ingkang dipun têtêdha mugi angsala pangapuraning 
Pangeran, sagêdipun tumuntên mantuk dhatêng ing Kartasura. Sarêng 
sampun angsal tigawêlas wulan laminipun, sawêg kalilan mantuk, mawi 
dipun bêktani sêrat wangsulan ingkang konjuk ing sang prabu. Sanalika 
Patih Danurêja sakalangkung bingah, saha tumuntên bidhal numpak 
baita, sadumugining Samarang dipun urmati dening tuwan kumêndur, 
ngantos sipêng tigang dalu, lajêng andumugèkakên lampah, 
sadhatêngipun ing nagari Kartasura adamêl gêdêripun têtiyang sanagari, 
tansah sami jawil-jinawil sarta rêraosan dene kyai patih anggènipun 
dhatêng ing Batawi ngantos lami sawêk mantuk, punapa ingkang dados 
wigatosipun. Sarêng sampun dumugi ngarsanipun ingkang sinuhun, Patih 
Danurêja nyungkêmi pada, sarta botên kenging dipun ampah wêdalipun 
luh, têmahan nangis sênggruk-sênggruk ngantos kamisêsêgên, 
sasampunipun sarèh lajêng angunjukakên sêrat wangsulan, miwah 
angaturakên kawontênanipun salêbêting wontên ing Batawi, 
sasampunipun Patih Danurêja lajêng kalilan mundur saking ing dhatulaya. 
Sigêg. 


Gêntos kacariyos, wontên gêmpalaning kôndha saking môncanagari, 
tukang pêkên ing Kalangbrèt rêraosan dhatêng lurahipun Adipati Mataun, 
bilih wontên tiyang ulah martapa nama Ki Sèh Wanawasa, langkung dakik 
ginêmipun, mawi amêca bilih ing nagari Kartasura badhe wontên santana 
ingkang thukul, surasêkti môndraguna pilih tandhingipun ing ayuda, 
malah ngantos sagêd jumênêng nata, dene satunggalipun pinasthi [pi...] 


--- 41 --- 


[...nasthi] dados prajurit linangkung, putus dhatêng ulah gêlaring aprang. 
Ki Mataun sarêng midhangêtakên lajêng tuwuh panggraitanipun, tiyang 
martapa ingkang mêmêca wau rinasuk inganggêp tiyang sêpuh, sarêng 
sowan dhatêng nagari Kartasura Ki Sèh Wanawasa kabêkta, kasowanakên 
Ki Patih Danurêja. Ki Mataun anyariyosakên kawaskithanipun, Radèn 
Adipati Danurêja sêmu ngina, kaya apa mungguh kawaspadane wong ing 
desa, têka kumaki têmên, ewadene inggih lajêng katimbalan, pinanggihan 

wontên ing langgar pêngkêran. Sasampunipun satata linggih, dinangu 
kalihan piyambakan, têmbungipun kiyai patih: Hèh sanak, coba kaya napa 
pamawas andika mungguh para satriya lan para bopati ing Kartasura 
kabèh, napa wontên walangsangkêre kang mrojol saka têkêmane 
Danurêja, utawa sing wani-wani nêrak pêpalang kang mêtu saking 
pêpalang, saka pangrasa kula nagara ing Kartasura isia macan galak 
salêksa, banthèng ngamuk sakêthi, yèn taksih Si Danurêja mêsthi padha 
mati ontên têkêman kula, kadipundi kaki napa badhe botên makatên. 


Wangsulanipun Ki Sèh Wanawasa: Dhuh lêlurahing jagat, kula nyuwun 
pangapuntên kamipurun umatur pasaja, sadaya lêlampahan ingkang 
sampun pinasthi, botên kenging dinuwa saking sarana, sanadyan 
pinêndhêma ing bumi sap pitu, bilih sampun dumugi ing mangsanipun, siti 
wau têmahan ambalêdhag, ingkang kapêndhêm sagêd anjêbos, makatên 
punika sampun tinamtu botên kenging oncat. Ki patih ngandika malih: 
Coba dika dumuk amrih lêganing ati kula sintên wonge kang moncol ing 
lêlakon, amêsthi ajur dening ihtiyar. 


Aturipun Ki Wanawasa: Manawi kiyai patih kêdah andangu, saking 
panawang kula, 1. Radèn Mas Sujana inggih Pangeran Mangkubumi, 2. 


sag ND sen 


Radèn Mas Said, ingkang taksih timur, punika benjing botên wontên 
ingkang nglêgewa, têka lajêng kasumêrêpan thukul kaprawiranipun, 
anggègèrakên jagat, awrat sinôngga ing pêrang wêkasan Radèn Mas 
Sujana sagêd anggêmpal lêlampahan. 


Sawêg nêdhêngipun sami rêrêmbagan, kasaru wontên abdi atur uninga, 
bilih Nyai Sêtyawati dhatêng kautus Kangjêng Ratu Agêng, Ki Mataun 
kalihan Ki Sèh Wanawasa, kadhawuhan ngêntosi sami lêlinggihan. Patih 
Danurêja lajêng anilar mêdal manggihi utusan wau. Nyai Sêtyawati matur 
abêbisik, bilih angêmban timbalanipun Kangjêng Ratu Agêng, paring 
uninga nalika ing dintên malêm Jumungah, supêna katingal rêmbulan 
coplok saking ngantariksa, sarwi dipun lokakên ing ngakathah. Rêmbulan 
wau ngleyang sumangsang ing wit randhu, nuntên katingal Pangeran 
Mangkubumi ambêkta gèntèr, rêmbulan kasènggèt dhawah ing pangkon 
kacêpêng lajêng kadhahar, sawêg têlas sapalih lajêng kabucal, rêmbulan 
wangsul ing dunungipun sarwi kaêlokakên ing tiyang kathah, tumuntên 
dhawah malih kantun sasigar, kadhahar dening Radèn Mas Said. Sawêg 
têlas sakêdhik Kangjêng Ratu Agêng kasêlak wungu. Kyai patih sarêng 
mirêng cariyosipun Nyai Sêtyawati lajêng anjêtung sangêt ing 
pangungunipun, dene kawontênaning supênan, têka mèmpêr kalihan 

pamêcanipun Ki Sèh Wanawasa. Nyai Sêtyawati sumêrêp pasêmonipun 
kiyai patih anahên duhkita, lajêng anusuli atur: Saking wêlingipun 
Kangjêng Ratu Agêng prakawis punika kaborongakên ing jêngandika, awit 
ing batos sakalangkung sêkêl ngêmu mêlang-mêlang, dene ingkang 
katingal wontên ing pasupênan Pangeran Mangkubumi tuwin Radèn Mas 
Said, punika kadospundi wahananipun. Patih Danurêja mangsuli sarwi 
bêbisik, wontên wêcaning gaib, Pangeran Mangkubumi kalihan Radèn 
[Ra...] 


ses 43 


[...dèn] Mas Said punika ingkang badhe ambêbayani. 


Nyai Sêtyawati nyambungi wicantên: Yèn makatên punapa botên prayogi 
kalih pisan wau kacupêt lêlampahanipun. Patih Danurêja mangsuli: 
Prakawis ingkang makatên punika dèrèng kenging katamtokakên, upami 
amidosa ingkang dèrèng nyata, saèstu manggih duraka, badhe angsal 
sêsikunipun Kang Maha Kuwasa, mila saking atur panuwun kula mugi 
sampun anggêga supênan, mindhak saya anipisakên tekad, botên 
langkung amung pêjah gêsang kula katura Gusti Kangjêng Ratu Agêng, 
dene kamipurun anggadhahi atur ingkang samantên wau. Nyai Sêtyawati 
ugi lajêng pamit wangsul dhatêng ing kadhaton. 


Sapêngkêring utusan, kyai patih manggihi Ki Sèh Wanawasa malih, sawêg 
lumêbêt ing kontên, Ki Sèh Wanawasa dhèhèm, nyasmitani bilih sampun 
andugi punapa wigatosipun ingkang mêntas karêmbag. Kyai patih ugi 
anggraita sêmu anggragap, sampun nyana yèn kawadaka ing 
wêwadosipun, mila lajêng ngandika: Dhuh ki raka, punapa inggih badhe 
mênangi saujaring wirayat jêngandika wau. Ki Sèh Wanawasa lajêng 
ngumpêtakên tanganipun kalihan anggêgêm, sarwi umatur: Kyai patih 
sumôngga kabatanga ingkang kula gêgêm punika punapa. Adipati 
Danurêja mratelakakên yèn botên sumêrêp. Ki Sèh Wanawasa lajêng 
ngêgarakên tanganipun mawi mungêl sora, ambak ambing wiji gadhung. 
Kiyai patih lajêng angrêrêpa: Awit saking tunaning panggraita kula, mugi 
dipun wêdharna ingkang prasaja, Ki Sèh Wanawasa wicantên malih: Kyai 
patih wau sampun walèh piyambak yèn botên sumêrêp, inggih dados 
botên mênangi hara-huruning nagari, dene wiji gadhung punika têtêdhan 
ingkang ngêndêmi, awit kiyai patih kasêlak nandhang sungkawa, 
amanggih lêlampahan sanès, Adipati 

Danurêja sarêng midhangêt pamêcanipun Ki Sèh Wanawasa, sangêt 
ngêrês ing panggalihipun, lajêng tumungkul sarwi waspanipun akêkotos, 
nanging lajêng angèsthi pêpuntoning tekad, têmah narimah sumarah 
Ingkang Murbèng Titah, wusana ngandika dhatêng Ki Mataun: Wiwit 
samêngko aku mèlu ngêpèk wong tuwa marang Ki Sèh Wanawasa, 
mulane sabên garêbêg jakên milu seba marang ing Kartasura. Aturipun Ki 
Mataun inggih sandika, sarta lajêng sami kalilan mantuk. 


Kacariyos, kala samantên Adipati Jayaningrat ing Pakalongan gadhah 
sadhèrèk jalêr ingkang kanggêp pasuwitanipun saha sangêt dipun sihi ing 
sang prabu, mila Adipati Jayaningrat anggubêl dhatêng Tumênggung 
Tirtawiguna, supados sadhèrèkipun jalêr wau kasuwunakên pangkat 
bopati. Tumênggung Tirtawiguna ugi anyagahi, kalampahan lajêng 
munjuk ingkang sinuhun kanthi mratelakakên saening lêlabêtanipun 
akatah-kathah, mila sang nata lajêng marêngakên, gêgadhuhanipun 
lênggah siti kadhawuhan ngêmpalakên kalihan lênggahing sadhèrèkipun 
sêpuh dados 1000 karya, sarta kapatêdhan nama Tumênggung 
Suradiningrat saha lajêng kadhawahakên nuju pasowanan ing dintên 
Kêmis. Kala samantên sang prabu botên angèngêti wiradating nagari, 
jalaran anggènipun nêtêpakên pamisudhanipun wau botên lumantar ing 
kapatihan, mila sarêng Adipati Danurêja mirêng bab wau, sakalangkung 
dukanipun, mèh kemawon bopati ingkang mêntas kawisudha badhe 
kasuduk wontên ing ngajêngan, ananging lajêng èngêt yèn ingkang 
jumênêng narendra taksih taruna, ewadene muring-muringipun botên 
kenging dipun ampah, nêdya ngêncêngi adat tindaking nagari, 
kalênggahanipun Tumênggung Suradiningrat wau kadhawuhan 
andhèdhèl. 

Kacariyos, sang nata mirêng yèn kalênggahanipun Tumênggung 
Suradiningrat kalorod saking kajêngipun patih piyambak, sanalika sangêt 
ing dukanipun, sih trêsnanipun dhatêng Adipati Danurêja ical babar pisan, 
enggal animbali lurahing carik Tumênggung Tirtawiguna, akalihan Ki 
Wirajaya. Sasampunipun sumewa tampi dhawuh: Hèh Tirtawiguna, ingsun 
gawèkna layang marang tuwan guprênur, yèn ing mêngko ingsun wis ora 
angabdèkake marang Adipati Danurêja, ingsun titip marang Kumpêni, 
supaya tumuli disingkirake saka nagara Kartasura, dibuwanga marang 
tanah sabrang. Sanalika sêrat lajêng kadamêl miturut timbalanipun sang 
prabu, sasampunipun katetesan asma cap, lajêng kabêkta mêdal saking 
dhatulaya. 


Rikala samantên Kangjêng Ratu Agêng angsal pawartos, bilih ingkang 
sinuhun sakalangkung duka dhatêng Patih Danurêja, mila enggal-enggal 

karsa manggihi ingkang putra, nuntên ngandika sêmu angarih-arih: Dhuh 
anggèr, gonmu dêduka marang uwakamu Danurêja ambok iya wis aja 
kadawa-dawa, muga èngêtana bêcike, lêlabêtane marang suwargi 
ramanta tumêkane saprene, karana Patih Danurêja iku panasthi kang 
ngêmbani jumênêngmu nata. Sang prabu amangsuli atur kalayan sugal: 
Lah inggih ibu, yèn Danurêja pinasthi ing Pangeran kêdah dados patih, 
kapuriha pados ratu sanèsipun kula kemawon. Kangjêng Ratu Agêng 
karaos anglês salêbêting panggalih, lajêng mundur palarasan sarta arawat 
waspa. 


Sarêng enjingipun Tumênggung Tirtawiguna ambêkta nawalanipun sang 
prabu dhatêng ing ngloji, katampèkakên ing tuwan kumandhan saha 
kawêca ing sapêrlunipun. Botên kacariyos ing lampahipun, dumugining 
Batawi [Ba...] 


--- 46 --- 


[...tawi] sasampuning katampèn dening tuwan guprênur, lajêng karsa 
rêmbagan kalihan para rad Kumpêni, pinanggihing rêmbag 
anglêstantunakên ingkang dados karsanipun ingkang sinuhun. Mila lajêng 
utusan Dêlèr Tuwan Kunyit lumampah dhatêng Samarang, supados 
nyêpêng Adipati Danurêja, samôngsa dhatêng wontên ing Samarang, 
mawi winêling-wêling ing sawigatosipun. 


Gêntos kacariyos, kala samantên pêpatih ing Kartasura sabên tanggaping 
taun, tamtu dhatêng ing Samarang, nampèni arta pambayaring 
têmpuranipun Kumpêni, mila sarêng ing wulan Sura, Adipati Danurêja ugi 
dhatêng ing Samarang kados adat, ing ngriku lajêng kacêpêng 
linêbêtakên ing pawarangan, sadaya ingkang sami sumêrêp sakalangkung 
ngungun, dalah para tiyang saisining nagari Samarang, sami rêraosan, 
punapa mênggah ingkang dados kalêpatanipun, dene wiwit ênèm 
dumugining sêpuh anggènipun dados patih angêmbani nagari dèrèng 
nate amanggih cacad, sawêg punika ratu mudha karsa amidosa dhatêng 
pêpatihipun ingkang sampun wêrda, sawênèh wontên ingkang mangsuli: 
Bokmanawi punika wêwalêsipun Pangeran Adipati Arya Mangkunagara, 
ingkang pinidana tanpa dosa, awit Gusti Allah ingkang maha adil, rintên 
dalu tansah ngudanèni ing sasolah-bawaning kawulanipun. 


Wusana sarêng ingkang sinuhun kaaturan uninga, lajêng dhêdhawuh 
anjarahi barang gadhahanipun Adipati Danurêja, sarta para pawèstri 
dipun boyongi dhatêng salêbêting karaton. 

Sanès dintên Tuwan Dêlèr Kunyit sowan dhatêng ing Kartasura, lajêng 
katampèn dhatêng sang nata kalihan suka pirênaning panggalih, awit 
piyambakipun ingkang sampun kinèn anglampahi dhawuhipun sang 
prabu, anyirnakakên sêsukêring nagari, mila tansah sinuba-suba ing boga 
drawina. Sarêng [Sa...] 


KENA, iy (lase 


[...rêng] nuju ing dintên pasowanan, sang nata miyos ing pagêlaran, 
tuwan dêlèr, tuwan kumêndur, tuwin tuwan kapitan kumandhan, ugi sami 
pinarêk ing ngarsa nata para nayaka para bopati dalah sakalerehanipun 
sampun sami sumewa sadaya, ing ngriku tuwan dêlèr lajêng 
ambyawarakakên, bilih awit saking kaparêngipun ingkang sinuhun, ing 
mangke Radèn Tumênggung Natamijaya kawisudha dados pêpatih 
wisesa, kapatêdhan nama Adipati Natakusuma, sasampuning sami 
ingestrenan, sang prabu lajêng jêngkar angadhaton. Sanès dintên tuwan 
dêlèr kalilan mantuk, sadumugining Samarang ambêkta Patih Danurêja, 
sarêng wontên ing Batawi lajêng tata-tata baita ingkang badhe 
katumpakan Adipati Danurêja dhatêng ing pambucalan. 


Gêntos kawuwusa, Pangeran Adipati Arya Mangkunagara anggènipun 
dipun andhêg wontên ing Batawi ngantos tigang taun, bidhalipun dhatêng 
pambucalan ing tanah Kap sawêk sawulan, dèrèng dumugi ing 
panggenan, jalaran lampahing baita botên sagêd angsal angin sae, tansah 
kumbak-kumbul wontên satêngahing lautan, tumuntên katungka baita 
ingkang ambêkta Patih Danurêja, wontên ing margi nêmahi kabilaèn, 
katêmpuh ing prahara, ngantos tiyanging baita pokah, lampahipun 
sapurug-purug, dumadakan saking karsaning Allah badhe kangge 
mamêlèh ing lêlampahan, sarêng kabuncang cêlak kalihan baitanipun 
Pangeran Adipati Arya Mangkunagara, baitanipun Patih Danurêja wau 
rêmuk, para tiyang isining baita pating barêngok sami kacêmplung ing 
sagantên, sawênèh wontên ingkang sagêd anglangi, salong wontên 
ingkang angsal cêpêngan kajêng pêcahaning baita. Ing ngriku sarêng 
mirêng suwaraning tiyang pating jalêrit, Pangeran Adipati Arya 
Mangkunagara tuwin tuwan kapitan sami mêdal dhatêng ing ngêdhèg, 
sakangsal-angsal anulungi 

para tiyang ingkang sami pating kurambang wontên ing sagantên. 
Pangeran Adipati Arya Mangkunagara sagêd anyandhak tanganipun 
tiyang jalêr sampun sêpuh, lajêng katarik minggah wontên ing ngêdhèg, 
tiyang wau sampun botên sagêd anggulawat, sarêng dipun waspadakakên 

inggih punika Patih Danurêja, mila panggalihipun sakalangkung kagèt, 
dene botên nyana pisan-pisan, mila gugup pangupakaranipun, ing 
sapikantukipun. Sarêng sampun èngêt saha sagêd pramana paningalipun, 
yèn ingkang mitulungi Pangeran Arya Mangkunagara, Patih Danurêja 
lajêng anungkêmi pangkonipun sarwi anangis ngantos sêsêgên 
asênggruk-sênggruk. Pangeran Adipati Arya Mangkunagara lajêng 
andangu: Kapriye dene uwa patih nganti kasusulake lêlakonku anêmahi 
sangsara kang luwih bangêt. Wangsulanipun Adipati Dasnurêja: Dhuh 
anggèr botên kadosa anggèn kula sêtya tuhu rumêksa nagari saha 
kaprabonipun rayi paduka, wêkasan anêmahi kados makatên, mila 
rumaos angsal sêsikuning Pangeran, mawi kawêlèhakên anggèr ingkang 
mitulungi gêsang, botên langkung sèwu-sèwu kalêpatanipun badan kula 
mugi wontêna” pangapuntênipun bêndara, têrus lair batos. 
Pangandikanipun Pangeran Adipati Arya Mangkunagara: Iya uwis ta uwa, 
aja akèh-akèh kang korasakake, mundhak amuwuhi karônta-rantaning ati, 
pupusên ing pêpasthèn, manungsa amung sadarêma anglakoni. Patih 
Danurêja lajêng kabêkta dhatêng ing kamar kasantunan pangangge, 
tuwin dipun ajak kêmbul bujana ing sawontênipun, wusana baita lajêng 
laju lampahipun, awit angsal angin sae samargi-margi Adipati Danurêja 
tansah nyariyosakên kawontênanipun nagari Kartasura sapêngkêripun 
kajêng[10] pangeran, wiwitan dumugi wêkasan, malah ngantos 
amêdharakên [amêdhar...] 

[...akên] wêcanipun Ki Sèh Wanawasa, mila Pangeran Adipati Arya 
Mangkunagara dahat angungun, wêkasan sokur ing Pangeran, saha 
nalôngsa salêbêting panggalih. 


Enggaling cariyos, sarêng baita sampun dumugi ing panggenan, Patih 
Danurêja kaprênahakên piyambak, Pangeran Adipati Arya Mangkunagara 
kadunungakên wontên ing nagari Kap, inggih punika pojoking tanah 
Aprikah ingkang sisih kidul, ngantos dumugi sedanipun, ananging 
layonipun kakondurakên dhatêng tanah Jawi, sumare ing astana Imagiri, 
amung para putra wangsulipun sangking pambucalan, lajêng katrêm 
dêdalêm wontên ing Batawi. 


Wondene putranipun Pangeran Adipati Arya Mangkunagara wau sadaya 
16, wontên ingkang miyos ing Kartasura, salong miyos nalika kaandhêg 
wontên ing Batawi, sawênèh kawiyosakên sasampuning wontên nagari 
Kap, mênggah pratelanipun urut sêpuh kados ing ngandhap punika. 

1. Radèn Mas Ngali, saking garwa putri ing Madura, diwasanipun asma 
Pangeran Tirtakusuma ing Pancuran. 


2. Radèn Mas Umar, saking garwa putri ing Kablitaran, seda timur. 


3. Radèn Mas Said, saking garwa putri ing Kablitaran, diwasanipun 
ajêjuluk Kangjêng Gusti Pangeran Adipati Arya Mangkunagara ingkang 
sapisan ing Surakarta, apêparab Kangjêng Gusti Ingkang Saking Lêlana, 
misuwuring asma Sambêrnyawa. 


4. Radèn Mas Sakadi, saking garwa ampeyan, seda timur. 


5. Putri saking ampeyan, dèrèng nama lajêng seda. 


6. Radèn Mas Ambiya, saking ampeyan, diwasanipun nama Pangeran 
[Pange...] 

[...ran] Pamot. 


7. Radèn Mas Sabar, saking ampeyan, diwasanipun nama Pangeran Arya 
Mangkudiningrat. 


8. Radèn Ayu Tirtawiguna, saking ampeyan, lajêng krama malih nama 
Radèn Ayu Puspakusuma. 


9. Kakung saking ampeyan, dèrèng nama seda. 


10. Radèn Ayu Tirtayuda, ing Nglorog tanah Pacitan, saking ampeyan. 


11. Pangeran Kap, saking ampeyan. 


12. Radèn Ayu Mangkuyuda, saking ampeyan. 

13. Radèn Mas Arya Toyakusuma, saking ampeyan. 


14. Radèn Mas Arya Warihkusuma, saking ampeyan. 


15. Radèn Mas Arya Ranukusuma, saking ampeyan. 


16. Radèn Ayu Mangunyuda, ing Banyumas, saking ampeyan. 


Bab 3. Lêlampahanipun Radèn Mas Suryakusuma (Said) Sapêngkêripun 
ingkang Rama Kakendhangakên Ngantos Dumugining Lêlana Andon Yuda 


Amangsuli cariyos, kawontênanipun ing nagari Kartasura, sapêngkêripun 
Pangeran Adipati Mangkunagara kakendhangakên, panggalih dalêm 
ingkang sinuhun lajêng mungkar botên wontên ingkang dipun èringi, saha 
botên karsa ngagêm atur pirêmbagipun para nayaka, amung ngagêm 
karsanipun piyambak, têmahan adiling praja Kartasura prasasat ical 
babarpisan, [ba...] 


saa 5]. 


[...barpisan,] putraning para pangeran, sarta anakipun para bopati, 
manawi rama utawi bapakipun tilar donya, putra sarta anak wau sami 
botên kagêntosakên ing kalênggahanipun, makatên malih ingkang 
sinuhun kagungan tindak sawênang-wênang, anyedani Pangeran 
Têpasana, ingkang botên dosa. Ing ngriku sadaya kawula tiyang alit, 
botên kantênan pangidhêping manah, amargi panggalih dalêm ingkang 
sinuhun botên têtêp, sakêdhap angayomi dhatêng Cina, sakêdhap 
angayomi Kumpêni, têmahan nagari Kartasura awayang-wuyungan. 
Adipati Martapura kakên manahipun, jalaran dipun cidrani ingkang 
sinuhun, mila Adipati Martapura lajêng ngêmpal pisan kalihan Cina. Radèn 
Mas Garêndi, inggih punika putranipun Pangeran Têpasana, ingkang dipun 
uyun-uyun dening Cina, kajumênêngakên nata, ajêjuluk Sunan Kuning, 
dipun aturi anggêpuk nagari Kartasura. Adipati Martapura anggènipun 
gadhah pikajêng ingkang makatên wau, botên melikakên dhatêng 
karaton, amung kabêkta saking kakêning manah, ngantos kawêdal 
wicantênipun dhatêng para Cina: Ratu kang cidra iku masa amalatana, 
gêtakên bae amêsthi kabur. Ing ngriku Adipati Martapura sampun 
sagolong kalihan para Cina, badhe sumêdya ambêdhah nagari Kartasura. 

Kacariyos, putranipun Kangjêng Pangeran Adipati Mangkunagara 
kendhang ingkang tinilar wontên nagari Kartasura kathahipun 3. 


1. Ingkang sêpuh asma Radèn Mas Said. 


2. Radèn Mas Ambiya. 


3. Radèn Mas Sabar. Punika lêlampahanipun sami mêmêlas sangêt, 
jalaran katilar rama ibu (lola), kapintên botên wontên ingkang ngopèni, 
kalampahan rintên dalu dhahar sarenipun amung kêmpal [kê...] 


zê pa 


[...mpal] kalihan panakawan tiyang alit, badhe nunggil para santana 
sakalangkung lingsêm, jalaran saking comprènging pangagêman, mila 
kathah têtêpanganipun dhatêng anaking para priyantun ingkang dados 
panakawan. Sarêng sampun wancining diwasa, sawêg wontên 
panggalihan dalêm ingkang sinuhun, aparing pêpanci sarta kalênggahan 
dhatêng putra têtiga wau, kadhawuhan sami kampuhan nunggil para abdi 
dalêm mantri gandhèk anèm, kaparingan santun asma: 


1. Radèn Mas Said, asma Suryakusuma, kaparingan lênggah siti 50 jung. 


2. Radèn Mas Ambiya, asma Martakusuma, kaparingan lênggah siti 25 
jung. 


3. Radèn Mas Sabar, asma Wiryakusuma, kaparingan lênggah siti 25 jung. 


Kacariyos, putranipun Radèn Tumênggung Wirasuta, nama Radèn 
Sutawijaya, ingkang pêthal saking Mataram, punika taksih nunggil darah 
kalihan Adipati Mangkunagara, mênggah urut-urutanipun kados ing 
ngandhap punika. 


Panêmbahan Senapati ing Ngalaga ing Mataram, pêputra Radèn 
Sutawijaya, lajêng apêputra Nyai Agêng Panêmbahan Rama, lajêng 
pêputra Radèn Sutawijaya kaping kalih, lajêng pêputra Radèn Adipati 
Danurêja pêpatih ing Kartasura, lajêng pêputra Radèn Tumênggung 
Wirasuta ing Kartasura, lajêng pêputra Radèn Sutawijaya kaping tiga. 

Radèn Sutawijaya ingkang kaping tiga punika kala alitipun dados 
panakawan ing karaton, sangêt sumêkêtipun kalihan para putranipun 
Pangeran Adipati Mangkunagara kasêbut ing nginggil. Radèn Sutawijaya 
punika satilaring bapa botên sagêd anggêntosi kalênggahanipun, amung 
anampèni tilaranipun bêndha kemawon ragi kathah, awit Radèn 
Tumênggung Wirasuta wau sugih brana, ewadene Radèn Sutawijaya 
[Su...] 

[...tawijaya] inggih taksih cuwa amargi gadhah panganggêp, kahartawan 
punika taksih wontên sangandhaping kawiryan, mila cuwanipun botên 
sagêd sirna, malah saya sangêt. Mênggah ingkang nandhang kacuwan 
makatên wau botên ngêmungakên Radèn Sutawijaya piyambak, kathah 
panunggilanipun para anaking mantri bopati, inggih sami botên sagêd 
anggêntosi kalênggahaning bapa ingkang sampun ajal, jalaran sampun 
ewah wiradating nagari, mila Radèn Sutawijaya anggènipun pados 
dhadhakan sakiting manah punika bêbasan pandung angsal babahan, 
lajêng sarêmbag kalihan para anaking priyantun ingkang sami sakit 
manahipun, sumêdya tilar praja, awit rinaos-raos ing wêkdal punika 
adiling praja prasasat sampun bibrah babar pisan, dados Radèn Mas Said 
anggènipun sumêkêt kalihan Radèn Sutawijaya punika nama nunggil 
suraos sami sakit manahipun. 


Amangsuli cariyos, lêlampahanipun Adipati Martapura, anggènipun badhe 
anggêbag nagari Kartasura, sarêng sampun siyaga tumuntên bidhal, 
mênggah ramening pêrang utawi kasoring wadyabala Kartasura wontên 
ing margi botên kacariyos, bala Cina sagêd malêbêt ing alun-alun 
Kartasura. sarêng ingkang sinuhun sampun kesisan ing wadyabala, ing 
ngriku Tuwan Kaptin Hogêndhorêp lajêng ambêkta ingkang sinuhun 
lumajêng mêdal saking kadhaton, amung kanthi Pangeran Adipati Anom. 


Kacariyos, nalika ing Kartasura ura-uru ngajêngakên lêbêtipun Cina 
angrisak karaton, Radèn Mas Suryakusuma dalah ingkang rayi-rayi botên 
andhèrèk palajêngipun ingkang sinuhun, taksih sami bilulungan wontên 
salêbêting kadhaton, ing ngriku dipun awe ingkang eyang Radèn Ayu 
Sanapati saking jandhela. Radèn Mas Suryakusuma enggal [eng...] 


se BA maz 

[...gal] marak ing ngarsanipun, tumuntên dipun ulungi wangkingan 
satunggal, sarwi ngandika: mara tampanana iki gèr, pusakamu, nuli 
lumayua mêtu, yèn sêlak katungka lêbune brandhal mênyang kadhaton. 
Radèn Mas Suryakusuma nampèni wangkingan tumuntên lumajêng mêdal 
sarwi anggèrèt ingkang rayi kêkalih, sarêng wontên ing jawi lajêng 
kèngêtan pusakanipun wangkingan ingkang wontên ing gêndhaga, 
sumimpên ing kadhaton, nama Kyai Bêdhudhak, nanging badhe wangsul 
malêbêt dipun pambêngi dening Cina, saha kadhaton sampun rame 
ulêng-ulêngan bôngsa Cina sami ngrayah. Radèn Mas Suryakusuma 
kawêkèn panggalihipun, enggal mêjahi Cina ingkang kapêncil satunggal, 
sandhanganipun dipun balèjèdi lajêng dipun agêm, dados lêbêtipun Radèn 
Mas Suryakusuma mangagêm cara Cina, anjujug panggenan pusaka Kyai 
Bêdhudhak sampun kapundhut, tumuntên mêdal botên kawadaka sagêd 
panggih kalihan ingkang rayi-rayi. Kèngsêripun ingkang sinuhun sarta 
bêdhahing karaton Kartasura botên kacariyosakên, Sunan Kuning lajêng 
anggêntosi jumênêng nata wontên ing Kartasura, pranatanipun botên 
ewah kados ingkang sinuhun ingkang sampun kèngsêr. Radèn Mas 
Suryakusuma dalah ingkang rayi-rayi lajêng anyuwun suwita dhatêng 
ingkang raka Sunan Kuning, pasuwitanipun sampun katampèn. 


Kacariyos, jumênêngipun Sunan Kuning wontên ing Kartasura botên 
ngantos dangu, watawis amung sangang wulan lajêng kausir dening bala 
Madura, Sunan Kuning kèngsêr dhatêng ing Mataram manggèn ing 
dhusun Randhulawang. Ingkang sinuhun Kartasura wangsul jumênêng 
nata malih, ing ngriku Radèn Mas Suryakusuma dalah ingkang rayi-rayi 
pasuwitanipun botên ewah lêstantun dados mantri gandhèk anèm. 
Sarèhning kalênggahanipun dados mantri wau rumaos lingsêm sangêt, 
lajêng kagungan panggalih sumêdya nyuwun indhaking pangkat, dhatêng 
kapatihan, [ka...] 


sss DÎ êsa 


[...patihan,] sasampunipun golong pirêmbagipun kalihan para ingkang 
rayi, tumuntên kalêksanan sowan ing kapatihan, ing ngriku lajêng 
andarbèni panyuwun sapêrlunipun, wusana botên ginalih dening radèn 
adipati, saha lajêng anilar lumêbêt ing dalêm, botên antawis dangu 
utusan maringakên arta sakanthong dhatêng Radèn Mas Suryakusuma, 
sarêng utusan anampèkakên arta wau, panggalihipun ingkang pinaringan 
arta rumaos kados dipun têbak, karêrantan, labêt saking sadaya atur 
panyuwunipun botên kawangsulan têmbung punapa-punapa, kajawi 
amung kaparingan arta kados tiyang papriman, mila sanalika anjêngêr 
botên sagêt angandika, dangu-dangu sagêt sarèh panggalihipun, 
tumuntên mundur palarasan, kalihan anyangking kanthong isi arta wau. 
Sadumugining regol, kanthong dalah isinipun arta kasêsêlakên wontên 
satunggaling wit-witan, ing batos kalihan nyênyuwun mugi kasêmbadana 

punapa ing sakarsanipun. Sarêng pinanggih kalihan Radèn Sutawijaya, 
kaparingan sumêrêp punapa kawontênanipun nalika sowan dhatêng 
kapatihan, punapa malih Radèn Mas Suryakusuma angandika, manawi 
sariranipun taksih wontên nagari Kartasura sakalangkung lingsêm aningali 
para tiyang, mila lajêng kadhèrèkakên Radèn Sutawijaya, kapanggih 
kalihan santananipun ingkang asli saking dhusun Nglaroh, nama: Kyai 
Wiradiwêngsa, angginêm ingkang dados karsanipun badhe tilar praja. Kyai 
Wiradiwêngsa matur: Bêndara, mênggah ingkang dados karsa paduka 
punika saking panimbang kula botên wontên malih ingkang purun biyantu 
labêt pêjah, kajawi amung sêntana paduka piyambak ing Nglaroh. Manawi 
andhahar atur kula sumêngga bandara tumuntên tilar praja, anjujug ing 
Nglaroh kemawon, sami tata-tata siyaga ing ayuda. Radèn Sutawijaya 
[Sutawi...] 

[...jaya] mirêng aturipun Kyai Wiradiwêngsa langkung panuju ing manah, 
lajêng anyambêti atur: Bêndara, aturipun kakang Wiradiwêngsa punika 
prayogi dipun sambadani, mangke kula inggih badhe ambiyantu. Pawong 
sanak kula anakipun priyantun ingkang sami sakit manahipun, kula purih 
andhèrèk ing panjênêngan sadaya dadosa kanthi. 


Radèn Mas Suryakusuma midhangêt atur pirêmbagipun Radèn Sutawijaya 
tuwin Kyai Wiradiwôngsa sanalika lêga panggalihipun, tumuntên tata-tata 
bidhal saking Kartasura kêbut sagarwa sadaya. Tinêngêran ing dintên 
Rêbo Kliwon tanggal kaping 3 wulan Rabingulakir taun Jimakir, 
sinêngkalan rasa rêtu ngoyak jagat:[11] 1666 nuju windu Sêngara, lajêng 
anjujug ing dhusun Nglaroh, dene ingkang andhèrèk sarêng, anaking para 
priyantun sadaya 18 tiyang. Sarêng sampun sawatawis dintên wontên 
ingkang nusul malih 6 tiyang, dados anaking para priyantun wontên 24 
tiyang[12] ing ngriku lajêng iyasa dalêm, ngrakit banjar pakarangan, 
botên kêndhat angimpu para santana ing dhusun, utawi ngaturi para wiku 
ingkang kasub kasutapanipun, supados paring piwulang dhatêng 
sariranipun, tuwin dhatêng para ingkang andhèrèk sadaya, makatên wau 
inggih sampun kasêmbadan, ing wanci siyang sami ginulang 
sampurnaning ayuda tuwin pakantuking gêlar, manawi ing wanci dalu 
sami winêjang ngèlmi kanuragan kasantikan tuwin aji jaya kawijayan, 
lajêng sami anglampahi brata miturut sapakènipun ing guru, midêr-midêr 
ing ardi tuwin kungkum ing sêndhang-sêndhang, dene ingkang sampun 
jinajah, 1. ing sêndhang Sinôngka, 2. sêndhang Sitrètès, dumunung 
wontên sawetaning pucak ardi Gajahmungkur, [Gajah...] 

[...mungkur,] 3. sêndhang Pancuran, 4. sêndhang Silanang, sêndhang 
patilasan sadaya wau, dumugi sapriki dados padusanipun para nem- 
neman ingkang ulah kaprawiran, sami nganggêp sarta pitados, sintên 
ingkang purun adus kungkum tuwin ngombe toyanipun adat têguh timbul 
tanpa anggêguru. 


Nuju satunggiling dintên, Radèn Mas Suryakusuma ngandika dhatêng 
Radèn Sutawijaya, têmbungipun: Kakang jênêngmu Sutawijaya iku jayane 
bakal dakanggo wiwitan jênênge batur gawan saka ing Kartasura kabèh, 
ngiras minêngka muji muga kasinungana unggul ing ajurit, mulane 
baturku kabèh padha kasêbuta punggawa: têgêse gêgawan saka ing 
Kartasura, dene kakang dak wisudha dadi lurahe para punggawa, 
amadanani minôngka kamituwa, mungguh pangêrèhe dakpasrahake 
marang si kakang kabèh, dene kakang samêngko ajênênga: Kyai Ngabèi 
Rôngga Panambangan, amarga saka anggone kakang wus kaduga 
andanakake kabêcikan nambangi marang awakku. Kang mangkono iku 
supaya kanggo pangeling-eling anak putu ing buri, lan manèh kakang 
Wiradiwôngsa samêngko uga dak paringi salin jênêng arana: Kyai Ngabèi 
Kudanawarsa, minôngka pêpatih kang ngêmbani aku, sarta manèh para 
punggawaku dak paringi jênêng wiwitane nganggo: jaya, kaya ta: 1. 
Jayautama, 2. Jayaprameya, 3. Jayawicantên, 4. Jayawiguna, 5. Jayasutirta, 
6. Jayanimpuna, 7. Jayaprabata, 8. Jayasantika, 9. Jayapuspita, 10. 
Jayasudarga, 11. Jayasudarma, 12. Jayadipura, 13. Jayaleyangan, 14. 
Jayajagaulatan, 15. Jayaalap-alap, 16. Jayapanamur, 17. Jayapamênang, 
18. Jayapanantang, 19. Jayatilarsa, 20. Jayawinata, 21. Jayapangrawit, 22. 
Jayaprawira. 

Sadaya ingkang dipun dhawuhi sakalangkung bingah saha sami 
angèstokakên. Kyai Ngabèi Rôngga Panambangan ing batos ngalêmbana 
dhatêng bandaranipun, dene sagêd mêmantês gathukipun kalihan 
lêlampahan. 


Nalika wontên ing ngriku ingkang minôngka pêpancèning dhaharipun 
Radèn Mas Suryakusuma dalah para garwa sadaya, ngêndhêg pajêgipun 
siti saurutipun dhusun Ngutêr sapangandhap, ingkang badhe katur 
dhatêng ing Kartasura. 


Kacariyos, Radèn Mas Suryakusuma kalihan ingkang rayi-rayi tuwin para 
punggawa sadaya, anggènipun anggêgulang kridhaning papêrangan 

sampun dumugi, awit saking aturipun Kyai Ngabèi Kudanawarsa kakintên 
sampun anyêkapi, malah prayoginipun kacacak pisan minôngka 
pandadar, supados sampun ngantos kêmba sêrêngipun. Radèn Mas 
Suryakusuma inggih anyondhongi dhatêng pamrayogi wau, nanging 
sarèhning dèrèng wontên mêngsah kadospundi pêthanipun, sanadyan 
Radèn Mas Suryakusuma piyambak inggih sampun ngajap tumuntêna 
têmpuh pêrang. Kyai Ngabèi Kudanawarsa wicantên dhatêng Ngabèi 
Rôngga Panambangan, têmbungipun: Adhi manawi bandara 
amarêngakên, prayogi pados dhadhakan kêmpal kalihan barisanipun 
Sunan Kuning rumiyin, awit anggènipun pacak baris wontên ing 
Randhulawang pawartosipun sampun agêng sangêt, pêrlunipun amung 
kangge sarana sapisan ngayom, kaping kalih anggêgulang para 
punggawa dhatêng têmpuking ayuda, dene mangke bilih sampun katingal 
botên nguciwani, gampil lajêng misah ngadêg piyambak. 


Kyai Ngabèi Rôngga Panambangan tuwin Radèn Mas Suryakusuma sami 
anyondhongi dhatêng pirêmbag wau, lajêng nantun dhatêng ingkang rayi- 
rayi: Mungguhing kowe kapriye adhi. Aturipun ingkang rayi amung 
andhèrèk kemawon, botên sumêdya pisah kalihan kakang mas. 

Radèn Mas Suryakusuma sawadya punggawanipun lajêng tata-tata 
sampun mirantos, tumuntên bidhal saking Nglaroh badhe nusul ingkang 
raka Sunan Kuning dhatêng Randhulawang, wontên ing margi botên 
kacariyos, sarêng dumugi ing Randhulawang kapanggih kalihan Patih 
Mangunonêng, lajêng kaaturakên Ingkang Sinuhun Sunan Kuning, bilih 
Radèn Mas Suryakusuma dalah ingkang rayi kalih sawadya 
punggawanipun sami nusul ing sang prabu, ingkang rayi têtiga lajêng 
katimbalan dumugi ngarsanipun Sunan Kuning sami ngabêkti. Sang prabu 
sakalangkung rêna panggalihipun, ing wêkdal wau kalêrêsan para bopati 
pêpak sami sumewa, Adipati Suradiningrat, Adipati Cakranagara, tuwin 
Adipati Pathi. Sang prabu ngandika dhatêng para bopati, bilih ingkang rayi 
katiga pisan badhe kadadosakên senapatining pêrang. Ingkang sinabdan 
sadaya sami nayogyani. Sang nata lajêng dhawuh malih: 1. Si Adhi 
Suryakusuma sun angkat dadi pangeran asêsiliha aran Pangeran 
Prangwadana, 2. Si Adhi Martakusuma, sêsiliha aran Pangeran Panênggak, 
3. Si Adhi Wiryakusuma, sêsiliha aran Pangeran Timur. Ing ngrika 
pangeran têtiga lajêng kapasrahakên dhatêng Babah Kapitan Sapanjang. 


Pangeran Prangwadana ngandika dhatêng Ki Patih Mangunonêng: Paman, 
kula nêdha kanthi tiyang ingkang ngidhêp mantêp dhatêng ing ratu, 
ingkang purun alabuh pati, ingkang kêbat cukat tarampil ing damêl, 
ingkang tumêmên ing parentah, sarta ingkang kêndêl, botên watak 

mirisan dhatêng mêngsah. Ki Patih Mangunonêng lajêng milihi prajurit 
kados pamundhutipun Pangeran Prangwadana wau, angsal 300 tiyang, 
lajêng kapasrahakên dhatêng Pangeran Prangwadana dados rerehanipun. 


Samantên, pangeran têtiga kalampahan sami nindhihi pêrang, sampun 
sagêd dhatêng ulahing gêlar sarta katingal kaprawiranipun, sabên sabên 
[sa...] 

[...bên] pêrang bala ing Kartasura kathah ingkang kapalajêng, 
pangrampitipun bala Cina ing Dêrsana dumugi ing dhusun Pakauman, 
lajêng ambêsmi griya sakanan keringipun, Kumpêni Walandi kalihan bala 
Bugis Madura enggal acampuh rampak, bala Cina têmah kasoran, lajêng 
bibar mundur alon-lonan wangsul dhatêng ing dhusun Dêrsana malih. 


Kacariyos, ing Kartasura sang nata angsal biyantu Raja Têrnate ambêkta 
bala sawatawis kathah, utawi kintunan bêbantu Kumpêni saking Batawi 
tansah lumintu, para bopati ing môncanagari ing pasisir tuwin Bugis 
Madura sami sarêngan dhatêng wontên Kartasura saya wêwah kathah. 


Dene pêrangipun bala Cina dhatêng ing Kartasura kêrêp nêmpuh ing 
wanci dalu lajêng angobong-obongi, bala ing Kartasura kathah ingkang 
kuthetheran, gêntos wadya ing Kartasura analabung barisanipun Sunan 
Kuning ing Dêrsana, lajêng têmpuh pêrang rame gêntos ingkang 
kalindhih, bala Kumpêni ngantos lami botên sagêd ngêsuk barisan ing 
Randhulawang, wêkasan Tuwan Hogêndhorêp matur ing sang prabu, 
sumêdya damêl sêrat dhatêng Sunan Kuning ambêbujuk panggalihipun. 
Sang nata inggih amarêngakên, Tuwan Hogêndhorêp enggal damêl sêrat 
sampun dados kakintunakên dhatêng Sunan Kuning, suraosipun, kajawi 
ngaturakên tabe kalayan urmat tuwan kapitan nênuwun dhatêng Sunan 
Kuning, supados karsa angrakêt ngabdèkakên dhatêng tiyang Kumpêni 
kados ingkang eyang ngantos dumugi ing sapunika, dene manawi ingkang 
sinuhun badhe karsa jumênêng nata wontên ing tanah Jawi, Kumpêni 
langkung jumurung saha badhe ambiyantu, kadugi nanggulang bilih 
wontên mêngsah janji sampun gênah ingkang dados pangidhêpanipun, 
kathah-kathah suraosing sêrat pambujuk, nanging Sunan Kuning botên 
anggalih. Ing ngriku barisan ing Kartasura saya agêng [a...] 

[...gêng] lajêng angrantam badhe angantêp mêngsah dadosa 
pungkasaning pêrang. Bala sampun rinakêt kapara tiga, majêng saking 
wetan, saking lèr tuwin saking kilèn, rampunging pangrantam lajêng 
bidhal sêsarêngan, enggalipun campuh pêrang wontên ing Dêrsana 
karoban mêngsah, wêkasan Sunan Kuning kasoran bibar lumajêng 
mangidul dumugi barisan ing Randhulawang, bala ing Kartasura taksih 
anêsêg malih, barisan ing Randhulawang sangsaya risak, para bopati 
tuwin para putra lajêng pêpisahan rêbat pangungsèn, Pangeran 
Prangwadana kaplajêng mangidul ngetan dumugi ing dhusun 
Palumbungan, kapanggih kraman nama Radèn Pangulu ... ing ngriku 
Radèn Pangulu matur dhatêng Pangeran Prangwadana, sagah ambiyantu 
badhe mêngsah kalihan Kumpêni, nanging Pangeran Prangwadana 
kaparênga anggêpuki Wôngsadipa dhatêng ing ardi Têmbayat rumiyin. 
Pangeran Prangwadana tuwin Pangeran Timur inggih mituruti dhatêng 
aturipun Radèn Pangulu wau, kalampahan wangsul amung ambêkta abdi 
pitu, Ki pangulu ambêkta bala 600 tiyang, Pangeran Prangwadana 
sapunggawanipun, dumugi ing Têmbayat lajêng campuh pêrang kalihan Ki 
Wôngsadipa, balanipun watawis wontên 1000 tiyang. Pangeran 
Prangwadana sapunggawanipun lajêng narajang purun, Ki Wôngsadipa 
nadhahi wêkasan kapalajêng sabalanipun, pangeran ing Têmbayat 
sawadyanipun lajêng nungkul. Pangeran Prangwadana sarowangipun sami 
ngujung dhatêng pasarean ing Têmbayat, nyuwun supangat mugi unggula 
juritipun, ing dalu kèndêl lêrêp wontên ing bangsal balerante, enjingipun 
bidhal sumêdya dhatêng ing Randhulawang, dumugi ing dhusun Wija 
kapêthukakên balanipun Wêngsadipa malih, lajêng campuh pêrang 
sakalangkung rame, balanipun Ki Wôngsadipa mèh kasoran, lajêng 
kabiyantu bala Têrnate, Bugis tuwin Makasar, nanging mêksa kasoran 
sami mundur, tumuntên dipun biyantu 


sts 02 Asa 


bala Kumpêni, lajêng ambendrongi sanjata mawantu-wantu, Radèn 
Pangulu pêjah ing paprangan tumpês sabalanipun, Pangeran 
Prangwadana tuwin ingkang abdi pêpitu lumajêng mangetan dumugi ing 
dhusun Katongan, ingkang rayi Pangeran Timur kapisah botên kantênan 
palajêngipun. Pangeran Prangwadana saabdinipun ing wanci dalu taksih 
lajêng lumampah mangetan, bangun enjing dumugi ing dhusun Mantênan 
(Nglaroh) sampun kapanggih kalihan ingkang eyang Radèn Ayu Sêpuh 
tuwin abdi sadaya sami têtangisan. 


Sarêng enjingipun, Pangeran Prangwadana mirantos, sumêdya nusul 
ingkang raka Sunan Kuning dhatêng ing Kaduwang, samaptaning pirantos 
lajêng bidhal kêbut sakulawarga sadaya, dumugi ing dhusun Dhukuh 
kèndêl masanggrahan, wêkdal wontên ing ngriku ingkang eyang Radèn 
Ayu Sêpuh ragi enggar panggalihipun, rumaos sênêng, awit saking 

papanipun waradin, têtanêman katingal asri, mila lajêng ngandika 
dhatêng ingkang wayah: Anggèr, barêng tumêka ing kene pikirku rumasa 
sênêng, ing mêngko desa Dhukuh iki dak salini jênêng aranana ing desa 
sênêng. Lêstantun dumugi sapriki ing dhukuh wau anama dhukuh 
Sênêng. 


Kacariyos, Pangeran Buminata ingkang wontên Sêmbuyan, kala samantên 
karsa tinjo dhatêng ingkang putra Pangeran Prangwadana rawuh ing 
dhusun Sênêng, sampun pêpanggihan lajêng rêrangkulan, sarta sangêt 
karêrantan panggalihipun, wêkasan lajêng sarêmbag sumêdya nusul 
Sunan Kuning dhatêng ing Kaduwang, sarêng sampun golong lajêng 
bidhal sakulawarga sadaya. 


Amangsuli cariyos, Sunan Kuning nalika dumugi ing Kaduwang, katilapan 
lampah kalihan Adipati Mangunonêng tuwin Adipati Sujanapura sadaya, 
kawartos sami dhatêng pasisir, dene Pangeran Singasari pêthalipun 
kalihan Sunan Kuning nalika kèngsêr saking Kartasura dèrèng 

kapanggih malih. Sunan Kuning anggènipun lêrêm wontên ing Kaduwang 
ragi sawatawis dangu, lajêng kadhatêngan ingkang rayi Pangeran 
Prangwadana tuwin ingkang paman Pangeran Buminata sami 
rêrangkulan. Sunan Kuning sakalangkung bingah panggalihipun, sarêng 
sampun sami nêntrêmakên panggalih angasokakên sarira, Sunan Kuning 
ngandika dhatêng Pangeran Prangwadana: Yayi, saka rêmbuge Kapitan 
Sapanjang ngajak banjur mangetan mênyang Panaraga, kapriye mungguh 
panimbange yayi. Aturipun ingkang rayi, amung andhèrèk sakarsanipun 
sang prabu, sakit dumugi pêjah sumêdya anglabêti, anggêripun taksih 
wontên salêbêtipun tanah Jawi, sampun ngantos mêdal saking tanah 
wutah rah kula. 


Enjingipun Sunan Kuning bidhal saking ing kaduwang kêbut 
sawadyabalanipun, ingkang dados cucuking lampah wadya Cina, 
katindhihan Pangeran Prangwadana, dumugi ing dhusun Brangkal 
kapapagakên dening barisanipun Tumênggung Suradiningrat, saking 
Panaraga lajêng campuh pêrang rame, Tumênggung Suradiningrat 
kèngsêr sabalanipun, Sunan Kuning lajêng lumêbêt ing kitha Panaraga 
sampun suwungan, lajêng masanggrahan ing ngriku ngantos satêngah 
wulan. 

Nuju satunggiling dintên, Sunan Kuning pirêmbagan kalihan ingkang rayi 
Pangeran Prangwadana mênggah sakecaning lampah. Aturipun Pangeran 
Prangwadana mrayogèkakên lajêng wontên Panaraga ngiras ngimpun 
tiyang alit ngagêngakên bala rumiyin, Sunan Kuning inggih sampun 
anyondhongi, nanging amung Kapitan Sapanjang piyambak ingkang botên 
jumurung, sêdyanipun badhe lajêng dhatêng Pasuruan nêdha bantu 
dhatêng Adipati Surapati. Wêkasan sami sulaya ing rêmbag, yèn Kapitan 
Sapanjang saèstu dhatêng Pasuruan, Pangeran Prangwadana badhe 
kantun wontên ing Panaraga kemawon, ananging [ana...] 


== Å == 


[...nging] Pangeran Buminata amambêngi, sêdyanipun badhe lajêng 
dhatêng Madiun, Pangeran Prangwadana ugi lajêng miturut karsanipun 
ingkang paman Pangeran Buminata, ing wusana lajêng bidhal 
sêsowangan, Kapitan Sapanjang kalihan Sunan Kuning sawadyabalanipun 
mangetan dhatêng Pasuruan, Pangeran Prangwadana kalihan ingkang 
paman Pangeran Buminata sabalanipun mangalèr dhatêng Madiun, 
dumugi ing Lèpènasin kèndêl karsa lêrêp. Lampahipun Sunan Kuning 
kapêngkok botên angsal margi, lajêng anggepak mangalèr nglantur 
lampahipun Pangeran Prangwadana, lajêng angêmpal malih wontên ing 
ngriku sami kèndêl. 


Kacariyos, Pangeran Madiun, Adipati Magêtan, Adipati Panaraga, Adipati 
Kaduwang, tuwin Adipati Jagaraga sabalanipun, sami sumêdya ambujêng 
Sunan Kuning. Kala samantên ing Lèpènasin kakêpang pêpêt, amung 
wetan ingkang taksih kasuwungakên, salajêngipun ugi sampun campuh 
pêrang sakalangkung rame, wêkasan bala Madiun kawon dening bala 
Cina, dene bala ing Kaduwang sarta bala ing Magêtan, kawon dening bala 
ingkang katindhihan Pangeran Buminata, bala Panaraga kawon dening 
pangamukipun bala ingkang katindhihan Pangeran Prangwadana amung 
kanthi abdi: 5 tuwin tiyang Cina: 7 mêngsah sami bibar sadaya. 


Enjingipun Sunan Kuning, Pangeran Prangwadana, Pangeran Buminata 
tuwin Kapitan Sapanjang sabalanipun bidhal dhatêng Madiun, dumugi 
Madiun sampun suwungan lajêng sami lêrêp ngantos gangsal dintên. 


Sunan Kuning nantun dhatêng ingkang rayi Pangeran Prangwadana: 
Kapriye mungguh sidaning laku. 

Pangeran Prangwadana matur: Kakang prabu atur kula taksih têtêp kados 
ing ngajêng, kula kadugi nglabêti pêjah anggêripun botên têbih sangêt 
saking praja [pra...] 


mg A 


[...ja] wutah rah kula, dados bêbasan angrungkêbi nagari kalairanipun, 
dene asor ungguling pêrang punika gumantung wontên kabêgjaning 
badan, manungsa ingkang têtêp sêdyanipun kalayan santosaning tekad, 
badhe angsal pitulungipun Ingkang Kuwasa. 


Sunan Kuning sarêng midhangêt aturipun Pangeran Prangwadana ingkang 
makatên wau sanalika badhe miturut dhatêng ingkang rayi, ananging 
Kapitan Sapanjang kêncêng aturipun, langkung prayogi supados Sunan 
Kuning ngungsi dhatêng Pasuruan. Sang prabu èmêng panggalihipun, 
badhe miturut ingkang rayi botên wande koncatan bala, Kapitan 
Sapanjang amêsthi nilar sabalanipun, badhe miturut Kapitan Sapanjang 
owêl ingkang rayi Pangeran Prangwadana bokmanawi mutung, wêkasan 
andhahar aturipun Kapitan Sapanjang, tumuntên bidhal saking Madiun. 
Pangeran Prangwadana inggih botên kantun, Pangeran Buminata sangêt 
merang dhatêng Cina, awit cidra kasagahanipun ngimpu dhatêng tiyang 
ing Madiun, ing wusana botên kalampahan, mila lajêng lolos. 


Kacariyos, tindakipun Sunan Kuning kalihan Pangeran Prangwadana, tuwin 
wadya Cina, sarêng dumugi ing Caruban, ing ngriku Pangeran 
Prangwadana sumêdya pêthal kalihan Sunan Kuning, badhe mêmpên 
wontên ing wana Caruban. Kalampahan sarêng Sunan Kuning bidhal 
dhatêng ing nagari Pasuruan, Pangeran Prangwadana lajêng katilapan ical 
botên kantênan, Sunan Kuning sakalangkung piduwungipun, Pangeran 
Prangwadana kantun wontên ing wana Caruban kalihan ingkang eyang 
Radèn Ayu Sêpuh, tuwin abdi 30. Botên antawis dangu Pangeran 
Buminata dhatêng ngajak nusul Sunan Kuning, nanging Pangeran 
Prangwadana botên nayogyani, saking aturipun: Paman, manawi 
sampeyan nusul ingkang putra Sunan Kuning [Ku...] 

[...ning] tamtu dipun bilaèni dening Cina, aluwung wangsul mangilèn 
malih kemawon kalihan kula, sami pados kawibawan piyambak sarana 
nênuwun pitulunganing Allah. Pangeran Buminata miturut saking 
karsanipun ingkang putra, tumuntên sami bidhal wangsul mangilèn, 

ingkang tinuju ing tanah Sokawati, rintên dalu tansah lumampah, 
enggalipun sampun dumugi ing tanah Sokawati. 


Gêntos kawuwusa, Adipati Sujanapura kalihan Pangeran Singasari, 
ingkang baris wontên talatahing ardi Kêndhêng tanah Sokawati, tiyang ing 
ngriku taksih sami suyud sadaya. Adipati Sujanapura dipun aturi pariksa 
dhatêng têlikipun, bilih Pangeran Prangwadana kalihan Pangeran 
Buminata samangke wontên ing dhusun Ngêmplak, sumêdya badhe 
dhatêng Sokawati. Adipati Sujanapura dhawuh dhatêng Adipati 
Jayapuspita kinèn mêthuk pangeran kêkalih dipun aturi lajêng sowan 
ingkang paman Pangeran Singasari. Adipati Jayapuspita bidhal sarwi 
ambêkta kuda tuwin tandhu, sampun kapanggih kalihan pangeran kêkalih 
lajêng dipun boyongi, lampahipun dumugi ing dhusun Sênêtan sampun 
wanci sêraping surya. Pangeran Singasari mêthuk malajêngi ngabêkti 
ingkang raka Pangeran Buminata. Pangeran Prangwadana ngabêkti 
dhatêng ingkang paman Pangeran Singasari, sadaya sami rêrangkulan, 
lajêng bage-binage wilujêng, para pangeran sami angêmu waspa 
ngraosakên apêsipun ingkang rama, dene para putra ingkang sami katilar 
sami cêcongkrahan, anutuh saking inanipun ingkang jumênêng sapunika. 
Pangeran Singasari mariksani ingkang putra Pangeran Prangwadana 
karaos-raos panggalihipun sarwi kumêmbêng ingkang waspa, lajêng 
kèngêtan ingkang sampun kendhang. Sarêng sampun saantawis lajêng 
sami ngaso masanggrahan, enggaling cariyos, nuju satunggaling 


sa NGT 


dintên para pangeran tuwin para bopati sami lêlênggahan wontên ing 
pasanggrahan, ing ngriku Adipati Sujanapura nyuwun idi, manawi sami 
anyondhongi, Pangeran Prangwadana badhe kajumênêngakên nata 
wontên ing Sokawati, jêjuluk Pangeran Adipati Anom Amêngkunagara, 
Senapati ing Ngalaga Sudibyaning Prang. Jumênêngipun ingkang putra 
wau lajêng ingèstrènan sampun kalampahan, ing ngriku Pangeran Adipati 
Mangkunagara saya kumandêl dhatêng kakêndêlanipun, dhasar têguh 
sêkti tur wêgig ulah gêlaring pêpêrangan, dene Adipati Sujanapura 
nyuwun santun sêsêbutan nama Panêmbahan Pugêr, Kyai Ngabèi 
Kudanawarsa kawisudha dados tumênggung nama Kudanawarsa, Radèn 
Ngabèi Rôngga Panambangan dados Tumênggung Surawijaya, ugi 
sampun ingestrenan. 


Kacariyos, Pangeran Adipati Mangkunagara kadamêlakên padalêman 
wontên ing dhusun Majarata, pasang rakitipun pakarangan memba 
karaton, mawi alun-alun, bangsal paseban sasaminipun, sarêng sampun 
mirantos Pangeran Adipati Mangkunagara lajêng kaboyong dhatêng 
Majarata, kadhèrèkakên Adipati Jayapuspita lajêng gêgriya cakêt 

sakilèning dalêmipun Adipati Mangkunagara. Sasampunipun makatên 
Panêmbahan Pugêr kalihan Pangeran Buminata tuwin Pangeran Singasari 
saabdinipun lajêng angêlar jajahan dhatêng ing tanah Dêmak. 


Kacariyos, Pangeran Adipati Anom Amêngkunagara salêbêtipun wontên 
ing Majarata tansah masuh sariranipun, anênuwun maring Allah supados 
kasêmbadana ingkang dados sêdyanipun. Sabên dintên ingkang kadhahar 
amung pisang saulêr, manawi dalu kêkadhar wontên ing latar nungku 
pangèsthi mêlêngakên cipta, manawi siyang ngêmori para abdi ingkang 
sami ulah solahing pêrang, sarta sinambi ulah titising anjêmparing. Saking 
mêtêking 

pangèsthi têmah tuwuh prabawanipun, tiyang satanah Sokawati sadaya 
sami suyud sarta ajrih asih dhatêng ingkang nungku cipta, mêdal kèdhêp 
saparentahipun, mila botên lami lajêng agêng barisanipun. Adipati 
Mangkunagara tumuntên iyasa mantri lêbêt kathahipun 40 tiyang, tuwin 
damêl prajurit têtindhih rêngga dêmang saya wêwah kathah. 


Gêntos kacariyos ing nagari Kartasura, Tuwan Mayor Hogêndhorêp mirêng 
pawartos, bilih Radèn Mas Suryakusuma samangke sampun jumênêng 
nata ngadhaton wontên ing Majarata tanah Sokawati. Tuwan mayor 
kalihan Adipati Pringgalaya enggal sowan ing sang prabu ngaturi uninga 
bab pawartos wau, dene ingkang anjumênêngakên nata Adipati 
Sujanapura, ajêjuluk Pangeran Adipati Anom Amêngkunagara Senapati ing 
Ngalaga Sudibyaning Prang, kêmpal kalihan Pangeran Buminata, tuwin 
Pangeran Singasari, sampun agêng barisanipun. Adipati Sujanapura 
sampun santun nama: Panêmbahan Pugêr, aturipun Tuwan Hogêndhorêp 
dhatêng sang nata, prayogi utusan ngungsir barisanipun Pangeran Adipati 
Mangkunagara. Dhawuhipun sang prabu sampun marêngakên, Tuwan 
Komandhan Hogêndhorêp sarêmbag kalihan patih, ingkang kapatah 
lumampah bopati kêkalih, Radèn Tumênggung Ônggawôngsa, tuwin 
Radèn Tumênggung Wirayuda, ingkang nindhihi Pangeran Mangkubumi, 
dipun kanthèni Kumpêni kalih bêrgada, tuwin Kumpêni Islam sarta prajurit 
môncanagari, lampahipun ing margi botên kacariyos, sarêng dumugi 
talatah ing Sokawati pabarisan ing Majarata sampun mirêng yèn badhe 
kalurugan saking nagari, mila lajêng siyaga, sadhatêngipun Kumpêni 
lajêng campuh pêrang, dangu-dangu wadya Majarata kalindhih, tumuntên 
mundur alon-alonan, Kumpêni lajêng ngobongi pasanggrahanipun 
Pangeran Adipati Mangkunagara, [Mang...] 

[...kunagara,] dene Pangeran Adipati Mangkunagara lajêng mingsêr 
mangidul dhatêng ing dhusun Sêgawe (Matesih) Panêmbahan Pugêr 
kabujêng Pangeran Mangkubumi lumajêng dhatêng Garobogan, sarêng 
barisan sampun bibar, Kangjêng Pangeran Mangkubumi dalah balanipun 
sadaya lajêng kondur dhatêng Kartasura. 


Kacariyos, Kangjêng Pangeran Adipati Anom Amêngkunagara salêbêtipun 
wontên ing dhusun Sêgawe, sagêd anglèrèhakên sarira sawatawis dangu, 
utawi sagêd tata-tata barisanipun malih, dhusun-dhusun ingkang dipun 
jarahi wiwit Matesih mangilèn dumugi ing Pajang. Kala samantên 
Kangjêng Pangeran Adipati Anom Amêngkunagara asring tindak dhatêng 
dhusun Panambangan (Nglaroh) saha andhawuhakên dhatêng 
Tumênggung Kudanawarsa, supados angiyasakakên dalêm ingkang 
pantês sarta ingkang anyêkapi kangge para wadya wontên ing 
Panambangan wau, utawi kadèkèkana alun-alun pirantos kangge sinau 
watangan, awit karsanipun badhe ngagêngakên barisan malih. 


Gêntos kacariyos, tuwan mayor kalihan Ki Patih Kartasura sowan ing 
ngarsanipun sang prabu, pêrlu ngunjuki uninga bilih samangke Pangeran 
Mangkunagara pacak baris wontên ing dhusun Sêgawe (Matesih) 
ambêbahak ngrayuti siti Matesih mangilèn dumugi ing Pajang, nanging 
sang prabu dèrèng marêngakên bilih lajêng kaungsir, awit badhe utusan 
bopati angrimuk supados puruna mantuk dhatêng nagari, dados botên 
kapanjang-panjang kados ingkang sampun, sarta manawi purun mantuk, 
Pangeran Mangkunagara badhe kadhaupakên kalihan ingkang putra 
Radèn Ayu Sêkar Kadhaton. Mila makatên karsanipun sang prabu awit 
adatipun lare neneman bilih dipun arêm-arêmi wanita sagêd lilih 
kanêpsonipun. Tuwan mayor sarta ki patih inggih lajêng jumurung saking 
karsanipun sang 

prabu wau, lajêng sami kalilan bibaran. 


Sasampunipun makatên, sang prabu lajêng utusan Nyai Sêtyawati, 
kalihan Tumênggung Wirajaya kanthi mantri sakawan, maringakên nawala 
dalêm dhumatèng Pangeran Adipati Mangkunagara, ingkang wontên ing 
dhusun Sêgawe. 

Kacariyos, barisan ing dhusun Sêgawe Pangeran Adipati Mangkunagara, 
kala samantên pinuju siniwaka, kaadhêp dening Tumênggung 
Kudanawarsa, Tumênggung Surajaya tuwin para punggawa, ing ngriku 
kadhatêngan utusanipun ingkang rama Sinuhun Pakubuwana kaping 2 ing 
Kartasura wau, ingkang kautus Nyai Tumênggung Sêtyawati, kanthi Kyai 
Tumênggung Wirajaya. Nyai Tumênggung Sêtyawati lajêng maringakên 
salam dalêm, utawi matêdhakakên nawala dalêm. Pangeran Adipati 
Mangkunagara gupuh anampèni, nawala dalêm  tininggil-tinggil 
tiniyupakên ing bun-bunan nuntên binuka ijêmanipun. 


Sawise salamku thole, kowe daktimbali muliha mênyang nagara 
Kartasura, lan kowe bakal takpèk mantu dhaup karo adhimu, anakku loro 
iku pilihên, apa adhimu Ratu Alit, apa adhimu Radèn Ayu Kadhaton. 
Kangjêng Pangeran Adipati Mangkunagara sarêng ngudanèni suraosipun 
sêrat, sakalangkung suka pirênaning panggalih. 


Tumuntên ngandika dhatêng Nyai Tumênggung Sêtyawati, tuwin dhatêng 
Kyai Tumênggung Wirajaya, têmbungipun: Paman, Tumênggung Wirajaya 
tuwin Nyai Tumênggung Sêtyawati, kula botên amangsuli sêrat, atur kula 
inggih nuwun sandika, ananging wontên panuwun kula, kauningana, kula 
gadhah abdi mantri 40 sampun sami gadhah lênggah siti dhusun 
piyambak-piyambak, ingkang punika kula suwun sami taksiha têtêp ing 
kalungguhanipun [kalungguh...] 

[... anipun] sadaya, manawi sampun kaparêng enjing sontên kula sandika 
sowan. Nyai Tumênggung Sêtyawati tuwin Tumênggung Wirajaya 
sapandhèrèkipun lajêng sami pamitan mantuk. 


Sapêngkêripun utusan, para santana abdi tuwin kulawarga sadaya matur 
dhatêng Kangjêng Pangeran Adipati Anom Amêngkunagara, sami botên 
nayogyani bilih sowana ingkang rama dhatêng Kartasura, awit dhawuh 
wau kamanah amung samudana, saha panggalihipun sang prabu kakintên 
botên lulus.[13] Pangeran Adipati Mangkunagara dipun aturi angèmuti 
ingkang rama piyambak, kakendhangakên tanpa kalêpatan utawi tanpa 
dosa. 


Pangeran Adipati Mangkunagara sarêng midhangêt atur ingkang makatên 
wau panggalihipun lajêng kanggêg, wêkasan botên saèstu sowan dhatêng 
ing Kartasura. 

Gêntos kacariyos, Tuwan Hogêndhorêp anampèni utusan saking Batawi, 
ingkang kautus nama Ki Grêbong, sarwi ambêkta sêratipun Pangeran 
Pancuran, badhe dhatêng Pangeran Adipati Mangkunagara, têrang 
dhawuhipun tuwan guprênur jendral, kapurih angêngimur panggalihipun 
Pangeran Adipati Mangkunagara, supados sampun ngantos kalajêng- 
lajêng karsanipun, tumuntên bêktia dhatêng sang prabu mituruta ingkang 
dados kajêngipun Kumpêni. Tuwan Hogêndhorêp sampun andugi bilih 
punika saking karsanipun Kumpêni, mila pun Grêbong lajêng kapurih 
dhatêng Sokawati, enggalipun Ki Grêbong mangkat dhatêng Sêgawe, 
sampun kapanggih kalihan Pangeran Adipati Mangkunagara, lajêng 
ngaturakên sêrat ingkang saking Pangeran Pancuran, sampun katampèn, 
sêrat wau mawi sinawung sêkar utawi ungêlipun kados ing ngandhap 
punika: 

Asmaradana 


pustaka pinandara ring / saliring puja raharja / wêninging manah 
rumêmbe / saking kadang para wrêdha / kang pinilut sangsaya / nèng 
Jakarta ajêjuluk / Pangeran Arya Pancuran // 


mugi katura ri mami / kang dadya woding kasrêdan / satriya gung 
bêbisike / Pangeran Mangkunagara / kang ambêg santa budya / budiman 
anrus martayu / tumuse ngastuti ngambar // 


mardu mardawa arjanti / jujuring saparibawa / ambawani pangolahe / 
kridhaning tya[14] parotama / tumanêm ing silarja / jajahaning budi 
mêngku / mêmaniking tyas ngumala // 


maladi kontaping bumi / buntas marang kabudayan / widigdaya ing 
palugon / ing rèh gunanirèng aprang / keringan parangmuka / linulutan 
pra wadya gung / tuhu prajurit utama // 


wiyose kanang kintaki / yayi mas paraning trêsna / mugi anirnakna babo / 
bara-baraning bramantya / berata kang sandea / rèhning kabubuh ing 
sêpuh / pun kakang dadya nêmpuh byat // 

ngumbar berawaning ati / ngaturakên cumanthaka / sumundhul atur 
sêdyane / dununging rèh kang sayogya / lamun datan katampan / sayêkti 
cintaka muput / lir kênèng papa pantaka // 


botên pisan nêdya lamis / anyênyêla lêlemeran / nyênyampahi kakangane 
/ ing karsane kadang ingkang / sampun ambêg gunawan / mung matur 
sajatinipun / tumrapipun kaprawiran // 


ing asmaralaga yayi / sintên kang purun tumanggah / kalawan sira 
riningong / yèn ta mung sababagira / yêkti dahat katrêsan / dening 
widigdanta tuhu / têmah nungkul ngèstupada // 


nanging tandukipun yayi / lamun sisip kalbèng cacad / awon têmên 
juwarane / kadi ujaring bêbasan / amirong kampuh jingga / lire pun balela 
ratu / wah mêngsah Kumpêni ingkang // 


kaonang-onang undhagi / ing rèh ulahing ngayuda / tanpa wilangan 
balane / sangkêp sakapraboning prang / yêkti dede timbangan / 


aze ÎD es 


mêngsah Kumpêni lan ratu / marma pun kakang kumêdah // 


mring yayi tur pamrayogi / kalamun condhong ing karsa / lêhêng kondura 
dèn age / ambêbana sihing nata / kadi langkung utama / suwita mring 
tuwanipun / dhasar kang madêg narendra // 


dene ta kalamun yayi / sônggarunggi mring Walônda / panggiha pun 
kakang dhewe / wit dene kang pangandika / lajêng guprênur jendral / 
datan liyan karsanipun / mung amrih raharjanira // 


dhuh yayi lamun suwawi / gèn kula asung pirêmbag / dhinahara yêkti 
sae / upami datan karsaa / mung ngumbar drênging driya / têtêp tan 
ngeman sadulur / tilarane kangjêng rama // lan pun kakang atur uning / 
ramanta ingkang suwarga[15] / 

atilar putra kathahe / gangsal kang jalu sakawan / kang wanita sajuga / titi 
wigatining atur / trus rasa obahing cipta[16] = 1669 // 


Sarêng Kangjêng Pangeran Adipati Mangkunagara tampi sêratipun 
Pangeran Pancuran makatên wau, salêbêting panggalih kados winungu, 
kemutan lêlampahanipun ingkang rama, wêkasan sangêt andadosakên 
èmêngipun. Ngantos dangu botên sagêd ngandika. Saking sangêt 
pêtênging panggalihipun, dangu-dangu lajêng ngudaraos: Yèn mangkono 
manungsa iki bêbasane kaya sarah ana ing sagara, manungsa sasarahe, 
[17] Hyang Suksma sagarane, dadi sasolahing sarah kawisesa dening 
ombak, manungsa têtela ora kuwasa anduwèni kêkarêpan dhewe, mung 
kudu manut takdiring Hyang Suksma, sarta kudu suka lawan narima. 


Sasampunipun makatên, Pangeran Adipati Mangkunagara lajêng ngandika 
dhatêng Ki Grêbong: Hèh Grêbong, sira matura marang Komandhan 
Hogêndhorêp, [Ho...] 

[...gêndhorêp,] rêmbug kang daksumurupi kang kamot sajroning layang, 
iya bangêt panuwunku marang sihe sadulur tuwa, mêsthine bakal dakpikir 
murih rahayune, ora pisan-pisan sumêdya mêmungsuhan karo ratu, sarta 
ora manut parentahing Kumpêni ingkang luwih luhur, utawa ora wêdi 
Kang Amurbèng Alam. Mung iku wangsulaku Grêbong, wis mundura 
ngasoa marang pondhokan. Sasampunipun Ki Grêbong ngaso, kalih dalu 
wangsul dhatêng ing Kartasura, anjujug ing ngloji sowan tuwan 
komandhan, punapa sadhawuhipun Pangeran Adipati Mangkunagara 
sampun katur sadaya. Tuwan Hogêndhorêp sarêng mirêng aturipun Ki 
Grêbong sangêt bingah, lajêng andhawuhi dhatêng Ki Grêbong: Kowe 
balia katêmu Kangjêng Pangeran Adipati Mangkunagara, ngaturana 
uninga, yèn aku arêp katêmu dhewe ana ing desa Picis, Pangeran Adipati 
Mangkunagara aturana aja anggawa abdi, kayadene aku iya ora anggawa 
batur. Ki Grêbong matur sandika, lajêng mangkat wangsul dhatêng 
Sokawati malih, sadhatêngipun ing Sokawati sampun kapanggih kalihan 
Kangjêng Pangeran Adipati Mangkunagara, lajêng matur kados 
panêdhanipun Tuwan Hogêndhorêp anggènipun prasabên wau. Pangeran 
Adipati Mangkunagara ugi sampun anyagahi. Ki Grêbong tumuntên pamit 
wangsul, sadumugining Kartasura lajêng matur dhatêng tuwan 
komandhan punapa ing sakawontênanipun anggèning kautus. Tuwan 
Hogêndhorêp lajêng sowan dhatêng kadhaton, matur dhatêng sang prabu, 
manawi marêngakên nyuwun lilah badhe kapanggih kalihan Pangeran 
Adipati Mangkunagara, awit sampun kengkenan prasabên sami 

pêpanggihan wontên ing dhusun Picis, pêrlunipun badhe kula aturi kondur 
supados suwita ing sang nata, sampun tansah damêl rêrٍêsah dhatêng 
tiyang ing padhusunan. 


1. Sengkalan: mantri papat ngrasa tunggal (1643 A.J., 1719 A.D.). 
2. Pangeran. 

3. tarèni. 

4. salêbêting. 

5. Sengkalan: sirna tata rasa tunggal (1650 A.J., 1725/26 A.D.). 

6. Sengkalan: ing warsi tinata raras tunggal (1651 A.J., 1727 A.D.). 
7. Sengkalan: ing siti tinata raras tunggal (1651 A.J., 1727 A.D.). 

8. kilat. 

9. Sengkalan: mantri gangsal ngrasa wani (1653 A.J., 1728/29 A.D.). 
10. kangjêng. 

TL; Sengkalan: rasa rêtu ngoyak jagat (Rêbo Kliwon, 3 


Rabingulakir 1666 A.J., sic. seharusnya: Ngahad Paing, 3 
Rabingulakir 1666 A.J., Minggu, 18 Juni 1741 A.D.). 


12. § Punika miturut sêrat pèngêtanipun Ngabèi Rôngga 
Panambangan. 

13. tulus. 

14. tyas. 

15. § Kangjêng Gusti Pangeran Adipati Mangkunagara, ingkang 


kakendhangakên, nalika seda layonipun kasarèkakên dhatêng ing 
astana Imagiri, tilaranipun putra kakung putri kalêbêt seda tumur 
kathahipun 16 inggih punika: 1. Kakung Kangjêng Pangeran 
Tirtakusuma in. 


16. Sengkalan: trus rasa obahing cipta (1669 A.J., 1744/45 A.D.). 
17. sarahe. 
--- 76 --- 


Dhawuhipun sang prabu: Adhi Hogêndhorêp, mungguh aturmu ingsun iya 
wus amarêngake sarta nayogyani manawa bisa kalakon, nanging saka 
panduganingsun kaya-kaya durung nyata kasaguhane Si Said adate mung 
nyônggakrama bae, supaya diumbara kêkarêpane, ing buri banjur gawe 
hura-hurune wong padesan. Ewasamono sarèhning adhi wus prasabên 
bakal katêmu, iya bêcik lêksananana, bokmanawa têmên sumêdya mulih 
mênyang nêgara, ing besuk ingsun kang maringi pangan sarta pangkate. 


Tuwan Hogêndhorêp sarêng sampun angsal dhawuhipun sang prabu 
lajêng nyuwun pamit mundur, sarêng enjingipun lajêng mangkat amung 
kanthi upas tiyang Jawi têtiga botên mirantos bala, sadumugining ing 
dhusun Picis kapanggih kalihan Pangeran Mangkunagara wontên 
sawetaning banawi, amung kadhèrèkakên abdi tiyang sakawan, 

sasampunipun têtabean lajêng tata lênggah. Tuwan Hogêndhorêp 
mêndhêt sangunipun anggur, kaaturakên dhatêng Kangjêng Pangeran, 
lajêng sami sêsarêngan ngunjuk sinambi kalihan imbal pangandika. 


Tuwan Hogêndhorêp wicantên: Saudara, manawi karsa panjênêngan 
ngantos kalajêngakên, ingkang saèstu badhe adamêl karisakanipun para 
tiyang ing padhusunan, sintên malih ingkang kaecalan kajawi saudara 
tuwin rama paduka sang nata, mila sangêt-sangêt atur kula mugi saudara 
andhahara rêmbagipun raka paduka Pangeran Arya Pancuran, ingkang 
sampun kawrat wontên ing sêrat, dene mênggah kalêpatanipun saudara 
dhatêng sang nata ingkang sampun kalampahan, punika inggih kula 
ingkang nanggêl saèstu badhe pikantuk pangapuntên. 


Pangeran Adipati Mangkunagara mirêng pirêmbagipun Tuwan 
Hogêndhorêp [Hogêndho...] 


zûn oy kan 


[...rêp] makatên wau, sanalika lêga panggalihipun, dene Tuwan 
Hogêndhorêp sagah badhe ananggêl, nglêbur sakathahing dosanipun, 
mila ing ngriku Pangeran Adipati Mangkunagara sumêdya miturut badhe 
kondur dhatêng nagari, nuntên lajêng sami ngunjuk anggur malih, 
Kangjêng Pangeran Adipati Mangkunagara anglirik sabêt ingkang kaangge 
Tuwan Hogêndhorêp katingal langkung pelag, têmah kapengin badhe 
pirsa lajêng nêdha nêmbung, Tuwan Hogêndhorêp inggih lajêng 
angulungakên, sarêng sampun katampèn dening kangjêng pangeran, 
nuntên kaunus sarwi ngandika: Saudara, pêdhang punika dede 
damêlanipun tiyang Walandi, mirid saening wêwangunanipun kados 
damêlanipun tiyang Jawi. Tuwan Hogêndhorêp mangsuli: Inggih punika 
dhasar pêdhang suduk Jawi. Rama paduka sang nata ingkang maringi, 
punika pusaka nalika kaplajêng wontên ing Panaraga, nama Kyai 
Côndhaberawa, mila rintên dalu tansah kula sandhing prasasat botên 
kenging pisah sacêngkang, amargi sasumêrêp kula wasiyating Kartasura 
punika kathah kramatipun. Sasampunipun tamat ing pamariksanipun 
kangjêng pangeran, sabêt lajêng kawangsulakên katampèn Tuwan 
Hogêndhorêp, gêntos Tuwan Hogêndhorêp kapengin ningali agêmipun 
wangkingan Pangeran Adipati Mangkunagara, dene katingal sae 
srasahipun. Sarêng sampun kaparingakên lajêng kaunus dening Tuwan 
Hogêndhorêp, sakalangkung andadosakên ing gumunipun, nyumêrêpi 
wujud wêwangunanipun wangkingan, nuntên kasarungakên lajêng katur 
wangsul dhatêng kangjêng pangeran. Sarêng sampun dumugi anggènipun 
imbal pangandika, Tuwan Hogêndhorêp lajêng nyuwun pamit badhe 
mantuk saos unjuk ing sang prabu, sampun kalilan lajêng bidhal, 
Kangjêng Pangeran Adipati Mangkunagara ugi lajêng kondur dhatêng ing 

Sêgawe. Dene Tuwan Hogêndhorêp sadumuginipun ing nagari Kartasura 
lajêng sowan ing sang prabu, 


=: 78-2 


ngaturakên bab anggènipun pêpanggihan kalihan Kangjêng Pangeran 
Adipati Mangkunagara, wiwitan dumugi ing wêkasan sampun katur 
sadaya. 


Amangsuli cariyos, Kangjêng Pangeran Adipati Mangkunagara, 
sarawuhipun ing Sêgawe lajêng dhawuh dhatêng para abdi ingkang taksih 
sami ngêntosi wontên ing Sêgawe, pangandikanipun: Kakang 
Kudanawarsa, utawa kakangku Surajaya aku mau sida têtêmon karo 
Mayor Hogêndhorêp ana ing desa Picis, mungguh wosing pêrlu mung 
anggunêm surasane layang paringe kakang mas pangeran ing Pancuran, 
lan Tuwan Hogêndhorêp angrêmbugi akèh-akèh supaya aku kondur sowan 
mênyang nagara Kartasura, dene si mayor kang saguh anglêbur ing 
sakèhing dosaku sarta nyuwunake pangan apadene pangkatku marang 
rama prabu, mungguh wangsulaku iya mung daksônggakrama bae murih 
enake atine. 


Aturipun Tumênggung Kudanawarsa tuwin Radèn Surawijaya: Mênggah 
wangsulan dalêm makatên punika dahat kasinggihan, inggih prayogi 
amung dipun ecani kemawon. Sasampunipun makatên, Kangjêng 
Pangeran Adipati Mangkunagara lajêng lumêbêt ing dalêm. 


Bab 4. Lêlampahanipun Kangjêng Pangeran Adipati Mangkunagara, 
Salêbêtipun Dêdalêm wontên ing Panambangan (Nglaroh) Ngantos 
Dumugi Pêthal kalihan Sinuhun ing Kabanaran 


Kacariyos, anggènipun iyasa dalêm Kangjêng Pangeran Adipati 
Mangkunagara wontên ing Panambangan, sampun mirantos sadaya, ing 
ngriku Kangjêng Pangeran Adipati Mangkunagara lajêng dhawuh tata-tata 
karsa badhe pindhah dhatêng ing Panambangan, sarêng para abdi jalêr 
èstri dalah wadyabala 


--- 79 --- 


sadaya sampun sami mirantos, Pangeran Adipati Mangkunagara lajêng 
bidhal dhatêng ing Panambangan, wontên ing margi botên kacariyos 

rêroncènipun sadaya, amung salêbêtipun wontên ing dhusun Sêgawe, 
Kangjêng Pangeran Adipati Mangkunagara kagungan patilasan ingkang 
sangêt elok, inggih punika toya pangunjukanipun ing Sêndhang Kuncung, 
manawi nuju banjir ing sakiwa têngêning lèpèn riku, sêndhang wau botên 
kalêban toya saking baludaging lèpèn, sanadyan sêndhang punika 
panggenanipun cêlak kalihan lèpèn.[1] Sarêng sampun dumugi ing 
Panambangan kaurmatan ungêling gôngsa ngarangin. Pangeran Adipati 
Mangkunagara lajêng lênggah ing pandhapa, nanging botên dangu lajêng 
jêngkar, Tumênggung Kudanawarsa amapanakên pondhokanipun para 
abdi kaparingan panggenan piyambak-piyambak. Wontên ing ngriku 
Kangjêng Pangeran Adipati Mangkunagara panggalihipun sênêng, amargi 
kathah para santananipun, punapa malih tilas lênggahipun ingkang rama 
suwargi utawi cêlak kalihan dhusun Ngawèn[2] inggih punika lênggahipun 
piyambak nalika taksih dados abdi dalêm mantri gandhèk anèm. 


Kacariyos, Kangjêng Pangeran Adipati Mangkunagara ing sabên dintên 
tansah watangan, ulah kaprawiran kalihan para dasih, saha damêl 
karamean sabên pitung dintên sapisan, parlu kangge ambêbingah 
dhatêng para tiyang alit, kados ta: nayuban, ringgitan, topengan, 
jêmblungan, gêntos-gêntos têtingalan ingkang kangge ambêbingah 
manahing wadya. Anuju wiyosanipun Kangjêng Pangeran Adipati 
Mangkunagara, 


sss 00 sss 


dintên malêm Akat Lêgi karsa ringgitan wacucal, para têtiyang alit jalêr 
èstri kathah ingkang sami ningali. Kangjêng Pangeran Adipati 
Mangkunagara kala samantên sampun adatipun, bilih nuju para abdi sami 
kadhawuhan bêbingah panjênênganipun botên karsa ngatingal, ingkang 
makatên punika awit saking gênging kaprayitnanipun, wêkdal samantên 
Pangeran Adipati Mangkunagara mariksani mêntas nganglang ing 
sajawining rangkah, malêbêtipun ing dalêm sampun wanci sawung 
kaluruk, kathah para lare èstri ingkang sami ningali ringgit, bilih sampun 
ambaliyut botên prênah sadhawah-dhawahipun panggenan lajêng tilêm, 
ing ngriku Pangeran Adipati Mangkunagara mariksani wontên 
satunggaling lare èstri kintên umur 14 taun, anggènipun tilêm tapihipun 
kalingkap, pusêripun katingal sumorot pindha urubing latu, tumuntên 
dipun cêlaki sarta tapihipun ingkang kalingkap lajêng kalêrêsakên, osiking 
panggalih manawi sampun siyang lare wau badhe kapriksa. Sarèhning 
lare panunggilanipun kathah, dados dipun têngêri tapihipun kalêrês 
pangasih kasêbit, Kangjêng Pangeran Adipati Mangkunagara anglabuhi 
sadalu botên sare, pêrlu andhawuhakên mariksa lare èstri ingkang 
tapihipun suwèk kaprênah pangasihipun. Sarêng enjing sabibaring 
ringgitan sadaya para lare sami dipun pariksa, sintên ingkang sêbit 

tapihipun wau, ugi sampun pinanggih kalêrês anakipun Kyai Nuriman[3] 
kaum 


sa BÎ < 


ing dhusun Matah, wusana lare wau lajêng kakarsakakên dados abdi sêlir, 
pinaringan nama Radèn Ayu Patahati. Kala samantên anggènipun 
dêdalêm wontên ing Panambangan ngantos saantawis dangu, jalaran 
nyarêngi karaton Kartasura badhe pindhah dhatêng dhusun Sala, dene 
Radèn Ayu Patahati wau ngantos kagungan putra satunggal putri nama 
Radèn Ajêng Sombrong. 


Kacariyos, abdinipun Kangjêng Pangeran Adipati Mangkunagara saya 
wêwah-wêwah kathah ingkang sami suwita, jajahanipun kaêlar ngantos 
dumugi tanah Sêmbuyan. Pangeran Adipati Mangkunagara lajêng 
mungkar panggalihipun, jalaran wuninga kathahing abdi ingkang sami 
katingal sungkêmipun, sarta sami prawira ing yuda. Kala samantên 
kangjêng Pangeran Adipati Mangkunagara lajêng karsa santun sasêbutan, 
jêjuluk Sultan Adiprakosa, Senapati Ngayuda Lêlana Jayamisesa Prawira 
Adiningrat, lênggah dhampar pindha sacaraning nata ing tanah Jawi, 
lajêng karsa siniwaka wontên ing pagêlaran, nanging kangjêng sultan 
kasambêt, jalaran dhamparing karajan sinambêr ing gêlap, sasampunipun 
èngêt ing ngriku Ki Tumênggung Kudanawarsa lajêng ngrangkul 
sampeyanipun kangjêng sultan sarwi umatur: Dhuh gusti sêsêmbahan 
kawula, mugi sampun angêgungakên kawibawan rumiyin, punapadene 
kaluhuran, awit mindhak adamêl gumyah têtiyang sanagari, mila prayogi 
wangsula ngagêm asma pangeran kemawon. 


Kangjêng Pangeran Adipati Mangkunagara ugi lajêng miturut saking 
aturipun Kyai Patih Kudanawarsa wau. Lajêng ngandika: Iya bênêr patih 
sêsulangmu, yèn mangkono saiki ingsun banjur ngagêm asmaku lawas 
bae: Pangeran Adipati Mangkunagara, banjur undhangna marang 
bocahmu kabèh. 


Gêntos kacariyos, karaton Kartasura, nalika taun Walandi 


aa BD s 


1744 sampun ngalih dhatêng ing Surakarta, mênggah tata pasang 
rakitipun karaton botên siwah kadosdene kadhaton Kartasura. Ingkang 
sinuhun ugi sampun têtêp anggènipun ngadhaton ing Surakarta, kala 

samantên dèrèng antawis dangu anggènipun pindhahan karaton lajêng 
katamuan tuwan guprênur ing Batawi, parlu martuwi pangalihipun karaton 
wau. Kajawi martuwi ugi parlu badhe nyuwun lilah amaosi siti kagungan 
dalêm ing pasisir. Ingkang sinuhun ugi sampun amarêngakên, wontên 
susulanipun atur malih, ingkang sinuhun dipun aturi nyuda lênggahipun 
Pangeran Adipati Mangkubumi ingkang kalih èwu karya, amung 
kakantunakên sèwu karya, amargi kagalih lênggahipun wau kêkathahên, 
mênggah rawuhipun tuwan guprênur wontên ing Surakarta amung lêrêp 
sawatawis dangunipun, lajêng kondur dhatêng ing Batawi miyos ing 
Ngayogyakarta. 


Kacariyos, ingkang sinuhun sarêng anampèni prasabênipun tuwan 
guprênur kapurih nyuda lênggahipun ingkang rayi Kangjêng Pangeran 
Adipati Mangkubumi, ingkang rayi lajêng ingandikan dhatêng ing 
kadhaton, sasampunipun sowan ingkang sinuhun lajêng ngandika: Yayi 
Pangeran Mangkubumi, mulane kowe daktimbali ana ing ngarsaku, aku 
awèh wêruh aja dadi kagèting atimu, yèn aku nampani prasabêne tuwan 
guprênur, kapurih nyuda lungguhmu kang rong èwu karya kakèrèkna 
kang sèwu karya, amarga panggalihe tuwan guprênur ginalih kakèhên, 
kang mangkono mau yayi aja andadèkake susahing atimu lan sumêlang. 
Mayor Hogêndhorêp mau katêmu karo aku, rêmbuge yèn wus seje taun 
bae lungguhmu mau bakal dak balèkake marang kowe manèh. 


Aturipun ingkang rayi: Nuwun inggih sandika, nanging prayoginipun kula 
lajêng kabucala kemawon pisan, bêbasan angicalakên tigan satunggal 
[satung...] 


aza Ben 


[...gal] botên dados punapa, supados panjênêngan dalêm sampun 
ngantos kalepetan prakawis, awit paduka kalihan Kumpêni punika 
prasasat sampun sakulit daging, botên kenging yèn anyulayanana, tuwin 
botên kenging yèn anyidranana, dene kula pukulun, botên nêdya duraka 
ing ratu, kilap têmbenipun benjing, sampun anggalih sumêlang mênggah 
badan kula kalilakna kemawon. Sang nata sarêng mirêng aturipun 
ingkang rayi makatên punika têmahan akêmbêng-kêmbêng waspanipun 
angraos wêlas sangêt. Ingkang rayi matur malih: Kakang prabu, benjing 
kula badhe lolos saking praja, nyarêngi antukipun tuwan guprênur, botên 
langkung kula nyuwun pangèstu dalêm. Ing ngriku panggalihipun sang 
prabu karêrantan angraosakên badhe kadospundi kadadosanipun ing 
têmbe. Lajêng ngandika: Iya adhi aku anyangoni pangèstu slamêt, muga 
kasêmbadan apa kang dadi karêpmu, pangandikanipun kalayan anênggak 
waspa, ingkang rayi tumuntên ngabêkti nungkêmi pada. Sang nata 
ngandika malih: Yayi iki tampanana aku amènèhi sangu dhuwit kèhe 

têlung èwu reyal, anggonên ngingoni para baturmu. Kangjêng pangeran 
lajêng kalilan mundur. Sarêng dumugi dalêm kangjêng pangeran lajêng 
animbali para mantrinipun, sarta para kamisêpuh, sami dipun paringi 
pawartos nalika katimbalan ingkang sinuhun, punapa malih ingkang 
dados karsanipun badhe lolos saking praja, mila para abdi tuwin para 
garwa putra sami ingandikakakên siyaga benjing-enjing lolosipun 
anyarêngi bidhalipun tuwan guprênur. 


Kacariyos, sarêng wanci enjing tuwan guprênur bidhal saking Surakarta, 
kadhèrèkakên Patih Pringgalaya, Tumênggung Mangkupraja, tuwin para 
bopati sanèsipun, nunggil wanci wau Kangjêng Gusti Mangkubumi bidhal 
saking dalêmipun sagarwa putra dalah abdi sadaya. Lampahipun saking 
[sa...] 


ss- BA = 


[...king] Surakarta mangalèr dhatêng Sokawati mêdal ing wana, sarêng 
dumugi ing dhusun Pandhan Karangnôngka kèndêl lajêng lêrêp, wontên 
ing ngriku iyasa pasanggrahan kalihan tata-tata baris, saha lajêng 
misudha para abdi, Dêmang Jayarana dados tumênggung nama 
Tumênggung Jayadirja. Ki Martatruna dados tumênggung nama 
Tumênggung Brajamusthi. Sadhèrèkipun Tumênggung Brajadênta bêkêl 
panèkêt dados tumênggung nama Tumênggung Ranadiningrat, Ki 
Sutayuda, dados tumênggung nama Tumênggung Sutadipura. Dêmèng 
Bèjèn, dados tumênggung nama Tumênggung Rêksanagara. Kalayan 
sampun sami kapatah rerehanipun piyambak-piyambak, lajêng sami 
kadhawuhan angêlar jajahan angrayuti sakiwa têngêning Sokawati. 


Gêntos kawuwusa, Adipati Martapura, ingkang taksih pacak baris wontên 
ing Garobogan, barisanipun kala samantên sampun bibar jalaran 
katêmpuh dening sarayanipun Kumpêni, inggih punika anak mantunipun 
Adipati Martapura piyambak, dene Adipati Martapura lajêng lumajêng 
saking griyanipun ngungsi gêsang, nanging Kumpêni taksih angubrês 
ngupadosi dèrèng pinanggih. Adipati Martapura saking bingungipun 
kaoyak-oyak dening Kumpêni, lajêng lolos saking Garobogan dhatêng ing 
Samarang, mangangge ngemba kados kuli kalayan sade dara, mondhok 
ing griyanipun tiyang bêrah mêlit, sadintên angsal bayaran tigang uwang, 
para tiyang ing Samarang botên wontên ingkang anyana yèn punika 
Adipati Martapura nyalamur, ing ngriku gêsangipun kasrakat sangêt, 
rintên dalu tansah angirangi têdha lan tilêm, ingkang kagagas botên liya 
amung karisakanipun nagari, ngangên-angên wêcaning nujum ingkang 
sampun kamirêngakên, ing tanah Jawi yèn ing têmbe badhe wontên 
isinipun prajurit saking tanah Mataram. Awit saking sangêting 
prihatosipun dados manawi tilêm ing wanci dalu 

anaritis kalihan lèmèk wêlit. Nuju satunggaling dalu Adipati Martapura 
supêna, katingalipun ing supênan, kadosdene pinuju mara tamu jagong 
wontên kapatihan Natakusuman (Kartasura) tamunipun para putra tuwin 
para bopati, têtingalanipun ringgitan wacucal, sarêng wiwit jêjêr Pangeran 
Mangkubumi katingal jumênêng mêndhêt balencong kabêkta lumajêng, 
tamu lajêng bibaran, tumuntên katingal malih, Radèn Mas Sait, ngrêbat 
kêmpul ugi lajêng kabêkta lumajêng. Adipati Martapura nututi ngodhol 
saking wingking tindakipun Pangeran Mangkubumi purugipun mangetan 
minggah ing ardi Lawu, Adipati Martapura taksih andhèrèkakên, sarêng 
dumugi ing nginggil kagèt byar lajêng tangi. Dhêlêg-dhêlêg ngraosakên 
impènipun, ing ngriku lajêng tuwuh manahipun sumêdya pinanggih 
sadhèrèkipun ingkang wontên” ing Surakarta, lajêng mangkat. 
Sadumuginipun ing Surakarta anjujug griyanipun tiyang ing Nglawiyan, 
kalêrêsan kawanuhanipun, dados botên anjujug ing griyaning 
sadhèrèkipun piyambak ingkang gêgriya ing kitha Surakarta nama Arya 
Kudus, namung mêlingakên kemawon dhatêng mantunipun nama 
Jayapuspita, inggih Önggakusuma, sarêng sampun kapanggih Dipati 
Martapura nyariyosakên kasrakating lêlampahanipun wontên ing 
Samarang. Jayapuspita sangêt ngungun, gêntos Jayapuspita 
anyariyosakên yèn samangke Kangjêng Pangeran Adipati Mangkubumi 
lolos saking nagari Surakarta dhatêng tanah Sokawati, sarta lajêng pacak 
baris wontên ing dhusun Pandhan Karangnôngka. Adipati Martapura 
sarêng mirêng cariyosipun Jayapuspita makatên wau manahipun lajêng 
lêjar, kèngêtan impènipun nalika wontên ing Samarang, mila lajêng 
asumêdya badhe dipun lampahi, ing ngriku mantunipun lajêng 
kacariyosan sadaya impènipun wêdal wontên ing Samarang, wêkasan 
kênthêling [kê...] 


sêz B6 === 


[...nthêling] rêmbag badhe dipun jak dhatêng ing Sokawati, ing ngriku 
lajêng sami sadhiya pradandosan, Adipati Martapura kalihan Jayapuspita 
dalah saanakbojonipun lajêng sami mangkat, ing margi botên kacariyos, 
sadumuginipun ing dhusun Pandhan Karangnôngka lajêng kaaturakên 
Kangjêng Pangeran Mangkubumi, Adipati Martapura lajêng katimbalan, 
sarêng sampun dumugi ngarsanipun Kangjêng Pangeran Adipati 
Mangkubumi lajêng nyungkêmi sampeyanipun kalihan anangis, 
ngaturakên pêjah gêsangipun sarta ngaturakên supênanipun nalika 
kasrakat wontên ing Samarang. Radèn Jayapuspita lajêng gêntos 
ngabêkti, nuntên sami kadhawuhan linggih sarta sampun kaanggêp 
pasuwitanipun, Kangjêng Pangeran Adipati Mangkubumi lajêng 

andhawuhakên dhatêng para abdi ingkang sami sumewa, yèn samangke 
Adipati Martapura kaangkat dados bopati kaparingan santun nama Adipati 
Pugêr,[4] dene Jayapuspita kaangkat dados tumênggung nama 
Tumênggung Suryanagara, sampun sami kaèstrènan sadaya, salêbêtipun 
wontên ing Pandhan Karangnôngka Adipati Pugêr amanah papanipun 
kirang prayogi, mila lajêng gadhah atur supados pindhah dhatêng ing 
Majaraga, utawi ing Gêbang, kalih punika ingkang prayogi papanipun. 
Kangjêng Pangeran Adipati Mangkubumi ugi sampun miturut, wêkasan 
lajêng pradandosan badhe boyong pindhah saking Pandhan 
Karangnôngka dhatêng ing Gêbang. Enggalipun sampun kalampahan, ing 
ngriku lajêng iyasa pasanggrahan saabdi sadaya, sarêng sampun 
sawatawis dintên Adipati Pugêr matur dhatêng Kangjêng Pangeran Adipati 
Mangkubumi, supados paring pirsa sarta nimbali ingkang putra Kangjêng 
Pangeran Adipati Mangkunagara ingkang pacak baris [bari...] 


sas 07 Saz 


[...s] wontên ing Panambangan (Nglaroh) punapadene ingkang rayi 
Pangeran Buminata ingkang pacak baris wontên ing tanah Sêmbuyan, 
sagêda sami kêmpal wontên ing Sokawati, supados kêkah 
pangramanipun, kangjêng pangeran ugi lajêng anyondhongi tumuntên 
utusan. 


Amangsuli cariyos, Pangeran Adipati Mangkunagara, pinuju miyos wontên 
ing Panambangan kaadhêp para kawulanipun, kasaru utusanipun ingkang 
rama Pangeran Adipati Mangkubumi sarwi mundhi sêrat, ingkang 
suraosipun amaringi pirsa nalika antukipun tuwan guprênur saking 
Surakarta, sariranipun nyarêngi lolos saking praja, dalah garwa putra 
tuwin para abdi sadaya samangke sampun dumugi ing Sokawati, saha 
sampun pacak baris wontên ing dhusun Gêbang, mila Pangeran Adipati 
Mangkunagara katimbalan supados barisanipun kêmpal wontên ing 
Sokawati. Pangeran Adipati Mangkunagara lajêng mupakatan kalihan para 
abdi, sadaya sami mrayogèkakên, sêrat saking Kangjêng Pangeran Adipati 
Mangkubumi lajêng kawangsulan prayogi. 


Gêntos kacariyos saking Surakarta, Ki Patih Pringgalaya tuwin Patih 
Mangkupraja, sami pirêmbagan kalihan Tuwan Mayor Hogêndhorêp, tuwin 
Mayor Tênangkus, Mayor Hogêndhorêp wicantên: Saudara Radèn Adipati 
Pringgalaya, sarèhning para pangeran ingkang sami madêg baris kathah 
ingkang manggèn ing iring kidul, saking pamanah kula ingkang mangidul 
kêdah dipun kathahi wadyabala, kados ta: ingkang kalih pratigan 
mangidul kula kalihan Mayor Tênangkus, tuwin jêngandika ingkang 
nindhihi, dene ingkang sapratigan kalurugakên mangalèr, katindhihan 
Mayor Sêkèbêr kanthi Radèn Adipati Mangkupraja. Patih sakalihan ugi 


65 
Alih Aksara 


Babad Panambangan Pakêmpalan 
Mangkunagaran 


sampun mupakat, lajêng andhawuhakên dhatêng para bopati 
sakarerehanipun piyambak-piyambak, [piyambak-piya...] 


san 88 san 


[...mbak,] ing dintên benjing-enjing sami katamtokakên magut pêrang. 


Enjingipun sang nata miyos ing pagêlaran, para bopati sakarerehanipun 
sampun samapta wontên ing alun-alun, punapadene Kumpêni dharat 
sarta kapalan. Sang nata nguningani untaping wadyabala, para tuwan 
mayor tuwin kiyai patih sami sowan ing ngarsa nata, nglapurakên 
kawontênanipun wadyabala. Sang nata lajêng paring pangèstu sarta 
andhawuhakên kalilan bidhal, ing ngriku tumuntên ngungêlakên têngara 
bêndhe, tambur sarta salomprèt, sakalangkung gumuruh mawurahan, 
wadyabala lajêng sami bidhal asêsowangan, ingkang lumampah mangidul 
dumugi ing dhusun Picis sami lêrêm. 


Kacariyos, Pangeran Adipati Mangkunagara, ambidhalakên para 
wadyabala, lajêng pacak baris wontên ing dhusun Sudimara, sarêng 
Kumpêni wiwit ngungêlakên sanjata, lajêng prang rukêt sakalangkung 
rame gêntos kalindhih, gêlaring prangipun Pangeran Adipati 
Mangkunagara lèrès botên popog, mundur-mundur mangidul ngetan 
dhatêng ing Sêmbuyan, Kumpêni lajêng angêbroki ing Panambangan 
lêrêp sadalu, enjingipun bidhal ngungsir dhatêng ing Sêmbuyan, dumugi 
ing dhusun Burêng têmpuk kalihan barisanipun Pangeran Adipati 
Mangkunagara malih, tuwin barisanipun Pangeran Buminata lajêng 
pêrang rame, balanipun Pangeran Buminata botên kuwawi mawut sami 
lumajêng, dene balanipun Pangeran Adipati Mangkunagara taksih pêrang 
rame kalihan Kumpêni. Sarèhning kasaput dalu, Pangeran Adipati 
Mangkunagara sawadyabalanipun lajêng mundur alon-lonan minggah ing 
ardi Gambar, dumugi ing pucak botên angsal dhahar tuwin sare. Ing wanci 
dalu lêrêp wontên ing dhusun sami laran, kalihan tata-tata ngêmpalakên 
wadyabala. Sarêng sampun wanci têngah dalu karsanipun [kar...] 


--- 89 --- 


[...sanipun] Pangeran Adipati Mangkunagara lumampah tindak mangidul 
malih, wusana kadênangan dening Kumpêni lajêng kabujêng. Pangeran 
Adipati Mangkunagara sawadyanipun kuthetheran, tumuntên minggah ing 
ardi Sèwu, Kumpêni wangsul dhatêng ing Burêng malih. Tuwan mayor 
sakalihan pirêmbagan kalihan kyai patih: Saudara, prayogi sampeyan 
matah bopati satunggal sakarerehanipun, supados anjagi saurutipun 

margi wiwit ing Burêng dumugi ing Surakarta, pêrlu angrêksa tiyang 
ingkang sami ngintun têdha dhatêng pambarisan, murih sampun ngantos 
amanggih pakèwêd wontên ing margi. Kiyai patih ugi lajêng 
andhawuhakên dhatêng bopati numbakanyar nama Tumênggung 
Singaranu sapanêkaripun sampun kalampahan. 


Kacariyos, pambarisanipun Pangeran Adipati Mangkunagara kala 
samantên kantun tiyang pitung dasa, gêgêdhugipun nama Tumênggung 
Surawijaya, manggèn wontên ing salèring ardi Wijil, padamêlanipun 
ambêbingung dhatêng mêngsah, amargi pêrangipun botên purun popog, 
sarta kala samantên kabujêng dening barisanipun Tumênggung 
Singaranu, palajêngipun mangalèr lajêng anggubêd mangidul, kabujêng 
mangidul anggubêd mangalèr malih, ngantos sadintên muput botên 
sagêd kacandhak, labêt saking tansah ubêng-ubêngan ing wana tuwin 
ardi, sarêng sampun wanci suruping surya sami kèndêl. Ing ngriku 
Tumênggung Surawijaya sarêmbag kalihan para kancanipun, ing dalu 
punika niyat anggêpuk dhatêng pondhokaning mêngsah, para 
prikancanipun iyêg sami anyondhongi, kalampahan sarêng wanci sampun 
sirêp, Tumênggung Surawijaya sawadyanipun lajêng nêmpuh dhatêng 
pondhokaning mêngsah. Mêngsahipun têmah sami kuthetheran malajêng 
mangidul, ingkang purun pêrang panggah amung sakêdhik, Tumênggung 
Singaranu ugi tumut campuh pêrang, nanging lajêng tiwas kabranan, 
ingkang sami lumajêng wau lapur dhatêng tuwan mayor, amratelakakên 
[amratela...] 


zz Oe 


[...kakên] bilih Tumênggung Singaranu pêjah, jalaran campuh pêrang 
kalihan barisanipun Pangeran Adipati Mangkunagara, amung kanthi tiyang 
alit kemawon watawis wontên 70 tiyang, gêgêdhugipun nama 
Tumênggung Surawijaya. Tuwan mayor sarêng tampi palapuran makatên 
wau sakalangkung dukanipun, ing sanalika lajêng dhawuh nabuh bêndhe, 
tambur tuwin ngungêlakên salomprèt (têngara kalêmpaking wadyabala) 
sasampunipun ngalêmpak lajêng dhawuh kapurih ngubrês utawi nyêpêng 
Tumênggung Surawijaya sabalanipun, sagêda kacêpêng ing dalu punika 
ugi, jalaran sampun amêjahi Tumênggung Singaranu, mila lingsêm sangêt 
saupami botên sagêd kacêpêng. Nalika punika para upsir para 
tumênggung tuwin para mantri sami matah wadyanipun piyambak- 
piyambak, lajêng bidhal kalihan asêsumbar: Yèn Surawijaya sagêd 
kacêpêng badhe kamamah-mamah kupingipun, wontên ingkang badhe 
ngriku wontên satunggiling tiyang dhusun ngaturi pariksa dhatêng wadya 
Kumpêni, bilih Tumênggung Surawijaya umpêtan wontên ing dhusun 
Waluyu. Tuwan mayor enggal dhawuh anata para tumênggung, supados 
ngêpang dhusun ingkang winartosakên wau, tuwan mayor kanthi para 

bopati sawadyanipun sami sikêp sanjata-sanjata tuwin waos, saking 
Serenan mangilèn sumêdya dhatêng ing dhusun Waluyu, sakathahing 
dhusun-dhusun sampun kakêpang. 


Ing nalika punika Tumênggung Surawijaya sampun sumêrêp bilih 
kakêpang ing mêngsah, saubênging dhusun sampun kapêpêtan ing baris, 
rencangipun Surawijaya sami bingung bilulungan, nyipta botên wande 
badhe nêmahi tiwas, Surawijaya manahipun sakalangkung jibêg, ing batos 
kalithihan, lajêng tuwuh panggraitanipun, lajêng damêl rekadaya, 
rencangipun kapurih mindha kuli sami cucul pangangge kantun kathok, 
mirantos rêmbatan [rê...] 


sas O] == 


[...mbatan] kangge gotongan tiyang kalih dasa, sadaya pirantosing 
dêdamêl dipun bongkoki sarta kabuntêl, kaêmot ing jodhang dipun 
tumpangi tenong tumuntên kagotong lampahipun mangidul, Surawijaya 
wontên ing ngajêng sarwi nyumèt obor têtiga, salêbêtipun lumampah 
tansah sami nyuwantên sora, utawi ura-ura têmbang asmaradana, sinom, 
kinanthi, dipun sênggaki kalihan dipun gamêli cangkêm, botên môntra- 
môntra nyalamur lampah. Ing barisan kidul wetan kamisêpuhipun mantri 
satunggal nama Ki Mêrtasura, mirêng suwantêning tiyang lumampah 
rame-rame andadosakên dukanipun, tumuntên ngandika wêngis: Hèh 
mandhêga sira gênjik, dene cangkêmmu kumruwuk lêlagon turut dalan, 
apa gobogmu ora krungu lan matamu ora wêruh, yèn para panggêdhe lan 
tuwan mayor arêp nalikung mungsuh, ngubrês durung katêmu kowe têka 
wani nêmpuh barisan, ora kandhêg ora kêndhak, wah cangkêmmu cariwis 
tanpa lèrèn, apa kowe anjaluk tak lolohi bata utawa tak gunting lambemu. 


Surawijaya mirêng dukanipun priyayi ingkang ngujar-ujari wau botên 
dipun raosakên, lêstantun anggènipun lêlampah sarwi mangsuli: Dhuh 
bêndara priyantun, sampun kasêsa enggal duka dhatêng tiyang ingkang 
nglampahi ngrêmbat rêkaos, kagaliha yèn kula tiyang alit, kaèngêtanipun 
kothong kirang pamikir. Kula kuli mikul saking kapatihan, badhe ngintun 
para mantri ingkang sami bêbarisan, mila cangkêm kula kumruwuk parlu 
kangge jampi arip, kalihan malih kula mirêng tuwan mayor wêkdal 
samangke sangêt dukanipun, sumêdya nyêpêng Surawijaya 
sarowangipun, badhe dipun talikung utawi dipun kabiri, nanging kaubrês 
dèrèng sagêd pinanggih, mila cangkêm kula bêngak-bêngok 
têtêmbangan, supados sampun damêl [da...] 


502 c 

[...mêl] kisruh anggènipun badhe nukup mêngsah. 


Ki Mêrtasura lilih dukanipun, sarta botên nyana yèn punika ingkang 
kaupadosan, lajêng mangsuli kalihan nyêntak: Lah iya uwis banjura gênjik, 
ingkang mindha kuli lajêng lumampah alon-lonan, sarêng dumugi 
sajawining pambarisan lajêng sami gêgujêngan, pikulanipun sami kabucal 
lan sarwi lumampah rêrikatan, wanci byar enjing dumugi ing ardi Wijil, 
tuwan mayor dipun aturi uninga bilih Surawijaya sampun oncat ing wanci 
dalu, mêdalipun saking dhusun ngakên tiyang kuli ngintun saking 
kapatihan. Tuwan mayor kagèt sangêt anggènipun anjêtung, lajêng 
ngandika dhatêng para bopati: Pun Surawijaya punika punapa anaking 
dhêmit, utawi putu gandarwo, dene kêpati-pati juligipun, dikêpung wong 
rongèwu bisa marojol kalawan enak-enakan, kang ngêpung bingung kaya 
dikêcubung, kaya apa dhapure bokiya bisa kêcandhak, matane arêp 
dakcuplak. Para bopati sami gumujêng. Baris Kumpêni lajêng wangsul 
dhatêng ing dhusun Burêng, salêbêtipun lumampah ingkang kaginêm 
botên liya amung kajuliganipun Surawijaya. Sarêng sampun dumugi ing 
dhusun Burêng Adipati Panaraga matur dhatêng tuwan mayor, miturut 
plapuranipun têlik, bilih Pangeran Mangkunagara mêntas katingal 
langkung, samangke kèndêl wontên ing dhusun Ngêpringan, saking ngriki 
têbihipun wontên tigang onjotan. Tuwan mayor sanalika ngundhangi 
siyaga pêrang, ambêkta prajurit kapalan tuwin dharat wontên kalih èwu, 
enggalipun lajêng bidhal gêgancangan, tuwan mayor panggalihipun 
ngangah-angah sangêt, mayor kêkalih tuwin para bopati sami 
nyandêrakên kapalipun, sadumuginipun ing Ngêpringan surya sampun 
mèh surup, Pangeran Adipati Mangkunagara ing galih botên nyana utawi 
botên anglêgewa, yèn ing 

wanci surup Kumpêni badhe andhatêngi para abdi sami ura-ura ngupados 
rumput kangge patilêman, Pangeran adipati mêntas saking wana amung 
piyambakan, Mayor Hogêndhorêp numpak kapal ingkang ngiring tiyang 
pitu, sarêng kawaspadakakên têrang ingkang lumampah punika Pangeran 
Mangkunagara, tumuntên kapistul, nanging botên kenging, Kangjêng 
Pangeran Mangkunagara kagèt sarwi kulithihan labêt botên ngasta 
dêdamêl, botên dangu katungka ungêling tambur sarta drèl kumrutug 
awor kukus, wadya mêncanagari surak mawurahan, wadyanipun 
Pangeran Adipati Mangkunagara sami anadhahi pêrangipun wadya 
Kumpêni nanging pating kucicir, kathah ingkang lajêng umpêtan, sarta 
bibar pating salêbar sami arêbat dhucung salang-tunjang, botên kamanah 
sanadyan jurang pèrèng inggih dipun têmpuh, para èstri rêbut purug 
misah panggenanipun, amung ambujêng ngungsi gêsang, swaraning 


69 
Alih Aksara 


Babad Panambangan Pakêmpalan 
Mangkunagaran 


tangis pating jalêrit. Kangjêng Pangeran Adipati Mangkunagara sumêdya 
mangsah, nanging kagondhelan dening para abdinipun, lajêng lumajêng 
taksih kabujêng kalihan dipun drèli saking wingking, wusana lajêng 
kasapih angin agêng tuwin jawah riris-riris, wah kasaput ing dalu, bala 
Kumpêni kèndêl wontên ing dhusun ngriku kalihan anjêjarahi. Pangeran 
Adipati Mangkunagara dipun upadosi ing wana sampun sêpên botên 
wontên. 


Kacariyos, palajêngipun Kangjêng Pangeran Adipati Mangkunagara kala 
samantên nusup-nusup tumurun ing jurang trêbis, amung kalihan abdi 
satunggal, dumugi satêngahing wana kapanggih Tumênggung 
Kudanawarsa sarwi andhèrèkakên garwa sêlir ingkang nama Mas Ayu 
Patahati, sarta anggendhong putra mêntas sapihan nama: Radèn Ajêng 
Sombrong, kala samantên pinuju pêtêng dhêdhêt sarwi jawah riwis-riwis, 
tumuntên kapanggih malih kalihan ingkang eyang Radèn Ayu Sanawati 
kadhèrèkakên abdi kêkalih. Kangjêng Pangeran [Pangera...] 


san OA 


[...n] Adipati Mangkunagara lampahipun sakalangkung dening sangsara, 
urut ing satêngahing wana ingkang sangêt gawat, putrinipun tansah 
muwun labêt saking luwe, tumuntên kapadosakên pisang wana kangge 
ngarêm-arêmi, dene para sêpuh-sêpuh amung nêdha dhangkèling kunci, 
dangu-dangu kathah para abdi ingkang pinanggih, sami kêkapalan 
wontên 60 tiyang, kairid dening Tumênggung Surawijaya. Kangjêng 
Pangeran Adipati Mangkunagara rêreyongan kalihan ingkang eyang 
sagarwa putra wontên ing wana sirung, awit ajrih mêdal saking wana, 
jalaran taksih kaubrês dening Kumpêni, para èstri manawi nuju kèndêl 
sami mijêti suku kalayan tarocosan waspanipun. Kangjêng Pangeran 
Adipati Mangkunagara mariksani ingkang eyang sakalangkung ngêrês 
panggalihipun, awit saking sangêting kasrakatipun, ing ngriku Kangjêng 
Pangeran Adipati Mangkunagara mratelakakên sadaya Tumênggung 
Kudanawarsa tuwin Surawijaya, karsanipun badhe nêntrêmakên salira 
kalihan garwa putra wontên ing parêdèn ingkang têbih panggenaning 
mêngsah. Tumênggung kêkalih sami jumurung, lajêng lumampah ngidul 
ngetan dumugi ing dhusun Lincip Pidêksa, manggihi sakêdhap kalihan 
ingkang rama Sultan Dhandhun Martèngsari, manawi condhong dipun 
aturi kêmpal kalihan Pangeran Adipati Mangkubumi, nanging ingkang 
rama sultan botên nayogyani, mila Kangjêng Pangeran Adipati 
Mangkunagara lajêng lumampah malih mangetan dumugi wana Têmbara, 
lajêng rêrêp wontên ing ngriku sawatawis dintên, sawontênipun ing ngriku 
pinuju lêlênggahan sarwi angongoti pring wuluh karsanipun badhe 
kadamêl suling, dumadakan lajêng wontên satunggaling tiyang lumampah 
rêrikatan saking kilèn, sadhatêngipun lajêng apratela dhatêng Kangjêng 
Pangeran ingkang sawêg eca lênggah, bilih Kumpêni sampun nukup 

barisanipun ingkang rama Sultan Dhandhun Martèngsari, ingkang wontên 
ing dhusun Pidêksa, [Pi...] 


=== O5 ==- 


[...dêksa,] balanipun sami kaplajêng bibar botên kantênan, bokmanawi 
saking Pidêksa Kumpêni lajêng mariki. 


Kangjêng Pangeran Adipati Mangkunagara sarêng tampi pratela makatên 
wau sakalangkung kagèt nuntên jumênêng, suling kabucal[5] lajêng 
bidhal saking ngriku dalah para abdi sadaya, lampahipun mangalèr 
ngetan dumugi wana Mlendhungan, kèndêl wontên ing ngriku ngantos 
sawatawis dangu, sarêng kawartosakên Kumpêni taksih ngubrês wontên 
ing Sêmbuyan, Pangeran Adipati Mangkunagara bidhal malih karsanipun 
sumêdya dhatêng Kaduwang, tindakipun mangalèr minggah ing ardi 
Tulakan, lajêng tumurun dumugi ing dhusun Jalar, sarêng dumugi ing 
lèpèn sacêlaking dhusun Dalêpih lajêng kandhêg, jalaran lèpènipun pinuju 
bêna, môngka botên wontên wodipun ingkang dipun wêdali, ing ngriku 
Kangjêng Pangeran Adipati Mangkunagara kawêkèn panggalihipun, 
osikipun ing dalêm batos: Lah kapriye iki, ngêndi kang bakal dakwêtoni, 
amêsthi kali iki sapandhuwur sapangisor iya banjir, saupama balia ing 
ngêndi gonku singidan, môngka saka pangiraku mung ing Kaduwang kang 
prayoga kanggo pasingidan. 


Kangjêng Pangeran Adipati Mangkunagara mêmêlas sangêt, sawêk kèndêl 
anggènipun ngudaraos, dumadakan lajêng mirêng swara krêtêg krêtêg 
bruk, inggih punika pitulunging Pangeran, wit êprèh panjang sarta agêng 
[a...] 


--- 96 --- 


[...gêng] sol rêbah dhawah malang ing lèpèn ngriku, pucukipun sumèlèh 
ing sabrang lèr, dene bongkotipun wontên ing kidul, punika anjalari 
Kangjêng Pangeran Adipati Mangkunagara dalah para abdinipun sadaya 
sagêd anglajêngakên lampah, sarana nguwod kajêng ingkang rêbah wau. 
[6] Tumuntên lajêng ngalèr ngetan dhatêng ing Kaduwang, sarêng 
minggah ing wana parêdèn ing ngriku Kangjêng Pangeran Adipati 
Mangkunagara dalah saabdinipun sami kataman bingung, nanging dangu- 
dangu ugi sagêd mêdal saking wana wau. Wana ingkang ambingungakên 
wau lajêng kanamakakên wana Kèmêngan utawi wana ingkang anjalari 
wêdalipun kangjêng pangeran wau ugi lajêng kanamakakên wana 
Kèlingan, sasampunipun nuntên anglajêngakên lumampah malih nusup- 

nusup cêcorahing ardi. Sarêng minggah ing ngriku angsal papan ingkang 
ragi prayogi, siliripun hawa asrêp dumunung wontên kiwa, bilih ningali 
mangandhap sagêd têrang sadaya, ing Nglaroh, ing Sêmbuyan tuwin ing 
Kaduwang, sami katingal cêtha, dados upami kabujêng ing mêngsah 
kirang tigang pal sampun katingal. Kangjêng Pangeran Adipati 
Mangkunagara dalah para abdinipun sami sênêng, mila anggènipun lêrêm 
wontên ing ngriku ngantos sawatawis taun dangunipun, lajêng iyasa 
dalêm, dalah para abdinipun sadaya (mênggah dalêm punika samangke 
taksih, kapara lajêng kangge panyadranan, manggèn ing salèring wana 
Girimarta, dipun namakakên dhusun Bubakan, kacariyos dalêm wau 
nalika taksih dados wana, manawi para tiyang anuju ambêsmi wana, 
dalêm wau botên sagêd katut kabêsmi). 


--- 97 --- 


Kacariyos, salêbêtipun wontên ing ardi, Kangjêng Pangeran Adipati 
Mangkunagara dalah sapandhèrèkipun sadaya ingkang kadhahar amung 
uwi wana sawatawis kalihan angirangi sare, sarêng sampun dangu 
anggènipun lêrêp, sumêdya karsa nusul dhatêng ingkang rama ing 
Sokawati, tumuntên lajêng bidhal dalah para abdinipun tumurun 
mangalèr, amung para abdi ingkang sami kêkapalan lampahipun 
kadhawuhan misah. Kangjêng Pangeran Adipati Mangkunagara kalihan 
ingkang eyang sagarwa putra miwah abdi jalêr èstri, tuwin Tumênggung 
Kudanawarsa sarta Tumênggung Surajaya sami dharat, awit karsanipun 
kangjêng pangeran lumampah nyalamur, mandhap saking ardi urut 
pêpèrèng ngupadosi margi ingkang ragi waradin, sarêng sampun dumugi 
ing sukuning ardi Kangjêng Pangeran Adipati Mangkunagara lajêng 
kèndêl, tindakipun botên kalajêngakên, amargi mirêng taksih kaubrês 
dening Kumpêni, dados ing ngriku kangjêng pangeran nêdya singidan 
wontên ing wana Tlaba, ingkang papanipun kiwa andhêlik, ragi nglorog 
ing têngah wana wontên lèpènipun, Kangjêng Pangeran Adipati 
Mangkunagara wontên ing ngriku sangêt anggènipun nalôngsa, rintên 
dalu botên karsa dhahar sare, bilih wanci dalu akêkadhar wontên ing sela 
sapinggiring lèpèn sarwi nênuwun dhatêng Ingkang Kuwasa, mugi 
pinaringan wawêngan padhanging panggalih. Awit saking bantêring 
pamêsu watawis pitung dalu, Kangjêng Pangeran Adipati Mangkunagara 
lajêng angsal sasmita, supados anglajêngakên lumampah mangalèr 
ngetan, awit ing ngriku badhe manggih sêsuluhing panggalih. Kangjêng 
pangeran lajêng dhêdhawuh dhatêng para abdi yèn karsanipun sumêdya 
nglajêngakên lampah, ing mangke sarèhning sampun sawatawis dintên 
sariranipun botên kalêbêtan punapa-punapa, karaos kapengin ngunjuk 
toya dêgan, ing ngriku Tumênggung Kudanawarsa lajêng kengkenan 
kancanipun ngilèni dhatêng padhusunan, kalêrêsan ing ngriku sagêd 
pikantuk [pikantu...] 

--- 98 --- 


[...k] dêgan ijêm, nuntên kaaturakên dhatêng kangjêng pangeran lajêng 
kaunjuk, raosipun toyaning dêgan ijêm wau sakalangkung nikmat sangêt, 
sêpêtipun dipun kalêmpakakên lajêng ing têngah katangsulan, 
kadhawuhan nanêm sarta dipun punagèni, pangandikanipun: Yèn sêdyaku 
bisa kalakon, amêsthi sêpêt kang daktandur iki bisa thukul urip,[7] 
sasampunipun makatên para abdi lajêng kaajak anglajêngakên lampah. 


Amangsuli cariyos, tuwan mayor dalah para bopati, anggènipun sami 
angubrês madosi Pangeran Adipati Mangkunagara botên sagêd pinanggih, 
tuwan mayor lajêng dhawuh undhang-undhang dhatêng têtiyang dhusun, 
sintên ingkang sagêd nyêpêng Pangeran Adipati Mangkunagara, badhe 
kaganjar pangkat mantri sarta kaparingan arta gangsal atus reyal, 
dhawuh makatên wau sampun waradin. Sarêng Pangeran Adipati 
Mangkunagara kalihan para abdi pêpitu lumampah wontên ing dhusun 
Onggabayan, têtiyang ing ngriku sampun angintên bilih ingkang 
lumampah punika Pangeran Adipati Mangkunagara, mila sanalika lajêng 
sami nitir kênthongan mawurahan. Kangjêng Pangeran Adipati 
Mangkunagara botên andugi bilih sariranipun ingkang dipun titiri, 
swaraning titir sangsaya gumuruh mawurahan kados manawi wontên 
lampor utawi grahana, para têtiyang lajêng sami tumandang sarwi 
wicantên rame: Ya iku, ya iku, Pangeran [Pange...] 


--- 99 --- 


[...ran] Adipati Mangkunagara, ayo padha dicêkêl, ayo padha dicêkêl, yèn 
bisa kacêkêl bakal olèh ganjaran dhuwit limang atus reyal. Kangjêng 
Pangeran Adipati Mangkunagara anggraita, tumuntên ngisèni 
sanjatanipun sumêdya andêrah pati. Têtiyang padhusunan saya sora 
anggènipun sami alok-alok kalayan ambujêng mirantos dêdamêl 
dhuwung, pêdhang, pênthung, linggis, waos, sawênèh ambêkta bronjong 
canggah tuwin ganthol, ingkang dados pangagêngipun bêkêl panatus 
tuwin panglawe, sami wontên ing ngajêng sarwi mungêl: Ayo, ayo, 
kêpungên, kêpungên, aja nganti gagal. Abdinipun Kangjêng Pangeran 
Adipati Mangkunagara pating palinguk, ulatipun sami biyas, sampun 
nyipta yèn badhe nêmahi tiwas, sarêng para tiyang sampun cêlak 
dhatêng kangjêng pangeran, lajêng kasanjata, amung mungêl sapisan 
para têtiyang ingkang sami ambujêng lajêng guragapan têmah sami bibar 
lumajêng, sarta botên wontên ingkang nyêlak malih, sampun dilalah 
karsaning Allah, yèn darahing Mataram dèrèng dhumawah ing kukum, 
botên kenging dipun gêgampil, botên dangu lajêng wontên angin agêng 
andhatêngi, jawah lesus kados pinusus, para tiyang ingkang sami 
sumêdya nyêpêng sami andharodhog katisên, lajêng wangsul lumêbêt ing 

padhusunanipun malih. Kangjêng Pangeran Adipati Mangkunagara 
anglajêngakên lampah, lêstari botên wontên sangsayanipun. 


Kala samantên tindakipun Kangjêng Pangeran Adipati Mangkunagara nuju 
mangalèr dumugi ing dhusun Druju (Matesih) ingkang eyang sarta garwa 
putranipun sami katitipakên wontên ing dhusun ngriku, dene kangjêng 
pangeran sapandhèrèkipun abdi pêpitu anglajêngakên lampah ngupados 
wêwênganing panggalih, sarêng sampun dumugi ing dhusun Samakaton 
kangjêng pangeran panggalihipun [pangga...] 


=s 100 = 


[...lihipun] ragi rêna, amargi pirsa banjar pakarangan sarta griya-griya ing 
ngriku, punapa malih toyanipun sami pating sarèwèh, hawanipun asrêp, 
kapinujon ing ngriku wontên satunggaling tiyang sawêg nangsuli pagêr 
dhadhah, kangjêng pangeran lajêng andangu dhatêng tiyang punika: 
Kang adhêdhepok ing kene iki sapa. Aturipun ingkang kadangu: Punika 
padhepokanipun Ajar Adisana, kalihan rayinipun nama Ajar Adiraga. 
Kangjêng pangeran sarêng mirêng panggalihipun lajêng glêg, ngandika 
salêbêting batos: Apa iki kang bakal bisa madhangake pikirku. Tiyang 
ingkang nangsuli dhadhah matur malih: Bêndara, manawi sampeyan 
sumêdya sowan dhatêng kyai ajar sumôngga kula irid. Wangsulanipun 
kangjêng pangeran: Yèn kiyai ajar pinuju ana iya prayoga. Enggalipun 
kangjêng pangeran lajêng kairid malêbêt dhatêng ing griya. Kyai ajar 
sakalihan ngacarani kalayan têmbung manuhara dhatêng ingkang nêmbe 
rawuh, sasampunipun satata lênggah sarta kabagèkakên, lajêng sinugata 
ing sakadaripun tiyang dhusun. Sarêng kangjêng pangeran sampun 
sawatawis lêrêm panggalihipun, tumuntên wêwartos bab lêlampahanipun 
ingkang sampun kapêngkêr, wiwitan dumugi wêkasan, sangêt anggènipun 
nandhang sangsara sarta prihatos, mila ngantos dumugi ing ardi punika 
manawi amarêngakên sumêdya anggêguru dhatêng sang pandhita, 
nyuwun piwulang mugi karsaa paring pitêdah ingkang prayogi, saha 
prajanji sumêdya anglampahi ing sapakèn, botên badhe nyulayani ing 
sapangrèhipun sang pandhita. 


Sang pandhita sakalihan sarêng mirêng cariyosipun kangjêng pangeran 
makatên wau, sangêt wêlas panggalihipun, sarta lajêng andugi dhatêng 
karsanipun ingkang rawuh, mila lajêng matur kalihan anoraga: Dhuh 
anggèr wong agung ingkang sawêg nandhang sangsaya, mugi sampun 
andadosakên hêruning panggalih, [pangga...] 


s> 10l == 

[...]ih,] pun kaki sumêdya mêdharakên ginêm sawantahipun minôngka 
wêwarah, mila paduka ngantos pêrang arêrêmpon, sarta nêmah risaking 
para wadya, punika tuwuhipun botên liya saking ambêg ujub riya tuwin 
kibir, utawi digung gumunggunging dhiri, jalaran angandêlakên[8] saking 
wêgiging pambudi sarta limpading ulah papêrangan, dupèh rumaos 
sampun sarwa kacêkap tur môndraguna sura sakti, wah amumpuni ing aji 
jaya kawijayan. Ingkang makatên wau têtela nama tiyang kalimput, 
kasupèn bilih asor ungguling jurit punika kagunganipun ingkang sipat êsa. 
Botên mawi paduka wawas kalayan waspadaning budi ing kawêningan, 
amung nuruti saking kadêrênging manah, têmah lajêng kaconggah 
anggege umadêg nata, inggih punika kala paduka jêjuluk asma Kangjêng 
Sultan Adiprakosa, ingkang makatên punika andadosakên sangêt sisip 
nalisiping lêlampahan, amargi wahyu nurbuwah punika botên kenging 
ginayuh kalayan gampil, têgêsipun, botên kenging ginayuh sarana lampah 
ambêg gêdhag-gêdhig ingkang botên jujur, tuwin ngandêlakên 
prawiraning ayuda. Dhuh anggèr, sapintên kuwawinipun tiyang ingkang 
ambêg agêdhag-gêdhig dêstun amung sakêdhèping netra, awit punika 
kagolong têksih nama prakawis lair, wêkasan kasêsêr manggih asor, 
anggèr saking atur kula, paduka sampun nulad kados lêlampahanipun 
rama paduka Sultan Dhandhun Martèngsari, inggih punika daya-daya 
jumênêng nata, lajêng angèsthi garwa para wanita ngantos pitung dasa, 
môngka abdinipun para mantri kemawon sawêg salawe thil. Ingkang 
makatên wau sakalangkung anggènipun botên mungguh, inggih punika 
nama gumunggung ing dhiri, nelakakên bilih tuna ing kajatèn, tiwas tanpa 
tuwas amung amêwahi wisaning sarira, wêkasanipun ginujêng ing 
ngakathah. Mila anggèr paduka kêdah ingkang awas, lan èngêt, mênawi 
titah punika gadhahanipun [ga...] 


s L02 s= 


[...dhahanipun] amung apês, samangke prayogi anulada lêlampahanipun 
eyang paduka sêsotyaning bumi Kangjêng Panêmbahan Senapati ing 
Mataram, nalika amurwani anggayuh wahyuning karaton, siyang dalu 
botên pêgad anggènipun mangun kasutapan, tansah mêmpên sumimpên 
ing asamun, sangêt pamanthênging cipta ingkang winawas amung 
darajating sarira katunggilakên lair batosipun, ardaning panggalih 
kinunjara kalihan santosaning tekat, ingkang katokidakên amung 
jumbuhing kajatèn. Saking bantêring cipta têmah wontên sasmita ingkang 
mrabawani, awarni lintang dhawah wontên ing ngarsanipun, sarwi 
anyuwara awêwarah bilih sampun kalilan umadêg nata, suprandene 
eyang paduka dèrèng karsa mudhar pamêlêngipun ing kautamèn, saha 
dèrèng sumêdya amangun ing kawibawan, sanadyan kala samantên 
wadyabalanipun sampun kathah, ewadene taksih mêmpêng pamêsuning 
budi murih sagêda amumpuni saliring rèh ingkang linuhung. Awit saking 


75 
Alih Aksara 


Babad Panambangan Pakêmpalan 
Mangkunagaran 


wêninging panyipta têmah katurunan malih wahyuning karaton, kangjêng 
panêmbahan ing pangraos sampun amêngku wawêngkoning alam 
sadaya, sirna pangraosing sarira kalih lair batin, nanging pangraosipun 
sampun dados satunggal kalihan sajatining ênur, mila lajêng ruwat sadaya 
rêruwêding batos, inggih punika mêngsah salêbêting badan sampun 
sinêmbadan botên sagêd budi. Punika saminipun kala jaman purwa kados 
Sang Arjuna, ingkang wirotamèng kewuh, tur sampun kawêntar ing 
kawantêranipun, saha sampun amumpuni sakridhaning adilaga, 
suprandene sagêd anyarèhakên ardaning karsa, sabarang ingkang 
kasêdya mawi sarana sinidhikara rumiyin, manawi sampun wêning 
panawangipun ing ngriku sawêg karsa ngadoni jayèng yuda, têmah sagêd 
anglêbur dhatêng para satru ingkang sura sêkti, wêkasan 
kawirotamanipun kasub kasumbagèng [kasumba...] 


=s 103 = 


[...gèng] bumi, têtêp dados kalêngkaning jagatraya, turunipun sami 
jumênêng ratu ambawani ing satanah Jawi ngantos têrah-tumêrah dumugi 
samangke. Dene ing jaman sapunika ingkang kenging sinudarsana 
muhung rama paduka Kangjêng Pangeran Adipati Mangkubumi ingkang 
mandhiri ing Sokawati, punika pambêganipun ingkang linuri-luri botên liya 
inggih kados eyang paduka Kangjêng Panêmbahan Senapati ing Mataram 
kasêbut nginggil, tansah karêm maspadakakên dhatêng sarira, sangêt 
marsudi ing budi angudi dhatêng sampurnaning kawruh sajati, wêkasan 
kasinungan paham botên samar dhatêng purwa madyaning lêlampahan, 
dumugi wêkasanipun, labêt saking sampun waskitha ing panggalih. 
Ingkang makatên wau sampun kenging winastan manungsa ingkang 
pinunjul, katôndha sanadyan wadyabalanipun sampun andados kathah, 
sarta sampun botên kewran tumraping ing papêrangan, dhasar sampun 
sagêd angirupi tanah môncanagari, suprandene dèrèng karsa madêg 
nata, saking punapa, inggih saking sampun pirsa bilih dèrèng 
mangsanipun. Ing mangke saking atur kula malih, panjênênganipun 
anggèr sampun ngantos karêm dhatêng kanuragan, tuwin kasantikan, 
awit punika ngèlmi lair badhe angathahakên kibir, manawi kapêngkok, 
dhawahing ngêndon amalendho, dene sapunika prayoginipun 
andumugèkna tapabrata rumiyin, manêgês karsanipun Pangeran Ingkang 
Maha Kuwasa, dipun mantêp ing pangèsthi lan mêndêng dhatêng Kang 
Murbèng Jagad, supados dadosa waspada ing kawêkasanipun, sarta lajêng 
sagêd angrêgêm wosing kamanungsa[9] wontên ing donya dumugi 
kawusanan, manawi têmên kalayan santosaning sêdya saèstu sagêd 
anunggil ing kajatèn, mêwahi waskitha dhatêng ing gaib, inggih punika 
pratandhaning sampun nunggal ing sajatining paningal, nanging manawi 
sampun sagêd nunggal, dipun taksih kêkalih, kêkalihipun inggih kawula 
kalawan gusti, makatên [maka...] 

ên NDA 


[...tên] malih bilih sampun sagêd anggolongakên lampah lair kalihan 
lampah batin, punika nama sujanma guna utama, awit sampun sagêd 
widagda amêngku ing wawêngkonipun, wêkasan punapa ing saciptanipun 
badhe jinurung, bêbasan: dadi saciptanipun, wontên sasêdyanipun 
dhatêng sakarsanipun, sanadyan pêranga angidêri bumi mêngsah ewon, 
manawi sampun mantêp sarta pasrah kumandêl ing Hyang Suksma, 
saèstu dados têguh timbul tanpa maguru, puwara sakathahing dêdamêl 
sami kalis sadaya botên tumama ing sarira. Dhuh bêndara, kauningana 
malih, mênggah sajatinipun manungsa punika amung darmi nglampahi 
pakèning Pangeran, dene apês ungguling pêrang punika wontên 
manungsa piyambak, sampun anggêrantês bilih sawêg apês, sampun 
kuwur bilih pinuju luhur, amung ngagêngna panarimah sabar tuwin sokur, 
mila anggèr kêdah prayitna tuwin dipun wiweka bekaning lêlampahan, 
sabab manungsa ingkang badhe kasinungan darajat kaluhuran, punika 
agêng sangêt coba rêncananipun, nanging manawi têtêp sarta mantêp 
têguh botên was sumêlang, inggih punika calonipun ingkang badhe 
ambawani kawiryawan ingkang linuhung, dados inggih kêdah angemuti 
minôngka têbasaning lara kalawan pati, ing sapunika panjênênganipun 
anggèr amarsudia lêstarining tapabrata wau rumiyin, asarana rukuh 
rèkèhing pamrih kalayan mêsu budi dhatêng kaluhuran, manawi sampun 
tatas buntas padhang tarawangan, kula sumôngga sakarsa paduka, 
amung mêling sakêdhik: saking panawang kula ing ngriki, ingkang 
kenging kinêmpalan kuwawi dados pangungsèn, punika amung rama 
paduka ing Sokawati, awit wahyunipun sampun tumalorong badhe 
dhumawah, kados-kados ing têmbe punika sagêd mulyakakên dhatêng 
sarira paduka anggèr. 


Kacariyos, sang pandhita anggènipun ngaturi sêsorah dhatêng Pangeran 
[Pa...] 


== 105 +-: 


[...ngeran] Adipati Mangkunagara ngantos kalih dalu. Kangjêng Pangeran 
Adipati Mangkunagara sarêng midhangêt wêdharing wêwarah ingkang 
makatên wau, sanalika panggalihipun lajêng lêjar, tansah birahi sêngsêm 
angraosakên sakathahing piwulang wau, bêbasan kadyangganing kênya 
adi ingkang sinêmbadan dening busana, mêwahi sênêning guwaya. Ing 
ngriku sarêng Kangjêng Pangeran Adipati Mangkunagara sampun lêrêp 
kalih dalu, kyai ajar sumêdya nodhi ing kaantêpanipun kangjêng 
pangeran, lajêng matur: Bêndara, kadospundi raosing panggalih paduka, 
mênggah sêsorah kula ingkang sampun katur ing ngajêng. 

Kangjêng pangeran matur: Saking pangèstunipun sang pandhita ing 
mangke manah kula sampun ragi pajar, saha lajêng sumèlèh. 


Sang pandhita matur malih: Inggih sokur manawi makatên, nanging 
kauningana, tiyang ingkang badhe anggayuh wahyu kaluhuran punika 
bilih sampun nampèni ing kanugrahan, botên kèndêl wontên ing 
pamanggih kemawon anggèr, nanging kêdah mawi katohan ambanting 
sarira, bêbasan pasahing ngèlmu iku sarana laku, punapa bêndara karsa 
anglampahi pakènipun pun kaki, manawi kadugi pun kaki badhe lajêng 
atur pitêdah. 


Kangjêng Pangeran Adipati Mangkunagara matur: Dhuh sang pandhita 
guru kula, ing ngajêng kula sampun prajanji sumêdya anut miturut ing 
sapangrèhipun sang pandhita ingkang dhatêng karahayon, sampun malih 
dhatêng karahayon, sanadyan sakit dumugi pêjah pisan inggih badhe kula 
lampahi. 


Sang pandhita sokur ing panggalih, dene ingkang tinanting ambangun 
turut botên sumêdya nyulayani. Sasampunipun makatên, enggalipun 
kangjêng pangeran lajêng dipun aturi martapa wontên ing ardi Mangadêg 
sawetaning Samakaton, anêgêsa dhatêng karsanipun Ingkang Murbèng 
Jagat sampun [sampu...] 


-l0ö:- 


[...n] sumêdya mudhar yèn dèrèng angsal sasmita ingkang sajati. 
Kangjêng Pangeran Adipati Mangkunagara inggih anyagahi lajêng nyuwun 
pamit mangkat, amung kadhèrèkakên abdi kêkalih, 1. Tumênggung 
Kudanawarsa, 2. Tumênggung Surajaya. Sadumuginipun ing ngandhap 
ardi kangjêng pangeran dhêlêg-dhêlêg mariksani singuping wana 
sakalangkung dening pêtêng, kêkajênganipun agêng-agêng tur kêtêl 
sangêt, oyod-oyod ri bondhot arêrayudan, botên wontên marginipun 
ingkang limit sakêdhik, manawi botên sumêdya anderah pêjah saèstu 
botên kadugi ngambah ing wana ngriku, mila panggalihipun kangjêng 
pangeran ragi rangu-rangu, amargi saking singit sarta gawating wana, 
nanging saupami wangsula saking ngriku kemawon saèstu sangêt 
lingsêm, mila pêpuntoning panggalih lajêng nêmpuh byat lumampah 
anusup-nusup ing garumbul tuwin rêrayudan, minggahipun manginggil 
sarana cêpêngan oyod-oyodan. Tumênggung Kudanawarsa tuwin 
Tumênggung Surajaya sambatipun ing batos sampun botên kenging 
winiraos, nanging tekading manah nêdya pêjah anglabêti gusti, mila abdi 

kêkalih wau saupami ing têmbe manggih kawibawan inggih sampun 
lêrêsipun tumut mukti, saking lêlabêdanipun wau. Lampahipun kangjêng 
pangeran botên kandhêg-kandhêg, dungu-dangu dumugi pucaking ardi 
Mangadêg, lajêng manggèn papan kiwa ingkang ragi waradin, abdi 
kêkalih kadhawuhan misah ngupados panggenan piyambak ingkang ragi 
têbih saking panggenanipun kangjêng pangeran. 


Kacariyos, Kangjêng Pangeran Adipati Mangkunagara, anggènipun mêsu 
sarira wontên sapucaking ardi Mangadêg, botên dhahar botên sare, 
lênggah ing sela kumlasa tansah sêmadi manêgês karsanipun ingkang 
murbèng jagat, sarêng sampun angsal pitung dintên pitung dalu, lajêng 
wontên swara gumalêgêr angebahakên salaladaning ardi, sarta angin 
agêng 


serl Û = 


andhatêngi awor riris, ing sakanan keringing ardi pêtêng dhêdhêt dening 
ampuhan, abdi kêkalih ingkang misah panggenan sami katisên ngantos 
narêthêk, lajêng ngalih panggenan nusup-nusup dhatêng garumbulan, 
amung kangjêng pangeran piyambak ingkang botên obah saking 
palênggahanipun, dangu-dangu pêpêdhut sumilak padhang, jawah angin 
sampun sami kèndêl, ing ngriku katingal wontên tiyang kaki-kaki sarwi 
amaringakên bandera[10] nama Kyai Dhudha, tuwin kalonthongan tambur 
nama Kyai Slamêt[11] dhatêng kangjêng pangeran ingkang sawêg pitêkur 
angêningakên cipta, ingkang pinaringan enggal anampèni. Sasampunipun 
katampèn, tiyang kaki-kaki lajêng musna, kangjêng pangeran nuntên 
tumurun kalihan nyangking bandera tuwin tambur wau, badhe wangsul 
dhatêng padhepokanipun kyai ajar, dene abdi kêkalih ugi sampun sami 
pinanggih lajêng andhèrèkakên kangjêng pangeran. Sawêg dumugi 
sajawining pintu dhadhah sang pandhita sakalihan sami mêthuk, lajêng 
sami ngrangkul dhatêng kangjêng pangeran gêntos-gêntos, kados 
sampun priksa badhe kadadosaning lêlampahan punika. Kangjêng 
pangeran tumuntên dipun aturi lênggah, sasampunipun satata kangjêng 
pangeran lajêng wêwartos ing kawontênanipun anggènipun anglampahi 
dhawuhipun [dhawuh...] 


se 108 = 


[...ipun] sang pandhita, wêkasan angsal pandêl tuwin tambur. Sang 
pandhita sakalihan dahat sami suka sokur ing panggalih, lajêng matur: 
Inggih punika ingkang kula ajêng-ajêng, samangke sampun sêdhêngipun 
panjênênganipun anggèr nusul dhatêng rama paduka ing Sokawati, 
andhèrèk ngêmpal nunggil pambarisan, benjing panjênênganipun anggèr 

badhe angsal kaluhuran saking rama paduka Kangjêng Gusti Pangeran 
Adipati Mangkubumi, amargi wahyu paduka saking paningal kula sampun 
anyakêti. Kangjêng pangeran matur nuwun, tumuntên lajêng nyuwun 
pamit mangkat, sampun jinurung. 


Kacariyos, Kangjêng Pangeran Adipati Mangkunagara, tindakipun saking 
Samakaton kadhèrèkakên Tumênggung Kudanawarsa tuwin Tumênggung 
Surajaya saprikancanipun gunggung tiyang pitu, sowan ingkang rama 
Pangeran Adipati Mangkubumi ing Sokawati, lampahipun sawêg dumugi 
sacêlaking dhusun Têlagap karaos sayah, lajêng kèndêl lênggah sarwi 
amêtêki sampeyanipun, ing ngriku lajêng katingal wontên tiyang jalêr 
pêpitu botên têrang nama tuwin griyanipun, sadaya sami numpak kapal 
saking lèr mangidul. Panarkaning para abdinipun kangjêng pangeran, 
tiyang wau sumêdya adamêl piawon, wusana sarêng sampun cêlak lajêng 
matur dhatêng kangjêng pangeran, têmbungipun: Dhuh gusti, dipun 
enggal panjênêngan nusul dhatêng rama dalêm, kangjêng pangeran 
adipati ing Sokawati, samangke sampun magut pêrang wontên ing Dêmak 
ingkang iring kidul, kula ngaturakên kapal punika sadaya dados titihan 
paduka dalah saabdi sadaya. Kala samantên kapal inggih lajêng katampèn 
dhatêng kangjêng pangeran saabdinipun, sasampunipun kangjêng 
pangeran bidhal dalah saabdinipun sami numpak kapal, dene tiyang 
ingkang ngaturakên kapal wau ugi andhèrêk wontên ing wingking, 
nanging sarêng katolèh sampun botên katingal. Kangjêng pangeran 
[pangera...] 


s 109 = 


[...n] angandika: Wong iki mau padha mênyang ngêndi. Tumênggung 
Kudanawarsa matur: Gusti mugi sampun anggalih dhatêng tiyang wau, 
bokmanawi punika ghaibing pangeran aparing pitulung dhatêng paduka. 
Kangjêng pangeran lajêng bidhal saabdinipun, wontên ing margi mampir 
ing dhusun Galagah, parlu tuwi para garwa putranipun ingkang rama ing 
Sokawati, sasampunipun bage-binage wilujêng, Kangjêng Pangeran 
Mangkunagara lajêng ngabêkti dhatêng ingkang ibu, sarêng sampun 
saantawis lajêng ngaso dhatêng pondhokan, wontên ing Galagah sipêng 
tigang dalu lajêng bidhal andumugèkakên lampah dhatêng Sokawati. 


Sapêngkêripun Kangjêng Pangeran Adipati Mangkunagara, ingkang ibu 
ngandika dhatêng ingkang sami marak: Si thole Mangkunagara mêmêlas 
bangêt, lêlakone tansah nandhang sangsara kasurang-surang. Nanging 
labêt isih trahing andana warih cahyane ora owah malah saya manthêr, 
pamujiku muga Allah anêmbadanana pangeran bisaa dhaup karo anakku 
salah siji. 

Kacariyos, lampahipun Kangjêng Pangeran Adipati Mangkunagara sampun 
dumugi ing Garobogan, pinanggih kalihan Adipati Martapura (Pugêr), 
sasampunipun bage-binage wilujêng, Adipati Martapura mrayogèkakên 
angêntosi wontên ing Garobogan kemawon rumiyin, amargi ingkang rama 
kangjêng gusti ing Sokawati saking pangintên tumuntên rawuh. Kangjêng 
Pangeran Adipati Mangkunagara inggih miturut rêmbagipun Adipati 
Martapura, botên antawis dangu Kangjêng Pangeran Adipati 
Mangmangkubumi[12] katingal rawuh saking ing Dêmak iring kidul, lajêng 
anjujug ing dhusun Ramun Garobogan. Kangjêng Pangeran Adipati 
Mangkunagara lajêng kairid dening Adipati Martapura sowan ingkang 
rama sampun pinanggih, sasampunipun ngabêkti lajêng matur 
sangsaraning lêlampahan, ingkang rama sakêlangkung [sa...] 


s Î TÛ ei 


[...kêlangkung] wêlas, lajêng ngandika: Kulup, wis aja korasakake 
lêlakonmu kang wis kapungkur, kaya-kaya ora beda karo lêlakonku ing 
kene, ora liwat mung sumendhe marang karsane Kang Gawe Urip, 
bokmanawa ing buri ana parmaning Pangeran aparing pangapura, 
samêngko saka karsaku nêdya ngêlar jajahan mênyang ing Sêmbuyan, 
kowe dak patah aja wêdi kangelan, balia mulih manèh aku kang bakal 
ngatêrake, sabanjure manawa kowe wis ana kana, batur-baturmu kang 
padha singidan impunên manèh, lan padha lêlipurên pikire. Kangjêng 
Pangeran Adipati Mangkunagara matur: Sandika. 


Enjingipun Kangjêng Gusti Pangeran Adipati Mangkubumi tuwin ingkang 
putra Kangjêng Pangeran Adipati Mangkunagara lajêng bidhal saking 
Garobogan kadhèrèkakên bala ing Sokawati ingkang sami kêkapalan 
wontên 1030 tiyang, lampahipun mangetan dumugi ing dhusun Malela 
wanci sêraping surya lajêng lêrêp, byar enjing lajêng bidhal malih, dumugi 
ing dhusun Kêrja jam 4, lajêng aso sadalu. Sarêng enjingipun lajêng bidhal 
malih, dumugi ing dhusun Bangsri jam 11 siyang, lajêng kèndêl, ing ngriku 
wontên abdinipun Kangjêng Pangeran Adipati Mangkunagara ingkang 
dhatêng sarwi numpak kapal wontên 70 tiyang, lêt tigang dintên dhatêng 
malih abdi kêkapalan sarta sikêp dêdamêling pêrang wontên 130 tiyang, 
dados kêmpalipun sadaya abdinipun Kangjêng Pangeran Adipati 
Mangkunagara ingkang sami dhatêng wontên 200 tiyang. Kala samantên 
lajêng pindhah masanggrahan wontên ing dhusun Ngêmplak, garwa 
paminggir tuwin ingkang putra miwah ingkang eyang saking dhusun Druju 
ugi sampun sami nusul dhatêng Kangjêng Pangeran Adipati 
Mangkunagara kalihan dhèrèkakên wadyabala kêkapalan kalih atus. 

Kacariyos, watawis wontên gangsal wêlas dintên, Kangjêng Gusti 
Pangeran [Pangera...] 


sav Ili 


[...n] Adipati Mangkubumi bidhal malih saking dhusun Ngêmplak, dumugi 
ing dhusun Lêsan sipêng sadalu. Enjingipun andumugèkakên lampah 
mangidul, dumugi ing Sêmbuyan wanci sontên lajêng masanggrahan. 
Sarêng sampun sawatawis Kangjêng Pangeran Adipati Mangkubumi lajêng 
utusan nimbali ingkang rayi Sultan Dhandhun Martèngsari, nanging 
nyuwun pamit sêngadi nuju gêrah. Ing ngriku andadosakên dukanipun 
Kangjêng Pangeran Adipati Mangkubumi, nanging lajêng kenging rinapu 
dening ingkang putra Kangjêng Pangeran Adipati Mangkunagara, mila 
lajêng lilih. Botên dangu lajêng bidhal malih urut parêdèn mangilèn 
dumugi ing Masaran, Pangeran Pamot sarta Pangeran Mangkudiningrat 
ingkang sami singidan ing ardi, sarêng mirêng lajêng sami sowan dhatêng 
ingkang rama Pangeran Adipati Mangkubumi, dados kawontênanipun 
wadyabala saya kathah, dumugi ing Mataram lajêng lêrêp wontên ing 
sawetaning pêkên agêng. 


Kacariyos, sadhatêngipun wadyabala ing Sokawati ing Mataram 
sakalangkung rame, anjalari gègèripun para têtiyang siti. Enjingipun 
Kangjêng Pangeran Adipati Mangkubumi lajêng dhawuh sumêdya 
anggêpuk bètèng ing Surakarta, Pangeran Pamot kadhawuhan ngangkati 
saking kilèn, Pangeran Mangkudiningrat saking lèr, Pangeran Adipati 
Mangkunagara saking wetan, dene ingkang saking kidul Kangjêng 
Pangeran Adipati Mangkubumi piyambak. Kalampahan lajêng campuh 
pêrang kalihan bala Kumpêni, dangu-dangu bala ing Sokawati kasêsêr, 
Rôngga Wirasêtika tatu kempolipun kenging mimis, barisan ing Sokawati 
lajêng nglèrèk ngidul ngetan, ngantos kawan dintên, tumuntên 
kapêthukakên pêrang malih kalihan bala Kumpêni, barisanipun Pangeran 
Pamot tuwin Pangeran Mangkudiningrat sami buyar botên kuwagang. 
Kangjêng Pangeran Adipati Mangkubumi tuwin ingkang putra Pangeran 
Adipati Mangkunagara lajêng nanggulang, têmah wadya Kumpêni 


aza KD a 


wontên ingkang pêjah kalih, bala ing Sokawati amung tatu satunggal, 
lajêng kasaput ing dalu pêrangipun kèndêl. Sarêng enjingipun Pangeran 
Pamot tuwin Pangeran Mangkudiningrat kêmpal malih kalihan Pangeran 
Adipati Mangkubumi tuwin Pangeran Adipati Mangkunagara, ing ngriku 
barisanipun lajêng kaprênca, Pangeran Pamot kalihan Pangeran 
Mangkudiningrat wangsul mangidul dhatêng Sêmbuyan, Pangeran Adipati 

Mangkubumi mangalèr dhatêng Jêkawal (Sokawati) dene Pangeran Adipati 
Mangkunagara dhatêng Gumantar, kala samantên ngantos satêngah taun 
botên pêpêrangan (sami kèndêl ngaso). 


Kacariyos, Pangeran Adipati Mangkunagara salêbêtipun masanggrahan 
wontên ing Gumantar, kêrêp sowan ingkang rama Pangeran Adipati 
Mangkubumi dhatêng ing Jêkawal, bilih sowan ngantos nyare sadalu, 
tarkadhang gangsal wêlas dintên, parlu ngladosi kasukan ngabên sawung 
tuwin ngabên gêmak, karsanipun Pangeran Adipati Mangkubumi 
anggènipun ingkang putra kakarsakakên ngabên sawung utawi gêmak 
wau, kajawi kangge lêlangên pancèn minôngka pola mênggah 
kaprawiraning pêrang. Sawung kalihan gêmak punika manawi tarung 
kenging kabasakakên sapêjahipun, botên purun lumajêng manawi 
kawawrat taksih kaconggah. Pangeran Adipati Mangkunagara ugi sampun 
nyandhak ingkang dados karsanipun ingkang rama, dangu-dangu ingkang 
rama saya sangêt sihipun. 


Kacariyos, satunggaling dintên Kangjêng Gusti Pangeran Adipati 
Mangkubumi, lajêng katuwuhan osiking panggalih, sumêdya badhe 
mundhut mantu dhatêng ingkang putra Pangeran Adipati Mangkunagara, 
enggalipun ingkang putra Kangjêng Pangeran Adipati Mangkunagara 
katantun badhe kadhaupakên kalihan ingkang rayi Kangjêng Ratu Agêng. 
Aturipun ingkang putra sandika, 


as TG ea 


mila kalampahan Pangeran Adipati Mangkunagara lajêng kadhaupakên 
kalihan ingkang putra Radèn Ajêng Intên (Kangjêng Ratu Agêng), dados 
kapanggih nak dhèrèk, dhaupipun amarêngi ing dintên Sêtu tanggal 
kaping 14 wulan Bêsar ing taun Be, sinangkalan sêmbah sapta rasa 
siji[ 13] = 1672, bawahanipun botên kacariyosakên, sarêng sampun 
sapêkên, Pangeran Adipati Mangkunagara dalah ingkang garwa nyuwun 
pamit kondur dhatêng ing Gumantar sampun kalilan. 


Kacariyos, salêbêtipun Pangeran Adipati Mangkunagara, masanggrahan 
wontên ing Gumantar, ingkang eyang Radèn Ayu Sêpuh, ngandika 
dhatêng ingkang wayah, kapengin tindak dhatêng ing dhusun Nglaroh, 
parlu tuwi para santananipun, ingkang wayah inggih anjurungi, 
enggalipun Radèn Ayu Sêpuh lajêng tindak nitih tandhu, Pangeran Adipati 
Mangkunagara andhèrèkakên kanthi Patih Kudanawarsa, sarêng 
lampahipun dumugi ing dhusun Sênêng,[14] lajêng lêrêp wontên ing 
ngriku awit ingkang eyang karaos botên sakeca sariranipun, dene para 
santana ing Nglaroh sami katimbalan sadaya sampun sami dhatêng ing 

dhusun Sênêng, kala samantên gêrahipun Radèn Ayu Sêpuh saya sangêt, 
nuntên mêling dhatêng ingkang wayah, pangandikanipun: Manawa aku 
tinêkakake ing janji, jisimku tumpangna ing gèthèk nuli kèlèkna, ing 
ngêndi andhêging gèthèk mau, iya ing kono iku kuburku, poma anggèr 
wêkasku èstokêna, saiki santanaku kabèh padha gawea gèthèk. Kangjêng 
Pangeran Adipati Mangkunagara inggih miturut dhatêng piwêling wau, ing 
ngriku gêrahipun [gêrahi...] 


se laê 


[...pun] ingkang eyang kalajêng seda, layon tumuntên kaupakara, 
sasampunipun paripurna lajêng kabêkta dhatêng sapinggiring banawi 
Sênêng, sadumuginipun ing lèpèn pantisawa lajêng katumpangakên ing 
sanginggiling gèthèk, Kangjêng Pangeran Adipati Mangkunagara dalah 
para santana inggih sami andhèrèkakên nitih baita, dene para abdi ugi 
wontên ingkang sami numpak gèthèk tuwin dharat urut pinggiring banawi. 
Sarêng iliring gèthèk pantisawa dumugi ing dhusun Kêblokan, mandhêg 
lampahipun minggir piyambak, botên sagêd milir malih, satanging gèthèk 
nuntên katancêbakên wontên ing ngriku,[15] Kangjêng Pangeran Adipati 
Mangkunagara lajêng mundhut layonipun ingkang eyang, kasarèkakên 
wontên ing dhusun Kêblokan,[16] dene 


„a TAr 


gèthèking layon ugi lajêng kadhawahan nanêm, sarampunging pangubur 
kangjêng pangeran dalah ingkang sami andhèrèk sadaya, lajêng wangsul 
dhatêng ing Gumantar malih. 


Sarêng sampun sawatawis dangu, Kangjêng Pangeran Adipati 
Mangkunagara, tampi pawartos saking ingkang rama kangjêng gusti ing 
Sokawati, bilih samangke bala Kumpêni sampun mêdali malih wontên ing 
Jatimalang sakalangkung agêng barisanipun, mila ing dintên Sênèn Lêgi 
ingkang putra Kangjêng Pangeran Adipati Mangkunagara lajêng 
kadhawuhan magut saking kidul nagari, dene Kangjêng Pangeran Adipati 
Mangkubumi ingkang badhe magut saking lèr nagari. Pangeran Adipati 
Mangkunagara sarêng sampun tampi dhawuhipun ingkang rama lajêng 
bidhal sawadyabalanipun, sarêng sampun nyabrang ing lèpèn Wingka 
kapapagakên mêngsah prajurit jawi kaparak kalihan kalang, ingkang 
anindhihi nama Tumênggung Jayawikrama, tuwin Tumênggung 
Sumadilaga, utawi prajurit saragêni, katindhihan dening Tumênggung 
Mangkupraja, lajêng sami campuh pêrang rame. Kala samantên ingkang 
rama Kangjêng Gusti Pangeran Adipati Mangkubumi ugi sampun rawuh 
saking lèr, lajêng nalabung pêrang sawadyanipun, bala ing Surakarta 

kathah ingkang pêjah, Tumênggung Mangkupraja nandhang brana. 
Ingkang Sinuhun ing Surakarta lajêng dhawuh nabuh bêndhe Kyai Bicak, 
ananging botên sagêd mungêl, inggih kangge pratôndha apês ungguling 
wadyabala dalêm, manawi Kyai Bicak botên sagêd mungêl katabuh 
sakayangipun, têndha badhe kasoran juritipun, dene manawi Kyai Bicak 
katabuh mungêl ngungkung, punika pratôndha badhe unggul juritipun. 
Kalampahan sarêng bêndhe Kyai Bicak katabuh malih lajêng ngungkung, 
botên dangu bala ing Sokawati lajêng ngisis. Kangjêng Pangeran Adipati 
Mangkubumi mundur kondur dhatêng ing Jakawal, Kangjêng Pangeran 
Adipati Mangkunagara [Mang...] 


s LIGs 


[...kunagara] inggih lajêng mundur kondur dhatêng ing Gumantar. 


Kacariyos, Kangjêng Pangeran Adipati Mangkunagara sawêg lêrêp 
watawis kawan dintên wontên ing Gumantar, lajêng bidhal malih dhatêng 
ing Surakarta sawadyabalanipun, dumugi ing nagari lajêng angobong- 
obongi griya, tumuntên mangidul makuwon wontên ing dhusun Baki, 
Serenan tuwin ing Jatisari, botên antawis dangu lajêng kondur dhatêng ing 
Gumantar malih sawadyabalanipun. 


Kacariyos, sapêngkêripun Kangjêng Pangeran Adipati Mangkunagara, 
tiyang Kumpêni sangêt pangangah-angahipun, lajêng andhatêngi ing 
Serenan sumêdya nukup, nanging dumugi ing Serenan sampun sêpên, 
pratelanipun têtiyang ing ngriku sampun ngalih dhatêng ing Jatisari. Bala 
Kumpêni ugi lajêng nututi, nanging ing Jatisari kaubrês botên sagêd 
kapanggih, pratelanipun tiyang ing Jatisari sampun kondur dhatêng ing 
Gumantar, sarta sami wêwadul nalika wontên ing Jatisari siya sangêt 
dhatêng têtiyang siti, mila prayogi nuntên katukup mumpung dèrèng 
dangu. Kumpêni lajêng bidhal ambujêng dhatêng ing Gumantar. 


Kacariyos, Pangeran Adipati Mangkunagara ugi sampun midhangêt 
pawartos, bilih wadya Kumpêni sumêdya ngêsuk dhatêng ing Gumantar, 
mila pênggalihipun sakalangkung dening ribêt, jalaran ingkang garwa 
pinuju gêrah, tumuntên dhawuh ngungsi dhatêng ing dhusun Majarata, 
sampun kalampahan, Kangjêng Pangeran Adipati Mangkunagara lajêng 
tata-tata kalayan gugup, sasampuning samapta tumuntên nitih turôngga 
nama Kyai Andaru, kadhèrèkakên abdi gangsal tuwin wadyabala amung 
sakêdhik, awit para wadya ingkang kathah sawêg pinuju kêkesahan, 
botên nyana yèn gustinipun manggih ribêd kadhatêngan mêngsah. 
Sarêng Kumpêni dhatêng, Kangjêng Pangeran Adipati [Adipa...] 

a UN Pran 


[...ti] Mangkunagara amapagakên saabdinipun, nanging para abdinipun 
sami ura pating salêbar, têmah Kangjêng Pangeran Adipati Mangkunagara 
kantun anggana. Komandhan Sêkèbêr sumêdya nubruk dhatêng kangjêng 
pangeran, murih sagêda kacêpêng sarwi nyuwara sora: Saiki aku kang 
malêsake anggone siya-siya marang wong ing Jatisari. Kangjêng Pangeran 
Adipati Mangkunagara angoncati nanging kapèpèt lajêng tumurun ing 
jurang, titihanipun ambruk jalaran katundhung kapalipun abdi, kangjêng 
pangeran ngantos dhawah kajumpalik, lajêng dipun drèli saking 
nginggiling jurang, sanalika Pangeran Adipati Mangkunagara sangêt 
dukanipun, lajêng narik agêmipun wangkingan, sumêdya ngayoni 
kawantêranipun Komandhan Sêkèbêr, wantuning gugup kanthi panggalih 
sêrêng panarikipun wangkingan nyarèmpèt ing imba ingkang têngên 
ngantos mêdal ludiranipun, tumètès ing jaja. Sarêng Tuwan Sêkèbêr 
badhe kaprajaya manahipun kumêsar lajêng lumajêng, wadyanipun sami 
ngisis, Pangeran Adipati Mangkunagara lajêng anyarungakên agêmipun 
wangkingan, tumuntên minggah saking jurang dalah para abdinipun, dene 
titihanipun katilar kemawon. Sadumuginipun nginggil jurang kapêthuk 
kalihan punggawanipun nama Jayaprameya sarwi numpak kapal, 
tumuntên kapalipun lajêng kasaosakên dhatêng kangjêng pangeran, 
sasampunipun kangjêng pangeran nitih kapal lajêng lampahipun 
mangètan, dèrèng dangu nuntên kapêthuk kalihan Tumênggung 
Kudanawarsa sakancanipun tiyang tigang dasa sami kêkapalan, sarêng 
menggok mangalèr kapanggih kalihan garwa putra tuwin sêlir. Kangjêng 
Pangeran Adipati Mangkunagara asrêp panggalihipun tumuntên lêrêp 
wontên Matesih sadalu. Enjingipun lajêng bidhal mangalèr dumugi ing 
dhusun Ngablak, kapêthuk bantu prajurit saking Jakawal 500 tiyang sami 
kêkapalan, amargi kala samantên ingkang rama Kangjêng Pangeran 
Adipati [A...] 


s= 118::: 


[...dipati] Mangkubumi sampun kaaturan uninga, bilih ingkang putra 
katukup Kumpêni wontên ing Matesih, pambantu tiyang gangsal atus wau 
lajêng kadhawuhan wangsul ngêtêrakên ingkang garwa kondur dhatêng 
ing Jakawal, ugi sampun kalampahan, dene Kangjêng Pangeran Adipati 
Mangkunagara sumêdya wangsul mangidul badhe angrisak dhusun 
Jatisari, amargi tiyang ing ngriku ingkang murugakên Kumpêni nukup 
dhatêng ing Matesih. Pangeran Mangkunagara nuntên bidhal kalihan 
Tumênggung Suryanagara tuwin Rôngga Wirasantika kanthi wadya tigang 
atus, sadumuginipun ing dhusun Jatisari lajêng nyêpêng tiyang jalêr 
gangsal, sami kakêthokan jangganipun sirahipun katanjir, dene para 

tiyangipun èstri sami dipun boyongi, rajadarbèkipun sami kajarah rayah, 
griya-griya sami dipun bêsmèni, têmah ing dhusun Jatisari lêbur tumpur 
dados karangabang, tiyang ingkang taksih sami gêsang lajêng nungkul 
kabêkta kondur dhatêng ing Gumantar dalah barangipun sadaya, ingkang 
kalih pratigan kakintunakên dhatêng ing Jakawal, ingkang sapratigan 
dhatêng Kangjêng Pangeran Adipati Mangkunagara piyambak, 
salajêngipun ing dhusun Jatisari katanêman priyantun nama Rôngga 
Sêcadirja, angrèh saurutipun ing dhusun Jurug, Palur, dumugi dhusun 
Acungan, dados ingkang tumut ing Surakarta jajahanipun sampun rupak 
sangêt. 


Kacariyos malih, Kangjêng Pangeran Adipati Mangkubumi ingkang wontên 
ing Jakawal, kala samantên paring sêrat dhatêng ingkang putra Kangjêng 
Pangeran Adipati Mangkunagara, suraosipun paring pirsa bilih samangke 
sampun pindhah pasanggrahan wontên ing dhusun Sumbêran, sarta 
animbali ingkang putra, enggalipun Kangjêng Pangeran Adipati 
Mangkunagara ugi sampun sowan dhatêng ingkang rama, lajêng dipun 
pangandikani bab lampah-lampahipun badhe panggêbagipun dhatêng 
Mataram, sasampunipun rampung ing sadhawuhipun [sadhawuhipu...] 


as TAG we 


[...n] ingkang rama, Pangeran Adipati Mangkunagara lajêng bidhal kanthi 
Pangeran Mangkudiningrat, sarêng dumugi ing dhusun Mutihan lêrêp, 
tumuntên utusan kintun sêrat rumiyin dhatêng Tumênggung Jayawitana 
ingkang jagi ing Mataram, suraos anodhi bilih saking dhawuhipun 
Kangjêng Pangeran Adipati Mangkubumi, manawi Tumênggung 
Jayawitana têmên sumungkêm dhatêng ingkang rama Pangeran Adipati 
Mangkubumi, punapa purun kaabên pêrang mêngsah kalihan Kumpêni, 
dene ingkang badhe nindhihi Pangeran Adipati Mangkunagara piyambak. 
Tumênggung Jayawitana lajêng ngaturi wangsulan sêrat, ingkang kautus 
patihipun nama Ngabèi Puspawijaya, tumuntên mangkat sarêng kalihan 
utusanipun Pangeran Adipati Mangkunagara, sadumuginipun ing Mutihan 
sêrat lajêng katur Pangeran Adipati Mangkunagara, tumuntên kawaos, 
suraosipun: Ngaturakên tôndha sumungkêmipun awarni sanjata kalih, 
kapal satunggal, arta kalih atus rupiyah, tuwin baludru wungu sarta 
cêmêng. Kangjêng Pangeran Adipati Mangkunagara sakalangkung suka 
ing panggalih, lajêng ngandika dhatêng Ngabèi Puspawijaya, supados 
matur dhatêng Tumênggung Jayawinata yèn piyambakipun kaajêng-ajêng 
dhatêng ing Mutihan, sarênga kalihan Tumênggung Suryanagara. Ngabèi 
Puspawijaya matur sandika, lajêng nyuwun pamit sampun kalilan, dumugi 
ing Mataram matur saliring kinèngkèn, Tumênggung Jayawinata tumuntên 
bidhal sarêng kalihan Tumênggung Suryanagara, dumugi ing Mutihan 
lajêng sowan kangjêng pangeran sampun kapanggihan, wontên ing 
Mutihan botên ngantos lami, sarêng sampun rampung ing pirêmbag 

Kangjêng Pangeran Adipati Mangkunagara kalihan Tumênggung 
Jayawinata tuwin Tumênggung Suryanagara bidhal saking Mutihan 
sawadyanipun, sarêng dumugi ing Mataram lajêng masanggrahan wontên 
ing baluwarti. 


ss 120 = 


Kacariyos, Pangeran Adipati Mangkunagara anggènipun wontên ing 
Mataram sawêg kalih dintên lajêng nampèni aturipun abdi mantringajêng, 
amratelakakên bilih Tuwan Sêkèbêr sumêdya andhatêngi. Ing ngriku 
Tumênggung Jayawinata lajêng matur dhatêng kangjêng pangeran, 
amrayogèkakên rumiyin dipun papagakên. Kangjêng Pangeran Adipati 
Mangkunagara inggih anyondhongi, lajêng bidhal sawadyabalanipun, 
dumugi êng[17] dhusun Banaran, wadyabala kapôntha dados sakawan, 
manggèn lèr, kidul, tuwin wetan. 


Ing ngriku mêngsah sampun katingal lumampah urut margi agêng, 
ingkang dados cucuking lampah Tumênggung Wiradigda, nuntên 
Tumênggung Rajaniti, nuntên Tumênggung  Kartadipa, nuntên 
Tumênggung Natayuda, nuntên Tumênggung Wiraguna. Ingkang 
ambakoni ing wingking Mayor Por, kanthi wadya usar satus, kasambêtan 
bala Bugis, Makasar, Sumbawa, tuwin Bali, ingkang mungkasi ing 
wingking baris drahgundêr satus, ingkang nindhihi Tuwan Sêkèbêr, 
dumugi ing dhusun Babadan lajêng campuh pêrang rame, bala ing 
Surakarta enggal angêdrèl, bala ing Mataram sami lumajêng, anggubêd 
mangiwa, tuwin anggubêd manêngên, Tumênggung Jayawinata mangsah 
ngamuk mêngsah para bopati ing Surakarta, bala ing Surakarta bilih pisah 
kalihan Kumpêni lajêng sami buyar, têmah andadosakên bingunging 
Kumpêni. Kangjêng Pangeran Adipati Mangkunagara kanthi Tumênggung 
Suradigdaya majêng ngamuki mêngsah, bala Kumpêni botên kêndhat 
anggènipun angêdrèli, lajêng kasaput ing dalu, Kumpêni mundur alon- 
lonan, sarêng sampun sawatawis têbih, balanipun Pangeran Adipati 
Mangkunagara ingkang sami kêkapalan lajêng ngalêmpak katingal 
langkung kathah, watawis wontên 4000, tumuntên sami mundur dhatêng 
Mataram. Bala Kumpêni tuwin prajurit Jawi inggih lajêng lêrêp wontên ing 
pondhokanipun, ngupakara wadyabala [wa...] 


Ee. a 


[... dyabala] ingkang sami kataton tuwin pêjah. Mayor Por rêraosan kalihan 
kancanipun, saking pangintênipun, mêngsah ingkang songsong jêne wau 
kangjêng pangeran adipati ing Sokawati. Dipati Pringgalaya sumambung: 

Mirid gêlaring pêrang punika wau dede Pangeran Mangkubumi, kintênipun 
Pangeran Adipati Mangkunagara. 


Kacariyos, Kangjêng Pangeran Adipati Mangkunagara saunduripun saking 
paprangan lajêng kasukan ngabên sawung kalihan para wadyanipun, 
nulat kados ingkang rama Pangeran Mangkubumi, ing ngriku lajêng 
ngandika: Watake jago tarung iku kêna kapirid dadi têtuladan, tumrap 
antêpe para prajurit kang padha mangsah pêrang. Pangandika makatên 
wau têmah andadosakên wêwahing kapurunanipun para wadyabala 
ingkang sami pêrang. 


Gêntos kacariyos, Sultan Dhandhun Martèngsari ingkang wontên ing 
Kêdhu, nuju satunggiling dintên utusan maringakên sêrat dhatêng 
ingkang putra Pangeran Adipati Mangkunagara, suraosipun, Sultan 
Dhandhun Martèngsari mundhut siti ing Mataram sadaya, awit punika ing 
ngajêng sampun dipun êbroki dhatêng Sultan Dhandhun Martèngsari. 
Pangeran Adipati Mangkunagara sarêng tampi sêrat makatên wau, lajêng 
mangsuli yèn botên sagêd ngaturakên kados pamundhutipun ingkang 
rama, amargi tanah ing Mataram punika sampun dados pangwasanipun 
ingkang raka Pangeran Adipati Mangkubumi sadaya, mila langkung 
prayogi kasuwuna piyambak dhatêng ingkang raka Pangeran Adipati 
Mangkubumi. 


Kacariyos, sarêng sampun antawis lami kalihan anggènipun Sultan 
Dhandhun Martèngsari nampèni sêrat wangsulan saking ingkang putra 
Pangeran Adipati Mangkunagara wau, Kangjêng Pangeran Mangkubumi 
utusan dhatêng Mataram, ingkang putra Pangeran Adipati Mangkunagara 
kadhawuhan [kadhawuha...] 


ate D22 asa 


[...n] anggêpuk dhatêng ingkang rayi Sultan Dhandhun Martèngsari 
ingkang wontên ing Kêdhu. Pangeran Adipati Mangkunagara inggih lajêng 
angèstokakên, tumuntên bidhal amung ambêkta wadyabala sawatawis, 
dumugi ing Kêdhu lajêng campuh pêrang, bala ing Kêdhu kasêsêr. Sultan 
Dhandhun Martèngsari oncat lumajêng dhatêng ing Sêmbuyan. Pangeran 
Adipati Mangkunagara lajêng wangsul dhatêng ing Mataram malih 
sawadyanipun, sarêng sampun antawis dintên, Pangeran Adipati 
Mangkubumi tindak dhatêng ing Mataran kanthi wadya sawatawis, 
dumugi ing Mataram sampun kapanggih kalihan ingkang putra. Pangeran 
Adipati Mangkunagara anglapurakên bab kawontênanipun ing 
pêpêrangan, tuwin nalika ngungsir dhatêng Sultan Dhandhun Martèngsari 
samangke sampun kesah saking Kêdhu. Pangeran Adipati Mangkubumi 

sakalangkung suka, tumuntên ingkang putra kawisudha nama sarta 
sasêbutan: Kangjêng Gusti Pangeran Adipati Mangkunagara, ngiras dados 
pêpatihipun, Tumênggung Jayawinata kasantunan nama Adipati 
Jayaningrat, dalah pêpatihipun Ngabèi Puspawijaya ugi kawisudha dados 
tumênggung kaparingan nama Tumênggung Sujanapura, sarta anakipun 
Tumênggung Jayawinata kêkalih ugi kawisudha, 1. Ngabèi Sêcajaya, 
dados tumênggung nama Tumênggung Jayanagara, 2. Ngabèi 
Önggawijaya, dados tumênggung nama Tumênggung Jayawinata 
(nunggak sêmi bapa), 3. anakipun èstri kapundhut mantu, kadhaupakên 
kalihan ingkang putra asma Radèn Mas Êntho, lajêng kajunjung dados 
pangeran adipati anom ing Mataram. Ingkang rayi Pangeran Panular 
kasantunan asma Pangeran Mangkukusuma. Tumênggung Suradipura 
santun nama Tumênggung Wiradigda, dene Tumênggung Wiradigda lami 
kasantunan nama Tumênggung Môndaraka. Lajêng sami kabyawarakakên 
dhatêng para wadyabala sadaya, sasampunipun paripurna lajêng sami 
bibaran. 


s 123s 


Sarêng sampun antawis dintên, Kangjêng Gusti Pangeran Adipati 
Mangkubumi kanthi ingkang putra Kangjêng Gusti Pangeran Adipati 
Mangkunagara saha wadyabala, sumêdya anggêpuk dhatêng Sultan 
Dhandhun Martèngsari ingkang wontên ing Sêmbuyan, sadumuginipun ing 
Sêmbuyan, barisan ing Mataram lajêng nêmpuh rampak, botên dangu 
barisan ing Sêmbuyan buyar, Sultan Dhandhun Martèngsari lumajêng 
dhatêng ing Pacitan badhe lajêng dhatêng ing Panaraga, têtiyang ing 
Sêmbuyan sami têluk sadaya. Kangjêng Gusti Pangeran Adipati 
Mangkubumi lajêng masrahakên siti ing Sêmbuyan sadaya dhatêng 
ingkang putra Kangjêng Gusti Pangeran Adipati Mangkunagara, sarta 
ingkang putra Pangeran Pamot kadhawuhan maringi têdha saking 
pamêdaling bandaran pêkên kêkalih, dene Pangeran Mangkudiningrat 
katamtokakên dados wadananing para sinatriya. Ingkang putra Pangeran 
Adipati Mangkunagara matur sandika. Kangjêng Gusti Pangeran Adipati 
Mangkubumi tumuntên kondur dhatêng ing Sokawati, Pangeran 
Mangkudiningrat wangsul dhatêng ing Mutihan, Pangeran Pamot dhatêng 
ing Ardikidul, dene Kangjêng Gusti Pangeran Adipati Mangkunagara 
kondur dhatêng Gumantar sawadyabalanipun. 


Kacariyos, Pangeran Adipati Mangkunagara pindhah masanggrahan 
wontên ing Kêdhungwaringin, ing ngriku papanipun pikantuk sangêt, 
pasitènipun lêmpar tur kaabêngan[18] ing toya lèpèn, wontên ing ngriku 
dahat andadosakên suka pirênaning panggalih. 

Nuju satunggiling dintên, Pangeran Adipati Mangkunagara nampèni 
aturipun Tumênggung Wiranata, amratelakakên bilih Sultan Dhandhun 
Martèngsari katingal mangalèr, kados dipun pondhongi dhatêng 
Surakarta, katitik mawi kairingakên dening bala Kumpêni, pangagêngipun 
Mayor Tlotomondo, tuwin Tumênggung Ônggawôngsa, sapunika sami 
kèndêl wontên ing 


ue] 221 A 


dhusun Ngutêr. Kangjêng Gusti Pangeran Adipati Mangkunagara lajêng 
dhawuh kapurih anggêpuk, nanging yèn sakintên malahi kapurih ngodhol 
kemawon, enggalipun Tumênggung Wiranata lajêng bidhal sabalanipun, 
dumugi ing Ngutêr lajêng campuh pêrang rame, Ngabèi Jayaprameya 
tiwas kasambut ing ngadilaga, botên antawis dangu Kangjêng Pangeran 
Adipati Mangkunagara nalabung saking lèr sawadyanipun, lajêng pêrang 
rame, bala Kumpêni pêjah tiga. Kangjêng Pangeran Adipati Mangkunagara 
sumêdya misesa mêngsah, ing ngriku Tumênggung Kudanawarsa matur: 
Karsa dalêm punika mugi sampun kalajêngakên, ngemutana wêlingipun 
rama paduka kangjêng gusti ing Sokawati, bilih mêngsah botên niyat 
andamêl piawon sampun ngantos kawisesa, nanging amung kadhawahan 
nguja sakajêngipun, ewadene manawi mêngsah wau pancèn dursila ing 
bumi inggih sampun lêrêsipun katumpês. Kangjêng Gusti Pangeran 
Adipati Mangkunagara mirêng aturipun Tumênggung Kudanawarsa lajêng 
miturut, tumuntên wangsul kondur dhatêng Kedhungwaringin 
sawadyabalanipun, dene bala Kumpêni lajêng lampahipun mangalèr 
dhatêng Surakarta. 


Kacariyos, ing satunggiling dintên, Kangjêng Gusti Pangeran Adipati 
Mangkunagara, wontên ing Kêdhungwaringin anampèni kengkenanipun 
Radèn Dipati Jayaningrat, ngaturi pariksa bilih ing Mataram kagêbag ing 
Kumpêni, anakipun nama Tumênggung Jayawinata sampun kacêpêng 
saha kalajêngakên dhatêng ing Samarang. Kangjêng Gusti Pangeran 
Adipati Mangkunagara sarêng sampun tampi pratela wau sanalika lajêng 
bidhal dhatêng Mataram sawadyabalanipun, sadumuginipun ing Mataram, 
bala Kumpêni sampun lumèngsèr dhatêng sanès panggenan, lêt 
sawatawis dintên ingkang rama kangjêng gusti ing Sokawati ugi rawuh ing 
Mataram. Radèn Dipati Jayaningrat anglapurakên [a...] 


sla 


[...nglapurakên] ing kawontênanipun nalika katukup ing Kumpêni, ing 
ngriku kangjêng gusti ing Sokawati sakalangkung gêtêr ing panggalih, 
botên dangu kasaru sowanipun Pangeran Singasari, sumêdya nungkul 

dhatêng ingkang raka, sampun katampèn, tumuntên Kangjêng Gusti 
Pangeran Adipati Mangkunagara anglapurakên bilih tampi sêrat saking 
Pangeran Adiwijaya, suraos sumêdya kêmpal kalihan ingkang rayi 
kangjêng gusti ing Sokawati, ugi sampun kaparêngakên, lajêng 
kadhawuhan mêthuk, enggalipun sampun sami kêmpal, punapa malih 
ingkang rayi Pangeran Rêngga ugi têluk lajêng kasantunan asma 
Pangeran Purbaya, dados kêmpaling wadyabala sangsaya agêng. 


Kocapa kala samantên Kangjêng Pangeran Adiwijaya, dalah para 
pangeran sarta bopati sadaya, sami sarêmbag dhatêng Kangjêng Gusti 
Pangeran Adipati Mangkunagara supados matur ingkang rama Kangjêng 
Gusti Sokawati, bilih kaparêng badhe kajumênêngakên nata. Enggalipun 
Kangjêng Pangeran Adipati Mangkunagara ugi sampun matur ingkang 
rama, bab karsanipun para pangeran tuwin bopati wau, saking dhawuh 
wangsulanipun ingkang rama, prakawis punika sawêg kagalih rumiyin. 
Samôngsa sampun wontên wawênganing panggalih inggih prayogi. Botên 
kacariyos, enggal laminipun, kangjêng gusti ing Sokawati lajêng karsa 
jumênêng nata, ajêjuluk Ingkang Sinuhun Kangjêng Sultan 
Hamangkubuwana, Senapati ing Ngalaga Ngabdurrahman Sayidin 
Panatagama Kalipattolah. Nuntên lajêng misudha para abdi, 1. Ngabèi 
Ranawijaya dados bopati jaksa, kaparingan nama Tumênggung 
Sasmitasastra, 2. Mardikan ing Wêdhi, dados pangulu nama Pangulu 
Dipaningrat. 


Kangjêng Gusti Pangeran Adipati Mangkunagara kala samantên tampi 
dhawuhipun ingkang rama kangjêng sultan, supados angiyasakakên 
kadhaton [kadhato...] 


ss Do0 


[...n] wontên ing Kabanaran. Ing ngriku Kangjêng Pangeran Adipati 
Mangkunagara lajêng matah para bopati sami kadhawuhan iyasa 
kadhaton kados dhawuhipun ingkang rama wau, para bopati ingkang sami 
tampi dhawuh matur sandika, enggalipun kadhaton ugi sampun dados 
lajêng katur kangjêng sultan, sang nata ugi lajêng pindhah dhatêng 
kadhaton ing Kabanaran, para santana saha para bopati tuwin abdi 
sadaya ugi lajêng andhèrèk pindhah gêgriya wontên ing Kabanaran, ing 
ngriku lajêng katingal rêjanipun, sarta gêmah ripah mirah sandhang 
têdha. 


Anuju satunggiling dintên kangjêng Sultan ing Kabanaran, mirêng bilih 
Kumpêni pacak baris wontên ing Banyudana sakalangkung agêng, mila 
kangjêng sultan lajêng dhawuh dhatêng ingkang putra Kangjêng Gusti 

Pangeran Adipati Mangkunagara, supados andamêlakên pasanggrahan 
wontên ing dhusun Ngudal, ugi sampun kalampahan dados, kangjêng 
sultan tumuntên rawuh kadhèrèkakên Pangeran Purbaya 
sawadyabalanipun, sarawuhipun ing ngriku kangjêng sultan lajêng 
anampèni palapuranipun para bopati bab kawontênanipun bala Kumpêni. 
Ing ngriku kangjêng sultan lajêng bidhal sawadyabalanipun saking Ngudal 
lajêng pacak baris wontên ing dhusun Piji, enggalipun lajêng campuh 
pêrang kalihan Kumpêni gêntos ingkang kalindhih, tumuntên wontên 
kengkenanipun Adipati Pugêr munjuk kangjêng sultan kaaturan ngunduri, 
sampun ngantos kalajêngakên umagut pêrang, amargi miturut 
supênanipun Adipati Pugêr bilih ing dintên punika bala Kabanaran dhawah 
apês, ananging sanès dintên bala Kumpêni botên susah dipun tanggulangi 
amêsthi mundur piyambak. Kangjêng sultan inggih miturut mundur 
sawadyabala sadaya, lajêng lêrêp wontên ing dhusun Picis, dene mêngsah 
Kumpêni ugi lajêng sami mundur ngupados palêrêpan. 


sz l2 me 


Sarêng enjingipun kangjêng sultan lajêng kondur dhatêng ing Kabanaran, 
ingkang putra Kangjêng Gusti Pangeran Adipati Mangkunagara mingsêr 
masanggrahan dhatêng dhusun Barambangan, lajêng pacak baris wontên 
ing Serenan, amapagakên bala Madura tuwin Kumpêni. Gêlaring pêrang 
bala ing Mangkunagaran amung kalihan mundur, manawi sampun katilar 
kalihan Kumpêni bala Mangkunagaran ambujêng malih, sadangunipun 
pêrang tansah leregan makatên kemawon, wêkasan mêngsahipun sami 
susah wêwah bala Kumpêni têdhanipun sami kêkirangan, mila inggih 
lajêng mundur, dene Kangjêng Pangeran Adipati Mangkunagara 
sawadyabalanipun lajêng masanggrahan wontên ing dhusun Karangturi. 


Sarêng sampun sawatawis dintên, Kangjêng Pangeran Adipati 
Mangkunagara mirêng bilih barisan Kumpêni sumêdya andhatêngi malih, 
mila anggènipun pacak baris lajêng mingsêr dhatêng ing Têmbayat, 
sarêng Kumpêni dhatêng sayêktos, lajêng kapêthukakên pêrang, 
kangjêng gusti lajêng ngamuk narajang barisan Madura, têmahan bala 
lajêng bibrah tatanipun, lajêng mundur, sarèhning kasaput dalu 
pêrangipun lajêng kèndêl. 


Kangjêng Gusti Pangeran Adipati Mangkunagara lajêng masanggrahan 
wontên ing Karangturi sabalanipun, tumuntên wontên utusanipun ingkang 
rama Sultan ing Kabanaran sarwi maringakên sêrat, suraos aparing 
dhawuh supados ingkang putra kanthi Pangeran Singasari sabalanipun, 
lajêng angrampita dhatêng ing Surakarta, atur wangsulanipun ingkang 
putra Kangjêng Pangeran Adipati Mangkunagara sandika, enggalipun 
sarêng sampun samêkta lajêng bidhal, wontên ing margi botên kacariyos, 

sarêng dumugi ing padhusunan sakiduling kitha Surakarta, lajêng 
angobong-obongi, nanging kala samantên botên wontên ingkang 
anglawan, mila saya majêng ngantos dumugi ing kampung Kabangan, 
dene wadya Kumpêni pacak baris wontên ing 


=» 128 5: 


Kadipala, ugi lajêng campuh pêrang, kangjêng gusti sarèhning karoban 
lawan dados rumaos kirang kuwawi, mila lajêng mundur dhatêng ing 
dhusun Carikan, sarêng enjingipun lajêng mingsêr dhatêng ing dhusun 
Kêdhungjambak, katungka utusanipun ingkang rama Kangjêng Sultan ing 
Kabanaran, animbali dhatêng Mataram, amargi ingkang rayi Pangeran 
Mangkudiningrat kataman gêrah cacarên rêkaos, kangjêng gusti sarêng 
sampun tampi timbalan sanalika lajêng mangkat. Sadumuginipun ing 
Mataram lajêng sowan ing ngarsanipun ingkang rama, sasampuning 
ngabêkti kangjêng gusti lajêng anglapurakên bab kawontênanipun 
anggèning campuh pêrang kalihan mêngsah, ingkang rama lajêng 
andangu: Kapriye bab kahanane pamanmu Pangeran Singasari, saiki apa 
wus ana kaundhakane kuwanène pêrang. Aturipun kangjêng gusti: Nuwun 
taksih lêstantun kirang purun. Ingkang rama ngandika malih: Yèn 
mangkono ing samêngko dhawuhna daksalini jênêng kaarana Pangeran 
Prabu Jaka, supaya ana kaundhakane pikire. 


Gantya kawuwusa, Ingkang Sinuhun Kangjêng Susuhunan ing Surakarta, 
sarêng para pangeran sami mêdal saking kadhaton, saha lajêng ngêmpal 
nunggil pabarisanipun ingkang rayi Pangeran Mangkubumi ing 
Ngayugyakarta, punika ingkang sinuhun kangjêng susuhunan 
panggalihipun karaos atis, têmahan lajêng kataman gêrah, saya dangu 
gêrahipun saya rêkaos, mila lajêng angaturi dhatêng tuwan guprênur ing 
Batawi, suraos paring uninga bilih anggènipun gêrah sangêt rêkaos, 
bokmanawi lajêng dumugi ing janji. Ingkang punika saking dhawuhipun 
sang prabu supados ingkang putra Kangjêng Gusti Pangeran Adipati Anom 
kagêntosna jumênêng nata. Enggalipun sarêng tuwan guprênur tampi 
sêratipun sang prabu ing Surakarta makatên wau, lajêng matah tuwan 
dêlèr ing Samarang kautus dhatêng Surakarta, anjumênêngakên nata 
dhatêng Kangjêng Gusti Pangeran Adipati Anom. 


al 20:- 


Tuwan dêlèr sasampunipun tampi parentah lajêng bidhal dhatêng 
Surakarta, sadumuginipun ing Surakarta gêrahipun ingkang sinuhun saya 
santêr, ananging sarêng tuwan dêlèr sowan ing ngarsa dalêm, ingkang 
sinuhun taksih sagêd imbal pangandika kalihan tuwan dêlèr, sadaya 

sapêrlunipun sampun kawangsitakên dhatêng tuwan dêlèr, sasampunipun 
dumugi wêwêling dalêm, ingkang sinuhun lajêng seda, layon lajêng 
kaupakara, sarêng sampun paripurna, sarèhning sawêg nyarêngi 
dahuruning praja, mila layon lajêng kasarèkakên wontên ing astana 
Lawiyan (sakilèning kadhaton Surakarta). 


Nahên ta, ing sapêngkêripun layon, tuwan dêlèr lajêng andhawuhakên 
tamtuning dintên badhe jumênêngipun nata Pangeran Adipati Anom, sarta 
para bopati ingkang sampun pacak baris cêlak kalihan nagari Surakarta, 
sami katimbalan mantuk rumiyin, dene ingkang têbih-têbih sami têksiha 
bêbarisan. Sarêng dumugi ing dintên ingkang sampun katamtokakên, 
para putra santana tuwin bopati sapanêkaripun, sarta kyai pangulu 
saprikancanipun para ngulama, sampun sami pêpak sowan ing pagêlaran, 
ing ngriku tuwan dêlèr dalah para tuwan-tuwan upsir sampun sami 
lumêbêt ing kadhaton, botên dangu Kangjêng Gusti Pangeran Adipati 
Anom kairing tuwan dêlèr dalah tuwan-tuwan sanèsipun, miyos wontên 
ing pagêlaran, sadumuginipun ing pagêlaran tuwan dêlèr lajêng 
ambyawarakakên, bilih Kangjêng Gusti Pangeran Adipati Anom samangke 
kajumênêngakên nata anggêntosi ingkang rama swargi, ajêjuluk Ingkang 
Sinuhun Kangjêng Susuhunan Pakubuwana, Senapati ing Ngalaga 
Ngabdurahman Sayidin Panatagama ingkang kaping 3. Ing ngriku para 
bopati saha putra santana sami angèstrèni, kyai pangulu sakancanipun 
para ngulama lajêng sami andonga nurbuwah, sarampungipun tuwan 
dêlèr lajêng amaos sêrat [sê...] 


= 130 


[...rat] prajanjian saking Batawi, kinurmatan ungêling mariyêm rambah 
kaping 21, tuwin drèling para prajurit, sasampunipun rampung ingkang 
sinuhun lajêng angadhaton, tuwan dêlèr dalah sapandhèrèkipun sadaya 
lajêng mantuk dhatêng ing pondhokanipun ing ngloji, dene para putra 
santana miwah para bopati ingkang sami sowan tuwin kyai pangulu 
sakancanipun para ngulama lajêng sami bibaran. 


Kacariyos, tuwan dêlèr anggènipun wontên ing Surakarta ragi sawatawis 
lami, parlu anata kawontênanipun nagari. 


Amangsuli cariyos, Ingkang Sinuhun Kangjêng Sultan ing Kabanaran, 
salêbêtipun wontên ing Mataram karsa amatah para pangeran tuwin para 
bopati, sami kadhawuhan anggêbag dhatêng môncanagari. Pangeran 
Adiwijaya kanthi Pangeran Purubaya, tuwin Pangeran Mangkukusuma, 
punapadene Sultan Bantên, sarta Tumênggung Jayadirja miwah 
Suryanagara, sami kadhawuhan anggêbag dhatêng Banyumas, Kêdhu 

Bagêlèn saurutipun mangilèn. Dene ingkang kapatah nglurug mangetan 
Pangeran Adipati Mangkunagara, kanthi Pangeran Mangkudiningrat, tuwin 
Adipati Kudanawarsa, sami kadhawuhan dhatêng ing Panaraga, ingkang 
anggêbag dhatêng ing Surabaya ingkang sinuhun kangjêng sultan 
piyambak, kanthi para bopati sawatawis, sarêng sampun sami samêkta 
sadaya, lajêng sami bidhalan sowang-sowang. 


Kacariyos, lampahipun Pangeran Adipati Mangkunagara, sarêng dumugi 
ing Magêtan, pinanggih suwung, amargi bopatinipun sampun ngêmpal 
wontên ing Panaraga, mila wontên ing Magêtan kangjêng pangeran 
nyipêng tigang dalu, para mantri tuwin para tiyang alit ing Magêtan 
kathah ingkang sami nungkul. 


Kacariyos, Adipati Suradiningrat bopati ing Panaraga, sami pakêmpalan 
[pa...] 


ka - 


[...kêmpalan] kalihan para bopati ing môncanagari, rêmbagan bab 
anggènipun badhe amêthukakên mêngsah ingkang saking kilèn. Kala 
samantên wadyabalanipun ingkang sami kêkapalan wontên salêksa, 
sanèsipun wadya dharat, dene para bopati ingkang sampun sami dhatêng 
1. Surabaya, ing Kalangbrèt, 2. Wiradimêja, ing Sarêngat, 3. Sêtrapati, ing 
Kadhiri, 4. Surayuda, ing Japan, 5. Patrasuta, ing Pace, 6. Suradipraja, ing 
Magêtan, 7. Wirakusuma, ing Wirasaba, 8. Bratajaya, ing Kaduwang. Ing 
ngriku Adipati Panaraga nampèni palapuranipun abdi têlik, bilih mêngsah 
saking kilèn sampun dhatêng ingkang mangagêngi Pangeran Adipati 
Mangkunagara, kintên-kintên wontên sèwu nêmatus prajurit dharat tuwin 
kêkapalan, samangke sampun dumugi ing Magêtan. 


Adipati ing Panaraga lajêng parentah angrakit para wadya, ingkang 
kapatah dados panjawat kiwa adipati ing Kalangbrèt, sarta adipati ing 
Sarêngat, ingkang kapatah dados panjawat têngên, adipati ing Kadhiri, 
adipati ing Wirasaba tuwin sadaya ing Japan. Dene ingkang kapatah 
andhadhani adipati ing Pace, tuwin adipati ing Kaduwang. Ingkang 
nindhihi adipati ing Panaraga kanthi para putra santana ingkang sampun 
katingal ing kuwantêranipun. 


Kawasita malih, Pangeran Adipati Mangkunagara ingkang wontên ing 
Magêtan, ugi sampun kaaturan pariksa dhatêng têlikipun, bilih Adipati 
Panaraga kanthi bopati ing môncanagari, samangke sami pacak baris 
wontên sawetaning lèpèn Dêmung kang langkung kathah wadyanipun. 

Pangeran Adipati Mangkunagara lajêng angundhangi para prajuritipun, 
sasampunipun samapta lajêng bidhal saking Magêtan, kèndêl sakilèning 
lèpèn Dêmung kalihan anata gêlar. Ingkang kapatah dados panjawat 
[panjawa...] 


s 132 s 


[...t] kiwa ingkang rayi Pangeran Mangkudiningrat, ingkang manjawati 
têngên Tumênggung Kudanawarsa, dene ingkang andhadhani Pangeran 
Adipati Mangkunagara piyambak. Salêbêtipun nata wadya ing ngriku 
wontên satunggaling abdi mantri nama Ngabèi Onggamina,[19] kanthi 
prajurit saragêni tuwin prajurit pêrangtandang 3 iji, sami numpak kapal, 
botên sarana dipun parentahi lajêng sami nyandêr dhatêng panggenaning 
mêngsah ngamuk purun. Sarèhning kala samantên mêngsah dèrèng 
wontên ingkang rumantos, mila inggih lajêng bibar asalang-tunjang, labêt 
saking kagèt sami lumajêng pating salêbar arêbat dhucung, tambuh 
mêngsah tuwin rowang. Kangjêng Pangeran Adipati Mangkunagara, 
sarêng pirsa bilih Ngabèi Ônggamina nêmpuh dhatêng panggenanipun 
mêngsah amung ambêkta prajurit 3 iji, ing ngriku kangjêng pangeran 
lajêng parentah ngungêlakên têngara tambur, karsa badhe têtulung 
dhatêng Ngabèi Ônggamina, sadaya lajêng sami nyabrang ing lèpèn, 
Tumênggung Kudanawarsa sawadyabalanipun lajêng nêmpuh purun 
dhatêng mêngsah kalihan ambendrongi sanjata. Pangeran 
Mangkudiningrat sawadyanipun ugi lajêng nêmpuh sarta ambendrongi 
mawantu-wantu, swaraning sanjata anglir pendah guntur ing ngakasa. 
Prajurit ing Panaraga botên wontên ingkang tanggon, lajêng sami 
lumajêng nunjang-nunjang arêbat gêsang. Kangjêng Pangeran Adipati 
Mangkunagara, sarêng nguningani mêngsahipun sami kapalajêng 
sakalangkung suka, pangunadikaning panggalih: Lah iya katon apa Si 
Ngabèi Ônggamina sakanthine wong têlu iku dening mungsuhe, têka 
wong Panaraga pirang-pirang èwu padha lumayu salang-tunjang. 


ss 133: 


Nahên ta amangsuli cariyos, Radèn Adipati Suradiningrat salêbêtipun 
ulêng-ulêngan campuh pêrang rame, tumpakanipun turêngga katunjang 
dening wadyanipun piyambak ingkang sami lumajêng, têmah kapalipun 
kagèt lajêng anglumba, Radèn Adipati Suradiningrat dhawah ing siti, 
kaidak-idak dening wadyanipun ingkang sami lumajêng kèlês mêgap- 
mêgap labêt kailês ing wadya kathah. Tujunipun lajêng kasumêrêpan 
dening anakipun ingkang nama Martanagara, tumuntên kapitulungan, 
ananging napasipun sampun pêdhot kalajêng pêjah. Para wadyanipun 
botên wontên ingkang nyana yèn punika bandaranipun piyambak, ing 
ngriku katungka dhatêngipun Tumênggung Kudanawarsa, sarêng 

sumêrêp lajêng pitakèn: Kang mati iku sapa. Wangsulanipun Martanagara: 
Punika tiyang sêpuh kula Adipati Suradiningrat. Sampun katur 
mulabukanipun sadaya dumugi pêjahipun. Kocapa, ing ngriku sarêng para 
wadyanipun Kangjêng Pangeran Adipati Mangkunagara, sami sumêrêp 
dhatêng anakipun Suradiningrat wau lajêng badhe sumêdya angrampog 
dhatêng Martanagara, ananging kapambêngan dening Tumênggung 
Kudanawarsa, mila Martanagara botên saèstu kapêjahan. Sarêng sampun 
sawatawis Tumênggung Kudanawarsa lajêng kengkenan Radèn Ngabèi 
Jayasimpangan, kapurih ngaturi pariksa dhatêng Kangjêng Pangeran 
Adipati Mangkunagara, bilih Adipati Panaraga sampun pêjah. Ngabèi 
Jayasimpangan lajêng mangkat. 


Kacariyos, lampahipun Ngabèi Jayasimpangan, sampun dumugi ing 
ngarsanipun Kangjêng Pangeran Adipati Mangkunagara, lajêng matur bilih 
dipun kèngkèn dening Tumênggung Kudanawarsa, ngaturi uninga yèn 
Adipati Suradiningrat sapunika sampun pêjah. Jisimipun taksih kaupakara 
dening anakipun pambajêng nama Martanagara. Kangjêng Pangeran 
Adipati [A...] 


san 132 sii 


[...dipati] Mangkunagara sarêng midhangêt aturipun Ngabèi 
Jayasimpangan makatên wau sakalangkung ing pangungunipun, lajêng 
anyandêrakên titihanipun dalah para abdi mantri kêkapalan wontên 40. 
Sadumugining panggenanipun Tumênggung Kudanawarsa lajêng 
andangu: Kaya priye kaanane patine Si Suradiningrat, lan samêngko 
anake kang tuwa dhewe ana ngêndi sarta jênênge sapa. Aturipun 
Tumênggung Kudanawarsa: Mênggah kawontênanipun Adipati 
Suradiningrat, pancèn anggadhahi sêsakit napas, mila wêkdal dhawah 
saking kuda lajêng kailês-ilês dening wadyanipun piyambak, napasipun 
lajêng pêdhot dumugi pêjah punika. Wondene anakipun ingkang 
pambajêng inggih ingkang wontên ngarsa dalêm punika nama 
Martanagara. Kangjêng pangeran ngandika malih sarta paring dhawuh: 
Yèn mangkono Kudanawarsa kowe banjur dhisika mênyang kutha 
Panaraga, sarta Si Martanagara gawanên pisan, purihên ngumpulake 
wong cilike kang padha ngungsi lumayu saparan-paran, lan para bopati 
uga konên padha ngalumpuk ana ing kabopatèn, sarta jarahane para 
badhaya srimpi apadene donyane padha kalumpukna kabèh, mêngko 
sapungkurmu aku banjur nusul. Tumênggung Kudanawarsa matur 
sandika, lajêng bidhal ambêkta anakipun Suradiningrat dhatêng kitha 
Panaraga. Sapêngkêripun Tumênggung Kudanawarsa, Kangjêng Pangeran 
Adipati Mangkunagara lajêng parentah angêthok jangganipun 
Suradiningrat dalah pajalêranipun, sarêng sampun kalampahan katigas, 
ing ngriku andadosakên gumunipun ingkang sami ningali, dene pêjahipun 
Suradiningrat sampun dangu têka pajalêranipun kakêthok taksih mêdal 

rahipun. Kangjêng pangeran lajêng dhawuh supados pajalêranipun 
kaêmutna dhatêng cangkêming sirahipun Suradiningrat piyambak sarta 
kadhawuhan mirantosi wadhah. Sarêng sampun mirantos lajêng 
kadhawuhan ngaturakên [ngaturakê...] 


s. 135 = 


[...n] 


ingkang rama kangjêng Sultan ing Kabanaran, samantên sawêg 
masanggrahan wontên ing dhusun Kincang (Madiun), utusan lajêng bidhal 
lumampah wanci dalu, ing margi botên kacariyos, byar enjing dumugi ing 
Kincang, lajêng katur kangjêng Sultan ing Kabanaran, bilih wontên 
utusanipun ingkang putra Pangeran Adipati Mangkunagara, ngaturi 
uninga yèn kitha ing Panaraga samangke sampun bêdhah, sarta 
ngaturakên sirahipun Adipati Suradiningrat, purwa madya wusana 
sampun katur sadaya. Ingkang sinuhun kangjêng sultan lajêng dhawuh 
angungkabi wadhah ingkang isi sirahipun Suradiningrat, sarêng sampun 
kabikak, ingkang sinuhun sakalangkung anjumbul sarwi gumujêng, lajêng 
ngandika sêmu duka dhatêng ingkang putra Pangeran Adipati 
Mangkunagara: Bocah iki gêndhila tansah ugal-ugalan, têka dakar 
dimutake ana ing cangkêm. Lajêng ngandika malih dhatêng utusan: Si 
Thole saiki ana ngêndi. Aturipun utusan: Nuwun gusti, sapêngkêr kula 
putra dalêm taksih ngalêmpakakên anak-anakipun Suradiningrat, wontên 
ing kabopatèn Panaraga, punapadene anarubakên para bopati tuwin 
wadyabala ingkang sami kapalajêng pêrang. Sasampunipun matur utusan 
lajêng kalilan wangsul sarta kadhawuhan matur dhatêng gustinipun, bilih 
ingkang sinuhun badhe karsa rawuh dhatêng Panaraga. Utusan matur 
sandika lajêng mangkat, sapêngkêripun utusan, ingkang sinuhun 
kangjêng sultan lajêng dhawuh dhatêng para bopati, bilih ing dintên 
benjing-enjing badhe karsa tindak dhatêng ing nagari Panaraga, para 
wadya sami kadhawuhan andhèrèk sadaya lajêng bibaran. 


Kacariyos, Pangeran Adipati Mangkunagara, sarawuhipun ing kitha 
Panaraga lajêng mariksani para akrabipun Adipati Suradiningrat, sarta 
kalangênanipun sarimpi badhaya, punapa malih lajêng dhêdhawuh 
[dhêdha...] 


sio 


[...wuh] sadhiya badhe rawuhipun ingkang rama kangjêng sultan. 

Nahên ta, tindakipun ingkang sinuhun kangjêng sultan saking ing dhusun 
Kincang ing margi botên kacariyos, kala samantên sampun rawuh ing 
kitha Panaraga, sadumuginipun ing alun-alun kaurmatan drèl marambah- 
rambah sarta gêngsa kodhokngorèk sakalangkung rame. Kangjêng 
Pangeran Adipati Mangkunagara mêthukakên rawuhipun ingkang rama 
lajêng ingacaran lumêbêt ing dalêm kabopatèn. Sasampunipun ingkang 
sinuhun kangjêng sultan lênggah, Kangjêng Pangeran Adipati 
Mangkunagara lajêng ngaturakên pratelanipun para bopati ingkang 
sampun sami nungkul, utawi ngaturakên kawontênaning para anakipun 
Adipati Suradiningrat, sadaya wontên 70 tiyang, ananging samangke 
ingkang sawêg pinanggih amung 23, dene sanès-sanèsipun sawêg 
kaupadosan. Ingkang” sinuhun kangjêng sultan manggut sarwi 
andhawuhakên malih, bilih ingkang 3 anakipun Suradiningrat kapundhut 
kaabdèkakên bopati, ingkang sêpuh kaparingan lênggah siti 3000 karya, 
kaparingan nama sarta sasêbutan Radèn Tumênggung Surabrata. 
Adhinipun kaparingan lênggah 2000 karya, kaparingan nama 
Tumênggung Suradipraja. Adhinipun malih kaparingan lênggah 200 karya, 
nama Tumênggung Natabrata, dene ingkang 30 tiyang, sami kadhawuhan 
maringi pangkat mantri sadaya, kaparingan lênggah satunggal- 
tunggalipun 150 karya. Ingkang Sinuhun kangjêng sultan ugi sangêt 
karênan ing panggalih dalêm amirsani para anakipun Suradiningrat, dene 
sami katingal sarwa sêmbada sarta parigêl ing solahbawa. 


Salêbêtipun kangjêng sultan wontên nagari Panaraga, bilih nuju dintên 
Sênèn Kêmis miyos tinangkil para bopati mantri wontên ing pandhapa 
kabopatèn, dene manawi nuju ing dintên Sêtu karsa miyos watangan 
wontên [wontê...] 


iTe 


[...n] ing pagêlaran. Para anakipun Suradiningrat 20 ingkang sami pangkat 
mantri sami kadhawuhan ngêdali rumiyin, ing ngriku kawistara dening 
ingkang sinuhun bab kaparigêlanipun ulah watang, andadosakên saya 
sangêt karênaning panggalih dalêm. manawi wanci dalu kaparênging 
karsa dalêm angajar badhaya srimpi. Pangeran Adipati Mangkunagara 
kala samantên ugi sampun angaturakên boyongan badhaya srimpi 
dhatêng ingkang rama sinuhun kangjêng sultan, ananging wontên 
ingkang kaumpêtakên 2 iji, satunggal Batak nama: Ismayawati, 2. Èndhèl 
nama: Marionêng. Ingkang sinuhun kangjêng sultan sarêng mirêng bilih 
wontên badhaya 2 ingkang botên kaaturakên, têmah duka dhatêng 
ingkang putra, pangandikanipun: Wong dikongkon têka rusuh nganggo 
karêpe dhewe-dhewe, bênêre wong dikongkon wong tuwa manawa wis 
olèh gawe apa saolèh-olèhe wajib diaturake dhisik marang kang 

angongkon ora banjur diunthêt mangkono, sanadyan anduwènana melik, 
arak iya bêcik tutur dhisik, dadi gênah, karodene manèh iya masa dak 
kukuhana kang dimeliki mau, aran wong wis dadi wajibe wong tuwa aja 
banjur murang tatakrama mangkono. Sasampunipun makatên, ingkang 
sinuhun kangjêng sultan lajêng utusan nimbali ingkang putra Pangeran 
Adipati Mangkunagara, sarta kapurih ambêkta badhaya kalih ingkang 
sami kadhêlikakên wau. Utusan lajêng mangkat, sarêng sampun 
pinanggih kalihan Pangeran Adipati Mangkunagara, lajêng andhawuhakên 
timbalanipun ingkang rama, sarta kapurih ambêkta badhaya kalih wau, 
awit ingkang rama duka, sadaya punapa sadhawuhipun ingkang rama 
sampun kaaturakên dhatêng kangjêng pangeran. Ing ngriku Pangeran 
Adipati Mangkunagara sarêng tampi dhawuhipun ingkang rama makatên 
wau, sanalika kadya tinêbak ing 


= 138 = 


mong tuna sakalangkung kagèt ing panggalih, wêkasan lajêng duka, 
pangandikanipun: Lah iya kangjêng rama, ana wong dilabuhi karingêt 
gêtih têka ora katrima, malah anguman-uman. Sasampunipun makatên 
Pangeran Adipati Mangkunagara lajêng botên karsa sowan-sowan ingkang 
rama, amung ngundhêr wontên ing pondhokan kemawon, sarta botên 
karsa dhahar sare, dangu-dangu panggalihipun saya têbih dhatêng 
ingkang rama, dene ingkang rama inggih botên kagungan pangintên 
punapa-punapa, amung kagalih anggènipun ingkang putra botên sowan- 
sowan wau bokmanawi saking ajrihipun, wêkasan ingkang sinuhun lajêng 
animbali ingkang putra Kangjêng Ratu Bêndara, sarêng dhatêng lajêng 
kadangu: Bojomu wis sawatara suwe têka ora katon seba mênyang aku, 
apa kang dadi sababe, apa banjur mutung anggone daksrêngêni kae, 
sumangkehan yèn prajurit linuwih. Ingkang putra matur: Nuwun kangjêng 
rama, saking sasumêrêp kula wêkdal punika putra dalêm kangmas 
langkung prihatos panggalihipun, katôndha bilih wanci siyang botên karsa 
dhahar, yèn dalu botên karsa sare, dene ingkang dados panggalihanipun 
kula kirang têrang, amargi kadamêl wados. Ingkang sinuhun ngandika 
malih: Lah kabanjur yèn mangkono dhenok, kumalungkunge dupèh 
ugungan, saupama aja anaa ingsun kaya-kaya wis kalakon dioyak-oyak 
dening wong desa kang padha diambah, saking ora kaprahe. Ingkang 
putra Ratu Bêndara sarêng mirêng dhawuhipun ingkang rama makatên 
wau lajêng kondur tanpa pamit, badhaya kalih iji ingkang kapundhut ugi 
sami kabêkta kondur. 


Gantya winiraos, amarêngi ing dintên Sêtu watangan, kangjêng sultan ugi 
miyos dhatêng pagêlaran. Kangjêng Pangeran Adipati Mangkunagara kala 
samantên sumêdya sowan, sarta ambêkta abdinipun ingkang nama 
Ngabèi [Nga...] 

[...bèi] 


Önggamina, mawi dipun busanani kalung gêlang tuwin badhong, lajêng 
kadhawuhan mêdali watangan, ing ngriku pun Onggamina lajêng mêdal 
dhatêng kalanganing para ingkang main watangan. Kocapa, sarêng 
sampun wontên ing kalangan, Ngabèi Onggamina lajêng molahakên 
watangipun, singa ingkang pêrak dipun butar. Ingkang sinuhun sarêng 
uninga patrap ingkang kados makatên wau ragi sêmu duka dhatêng 
ingkang putra Pangeran Adipati Mangkunagara, pangandikanipun: Ing 
kene iki dudu panggonane wong gêguyon. Sasampuning bibar watangan 
ingkang putra katimbalan dhahar bojana kalihan para bopati. 


Kawuwusa malih, ingkang sinuhun kangjêng sultan sarêng sampun dangu 
anggènipun lêrêp wontên nagari Panaraga, lajêng dhawuh badhe 
andumugèkakên tindakipun dhatêng ing Surabaya, dene ingkang putra 
Pangeran Adipati Mangkunagara sawadyabalanipun, kadhawuhan sami 
wangsul dhatêng ing Mataram malih, mawi kaparingan kanthi bopati 
kêkalih, lampahipun kadhawuhan mêdal ing Garobogan, ngiras nêluk- 
nêlukakên ing sakiwatêngênipun ngriku, Pangeran Adipati Mangkunagara 
inggih lajêng bidhal, amarêngi tanggal kaping 27 wulan Bêsar taun 
Jimawal, dene ingkang sinuhun kangjêng sultan ugi lajêng jêngkar saking 
kitha Panaraga, nalika ing dintên Slasa Paing tanggal kaping 1 wulan Sura 
taun Je, sinêngkalan nglimang sapta ngrasa tunggal[20] (1675). 


Kacariyos, tindakipun Kangjêng Pangeran Adipati Mangkunagara, 
sadumuginipun ing Garobogan, kapanggih kalihan Adipati Suryanagara 
ingkang taksih pacak baris wontên ing ngriku, sarêng sampun sami bage- 
binage ing kawilujêngan, Adipati Suryanagara ngaturi pariksa dhatêng 
kangjêng pangeran, bilih Adipati Jayadirja tuwin Radèn Mangkuwijaya 
sami kasambut [ka...] 


A +. 


[...sambut] wontên ing papêrangan, mêngsah kalihan Kumpêni. Kangjêng 
Pangeran Adipati Mangkunagara sakalangkung ngungun, lajêng dhawuh 
supados utusan ngaturi pariksa dhatêng ingkang rama kangjêng sultan 
ingkang taksih wontên ing Madiun, kanthi paring abdi mantri kalih 
minôngka kanthinipun utusan wau. Tumuntên kangjêng pangeran lajêng 

andumugèkakên tindakipun mangidul ngilèn, wontên ing margi kapêthuk 
dening para bopati, lajêng sami ngabêkti dhatêng kangjêng pangeran, 
sasampunipun wadyabala sami kêmpal sadaya, lajêng badhe anggêbag 
ing Bayalali. Sadumuginipun Bayalali lajêng campuh pêrang kalangkung 
rame, dangu-dangu kangjêng pangeran lajêng nglèrèg ngidul ngetan, 
sumêdya dhatêng ing Mataram. 


Nahên ta, kengkenanipun Adipati Suryanagara, sampun dumugi ing 
Madiun lajêng sowan kangjêng sultan, ngaturakên sêrat ingkang saking 
Adipati Suryanagara, sasampunipun ingkang sinuhun nguningani 
sêratipun Adipati Suryanagara panggalihipun sakalangkung ngungun, 
sarta ngêmu sungkawa, rumaos ical andêl-andêlipun prasasat sêmpal 
baunipun ingkang kiwa, nanging dangu-dangu kapupus pêpasthèning 
Pangeran, lajêng ngaddika[21] dhatêng utusan: Hèh kongkonan, warahên 
Si Adipati Suryanagara, besuk bae manawa aku wis mênyang Kartasana 
iya bakal banjur mangulon manèh. Utusan matur sandika, lajêng pamit 
sampun kalilan mangkat. 


Gêntos kacariyos, pabarisan ing Kêdhu, Pangeran Purbaya, Pangeran 
Natakusuma, tuwin Adipati Suryanagara, pêrangipun ragi kasoran, lajêng 
sami rêmbagan sumêdya mundur dhatêng ing Mataram, dene ing Kêdhu 
amung katilaran, bopati kalih ingkang nyênyiwo saking katêbihan, amargi 
samangke barisanipun mêngsah katingal sangsaya agêng. 


Se TAN +5 


Kacariyos malih, para pangagênging pabarisan ing Kêdhu: 1. Mayor 
Sêkèbêr, 2. Kapitan pan dhêr Pol, 3. Litnan Gulman, katiga sami 
rêmbagan, awit mirêng pawartos yèn mêngsahipun samangke mingsêr 
dhatêng ing Mataram, ing ngriku manawi sami condhong lajêng kaangsêg 
dhatêng ing Mataram pisan, sadaya ugi sami jumurung iyêg sabyantu 
kapti. 


Amangsuli cariyos, lampahipun Pangeran Purbaya sakanthinipun, sarêng 
dumugi ing Mataram, lajêng tampi bêbantu saking pabarisan ing 
Mangkunagaran, tindhihipun Tumênggung Kudanawarsa, ing ngriku 
Pangeran Purbaya lajêng kapurih wangsul malih anggêbag pabarisan ing 
Gondhang, sarêng dumugi ing Jamus kapêthuk Pangeran Adipati 
Mangkunagara sarta para bopati, sasampunipun sami kêmpal sadaya, 
Pangeran Adipati Mangkunagara lajêng nata gêlar sumêdya nêmpuh 
barisan Kumpêni, sarêng sampun tata sadaya lajêng bidhal. 
Sadumuginipun ing Gondhang kapêthuk barisan Kumpêni, lajêng campuh 
pêrang sakalangkung rame, dangu-dangu Kumpêni karepotan kawon 

pêrangipun, lajêng sami mundur saking dhusun Gondhang. Kangjêng 
Pangeran Adipati Mangkunagara lajêng lêrêp wontên ing dhusun 
Têgalbayêm, wontên ing ngriku kangjêng pangeran dhêdhawuh dhatêng 
para bopati, sami kadhawuhan angrêriwuk ing sakiwatêngêning 
pabarisanipun Kumpêni, sarta kadhawuhan ambêbedhung supados 
sampun ngantos sagêd kintun têtêdhan dhatêng wadya Kumpêni ingkang 
sami bêbarisan. Para bopati sami matur sandika. Sasampunipun dhawuh 
makatên, Kangjêng Pangeran Adipati Mangmangkunagara,[22] lajêng 
bidhal wangsul dhatêng ing Bayêm malih. Sadumuginipun ing Bayêm 
lajêng utusan ngaturi dhatêng ingkang rama Pangeran Adiwijaya, ingkang 
pacak baris wontên ing Nglangon, kanthi Sang Prabu Pakuwati (Sultan 
Bantên) tuwin Tumênggung Mangkudirja, sarta Tumênggung Suradilaga, 
supados andhawuhana [andha...] 


e ld: 


[...wuhana] ingkang sami kapatah anata wadyabala murih sami ngêmpal 
sadaya. Dene manawi sampun kalampahan sami ngêmpal, Kangjêng 
Pangeran Adiwijaya lajêng ngaturana pariksa sarana abdi sikêp kemawon 
dhatêng kangjêng Sultan ing Kabanaran, salajêngipun ugi sampun sami 
kalampahan para punggawa tiga sami bidhal angrumiyini. Ing ngriku 
Pangeran Adiwijaya sawêg nujunipun sami rêmbagan kalihan Sang Prabu 
Pakuwati tuwin tumênggung kêkalih, kasaru dhatênging utusanipun 
ingkang putra Pangeran Adipati Mangkunagara kapurih ngaturi dhatêng 
Pangeran Adiwijaya, sokur Sang Prabu Pakuwati pisan karsa rawuh lajêng 
kêmpal, nanging atur wangsulanipun Sang Prabu Pakuwati botên sagêd, 
amargi sawêg èwêd nênggani ing pabarisan, sarta sawêg amanah bab 
anggènipun badhe anggêbag pabarisan ing Banyumas malih, mila inggih 
amung Pangeran Adiwijaya piyambak ingkang tindak dhatêng ing 
Têgalbayêm. Sasampunipun kapanggih kalihan ingkang putra Pangeran 
Adipati Mangkunagara lajêng ngabêkti dhatêng ingkang rama, dene para 
abdi ingkang sami sumewa lajêng kadhawuhan bibaran, amung kyai 
pangulu tuwin Kyai Tumênggung Kudanawarsa piyambak ingkang taksih 
sami ngadhêp, ing ngriku Pangeran Adipati Mangkunagara lajêng matur 
dhatêng ingkang rama Pangeran Adiwijaya, aturipun: Rama, samangke 
sêdyaning manah kula badhe mêngsah kalihan rama prabu Sultan ing 
Kabanaran piyambak, inggih bêgjan-bêgjan ingkang tiwas. Pangeran 
Adiwijaya sarêng mirêng aturipun ingkang putra makatên wau, astanipun 
lajêng sidhakêp sarta nyêbut: Astagapirolah. Lajêng ngandika dhatêng 
ingkang putra: Mungguh kang dadi karêpmu mangkono iku anèh bangêt, 
sarta ora patut kawêdharake, iya iku kang ingaran jubriya lan têkabur, 
angrasa prawira dhewe, loking jana bakal akèh kang anggêguyu, dene 
anak bakal [ba...] 


saa TAG si 

[...kal] mêmungsuhan wong tuwane, saiba surake wong kang padha ora 
dhêmên, ingaran wong tanpa budi, dene wong tuwamu mau samêngko 
lagi duka marang kowe, iku kowe wajib kang jêmbar ing panarimamu, 
sarta elinga, sanadyan wong tuwamu akèh, nanging kabêcikane sakabèhe 
ora ana kang nimbangi kaya kabêcikane ramakmu Sultan Kabanaran, 
tandhane nganti dilabuhi lara lan pati, apadene kowe banjur dipèk mantu. 
Kang mangkono mau apa kang bakal kowalêsake, kajaba amung manut 
lan miturut apa sarèhe ramakmu. Aturipun Pangeran Adipati 
Mangkunagara: Rama mênggah dhawuh sampeyan ingkang kathah- 
kathah punika, saking panampi kula kados taksih kirang lêrês, sanadyan 
anggèn kula nglabêti kados botên kêkirangan, toh badan tuwin wutahing 
rah kula, rayi sampeyan piyambak ingkang kêsangêtên, amung anggêga 
aturipun rôngga ingkang botên salêrêsipun. Ingkang rama ngandika 
malih: Prakara si rôngga durung karuhan yèn andarbènana atur kang 
dudu, ing môngka kowe dhewe wis kulina nyang wêwatêkane si rôngga, 
anggèr aja anggugu tuturing uwong kang amrih karusakan, sapa kang 
bakal kelangan, ora liya mung kowe dhewe, lan manèh ramakmu sultan 
iku wis kalêbu ing wêca, manawa ing têmbe bakal dadi pêpakuning tanah 
Jawa, dene liya-liyane mung bakal padha andhêdhêmpil marang kowe 
sarta ramakmu bae. Kacariyos, pêpèngêtipun ingkêng rama Pangeran 
Adiwiyaja, dhatêng ingkang putra Pangeran Adipati Mangkunagara 
kadosdene toya mili, ananging ingkang putra mêksa botên keguh, 
angalêgêr botên ebah kados ardi tinêmpuh ing angin ungkuran, têmahan 
panggalihipun Pangeran Adiwijaya lajêng pêpêt, kadosdene kajêjêlan ing 
sela sawungkal, wasana lajêng nênggak waspa, lajêng jumênêng nyat 
tanpa ngandika [ngandi...] 


suk JAA c 


[...ka] mêdal ing jawi wangsul dhatêng ing pabarisan. Nalika samantên, 
Kangjêng Pangeran Adipati Mangkunagara ngantu-antu kakintên amung 
mêdal sakêdhap. Sarêng katuwènan sampun botên wontên, lajêng utusan 
jagalamatan numpak kapal ngaturi wangsul ingkang rama, sarêng 
sampun pinanggih matur kathah-kathah supados karsa wangsul, 
dhawuhipun Pangeran Adiwijaya: Yèn kaya mangkono karêpe, aku angur 
aja krungu, bêcik takngadoh bae, awit yèn cêdhak mundhak kalepetan 
ala. Kangjêng pangeran botên karsa wangsul, abdi jagalamatan lajêng 
wangsul, ngaturakên punapa ing sadhawuhipun ingkang rama. Sarêng 
lampahipun Pangeran Adiwijaya sampun pinanggih kalihan ingkang rayi 
Prabu Pakuwati, tuwin Tumênggung Mangkudirja, miwah Tumênggung 
Suradilaga, lampahipun lajêng saking pagadhingan, kèndêl wontên 
Kaliabu sawadyabalanipun, wontên ing ngriku lajêng masangggrahan, 
wanci sontên para wadya lajêng sami cucul, ing ngriku kangjêng pangeran 
têdhak siram dhatêng lèpèn agêng salèring dhusun. 

Kacariyos, bala Kumpêni sakenjing lumampah lêlancaran, drahgundêr 
katindhihan Litnan Gulman, watawis wontên 30 tiyang, sami madosi 
Tumênggung Singaranu, ambêkta wadya 150, nanging botên pinanggih. 


Kawuwusa, wontên tiyang kaki-kaki lumajêng dhatêng pabarisan 
Kumpêni, dipun andhêg dening para mantri botên purun, lajêng anjujug 
dhatêng ngajênganipun Kapitan Trai. Dipun dangu wontên punapa, 
wangsulanipun tiyang kaki-kaki: Nuwun, panggenan kula ing dhusun 
Lèpènabu dipun broki dening Pangeran Adiwijaya, saking wetan akalihan 
Sultan Bantên Prabu Pakuwati. Ing ngriku para upsir sami ngrubung 
andangu: Apa akèh rewange. Aturipun: Amung sakêdhik, ingkang kathah- 
kathah sami wontên ing Gowong. Litnan Gulman kalihan Kapitan Trai 
rêmbag sumêdya murugi, lajêng 


sn LAS ses 


bidhal, lampahipun ingkang wontên ing ngajêng katata amung 
drahgundêr 6, sarêng sampun dumugi ing andhap-andhapan margi 
katingal anjirap para tiyang angèn kapal, para Kumpêni enggal sami 
nabuh tambur sarta angungêlakên sanjata kabarung suraking wadya 
gumuruh swaranipun. Para tiyang ingkang sami mirêng lajêng gègèr 
pating bilulung palajêngipun ing sapurug-purug. Kangjêng pangeran 
ingkang sawêg pinuju siram kalihan abdi sêlir nama Bok Ajêng Gôndasari, 
kasêsa mêntas kalihan reyab-reyab, Kumpêni botên uninga ngawur 
anggènipun nyanjatani, anggêr katingal lajêng kasanjata. Kocapa, 
gamêlipun Pangeran Adiwijaya amêthukakên titihanipun dhatêng lèpèn, 
kangjêng pangeran enggal anitih titihan, mundhut waos nanging gamêl 
botên ambêkta, sarêng kapal badhe kasandêrakên sêliripun abêngok- 
bêngok, sambat-sambat kangjêng pangeran. Litnan Gulman pirsa kalihan 
kadhètipun lajêng sami narik sabêt, anututi kangjêng pangeran, dilalah 
kangjêng pangeran sarêng kabêngokan sêliripun kapal kaandhêgakên, 
kathêkêran ngêntosi sêliripun, sumêdya kagoncèngakên kapal, katungka 
Kapitan Gulman sarta kadhètipun sami amêdhangi dhatêng kangjêng 
pangeran, satêmah kangjêng pangeran dhawah saking titihanipun, 
kalajêng seda, mustakanipun nuntên katigas dening tuwan kapitan lajêng 
kabêkta dhatêng pabarisan Kumpêni, amung gêmbungipun katilar. 
Abdinipun kangjêng pangeran lajêng lapur dhatêng Sultan Bantên, bilih 
Pangeran Adiwijaya seda, mulabukanipun sampun katur sadaya. Sultan 
Bantên sarêng dipun aturi pratela makatên wau, sanalika badhe lajêng 
mangsah pêrang dalah para abdinipun sadaya, sumêdya ngrêbat 
kunarpanipun Kangjêng Pangeran Adiwijaya, nanging sarêng majêng 
karoban mêngsah, dipun drèli dening Kumpêni, Sultan Bantên lajêng 

mundur, ing ngriku Kapitan Gulman lajêng wangsul dhatêng 
pasanggrahanipun Kumpêni 


s> 146 2 


ing Trayêm, sarwi ambêkta mustakanipun Kangjêng Pangeran Adiwijaya 
dalah bandhangan sêliripun kangjêng pangeran, sarêng dumugi ing 
pondhokan mustaka kadèkèk wontên ing meja, Tuwan Mayor Sêkèbêr 
lajêng animbali para bopati supados aningalana mustakanipun Kangjêng 
Pangeran Adiwijaya. Sarêng para bopati sampun pêpak, mustakanipun 
kangjêng pangeran ingkang wontên bangku kapurih nitik, punapa punika 
inggih saèstu Pangeran Adiwijaya. Sarêng para bopati sami pirsa 
mustakanipun kangjêng pangeran lajêng sami ambrêbês mili, matur 
dhatêng tuwan kapitan: Inggih punika Kangjêng Pangeran Adiwijaya. 
Mayor Sêkèbêr lajêng mundhut mantri 7, kalihan drahgundêr 12 badhe 
kautus ambêkta sêrat sarta mustakanipun kangjêng pangeran dhatêng 
Samarang, utusan ugi lajêng mangkat. Botên kacariyos ing margi, 
sadumuginipun ing Samarang lajêng tampi wangsulanipun saking tuwan 
dêlèr, sarta paring dhawuh bilih Litnan Gulman samangke kaangkat dados 
kapitan, kadhètipun kadadosakên gurnit, sarta sanès-sanèsipun kathah 
ingkang minggah pangkat. 


Amangsuli cariyos, Kangjêng Pangeran Adipati Mangkunagara, kala 
samantên ugi sampun kaaturan pirsa bilih ingkang rama Pangeran 
Adiwijaya seda wontên ing Kaliabu katukup ing Kumpêni. Kangjêng 
Pangeran Adipati Mangkunagara nalika tampi pratelan makatên wau 
sangêt kagèt sêmu gêtun sarta ngungun, pangudaraosing batos: E, 
yatalah rama Adiwijaya, lagi sapira suwene anggonku têtêmon, samêngko 
wis seda ditukup ing Kumpêni, ora jamak têmên nêdya daklabuhi wong 
tuwaku, sumêdya barênga sirna karo Kumpêni. Sarêng sampun sarèh 
panggalihipun, lajêng dhawuh dhatêng para wadya badhe labuh ingkang 
rama nêdya ngrisak Kumpêni ingkang wontên ing Trayêm, ananging para 
abdi sami amambêngi, [a...] 


ss KAT ne 


[...mambêngi,] amargi barisanipun Kumpêni ingkang sampun sami kêmpal 
wontên ing Trayêm sakalangkung agêng, dados manawi katêmpuh badhe 
kalêbêt ing bêbasan sulung malêbu gêni, tan wande ingkang nêmpuh 
sami tumpês, sirna sadaya. Kangjêng Pangeran Adipati Mangkunagara 
sarêng dipun pambêngi para abdinipun panggalihipun sangêt pêtêng, 
wêkasan lajêng mundhut pamrayogi dhatêng Tumênggung Kudanawarsa, 
pangandikanipun: Kaki Kudanawarsa, sarèhning atiku pêtêng bangêt 

ngrasakake lêlakon iki, saka panêmuku luwih bêcik pêpêrangan iki 
dakundurake bae, nanging aku bakal ora ngumpul karo bala akèh, 
karêpku arêp nglèrèg mênyang ing Prambanan, pêrlu golèk têntrême ati 
sarta angaring-aring panggalihku, kapindhone arêp ngênthêlake kang 
dadi sêdyaku arêp pêthal karo rama Sultan ing Kabanaran, satêmêne 
barêng rama Adiwijaya wis seda, atiku saya mêmpêng, ananging uga 
kêna digrayangi, mungguh sedane rama Adiwijaya mau jalaran nalika 
mêntas katêmu karo aku, awit barêng atiku kadêrêng, sêmune rama 
Adiwijaya bingung panggalihe, mula banjur jumênêng nyat tanpa pamit. 
Aturipun Tumênggung Kudanawarsa: Nuwun inggih gusti, rama paduka 
Pangeran Adiwijaya wau ing lairipun dhatêng rama paduka Sultan 
Kabanaran, nanging batosipun awrat dhatêng paduka, ing môngka 
wontên rêmbag paduka badhe pêthal kalihan ingkang rama sultan, 
sampun mêsthi lajêng bingung panggalihipun. Pangandikanipun kangjêng 
pangeran: Iya bênêr kaki kaya kandhamu iku, balik samêngko kapriye 
kang dadi panêmumu, yèn karsaku sida nglèrèg mênyang Prambanan. 
Aturipun Kudanawarsa: Kula inggih sangêt jumurung karsa paduka punika. 
Kangjêng pangeran lajêng ngandika malih: Yèn mangkono kaki tumuli 
prentahna marang para kancamu, purihên sadhiya yèn aku sumêdya 
budhal mênyang Prambanan. Aturipun Kudanawarsa: [Kuda...] 


s TAG ss: 


[...nawarsa:] 


Sandika. Sarêng sampun sami samêkta tumuntên lajêng bidhalan. 


Gêntos winiraos, Ingkang Sihunun Kabanaran, anggènipun anggêbag ing 
Surabaya sampun nungkup sadaya, dene anak-anakipun bopati ingkang 
sami pêjah wontên ing pêpêrangan, sampun kagêntosakên 
kalênggahaning tiyang sêpuhipun, mila sinuhun lajêng dhawuh sadhiya 
badhe kondur dhatêng ing Mataram, lampahipun miyos lèr badhe mampir 
dhatêng ing Garobogan, ing ngriku sarêng sampun mirantos para wadya 
sadaya lajêng kalilan bidhalan, ing margi botên kacariyosakên, sarêng 
rawuh wontên ing Garobogan, tampi palapuranipun Adipati Suryanagara, 
bilih para wadya ingkang sami pêpêrangan wontên ing Kêdhu karisakan, 
ingkang raka Pangeran Adiwijaya seda wontên Lèpènabu katukup ing 
Kumpêni. Ing ngriku Sinuhun Kabanaran sarêng nampèni palapuran 
sedanipun ingkang raka sakalangkung sungkawanipun, lajêng dhawuh 
dhatêng para wadya supados anyêrêgakên lampah, enggalipun rawuh 
wontên ing Mataram, pêrlu badhe nata karisakanipun para wadya. 

Kacariyos, para wadya ingkang sami kantun wontên ing Mataram, sami 
sadhiya badhe mêthuk rawuhipun kangjêng sultan, sarêng kangjêng 
sultan sampun rawuh wontên ing ngalun-alun kaurmatan gêngsa sarta 
drèl. Kangjêng sultan lajêng pinarak wontên ing pagêlaran, nuntên 
animbali Adipati Suryanagara, kadangu bab karisakaning wadyabala 
ingkang pêrang wontên ing Kêdhu, utawi bab sedanipun ingkang raka 
Pangeran Adiwijaya. Adipati Suryanagara ugi sampun angaturakên 
lêlampahan wiwitan ngantos dumugi ing wêkasan, ingkang sinuhun 
kangjêng sultan sakalangkung ngungun, nuntên angandika malih, 
andangu bab ingkang putra Kangjêng Gusti Pangeran Adipati 
Mangkunagara samangke wontên pundi. Adipati Suryanagara matur, bilih 
ingkang putra Pangeran [Pa...] 


sat TAG sae 


[...ngeran] Adipati Mangkunagara sapunika nglèrèg dhatêng ing 
Prambanan, sêdyanipun botên karsa kêmpal kalihan para wadya. 
Kangjêng sultan sarêng mirêng aturipun Adipati Suryanagara makatên 
wau sakalangkung kagèt ing panggalih, nanging ing batos sampun pirsa 
karsanipun ingkang putra, bilih kalajêng pamutunging panggalih sumêdya 
pêthal bawa piyambak, nanging kangjêng sultan ing galih ugi taksih 
sarèh, tumuntên lajêng dhawuh nimbali ingkang putra Pangeran Adipati 
Mangkunagara, supados sowana wangsul dhatêng ing Mataram, ingkang 
kautus ugi lajêng mangkat, sapêngkêring utusan lajêng bibaran. 


Bab 5. Lêlampahanipun Kangjêng Pangeran Adipati Mangkunagara, Wiwit 
Pêthalipun kalihan Sinuhun Kabanaran, Ngantos Dumugi Konduripun 
Dêdalêm ing Nagari Surakarta. 


Gêntos kawuwusa, Kangjêng Gusti Pangeran Adipati Mangkunagara 
ingkang wontên ing Prambanan, kala samantên sawêg nuju rêmbagan 
kalihan Tumênggung Kudanawarsa, dèrèng ngantos dumugi kasaru 
utusanipun ingkang rama Sultan ing Kabanaran, wigatos animbali, 
nanging kangjêng pangeran dèrèng karsa sowan, amung angecani sarak 
kemawon, utusanipun ingkang rama wau ngantos rambah-rambah, 
wangsulanipun ingkang putra amung nyanggikrami. Botên kacariyos 
laminipun, sarêng sampun sawatawis dintên malih Kangjêng Gusti 
Pangeran Adipati Mangkunagara, anampèni palapuranipun abdi mantri 
pacalang kêkalih, bilih samangke ingkang rama Sultan Kabanaran sampun 
[sampu...] 


-- 150 = 

[...n] kêmpal kalihan Kumpêni, sumêdya sabaya pêjah, awit saking 
pratelanipun sarib bêsar Sèh Ibrahim, inggih punika utusanipun Sultan ing 
Ngêrum, marentahakên dhatêng Kumpêni supados angukup dhatêng 
rama dalêm Kangjêng Sultan Kabanaran, saha samangke sampun 
kalampahan rama dalêm kinintunan makutha saking nagari ing Ngêrum, 
têmahan tuwan guprênur dahat sihipun dhatêng rama dalêm. Kangjêng 
pangeran sarêng miyarsa aturipun abdi mantri pacalang ingkang makatên 
punika, kawistara ing sêmu sakalangkung sungkawa, ananging sinamun 
datan katawis, tumuntên dhawuh dhatêng Tumênggung Kudanawarsa: 
Hèh kaki, mungguh pawarta mau apa sanyata. Tumênggung Kudanawarsa 
matur: Gusti, saking srêming-srêminging pamirêng kula, pawarti punika 
kados kathah yêktosipun, têmahan samangke kula kèngêtan supêna kula 
nalika dalu malêm Jumuwah, katingalipun ing pasupênan, rama dalêm 
sultan Mangkubumi, wontên ing satêngahing payudan kapisah kalihan 
wadyanipun, miyos saking wana kalihan amandhi waos, landheyanipun 
sangêt agêng ngantos sapucang, saha nitih turêngga ulês dhawuk ugi 
langkung agêng, ing ngriku rama paduka ngandika dhatêng kula 
makatên: Hèh Kudanawarsa, bangêt sokur ingsun katêmu kalawan sira, 
dene samêngko aku lagi katilapan kalawan wadyaningsun ana 
satêngahing paprangan, mulane iki aku anjaluk gawemu, sarèhning aku 
sayah, tumbak iki gawanên gênti. Anggènipun ngandika wau sarwi 
ngulungakên waos, ananging kula lajêng matur: Gusti, mênggah karsa 
dalêm punika kula botên kuwawi angêmbat, amargi agêm dalêm waos 
punika paningal kula sangêt awrat. Nanging rama paduka taksih mêksa, 
salajêngipun waos kula tampèni, nuntên sami andumugèkakên lampah 
kula wontên ing wingking sarwi amandhi lawung, awit saking awrating 
waos, [wa...] 


s 151s 


[...os,] mila sarêng sampun antawis sapambalang têbihipun, kapal 
tumpakan kula lajêng ambruk, têmah kalajêng pêjah, kula 
andumugèkakên amung dharat ugi taksih ngampil waos wau, sangêt 
rêkaos pambêkta kula, ewadene rama dalêm tansah anggêgujêng sarwi 
angandika: Hèh Kudanawarsa, sira iku basane nyolong pêthèk, awit yèn 
dinulu dhapurmu, kaya-kaya karosanmu angluwihi wong sapuluh, ing 
môngka yèn bocahku suranata kang ngampil tumbak iku sabêdhug 
durung anjaluk gilir isih kuwat bae. Wusana tumrap ing kowe durung 
nganti olèh saonjotan têka wis ambruk tungganganmu jaran nganti mati, 
yèn mangkono Kudanawarsa sira durung antuk wahyuning prajurit kang 
nyata, dadi isih aran prajurit anggaran bae, dene bab kuwanènmu uga 
kalêbu ing bêbasan gêni sakonang. Dumugi samantên pangandikanipun 
rama dalêm, kasêlak kula lajêng nglilir. Sangêt ing pangungun kula, 
osiking manah kula ing batos, têtela bilih samangke rama paduka taksih 

winongwong ing Pangeran Ingkang Kawaca, watawis wontên satêngah 
wulan kalihan anggèn kula supêna wau, kula lajêng mirêng pawartos, yèn 
ing Batawi saèstu kadhatêngan utusanipun raja ing Ngêrum, kanthi 
prajurit ngantos pintên-pintên baita, satunggal-tunggaling baita kamot 
prajurit sèwu, mênggah parlunipun kadhawuhan mariksani karisakanipun 
ing tanah Jawi, mila sarêng dumugi ing Samarang, utusan ing Ngêrum 
pamondhokipun wontên ing ngloji, griyanipun petor bêsar, salêbêtipun 
wontên Samarang ingkang rinêmbag bab kawontênanipun pêrang ing 
tanah Jawi, bilih botên tumuntên kasirêp, badhe adamêl karisakanipun 
para tiyang siti ing pulo Jawi, wêkasan badhe anjalari pakèwêding 
lampahipun para among dagang. Saking pamanggihipun tuwan petor 
bêsar, Tuwan Sèh Ibrahim sagêda 


2 


kintun sêrat dhatêng Sultan Mangkubumi ing Kabanaran, amargi punika 
panggalihanipun sae tur prawira ing ajurit, mila prayogi kinukupa. 
Kalampahan Tuwan Sèh Ibrahim sangêt wêlasipun dhatêng rama paduka 
Sultan ing Kabanaran, lajêng anglêksanani paring sêrat sarana têmbung 
pangêla-êla, cêkakipun rama paduka Sultan ing kabanaran lajêng anut 
sarta miturut ing sakarsanipun Tuwan Sèh Ibrahim. Sarêng sampun 
sawatawis dintên rama paduka Sultan Kabanaran lajêng utusan Adipati 
Suryanagara, kanthi Tumênggung Sindusêtra, kadhawuhan ngaturakên 
nawala dhatêng Tuwan Sèh Ibrahim tuwin dhatêng tuwan guprênur, 
ingkang suraos, rama paduka ugi badhe karsa anut kalihan Kumpêni, 
ananging sampun ngantos kakanthènan kalihan tuwan dêlèr ing 
Samarang, awit rumiyin sampun marambah-rambah anggènipun 
anyidrani, sarêng sêrat sampun katampèn dhatêng Sèh Ibrahim, lajêng 
rêmbagan kalihan tuwan guprênur, wêkasan tuwan guprênur lajêng 
kêkintun dhatêng rama paduka warni sangkêlat ngantos pintên-pintên 
gotongan, punapadene arta kathahipun pitung èwu reyal. Têlas aturipun 
Tumênggung Kudanawarsa. Kangjêng Pangeran Adipati Mangkunagara 
saya karêrantan ing panggalih, lajêng ngandika: Kudanawarsa kandhamu 
iku têka têrang têmên iku saka sapa. Kudanawarsa matur: Punika angsal 
kula pawartos saking pun kaki Sêtrawijaya, dene pun kaki Sêtrawijaya 
wau dados juru sêratipun tuwan petor bêsar ing Samarang, mila 
pawartosipun sagêd têrang, botên ngamungakên punika kemawon 
pawartos ingkang têrang sanadyan sadaya pirêmbag ingkang saking Sèh 
Ibrahim ugi têrang sadaya. Kangjêng Pangeran Adipati Mangkunagara 
lajêng dhawuh ambidhalakên wadyabala supados lajêng nêmpuh 
barisanipun ingkang rama Sultan Kabanaran, mêdal ing Wanatuwa jêbos 
ing dhusun Butuhpuyang. 


1. § Sêndhang wau samangke taksih manggèn ing dhusun Kuncung 
(Matesih) dumugi sapunika manawi lèpènipun bêna toyanipun nisih. 

2. § Kabopatèn Wanasari (Ngayogyakarta). 

3. § Kyai Nuriman punika taksih darahipun Pangeran Banawa ing 
Pajang, dene urutanipun taksih canggah, mênggah anggènipun 
dados kaum wau pancèn dipun sêdyakakên, inggih punika nêdya 
dados tiyang alit, wontên ing Nglaroh kagolong sampun nama alim, 
margi tapabr. 

4. § Inggih punika wangsul nama lami nalika wontên ing Sokawati 
kêmpal kalihan Kangjêng Pangeran Adipati Mangkunagara. 

5. § Suling ingkang kabucal punika dumugi samangke sagêd gêsang, 
ngrêbda dados wana papringan, sarta wujudipun dêling wontên 
ingkang bêlang ijêm kalihan jêne, manawi kapêcok 1 2 ros, ing 
nglêbêt wontên urangipun, mila wana punika lajêng karan ing 
bêlang suli. 

6. § Prabatang punika dumugi samangke taksih gêsang, manggèn ing 
dhusun Kêdhungkirik (Watusigar) bawah ing kamantrèn gunung 
Tirtamaya, kalamôngsa yèn lèpèn wau pinuju bêna, kangge nguwod 
para tiyang ing padhusunan. 

7.§ Awit saking sabdanipun Kangjêng Pangeran Adipati 
Mangkunagara, sêpêt ingkang katanêm wau kalampahan sagêd 
thukul, manggèn ing dhusun Tlagalêdhok, bawah kamantrèn 
gunung Jumapala, nanging thukulanipun anèh, wohipun warni ijêm 
kêndhit jêne, dados kados pa. 

8. angêndêlakên. 

9. kamanungsan. 

10. § pandêl. 

11. § Tambur Kyai Slamêt tuwin pandêl wau, dumugi samangke 
taksih sumimpên wontên ing dalêm Mangkunagaran. Kacariyos, 
kalamôngsa manawi badhe wontên parlu, tambur Kyai Slamêt 
lajêng mungêl, ungêlipun wau dados panêngêran, manawi mungêl 
kados têngaraning pêran. 


12. Mangkubumi. 

13. Sengkalan: sêmbah sapta rasa siji (Sêtu, 14 Bêsar 1672 AJ., 
sic. seharusnya Sênin, 14 Bêsar 1672 A.J., Senin, 18 Desember 1747 
A.D.). 

14. § Ing dhusun Sênêng punika dumunung sapinggiring banawi 
Sênêng, cêlak ing wana Kêthu (Wanagiri). 

15. § Kèndêling gèthèk dumugi samangke tabêtipun taksih 


katingal, satang dêling ingkang katancêbakên wau sagêd gêsang 
ngrêbda dumugi sapriki, nanging milalati, manawi wontên tiyang 
sade tumbas sênik sasaminipun, bilih mêndhêt dêling saking ngriku, 
punika sami. 

16. § Pasarean punika gawat sangêt, sabên wontên priyantun 
ingkang mêntas saking ngriku botên antawis dangu lajêng kenging 
prakawis, utawi kaundur saking kalênggahanipun, wêkasan para 
priyantun sami ajrih sujarah dhatêng pasarean ngriku. Ingkang 
makatên wau b. 


17. ing. 
18. kaubêngan. 

19. § Ônggamina punika ing ngajêng abdinipun pangalasan 
Kangjêng Pangeran Adipati Mangkunagara, awit saking saening 
lêlabêtanipun lajêng kawisudha dados mantri miji. 

20. Sengkalan: nglimang sapta ngrasa tunggal (Slasa Paing, 1 
Sura 1675 A.J., sic. seharusnya: Kêmis Kliwon, 1 Sura 1675., Kamis, 
11 Desember 1749 A.D.). 


21. ngandika. 
22. Mangkunagara. 
--- 153 --- 


Kacariyos, Kangjêng Sultan ing Kabanaran, sawêg nuju siniwaka para 
bopati kasaru dhatêngipun Adipati Suryanagara kalihan Tumênggung 
Sindusêtra saking ing Samarang, lajêng marêk ngarsanipun kangjêng 
sultan, angaturakên saliring dinuta, saha ngaturakên sêrat wangsulan 
saking Tuwan Sèh Ibrahim, ugi sampun katampèn, punika ing 
sasuraosipun sampun kacakup sadaya, tumuntên kangjêng sultan 
andangu dhatêng Adipati Suryanagara: Kapriye iki dhawuhe bapa 
Kangjêng Sèh Ibrahim, aku dipurih marèni gonku mangun yuda. Adipati 
Suryanagara matur: Gusti mila inggih makatên karsanipun rama paduka 
Kangjêng Sèh Ibrahim, mênggah pangandikanipun dhatêng kula makatên: 
Suryanagara sira matura mring anak prabu, samêngko yèn kêna, wêkasku 
anak prabu aja kongsi amangun yuda manèh, sanadyan katêkan mungsuh 
prayoga kaênêngna bae, aja nganti linawanan, dene karampungane 
prakara iki nyarantèkna satêkaku saka ing Batawi, sêdhêng aku wis olèh 
katrangan saka tuwan guprênur anggonku anjalukake saparone karaton 
tanah Jawa, mulane anak prabu aja sumêlang panggalihe, amung 
mêmujia kasidaning laku bae. Sarêng sampun têlas piwêlingipun ingkang 
rama dhatêng kula makatên wau, kula lajêng kalilan mantuk kanthi 
kaparingan sêrat punika, salajêngipun ingkang rama Sèh Ibrahim nuntên 
bidhal tindak dhatêng ing Batawi. 


Rikala samantên sawêg nêdhêngipun angandika, kasaru gègèring jawi, 
alok bilih wontên mêngsah andhatêngi, inggih punika barisanipun 
Pangeran Adipati Mangkunagara, sanalika kangjêng sultan sumêdya 
amêthukakên, ananging lajêng kèngêtan piwêlingipun ingkang rama 
Kangjêng Sèh Ibrahim, mila botên saèstu, amung dhêdhawuh 
sawontêning wadyabala sami kadhawuhan mrênca dados sakawan 
golongan. 


as NA wan 

Sagolongan, pangagêngipun, 1. Pangeran Adipati Anom, 2. Pangeran 
Angabèi kanthi Rôngga Wirasêtika, manggèn ing gunung gamping. 


Sagolongan, pangagêngipun Adipati Suryanagara manggèn ing 
Garobogan. 


Sagolongan, ingkang mangagêngi kangjêng sultan piyambak, manggèn 
wontên ing Mataram, ngiras anjampangi barisan Kumpêni, badhe 
angnyêktosakên katêmênanipun tuwan dêlèr ing Samarang anggèning 
sampun sanggêm badhe bantu. 


Gêntos kacariyos, kangjêng tuwan guprênur ing Batawi, arêmbagan 
kalihan para rad Kumpêni. Sarèhning pêpêrangan ing tanah Jawi dumugi 
samangke dèrèng wontên wusananipun, amila saking karsanipun tuwan 
guprênur sumêdya nyuwun lilah dhatêng Ingkang Sinuhun Kangjêng 
Susuhunan ing Surakarta, badhe anjumênêngakên sultan dhatêng 
Pangeran Adipati Mangkubumi wontên ing Ngayogyakarta, tuwin 
nyuwunakên lênggah siti sapalihipun nagari Jawi, mênggah karsanipun 
guprênur wau para rad ugi sampun anyondhongi sarta sampun 
kalampahan, Ingkang Sinuhun ing Surakarta ugi sampun amarêngakên, 
janji paprangan punika lajêng sagêd kèndêl, sarta murih têntrêmipun para 
kawula tiyang alit, amung Pangeran Mangkubumi sarèhning sampun 
rambah-rambah katantun badhe kajumênêngakên sultan sarta kaparingan 
lênggah siti sapalihing nagari Jawi dèrèng kadugi anglampahi, amargi 
taksih sujana dhatêng Kumpêni, mila saking budidayanipun Kumpêni 
lajêng ngêrsaya dhatêng sarib bêsar Sèh Ibrahim, inggih punika 
utusanipun Kangjêng Sultan ing Ngêrum ingkang sampun kasêbut ing 
ngajêng supados angêngimur dhatêng panggalihipun dhatêng Pangeran 
Mangkubumi, sagêda miturut sapangrèhing Kumpêni, dene [de...] 


= NGE = 


[...ne] anggènipun Kumpêni ngêrsaya dhatêng sarib bêsar wau, amargi 
Pangeran Mangkubumi ing wêkdal punika sawêg kêncêng anglampahi 
sarakipun kangjêng rasul, mituhu dhatêng agami Islam, katêndha bilih 
mirêng cariyosipun bêngsa sayid, utawi ingkang alim dhatêng sarak, 
panggalihipun lajêng pitados. 


Enggaling cariyos, kala samantên tindakipun sarib bêsar sampun dumudgi 
ing Batawi, lajêng sowan dhatêng tuwan guprênur, sasampunipun 
pinanggih lajêng ngaturakên rekadayanipun Kumpêni, samangke kados 
badhe kasêmbadan, awit pangimuripun Sèh Ibrahim dhatêng Pangeran 

Mangkubumi sampun miturut, amung mundhut prajanji jumênêngipun 
sultan sagêda kados ingkang eyang suwargi Sinuhun Pakubuwana 
ingkang sapisan ing Kartasura. Sarib bêsar inggih sampun nyanggêmi, 
sarta badhe kaaturakên dhatêng tuwan guprênur. Tuwan guprênur sarêng 
mirêng aturipun sarib bêsar kalangkung suka, dhawuhipun: Iya baik. 


Kawuwusa, sasampunipun makatên, tuwan guprênur lajêng matah 
dhatêng Tuwan Dêlèr Hèting, tuwin tuwan petor kanthi wadya drahgundêr 
400 têtindhihipun Tuwan Mayor Sêkèbêr, pêrlu kakanthèkakên sèh sarib 
bêsar dhatêng Ngayogyakarta, anggènipun badhe anjumênêngakên 
Kangjêng Sultan Pangeran Mangkubumi wontên ing Ngayogyakarta, dene 
tuwan kumêndur ugi badhe sarêng tindak dhatêng ing Surakarta, pêrlu 
badhe pêpanggihan kalihan ingkang sinuhun kangjêng susuhunan, 
nyuwun lilah badhe pamalihipun nagari, sarêng sampun sami mirantos 
lajêng bidhal asowang-sowang. 


Ingkang Sinuhun ing Kabanaran sampun nampèni sêrat saking tuwan 
guprênur, bilih sarib bêsar kautus dhatêng Ngayogyakarta, kalihan tuwan 
dêlèr kêkalih, pêrlu badhe anjumênêngakên sariranipun dados sultan, 
[su...] 

[...ltan,] ing ngriku ingkang sinuhun lajêng dhawuh mirantos pondhokan 
tuwin matah pangeran 2 sarta bopati 2 sami kadhawuhan mêthuk sarib 
bêsar. Sarêng dumugi dintên ingkang sampun katamtu ingkang sinuhun 
miyos dhatêng pagêlaran, botên antawis dangu sarib bêsar rawuh dumugi 
ing alun-alun kaurmatan ungêling gôngsa sarta drèl, wontên ngajêng 
tratak kapêthukakên ingkang sinuhun lajêng sêsalaman punapadene para 
tuwan lajêng sami têtabean, sasampunipun bage-binage lajêng sami 
satata lênggah, sarib bêsar matur sapêrlunipun kautus dhatêng tuwan 
guprênur, badhe nêtêpakên jumênêngipun sultan ingkang sinuhun. Ing 
ngriku ingkang sinuhun lajêng andhawuhakên dhatêng para bopati, bilih 
benjing dintên Sênèn pasowanan agêng ingkang sinuhun badhe jumênêng 
sultan, sasampunipun parentah lajêng jêngkar ngadhaton, wontên ing 
kadhaton lêlênggahan sawatawis lajêng bibaran, sarib bêsar 
kapondhokakên wontên ing masjid, ingkang sinuhun dhatêng sarib bêsar 
sakalangkung ajrih sarta urmat, salêbêtipun sarib bêsar wontên ing 
Ngayogyakarta ingkang sinuhun kêrêp tindak dhatêng pondhokanipun ing 
masjid. 


Kacariyos, sarêng ing dintên Sênèn, para putra santana tuwin kawula 
sadaya sampun sami sowan pêpak ing pagêlaran, ingkang sinuhun miyos 

saking kadhaton, kadhèrèkakên dening tuwan idêlèr tuwin sarib bêsar, 
sarêng sampun sami lênggah satata sarib bêsar lajêng ngadêg sarwi 
ngandika sora: Bilih samangke Pangeran Mangkubumi kajumênêngakên 
nata, ajêjuluk Ingkang Sinuhun Kangjêng Sultan Hamangkubuwana, 
Senapati ing Ngalaga Ngabdurrahman Sayidin Panatadinan, ing 
Ngayogyakarta. Kaèstrènan para bopati tuwin para ngulama, sami 
andonga nurbuwah, Tuwan Dêlèr Hèting maos sêrat prajanjian têtêpipun 
jumênêng [jumê...] 


NG Sê 


[...nêng] nata wau, kalihan dados senapatining ayuda manawi Kumpêni 
manggih pakèwêd, ingkang sinuhun kangjêng sultan ingkang wajib dados 
manggalaning pêrang, sasampuning kaurmatan ungêling drèl drahgundêr 
tigang rambahan, guprênur nyaosi drahgundêr kathahipun 400, 
pangagêngipun Tuwan Sêkèbêr, minôngka jagi rumêksa pakèwêd, 
sarampunging pêrlu sarib bêsar tuwin tuwan dêlèr kêkalih sami wangsul 
dhatêng ing Samarang, amung Tuwan Sêkèbêr ingkang kantun 
angiyasakakên kadhatonipun kangjêng sultan wontên ing Ngayogyakarta, 
dene pakurmatan konduripun guprênur botên ewah kados kala 
rawuhipun. 


Amangsuli tindakipun tuwan guprênur ing Batawi sampun dumugi ing 
Surakarta, pakurmatanipun botên kacariyosakên, enggalipun sampun 
pêpanggihan kalihan Ingkang Sinuhun ing Surakarta, ngaturi priksa bilih 
Pangeran Mangkubumi sampun miturut saha sampun katêtêpakên 
jumênêng sultan wontên ing Ngayogyakarta, ing mangke tuwan guprênur 
nyuwunakên siti palihanipun nagari Jawi minôngka lênggahipun kangjêng 
sultan, Ingkang Sinuhun ing Surakarta inggih sampun amarêngakên, 
nanging mundhut pêpanggihan piyambak kalihan ingkang rama Kangjêng 
Sultan ing Ngayogyakarta, ing ngriku tuwan guprênur inggih sampun 
anyagahi, nanging nyuwun pamit badhe dhatêng Ngayogyakarta rumiyin, 
sumêdya prasabên kalihan kangjêng sultan. Ingkang sinuhun ugi sampun 
amarêngakên. Tuwan guprênur lajêng bidhal dhatêng ing Ngayogyakarta, 
ing margi botên kacariyos, dumugi ing Ngayogyakarta sampun 
pêpanggihan kalihan kangjêng sultan, mratelakakên ingkang dados 
karsanipun Ingkang Sinuhun Kangjêng Susuhunan ing Surakarta, sumêdya 
pêpanggihan piyambak, saha kangjêng sultan badhe botên 
kawênangakên milih palihanipun nagari. Guprênur matur: kadospundi 
mênggahing kangjêng 

sultan, wangsulanipun kangjêng sultan inggih sampun miturut ingkang 
dados karsanipun Ingkang Sinuhun ing Surakarta. 


Tuwan guprênur sakalangkung lêga panggalihipun, lajêng anamtokakên 
ing dintên Kêmis tanggal kaping 1 wulan Sapar ing taun Jimakir, sami 
pêpanggihan wontên ing dhusun Pagiyanti, sarampunging pirêmbagan 
tuwan guprênur lajêng pamitan, enggaling cariyos guprênur lajêng ngaturi 
sêrat dhatêng Ingkang Sinuhun ing Surakarta, bilih Kangjêng Sultan ing 
Ngayogyakarta sampun karsa badhe pêpanggihan katamtokakên benjing 
ing dintên Kêmis tanggal kaping 1 wulan Sapar taun Jimakir wontên ing 
dhusun Pagiyanti, ingkang sinuhun kaaturan iyasa tarub ingkang badhe 
kangge pêpanggihan wau, sarêng dumugi ing dintên ingkang 
katamtokakên, ing dhusun Pagiyanti sampun kaadêgan tarub agung 
rinêngga sarwa asri, ing ngriku Ingkang Sinuhun ing Surakarta sarta 
ingkang Sinuhun Kangjêng Sultan ing Ngayogyakarta, punapadene tuwan 
guprênur sampun sami rawuh, para bopati tuwin para tuwan sami 
katimbalan dhatêng ing dhusun Pagiyanti, amung kakantunakên bopati 
sawatawis ingkang taksih pacak baris, anjagi pangramanipun Pangeran 
Adipati Mangkunagara. Sarêng sampun satata anggènipun lênggah, 
tuwan guprênur lajêng matur dhatêng Ingkang Sinuhun ing Surakarta, 
têmbungipun: Ingkang sinuhun ing mangke paduka sampun pêpanggihan 
piyambak kalihan ingkang rama kangjêng sultan, pramila kula amung 
nyumanggakakên. 


Ingkang sinuhun kangjêng susuhunan lajêng ngandika dhatêng Patih 
Pringgalaya: Hèh Pringgalaya, matura marang rama prabu sultan, 
samêngko rama sultan kabênêr nampanana bumi saparone nagara Jawa, 
nanging saka karsaningsun sapisan, rama sultan apa narima yèn ora kêna 
milih dhisik, kapindho kang wus kapacak ing prajanjian rama sultan ora 
kêna yèn anjaluka pêparoning [pê...] 

[...paroning] nagara Surakarta, utawa barang saisining pura, dene unining 
prajanji kang pinaro mung bumi pasisir môncanagara ing bang wetan, 
sarta pasisir ing bang kulon kabèh. 


Patih Pringgalaya lajêng matur dhatêng sinuhun sultan kados dhawuhipun 
ingkang sinuhun kangjêng susuhunan wau. 


Wangsulanipun ingkang sinuhun kangjêng sultan makatên: Patih 
Pringgalaya matura marang anak prabu, ingsun iya wis narima kaya kang 

dadi karsane anak prabu. Radèn Adipati Pringgalaya sampun ngunjukakên 
panarimahipun ingkang rama kangjêng sultan. Ingkang sinuhun kangjêng 
susuhunan tumuntên ngandika malih: Hèh Pringgalaya layang prajanjian 
pamaroning bumi wacanên, supaya sarupane bocah ingsun para bopati 
ing pasisir utawa ing mêncanagara padha sumurupa. Patih Pringgalaya 
matur sandika. Tumuntên lajêng maos sêrat prajanjian amung kapêndhêt 
sapêrlunipun kados ing ngandhap punika. 


Kang milu ing Surakarta ing bang wetan, 1. Balitar, 2. Brêbêg, 3. Nganjuk, 
4. Pace, 5. Srêngat, 6. Kêrtasana, 7. Tulungagung, 8. Trênggalèk, 9. 
Kadhiri, 10. Majarata, 11. Basuki, 12. Rêmbang, 13. Balora, 14. Wanasaba, 
15. Jagaraga, 16. Magêtan. 


Dene bumi kang milu ing Ngayogyakarta, 1. Madiun, 2. Panaraga, 3. 
Samarata, 4. Maèspati, 5. Sidayu, 6. Pasuruan, 7. Pacitan, 8. Kalangbrèt, 
lan saurute pasisir ing Garêsik. 


Ing bang kulon, saurute Banyumas, pasisir kulon kabèh kaparo sigar 
sêmênogka. 


Sarêng pamalihipun wau sampun rampung, tuwan guprênur matur ing 
sang prabu sakalihan, [sa...] 

[...kalihan,] kasuwun supados sami rukuna, utawi kawalêran sampun 
ngantos pasulayan, tuwin prajanjianipun sang prabu sakalihan, saupami 
wontên bêbaya tuwin pakèwêding parangmuka, salah satunggalipun 
botên kenging yèn mingkuha ing damêl. 


Sahing prajanjian dintên Kêmis tanggal kaping 1 wulan Sapar ing taun 
Jimakir sinêngkalan sukaning sarira ngrasa tunggal[1] = (1681) utawi ing 
taun Walandi 1755, tuwan guprênur lajêng kondur dhatêng Batawi. Sang 
prabu sakalihan sami dhawuh anganjiri watês-watês pilahing siti Surakarta 
kalihan ing Ngayogyakarta, tumrap ing Surakarta ingkang tinanggênah 
Radèn Adipati Pringgalaya kanthi bopati kêkalih, mawi kajênêngan dening 
oprup Tuwan Hèndrik, ngiras dados pangagênging Kumpêni. Anjagi 
mêngsah pangramanipun Pangeran Adipati Mangkunagara, dene tumrap 
ing Ngayogyakarta ingkang tinanggênah amung bupati kêkalih. Sang 
prabu sakalihan lajêng sami bidhal kondur sowang-sowang. 

Kacariyos Radèn Adipati Pringgalaya, sagolonganipun bôngsa Jawi 
ingkang pinatah nganjiri watês, ngantos lami dèrèng rampung-rampung, 
amargi tindakipun kirang jujur, dangu-dangu patrap ingkang makatên wau 
kadêngangan dening tuwan oprup, ngantos dipun wêlèhakên, mila Radèn 
Adipati Pringgalaya sangêt wirangipun, têmahan anglalu lajêng kataman 
gêrah murus, salêbêtipun kalih dintên seda. 


Sarêng Ingkang Sinuhun ing Surakarta anampèni palapuranipun bopati 
kêkalih bilih Patih Pringgalaya ajal, ingkang kakarsakakên anggêntosi 
dados patihipun sang prabu inggih punika radèn tumênggung ing 
Garobogan (Kêdhu), ingkang sampun nyuwun kèndêl, lajêng kaangkat 
malih kawisudha dados patih, kaparingan nama tuwin sasêbutan Radèn 
[Ra...] 

[...dèn] Adipati Mangkupraja, sampun kalampahan, awit punika kagalih 
anyêkapi sarta sampun cêkak yuswa, saèstu sagêd nindakakên dhatêng 
pangrèh praja. 


Gêntos ingkang kacariyos, Pangeran Adipati Mangkunagara, ingkang 
pacak baris wontên ing Ardikidul, nantun dhatêng Tumênggung 
Kudanawarsa: Sarèhning yayi prabu ing Surakarta wis padha tundhuk karo 
rama prabu ing Ngayogyakarta, malah wis kalakon paronan nagara, kang 
iku mungguh sariraningsun sumêdya tundhuk, bêcik mênyang Surakarta 
apa mênyang Ngayogyakarta. 


Tumênggung Kudanawarsa matur: Gusti ingkang abdi amung 
andhèrèkakên sakaparêngipun ing karsa dalêm, amargi karaton kalih 
pisan punika sami wajibipun yèn ngukupa dhatêng paduka. 


Ing ngriku para punggawa sami kamipurun sumambung atur: Dhuh gusti, 
sarèhning sampun kados makatên, pêrlunipun punapa saupami 
panjênêngan dalêm badhe karsa tundhuk, langkung prayogi kalajêngakên 
ing ngayuda, awit wadyabala dalêm botên wontên ingkang kêndhak 
manahipun, taksih wêwah-wêwah sangsaya kathah, tekadipun sami 
sabaya pêjah, bokmanawi sagêd unggul ing ajurit, ing têmbe badhe sagêd 
ngukup sapratiganing nagari. 

Kangjêng Pangeran Adipati Mangkunagara sarêng midhangêt aturipun 
para punggawa ingkang makatên wau, panggalihipun kados dhinungkar, 
lajêng ngandika: Kaki Tumênggung Kudanawarsa, kaya-kaya bênêr ature 
para punggawa iku, ing mêngko bêcik undhangna marang bocah ingsun 
wadyabala kabèh, padha mirantia mangsah pêrang, karsaningsun 
anggêpuk ing Ngayogyakarta dhisik, nuli anggêpuk ing Surakarta. 


Tumênggung Kudanawarsa matur sandika, lajêng ngundhangakên, 
sasampunipun [sasampunipu...] 


ss kap 


[...n] samêkta Tumênggung Kudanawarsa matur: Gusti, kauningana, 
wadyabala ing Ngayogyakarta samangke pacak baris wontên ing 
sangandhaping ardi pasanggrahan dalêm ngriki, ingkang mangagêngi 1. 
Pangeran Adipati Anom, 2. Pangeran Angabèi, 3. Pangeran Natakusuma. 


Ing ngriku Pangeran Adipati Mangkunagara rumaos kados tinêpak 
wadananipun, lajêng parentah ngangsahakên wadya, tumuntên campuh 
pêrang rame, dangu-dangu bala ing Ngayogyakarta kalindhih, mundur 
dhatêng sacêlaking ardi gamping. 


Ingkang sinuhun kangjêng sultan sarêng midhangêt wadyanipun kasêsêr, 
lajêng parentah dhatêng Patih Adipati Suryanagara, kadhawuhan 
prasabên dhatêng Patih Mangkupraja ing Surakarta, supados anjagia 
wontên ing tapêl watês, awit barisanipun Pangeran Adipati Mangkunagara 
agêng sangêt, ingkang dhinawuhan inggih lajêng ngestokakên, kangjêng 
sultan tumuntên bidhal sawadyabalanipun, lajêng campuh pêrang, ing 
ngriku bala Kamangkunagaran gêntos kalindhih. Pangeran Adipati 
Mangkunagara sawadyanipun lumèngsèr mangalèr dumugi ing dhusun 
Sêmanggi, katututan dening bala Ngayogyakarta lajêng campuh pêrang 
malih, bala Mangkunagaran kasêsêr, Pangeran Adipati Mangkunagara 
lajêng têrus lumèngsèr mangalèr dalah garwa putra tuwin 
wadyabalanipun, mêngsah Ngayogyakarta taksih angodhol. Kangjêng 
sultan lêrêp wontên ing dhusun Sampangan, sarêng sampun sawatawis 
dintên lajêng kondur dhatêng nagari Ngayogyakarta. 


Kacariyos, anggènipun lumèrèg Pangeran Adipati Mangkunagara dumugi 
ing dhusun Kuwu, lajêng ngirup padhusunan sacêlaking ngriku, tiyangipun 
sami suyud sadaya, bala ing Mangkunagaran dados kathah malih, 
katungka dhatêngipun wadyabala ing Surakarta, pangagêngipun Radèn 
Adipati [Adipa...] 

[...ti] Mangkupraja, kalihan Tuwan Yan Hèndrik tuwin wadyabala ing 
Ngayogyakarta, pangagêngipun Radèn Adipati Suryanagara, kanthi Tuwan 
Mayor Sêkèbêr, tumuntên campuh pêrang ngantos gogot, Tuwan Mayor 
Sêkèbêr nêmahi pralaya, dangu-dangu bala ing Mangkunagaran kantun 
tiyang kalih dasa, sampun botên kuwagang nanggulangi. Pangeran 
Adipati Mangkunagara sagarwa putra dalah sakantuning wadya mundur 
rêrêp wontên ing dhusun Lawang, dene para mêngsah botên wontên 
ingkang sami ambujêng, lajêng kèndèl wontên ing Kuwu. 


Kawuwusa, Pangeran Adipati Mangkunagara salêbêtipun lêrêp wontên ing 
dhusun Lawang, sakalangkung sungkawa utawi sangêt risakipun, siyang 
dalu botên karsa dhahar botên karsa sare, amung nênuwun mugi angsala 
pangapuraning Allah, kala samantên Radèn Tumênggung Kudanawarsa 
anggadhahi atur sêsulang, têmbungipun: Dhuh gusti, mugi panjênêngan 
dalêm sampun sangêt-sangêt anawung sungkawaning panggalih, 
langkung prayogi nyakecakakên sarira, dene sapunika sawêg dhumawah 
ing apês, inggih katampia kalayan panarimahing panggalih, sumendhe 
dhatêng Ingkang Maha Kawasa, bokmanawi ing têmbe sagêd luwar saking 
duka cipta, ing mangke amung anjênjêmna karsa sampun ngantos 
kasêsa, sinambi angimpun kêmpaling wadyabala, manawi sampun sagêd 
ngalêmpak gampil, badhe apêpulih malih saèstu sagêd kalaksanan. 


Kangjêng Pangeran Adipati Mangkunagara, dipun aturi sêsulang makatên 
wau, sangêt panarimahipun dhatêng Tumênggung Kudanawarsa, sarta 
kadhahar badhe kaèstokakên. 


Kacariyos, tuwan idêlèr ing Samarang, ngaturi uninga sarana sêrat 
dhatêng guprênur ing Batawi, miturut palapuranipun pangagênging 
barisan [barisa...] 

[...n] ing Kuwu, Mayor Sêkèbêr pêjah pêrang wontên ing Kuwu, ing ngriku 
guprênur lajêng mupakat kalihan para rad, kadospundi malih 
prayoginipun. Golonging pamanggihipun para rad, Pangeran Adipati 
Mangkunagara prayogi dipun aturi kondur dhatêng ing Surakarta, punapa 
dhatêng ing Ngayogyakarta, sarta pinanci lênggahipun ingkang nyêkapi. 
Tuwan guprênur ugi sampun mupakat, lajêng dhatêng ing Samarang 

kapanggih kalihan tuwan idêlèr, andhawuhakên supados nimbali para 
bopati ingkang sami pacak baris wontên ing Kuwu, sampun kalampahan 
sami dhatêng, 1. Radèn Tumênggung Mangkuyuda, 2. Radèn 
Tumênggung Arungbinang, 3. Radèn Tumênggung Sasradiningrat, 4. 
Radèn Tumênggung Sujanapura. Tuwan guprênur lajêng andhawuhakên 
pangandika, rêmbag sumêdya ngaturi sêrat dhatêng Ingkang Sinuhun 
Kangjêng Susuhunan ing Surakarta, tuwin Ingkang Sinuhun Kangjêng 
Sultan ing Ngayogyakarta, supados Pangeran Adipati Mangkunagara 
katimbalan kondur dhatêng ing nagari, kalihan pinanci lênggahipun 
ingkang cêkap, awit manawi botên makatên saèstu badhe botên têntrêm- 
têntrêm, ingkang makatên wau para bopati inggih sampun nayogyani, 
amung Radèn Tumênggung Mangkuyuda matur: Kajawi karsanipun tuwan 
guprênur amrih sakecaning lampah, mugi sampun enggal-enggal 
ngaturakên sêrat, prayogi kula rêraosan rumiyin kalihan wayah paduka 
Ingkang Sinuhun ing Surakarta, nanging botên pasaja bilih paduka 
ingkang ngutus, amung sêngadi mirêng pawartos bilih paduka badhe 
ngaturakên sêrat pamrayogi kados ingkang kadhawuhakên wau, awit 
manawi botên andadosakên kaparêngipun ingkang sinuhun, punika badhe 
kirang sakeca, dene manawi sakintên wontên wênganing panggalihipun 
ingkang sinuhun, inggih kalajêngna ngaturakên sêrat wau. Manawi wayah 
paduka ingkang sinuhun [si...] 

[...nuhun] sampun têtela condhong, kula badhe lajêng sowan dhatêng 
Kangjêng Pangeran Adipati Mangkunagara pisan, inggih badhe angêjum 
saha angimur-imur murih karsaa kondur dhatêng nagari, jalaran sanadyan 
wayah paduka ingkang sinuhun sampun amarêngakên, nanging manawi 
Pangeran Adipati Mangkunagara sampun botên nêdya kondur, inggih 
badhe botên kalampahan, ewamakatên kula inggih borong karsa paduka 
mênggah atur kula wau. 


Tuwan guprênur sarêng midhangêt rêmbagipun Radèn Tumênggung 
Mangkuyuda sakalangkung sukaning panggalih, saha mangayubagya, 
malah kalêrêsan sangêt punapadene para bopati ugi sami anjurungi sarwi 
wicantên, manawi kalampahan kados rêmbagipun Radèn Tumênggung 
Mangkuyuda punika bêbasan badhe botên ngaping kalih, lajêng sagêd 
rampung sadayanipun. 


Tuwan guprênur ngandika: Radèn Tumênggung Mangkuyuda, sakathahing 
pirêmbag kula pracaya ing sampeyan, sagêdipun rampung prakawis 
punika kalayan wilujêng, dene yèn sampun rampung rêmbug kasaguhan 
sampeyan, sampeyan lajêng sukaa kabar dhatêng kula wontên ing 
Samarang, sakniki para bopati padha kula lilani mulih. Aturipun 

Tumênggung Mangkuyuda sandika, lajêng bidhal wangsul dhatêng ing 
Kuwu, tumuntên lapur dhatêng Patih Mangkupraja ing sapêrlunipun 
katimbalan tuwan guprênur. Ing ngriku Radèn Adipati Mangkupraja lajêng 
golong kalihan Tuwan Dêlèr Yan Hèndrik, tumuntên bidhalan mantuk 
dhatêng Surakarta kanthi Radèn Tumênggung Mangkuyuda, dumugi ing 
Surakarta Tuwan Dêlèr Yan Hèndrik kalihan Patih Mangkupraja tuwin 
Radèn Tumênggung Mangkuyuda, marak ing ngarsa dalêm ingkang 
sinuhun, matur mirêng pawartos bilih tuwan guprênur badhe ngaturakên 
sêrat suraos mrayogèkakên raka dalêm Kangjêng Pangeran Adipati 
Mangkunagara katimbalan kondur dhatêng [dha...] 

[...têng] ing Surakarta, punapa ing Ngayogyakarta, saha kaparingana 
panci lênggah siti ing sacêkapipun. Ing ngriku andadosakên rênaning 
panggalih dalêm ingkang sinuhun kangjêng susuhunan, pancèn sampun 
kagalih bilih ingkang raka badhe kaaturan kondur piyambak, supados 
momong dhatêng ingkang sinuhun wontên ing Surakarta kemawon, 
sasampunipun makatên lajêng sami kalilan mundur bibaran. 


Patih Mangkupraja lajêng parentah dhatêng Radèn Tumênggung 
Mangkuyuda, supados anindakakên kados ingkang sampun karantam. 
Radèn Tumênggung Mangkuyuda enggal mangkat dhatêng ing dhusun 
Lawang badhe kapanggih kalihan Pangeran Adipati Mangkunagara. 
Wontên ing margi botên kacariyos, sasampunipun kapanggih lajêng 
satata lênggah sarta bage-binage. Radèn Tumênggung Mangkuyuda 
matur: Bandara, pisowan kula punika mugi sampun andadosakên 
kalintuning panarka, lugu amung sowan martuwi ing kasugêngan paduka. 


Pangeran Adipati Mangkunagara mangsuli pangandika: Inggih paman 
sakalangkung ing panarimah kula, dene paman kusung-kusung 
marlokakên martuwi dhatêng kula ingkang sawêg kasarakat. Radèn 
Tumênggung Mangkuyuda matur malih: O, bandara, inggih labêt saking 
punika anggèn kula sowan tuwi dhatêng ngarsa paduka, awit kula rumaos 
karaos-raos nyumêrêpi kawontênaning lêlampahan paduka, mila anjawi 
kaparênging karsa paduka, supados sampun tansah kados makatên 
kemawon, manawi kaparêng punapa botên langkung prayogi saupami 
panjênênganipun bandara kondur dhumatèng ing Surakarta utawi 
Ngayogyakarta. Inggih sampun mawi anggalih pakèwêd, saèstunipun 
ingkang rayi sinuhun kangjêng susuhunan tuwin ingkang rama kangjêng 

sultan badhe botên suminggah, kapara bokmanawi malah andadosakên 
suka pirênaning panggalih, jalaran sami rumaos kuwajiban. 


Kangjêng Pangeran Adipati Mangkunagara midhangêt atur pamrayogi wau 
ing galih anglêrêsakên, lajêng angandika: Paman, mênggah pamanggih 
sampeyan ingkang sampun kula mirêngakên, punika tumrapipun ing awak 
kula pancèn pikantuk, nanging kadospundi paman, sarèhning wawêngkon 
kula batih kathahipun samantên, saupami kula kalampahan mantuk 
dhatêng nagari, saèstu kêdah gadhah pêpancèning têdha sarta griya 
ingkang nyêkapi kangge sakukuban kula punika, amung manawi kula 
sumêdya mantuk inggih kêdah dhatêng ing Surakarta, rumêksa 
kaprabonipun yayi prabu. 


Radèn Tumênggung Mangkuyuda matur nyuwun sasêrêpan: Kadospundi 
bandara dene karsa paduka têka milih dhatêng ing Surakarta. 


Kangjêng Pangeran Adipati Mangkunagara mangsuli: O, paman, sampun 
botên susah kula pratelakakên ing sapunika, têmtunipun kathah sangêt 
sababipun ingkang anjalari kula botên sagêd suwita dhatêng rama prabu 
ing Ngayogyakarta. 


Radèn Tumênggung Mangkuyuda matur: Bilih makatên inggih langkung 
prayogi kondur dhatêng ing Surakarta kemawon, ingkang rayi sinuhun 
saèstu anggalih badhe pamancining dhahar paduka ingkang anyêkapi, 
wondene bab dalêm prayogi ngagêm griyanipun pun paman kemawon 
rumiyin, inggih punika tilas kapatihan, kados-kados anyêkapi kangge 
saabdi sagarwa putra sadaya, dene pun paman trimah mikawon manggèn 
wontên ing griya lami kemawon. 


Kangjêng Pangeran Adipati Mangkunagara ngandika malih: Yèn dhasar 
kados [kado...] 

[...s] makatên kajêngipun paman, kula inggih sampun anyondhongi. Ing 
ngriku Radèn Tumênggung Mangkuyuda lajêng walèh: Sayêktosipun 
prakawis punika ingkang kagungan tuwan guprênur, sarta sampun rujuk 
kalihan karsanipun ingkang rayi sang prabu ing Surakarta, ing mangkè 
manawi kaparêng kangjêng pangeran prayogi kula aturi pindhah 

masanggrahan dhatêng ing dhusun Gumantar malih, ngiras angêntosana 
utusan rayi paduka ingkang sinuhun, namung kula atur piwêling 
sakêdhihk, samôngsa utusanipun ingkang rayi sinuhun dhatêng anantun 
paduka, paduka amangsulana nyuwun griya ing kapatihan, dalah 
sawawêngkonipun pakampungan sadaya, punapadene pêpancèn lênggah 
ingkang nyêkapi kadosdene karsa paduka wau. Kangjêng pangeran inggih 
sampun miturut, sarêng sampun rampung sapêrlunipun, Radèn 
Tumênggung Mangkuyuda lajêng nyuwun pamit sampun kalilan, nuntên 
mangkat dhatêng ing Samarang sumêdya sowan ngaturi uninga ing tuwan 
guprênur. Sapêngkêripun Radèn Adipati Mangkuyuda, Kangjêng Pangeran 
Adipati Mangkunagara tumuntên dhawuh bidhal wangsul dhatêng ing 
Gumantar malih. 


Kacariyos, Radèn Tumênggung Mangkuyuda, sadumuginipun ing 
Samarang lajêng sowan tuwan guprênur, angaturakên anggènipun kautus 
dhatêng ing dhusun Lawang kapanggih kalihan Kangjêng Pangeran 
Adipati Mangkunagara, tuwin kala sowan sang prabu ing Surakarta, purwa 
madya dumugi wasana sampun katur sadaya, sarta samangke sampun 
rampung, salajêngipun Radèn Tumênggung Mangkuyuda nyuwun 
dhawuhipun tuwan guprênur, awit sampun botên wontên pakèwêdipun 
malih, mila sêrat ingkang badhe katur ing Sang Prabu Surakarta prayogi 
tumuntên kalampahakên. Tuwan guprênur dahat trusthaning panggalih 
mirêng aturipun Radèn Tumênggung Mangkuyuda makatên wau, lajêng 
ngandika suka tarima kasih kathah-kathah dhatêng Radèn Tumênggung 
Mangkuyuda, sarta ing batos angalêmbana ing kawicaksananipun 
[kawica...] 

[...ksananipun] Radèn Tumênggung Mangkuyuda, anggènipun sagêd 
damêl pirapêting arênggang, wasana lajêng ngunandika: Radèn 
Tumênggung Mangkuyuda iki pantêse anggêntènana wong tuwane dadi 
patihe ingkang sinuhun, kaya bakal dadi bêcike, amarga katitik saka 
lantipe sarta patitis wicarane. 


Sarampunging pêrlu, Radèn Tumênggung Mangkuyuda kalilan wangsul 
dhatêng ing pabarisan malih, tuwan guprênur lajêng damêl sêrat kêkalih, 
satunggal badhe katur sang prabu ing Surakarta, satunggalipun katur 
Kangjêng Sultan ing Ngayogyakarta, dene suraosipun sami kados ingkang 
sampun karêmbag ing ngajêng, enggalipun sêrat sampun kalampahan 
katur ing sang prabu sakalihan, sarêng sampun kapariksa Ingkang 
Sinuhun ing Surakarta lajêng paring wangsulan sêrat, suraos punapa 
pamrayoginipun tuwan guprênur, sang prabu badhe mituruti kalihan suka 
pirênaning panggalih, amung konduripun ingkang raka Pangeran Adipati 

Mangkunagara supados anjujug dhatêng ing Surakarta, sarta lajêng 
amomonga sariranipun ingkang sinuhun. Dene sêrat ingkang katur 
dhatêng Kangjêng Sultan ing Ngayogyakarta ugi sampun kawangsulan 
kawrat ing sêrat, suraos paring tarimakasih sarta andongakakên 
sêdyanipun tuwan guprênur punika sagêda kasêmbadan. Botên antawis 
lami tuwan guprênur ngaturakên sêrat malih katur sang prabu ing 
Surakarta, supados ingkang raka Pangeran Adipati Mangkunagara 
tumuntên katimbalan. 


Kacariyos, nalika Pangeran Adipati Mangkunagara, pacak baris wontên ing 
tanah Sokawati, kadhatêngan utusanipun Ingkang Sinuhun ing Surakarta, 
ingkang kautus: 1. Nyai Tumênggung Sêtyawati, 2. Kyai Tumênggung 
Rajaniti, 3. Radèn Tumênggung Mangunnagara, maringakên nawala 
ijêman sêrat. Suraosipun: 

Sasampunipun taklim kula kakang mas Pangeran Adipati Mangkunagara 
dhumatêng sampeyan. 


Wiyosipun, satampining sêrat kula punika kangmas kula aturi kondur 
dhatêng ing Surakarta, salajêngipun amomonga ing sarira kula, amargi 
anggèn kula jumênêng nata rumaos kijènan têmah kontit, jalaran rama 
Pangeran Mangkubumi samangke sampun jumênêng sultan wontên ing 
Ngayogyakarta, dados botên wontên malih ingkang prayogi momong 
sarira kula kajawi panjênênganipun kakang mas. Manawi kakang mas 
sampun karsa pinanggih kalihan kula, punapa ingkang kakarsakakên kula 
badhe mituruti, punapa malih bab siti ing Mataram, sarta ing dhusun Sala 
ingkang sampun wontên ngastanipun kakang mas inggih kula lulusakên 
dados kagunganipun kangmas. 


Kangjêng Pangeran Adipati Mangkunagara, sarêng sampun maos sêrat 
ingkang saking sang prabu ing Surakarta makatên wau, sanalika lilih 
panggalihipun, tumuntên angandika dhatêng kang kautus, têmbungipun: 
Nyai Sêtyawati, paman Rajaniti tuwin paman Mangunnagara, sampeyan 
munjuka ingkang sinuhun, paring dalêm nawala sampun kula tampèni, 
atur wangsulan kula sampun kawrat adhi mas Pangeran Mangkudiningrat 
ingkang badhe kula purih sowan yayi prabu ing Surakarta,[2] mangke 
kajêngipun sarêng kalihan lampah jêngandika, makatên malih atur kula, 
punapa ingkang dados karsanipun sang prabu ugi lajêng kadhawuhna 
dhatêng adhi mas Mangkudiningrat. 

Nyai Sêtyawati sakancanipun sampun têrang dhawuh wangsulanipun 
Pangeran Adipati Mangkunagara wau, lajêng nyuwun pamit sampun 
kalilan, 


san KT > 


nuntên bidhal saking Sokawati sarêng kalihan Pangeran Mangkudiningrat. 
Sadumuginipun ing Surakarta lajêng marak ing ngarsa dalêm ingkang 
sinuhun, sarwi ngirid Pangeran Mangkudiningrat. Nyai Sêtyawati munjuk 
saliring kautus, ingkang sinuhun lajêng andangu dhatêng Pangeran 
Mangkudiningrat: Bab ingkang dados panyuwunipun kakang mas 
Mangkunagara punapa. 


Pangeran Mangkudiningrat matur: Panyuwunipun raka dalêm kangmas 
Pangeran Adipati Mangkunagara makatên: 


1. Nyuwun lêstantun sêsêbutanipun, Kangjêng Gusti Pangeran Adipati 
Mangkunagara kados ingkang rama swargi. 


2. Nyuwun siti ingkang sampun kaidak sadaya, dadosa lênggahipun. 


3. Nyuwun griya kapatihan Sindurêjan, dalah sapakampungan tuwin 
capurinipun sadaya. Amung punika aturipun. 


Enggaling dhawuhipun sang prabu, sadaya wau ugi sampun marêngakên, 
lajêng utusan andhawuhakên ingkang raka Pangeran Adipati 
Mangkunagara benjing ing dintên Kêmis ing tanggal kaping 4 wulan 
Jumadilakir taun Jimakir jam 5 sontên katimbalan kondur dhatêng nagari 
Surakarta. 


Samantên, Pangeran Adipati Mangkunagara lajêng tata-tata badhe kondur 
dhatêng nagari, sarêng sampun mirantos sadaya ing dintên wanci 
ingkang sampun kadhawuhakên, tumuntên bidhal saking Sokawati, kêbut 
sakukubanipun sadaya. ingkang sinuhun kanthi Tuwan Oprup Abrêm 
mêthuk ingkang raka, sarêng dumugi ing dhusun Tunggon, kapêthuk 
ingkang raka, nuntên sami kèndêl bage-binage kawilujêngan, lajêng 
wangsul bidhal dhatêng ing Surakarta, jam 5 sontên dumugi ing kadhaton, 
Pangeran Adipati Mangkunagara sagarwa putra sadaya kakarsakakên 
andhèrèk malêbêt ing kadhaton, dene para punggawa tuwin para 
abdinipun sami kadhawuhan [ka...] 

[...dhawuhan] lajêng dhatêng ing dalêm Mangkuyudan. Sarêng ingkang 
sinuhun sampun rawuh ing kadhaton lajêng sami tata lênggah, sarta 
lajêng lumados sêgah sinambi pangandikan kalihan ingkang raka 
Pangeran Adipati Mangkunagara. Ingkang sinuhun andangu dhatêng 
ingkang raka, pangandikanipun: Sampun pintên taun anggènipun kakang 
mas adalêm wontên ing wana. 


Atur wangsulanipun Kangjêng Pangeran Adipati Mangkunagara: Nuwun, 
wiwit kula mêdal saking nagari nalika umur 17 taun, samangke kula 
sampun umur 32 taun, dados kapetang sapriki anggèn kula dados tiyang 
wanan, sampun wontên 15 taun. Ingkang sinuhun mèsêm, tuwin sadaya 
ingkang sami mirêngakên ugi sami mèsêm, sarwi tumungkul. Ing batos 
ngalêm landhêping panggalihipun Pangeran Adipati Mangkunagara, dene 
patitis wangsulanipun. 


Ingkang sinuhun andangu malih: Kangmas putranipun sadaya sapunika 
sampun pintên. Wangsulanipun ingkang raka: Bilih saking rayi paduka 
adhi ajêng Ratu Bêndara dèrèng wontên, amung saking rencang sadaya 
pitu, ingkang èstri tiga, ingkang jalêr sakawan. 


Pangandikanipun ingkang sinuhun: Inggih sampun dumugi sangêt, 
salêbêtipun gangsal wêlas taun pêputra pitu. Ing ngriku sarêng dumugi 
anggènipun sami ngandikan, ingkang raka Pangeran Adipati 
Mangkunagara sagarwaputranipun sadaya, sampun kalilan kondur ing 
dalêm Mangkuyudan,[3] sarawuhipun ing dalêm Mangkuyudan lajêng 
lumêbêt ing dalêm, amarêngi ing dintên malêm Jumuwah Pon tanggal 
kaping 5 wulan Jumadilakir taun Jimakir, windu Adi, sinêngkalan 
panêmbahing dipôngga angoyak jagad[4] = 1682. 

Bab 6. Lêlampahanipun Kangjêng Pangeran Adipati Mangkunagara, Wiwit 
Dêdalêm ing Nagari Surakarta Ngantos Dumugi ing Surudipun. 


Kacariyos, Kangjêng Pangeran Adipati Mangkunagara sarêng sampun 
têntrêm anggènipun dêdalêm wontên ing nagari Surakarta, lajêng nata 
dalêmipun para putra santana, tuwin griyanipun para punggawa sampun 

kapapanakên sadaya. Ing ngriku Adipati Kudanawarsa kadadosakên 
bopati wontên ing Kêduwang, nama tuwin sêsêbutanipun lêstantun. 


Gêntos kacariyos, ingkang sinuhun kangjêng susuhunan, kala samantên 
anampèni sêrat saking tuwan guprênur ing Batawi, suraos kaaturan rawuh 
dhatêng ing Salatiga, akalihan Pangeran Adipati Mangkunagara, pêrlu 
ngasmani sêrat prajanjian tuwin palihaning nagari kalihan Kangjêng 
Sultan ing Ngayogyakarta, dene ingkang badhe nampèni rawuhipun 
ingkang sinuhun tuwin kangjêng sultan wontên ing Salatiga, Tuwan Dêlèr 
Harêking ing Samarang. 


Ing ngriku ingkang sinuhun kangjêng susuhunan, lajêng paring priksa 
dhatêng ingkang raka Kangjêng Pangeran Adipati Mangkunagara, bab 
prasabênipun tuwan guprênur ingkang kawrat ing sêrat wau, sarta 
mundhut wangsulanipun ingkang raka. Atur wangsulanipun Pangeran 
Adipati Mangkunagara sandika andhèrèk, amung gadhah panyuwun, 
manawi sampun dumugi ing Salatiga bilih wontên sulayaning pirêmbak, 
Pangeran Adipati Mangkunagara badhe botên tumut-tumut. Ingkang 
sinuhun inggih sampun anyagahi, bab sulayaning pirêmbag badhe wontên 
sariranipun piyambak. 

Sarêng dumugi ing dintên ingkang katamtokakên, ingkang sinuhun bidhal 
dhatêng ing Salatiga, têdhakipun amung cara pêpara, ingkang 
andhèrèkakên Adipati Mangkupraja, dalah para bopati tuwin para 
pangeran, kalêbêt panèwu mantri pêthilan wontên 60 ingkang ngampil- 
ampil upacara wontên 20. Dene Pangeran Adipati Mangkunagara, ingkang 
andhèrèkakên Tumênggung Kudanawarsa Rôngga Panambangan dalah 
saprikancanipun sadaya wontên 42 ingkang ngampil-ampil wontên 16 
dumugi ing Salatiga sarêng kalihan rawuhipun Ingkang Sinuhun Kangjêng 
Sultan ing Ngayogyakarta, kanthi tuwan oprup, kadhèrèkakên patih 
Adipati Suryanagara, abdi ingkang andhèrèkakên ngampil-ampil upacara 
28, ingkang ambêkta sanjata 100, ingkang ambêkta waos 120. Tuwan 
Dêlèr Harêking ugi sampun rawuh ing Salatiga, kadhèrèkakên petor ing 
Samarang, ambêkta soldhadhu Walandi 600, prajurit Makasar Bugis 400, 
mariyêm 12, ingkang nindhihi mayor kêkalih. 


Sasampunipun kaacaran kalihan urmat, lajêng sami tata lênggah, tuwan 
dêlèr wontên ing têngah, Ingkang Sinuhun Kangjêng Susuhunan ing 
Surakarta wontên ing têngênipun, Ingkang Sinuhun Kangjêng Sultan ing 
Ngayogyakarta wontên ing kiwanipun, Pangeran Adipati Mangkunagara 
kalihan tuwan oprup tuwin tuwan mayor kêkalih sami wontên ngajêng, 

ajêng-ajêngan kapering têngên, dene patih ing Surakarta Radèn Adipati 
Mangkupraja tuwin patih ing Ngayogyakarta Radèn Adipati Suryanagara 
wontên ing ngajêng lêrês dalah para bopati sadaya. 


Sarêng sampun rampung sami bage-binage wilujêng, tuwan dêlèr 
wicantên têmbungin:[5] Kangjêng sunan tuwin kangjêng sultan, 
punapadene Kangjêng Pangeran Adipati [A...] 

[...dipati] Mangkunagara, mila kula aturi rawuh wontên ing Salatiga ngriki, 
pêrlu sami kula suwun rukunipun, tuwin atut runtutipun pasadherekan, 
murih sami narimaha sadayanipun, sampun ngantos wontên ingkang 
pasulayan kêkêrêngan sami bangsanipun, wiwit titimangsanipun ing 
dintên punika siti tanah Jawi kula palih, kangjêng sunan ing Surakarta 
andarbènana sapalih, kangjêng Sultan ing Ngayogyakarta ugi 
andarbènana ingkang sapalih. 


Ingkang Sinuhun ing Surakarta angandika: Tuwan dêlèr, kangmas 
Pangeran Adipati Pangeran Mangkunagara, kapancia lênggahipun siti 
rumiyin, tumuntên jêngandika paro. 


Ingkang Sinuhun Kangjêng Sultan ing Ngayogyakarta nyambêti 
pangandika: Tuwan dêlèr, yèn nagari wau sadèrèngipun kapalih, môngka 
kapêndhêt lênggahipun anak Pangeran Adipati Mangkunagara rumiyin, 
punika botên nama sigar sêmôngka. Yèn anak Pangeran Adipati 
Mangkunagara tumut anak prabu ing Surakarta, inggih anak prabu 
ingkang wajib manci lênggahipun, dene manawi tumut kula inggih kula 
ingkang maringi pancènipun siti. 


Tuwan dêlèr matur dhatêng Ingkang Sinuhun ing Surakarta: Kadospundi 
sang prabu karsanipun rama paduka sultan wau. 


Ingkang Sinuhun ing Surakarta ngandika: Kula inggih sampun nayogyani, 
kangmas Pangeran Mangkunagara kula paringi pancèn lênggah siti 1000 
karya. 


Tuwan dêlèr nantun dhatêng Pangeran Adipati Mangkunagara, 
kadospundi kangjêng pangeran dhawuhipun ingkang rayi sinuhun punika. 

Pangeran Adipati Mangkunagara mangsuli: Manawi amung kapanci siti 

1000 karya, kula botên ajêng, parêng botên parêng kula nyuwun 10.000 
karya, sarta siti ingkang sampun wontên ing tangan kula kalulusna 
sadaya. 


Ingkang Sinuhun Kangjêng Sultan ing Ngayogyakarta nyambêti 
pangandika malih: Tuwan dêlèr, manawi anak mas Pangeran 
Mangkunagara tumut ing kula, kula maringi lênggah 4000 karya, awit 
suwargi bapakane kangmas, dhaharipun sawah inggih amung 4000 karya. 


Tuwan dêlèr matur dhatêng Ingkang Sinuhun ing Surakarta: Kadospundi 
sang prabu, raka paduka Pangeran Adipati Mangkunagara, kapundhut 
dhatêng ingkang rama sultan punapa paduka kaparêng. 


Ingkang sinuhun kangjêng susuhunan mangsuli pangandika: Kula botên 
suka, wontênipun kangmas Pangeran Mangkunagara kula aturi kondur 
dhatêng nagari, punika supados momonga dhatêng kula. 


Tuwan dêlèr nantun dhatêng Pangeran Adipati Mangkunagara: 
Kadospundi jêngandika kangjêng pangeran, tumut ing Surakarta punapa 
tumut ing Ngayogyakarta. 


Ingkang tinantun mangsuli makatên: Sadaya kula botên purun 
anglampahi, parêng botên parênga kula nyuwun siti ingkang sampun 
wontên ing tangan kula sadaya, punika kalulusna. 


Tuwan Dêlèr Harêking ragi kawêkèn pangêjumipun, dangu-dangu lajêng 
matur dhatêng Ingkang Sinuhun ing Surakarta: Sang prabu, manawi 
makatên kula ingkang mancas rêmbag, Pangeran Adipati Mangkunagara 
kapancia dhahar sabin 4000 karya, sarta siti ing Surakarta ingkang 
sampun wontên ing tanganipun Kangjêng Pangeran Adipati 
Mangkunagara sadaya kalulusna, dene dêdalêmipun kangjêng pangeran 
ugi andhèrèk ingkang sinuhun wontên ing Surakarta. 

Ingkang sinuhun kangjêng susuhunan inggih sampun amarêngakên. 
Pangeran Adipati Mangkunagara matur dhatêng tuwan dêlèr: Manawi 
makatên tuwan dêlèr, kula inggih sampun narimah, nanging kula gadhah 
panyuwun mugi dipun wênangna mangangge kados pangagêmanipun 
kangjêng susuhunan, sarta kula kalilana linggih jajar kalihan sang prabu. 


Tuwan Dêlèr Harêking punika satunggaling Walandi ingkang sampun 
cakêp anggalih pangêmbating praja, mila lajêng mangsuli: Kangjêng 
pangeran, panyuwun jêngandika punika, kula inggih sampun anglilani, 
nanging kula gadhah wêwalêr kawan bab ing ngandhap punika. 


1. Jêngandika botên kenging lênggah ing dhampar, 


2. Jêngandika botên kenging iyasa alun-alun, 


3. Jêngandika botên kenging damêl bale witana, 


4. Jêngandika botên kenging anglunasi pêcating nyawa 


Kangjêng Pangeran Adipati Mangkunagara inggih sampun anyanggêmi ing 
wêwalêr wau, sarta manut dhatêng Kumpêni. 


Kacariyos, ing tanah Jawi lulus kapalih, kang dados bawahipun Ingkang 
Sinuhun ing Ngayogyakarta winastan: bageyan têngên, ingkang dados 
bawahipun ing Surakarta winastan: bageyan kiwa. Sarèhning sampun 
sami dados pirukunipun sadaya kangjêng susuhunan tuwin kangjêng 
sultan, punapadene Pangeran Adipati Mangkunagara, sami kaaturan 
ngasmani sêrat prajanjian, ijêmanipun malih, kangjêng susuhunan botên 
kenging yèn melikna dhatêng karaton ing Ngayogyakarta, makatên ugi 
kangjêng sultan, botên kenging yèn amelikna dhatêng karaton ing 
Surakarta, punapadene Pangeran Adipati Mangkunagara, inggih botên 
kenging yèn amelikna dhatêng karaton [kara...] 


- i: 

[...ton] kêkalih wau, sarta katiganipun botên kenging ambalela dhatêng 
Kumpêni. 


Sasampunipun salêsih, tuwan dêlèr parentah dhatêng tuwan mayor, 
suldhadhu Walandi 200, kadhawuhan ngungêlakên sanjata sampun 
kalampahan drèl kaping tigang rambahan, sinauran ungêling mariyêm 
rambah kaping 21, minêngka saksining pakurmatan, rampunging 
prajanjian wontên ing dintên Sêtu Lêgi tanggal kaping 5 wulan 
Jumadilawal ing taun Alip, nuju windu Kunthara, sinangkalan guna 
bujêngga rasa wani[6] = (1683), lajêng bibaran sami kondur sowang- 
sowang. 


Kawursita, Pangeran Adipati Mangkunagara, labêt saking sangêting 
trêsnanipun ingkang sinuhun kangjêng susuhunan, mila putranipun 
Pangeran Adipati Mangkunagara asma Radèn Mas Sura, diwasaning 
yuswa, kapundhut mantu dhaup kalihan putri dalêm asma Kangjêng Ratu 
Alit, sarta kaparingan pangkat pangeran, kapatêdhan sêsêbutan santun 
nama Pangeran Prabuwijaya, mênggah agênging pasamuwanipun nalika 
dhaup, botên cinariyos. Sarêng Kangjêng Ratu Alit kagungan putra 
kakung, kapundhut putra ingkang eyang Pangeran Adipati Mangkunagara, 
kaparingan pêparab Radèn Mas Slamêt, dumugi diwasa kaparêng 
kasuwunakên pangkat pangeran saha santun asma: Pangeran Arya Prabu 
Prangwadana. 


Nêngna malih, Pangeran Adipati Mangkunagara, botên purun ngayom 
dhatêng karaton Ngayogyakarta, punika andadosakên runtikipun 
kangjêng sultan, nanging Pangeran Adipati Mangkunagara botên ajrih, 
runtikipun ingkang rama wau sumêdya dipun timbangi, nanging amung 
sinamun ing pasêmon. 


Nuju satunggaling dintên, Pangeran Adipati Mangkunagara, nampèni 
utusanipun ingkang rama kangjêng sultan, ingkang garwa Kangjêng Ratu 
Bandara 


salgo 


kadhawuhan ngajak tuwi dhatêng ing Ngayogyakarta, amargi ingkang 
rama kangên. Atur wangsulanipun Pangeran Adipati Mangkunagara 
amung nyanggikrami, utusanipun ingkang rama anggènipun nimbali 
ngantos rambah kaping tiga, nanging ingkang garwa mêksa dèrèng 
kasowanakên, andadosakên sangêt dukanipun ingkang rama, lajêng 
mundhut pitulung dhatêng tuwan oprup ing Ngayogyakarta, kautus 

dhatêng ing Surakarta, kanthi Kangjêng Gunti[7] Pangeran Adipati Anom, 
pêrlu mêthuk ingkang putra Kangjêng Ratu Bandara wau, sêngadi sarira 
dalêm kangjêng sultan gêrah. Enggalipun sampun dumugi ing Surakarta, 
anjujug ing loji kapanggih kalihan tuwan oprup ing Surakarta, lajêng 
pratela pêrluning kautus dhatêng kangjêng sultan. Tuwan oprup ing 
Surakarta lajêng ngirid utusan wau dhatêng ing Mangkunagaran sampun 
kapanggih. Kangjêng Gusti Pangeran Adipati Anom ngabêkti dhatêng 
ingkang raka Pangeran Adipati Mangkunagara. Tuwan oprup ing 
Ngayogyakarta matur yèn kautus ingkang rama kangjêng sultan, pêrlu 
nimbali ingkang putra Kangjêng Ratu Bandara, amargi kangjêng sultan 
gêrah saha kangên sangêt. Manawi Kangjêng Pangeran Adipati 
Mangkunagara botên sagêd ngêtêrakên piyambak, ingkang rayi Kangjêng 
Gusti Pangeran Adipati Anom punika ingkang kapitados andhèrèkakên. 


Pangeran Adipati Mangkunagara sampun anggraita, bilih gêrahipun 
kangjêng sultan wau amung kangge samudana, lajêng mangsuli: Bojo 
kula katimbalan ingkang rama kula inggih ngaturakên, nanging kula botên 
sagêd ngatêrakên piyambak, sarta manawi bojo kula lajêng dipun kêkahi 
botên kaparêng mantuk, sintên ingkang badhe nanggêl. 


Tuwan oprup ing Surakarta ngungun, dene kaya mangkono wangsulane 
Pangeran Adipati Mangkunagara, apa kang dadi sababe, têmahan 
[têmah...] 


= BO 


[...an] andadosakên kawêkèning pamikiripun tuwan oprup. Tumuntên 
tuwan oprup ing Ngayogyakarta nêdha pitulung rêrigênipun dhatêng 
tuwan oprup ing Surakarta, supados prakawis punika sagêd kalampahan. 
Tuwan oprup ing Surakarta lajêng gumagah matur dhatêng Kangjêng 
Pangeran Adipati Mangkunagara: Manawi garwa paduka ngantos dipun 
kêkahi ingkang rama, inggih kula ingkang sagah ngondurakên dhatêng 
ing Surakarta. 


Enggaling cariyos sampun kalampahan, Kangjêng Ratu Bandara kabêkta 
utusan tuwan oprup ing Ngayogyakarta, kadhèrèkakên Kangjêng Gusti 
Pangeran Adipati Anom, tuwin tuwan oprup. Dumugi ing Ngayogyakarta 
lajêng lumêbêt ing kadhaton, ngabêkti dhatêng ingkang rama. Tuwan 
oprup sampun kalilan mantuk dhatêng loji. 


Sampun sawatawis dangu Kangjêng Ratu Bandara botên kakondurakên 
malih dhatêng ing Mangkunagaran, mila Pangeran Adipati Mangkunagara 

botên narimah, lajêng nyêrêg dhatêng tuwan dêlèr ing Samarang, yèn 
ingkang garwa dipun kêkahi dhatêng ingkang rama kangjêng sultan, 
botên kakondurakên dhatêng ing Surakarta, mêngka ingkang nanggêl 
konduripun tuwan oprup ing Surakarta. Prakawis punika sampun kaudi, 
nanging mêksa botên sagêd kalampahan kondur. 


Gêntos kacariyos, tuwan oprup ing Ngayogyakarta sowan dhumatèng 
ingkang sinuhun kangjêng sultan, malêbêt ing kadhaton, sarwi ambêkta 
sêrat saking tuwan guprênur ing Batawi. Sasampuning kabagèkakên saha 
têtabean, lajêng sami lênggahan wontên ing pandhapa, ing ngriku tuwan 
oprup lajêng ngaturakên sêrat wau dhatêng kangjêng sultan sampun 
katampèn, saha katupiksa dening ingkang sinuhun kangjêng sultan, 
mênggah suraosipun, miturut palapuran saking tuwan dêlèr ing 
Samarang, yèn ingkang [ing...] 


eJ a Ka 


[...kang] putra Kangjêng Ratu Bandara sampun martuwi ing sariranipun 
sinuhun sultan, wusana lajêng kaandhêg botên kaparêng mantuk. Ingkang 
punika manawi kapara yêktos, prayogi sinuhun sultan enggal amarêngna 
ingkang putra Kangjêng Ratu Bandara mantuk dhatêng ing 
Mangkunagaran, amargi yèn ta botên makatêna, saèstu aminihi 
karisakaning praja, utawi sadangunipun badhe botên sagêd tata raharja, 
têmahan kirang pakantuk kalihan Kumpêni, botên sanès ingkang nyanggi 
inggih sariranipun sultan. 


Sarampunging pamaos, ingkang sinuhun kangjêng sultan lajêng mundhut 
pamrayogi dhatêng tuwan oprup, ingkang murih sakecanipun kadospundi. 
Tuwan oprup amrayogèkakên sagêda karêmbag kalihan tuwan dêlèr ing 
Samarang, supados dhatênga wontên ing ngarsanipun kangjêng sultan. 
Ing ngriku ingkang sinuhun kangjêng sultan ugi sampun anyondhongi, 
pramila lajêng dhawuh damêl sêrat dhatêng tuwan dêlèr ing Samarang, 
ngêmot suraos manawi andhanganakên, kaajêng-ajêng sagêda 
pêpanggihan kalihan sariranipun ingkang sinuhun kangjêng sultan wontên 
ing Ngayogyakarta, amargi wontên pêrlu ingkang kêdah karêmbag. 
Sasampuning paripurna sêrat lajêng katampèkakên dhatêng tuwan oprup 
supados kalampahakên, botên dangu tuwan oprup sampun kalilan lajêng 
mantuk. 


Gantya winiraos, Tuwan Ubrinting, dêlèr ing Samarang anampèni sêrat 
pakintunipun Tuwan Lapro, oprup ing Ngayogyakarta, kanthi nuwalanipun 
ingkang sinuhun kangjêng sultan, kapengin pêpanggihan kalihan 
sariranipun tuwan dêlèr wontên ing Ngayogyakarta, pêrlu rêrêmbagan 

bab Kangjêng Ratu Bandara, inggih punika garwanipun Kangjêng 
Pangeran Adipati Mangkunagara, enggalipun tuwan dêlèr ugi 
andhanganakên, saha kalêksanan tindak ing Ngayogyakarta, lêrêp wontên 
ing loji dalêmipun tuwan oprup. 


ss 182 seê 


Enjingipun tuwan dêlèr kanthi tuwan oprup, sami malêbêt ing kadhaton. 
Sasampuning bage-binage saha têtabean kalihan kangjêng sultan, lajêng 
kaacaran lênggah samadyaning sasana sewaka. Ing ngriku ingkang 
sinuhun kangjêng sultan angandika: Tuwan dêlèr, mulane jêngandika kula 
undang mariki, èntên ribêding panggalih kula, jalaran putri kula Ratu 
Bandara, tilik ing kula, sabanjure botên purun mantuk dhatêng 
Mangkunagaran, mungguh sababe mung botên kaduga nglêstarèkakên 
gone jêjodhoan kalih lakine Pangeran Adipati Mangkunagara, mulane 
murih têrange pisan, Ratu Bandara jêngandika takèni piyambak. Sanalika 
tuwan dêlèr anggoyang kêpala (gèdhèg-gèdhèg) tumuntên umatur: 
Kangjêng sultan, prayogi ingkang putra kadhawuhana mriki. Ingkang 
sinuhun kangjêng sultan lajêng animbali Kangjêng Ratu Bandara ingkang 
sampun mirantos wontên salêbêting dalêm agêng, botên dangu kangjêng 
ratu mêdal ing pandhapa. Sasampuning têtabean kalihan para tuwan wau, 
lajêng lênggah umarêk ingkang rama. Tuwan dêlèr angandika: Tuwan 
Ratu Bandara, punapa jêngandika martuwi mriki sampun dangu. 
Wangsulanipun kangjêng ratu: Inggih rama tuwan, anggèn kula wontên 
ing ngarsanipun rama prabu ngriki sampun watawis dangu. Tuwan dêlèr 
ngandika malih: Tuwan ratu, saking pamanggih kula kados sampun cêkap, 
ingkang punika langkung prayogi enggal wangsula mantuk ing 
Mangkunagaran, anggaliha ingkang raka Pangeran Adipati Mangkunagara, 
awit ingatasipun tiyang ingkang sampun bêbojoan, ingkang limrah 
manawi salah satunggalipun ingkang jalêr punapa ingkang èstri anilar 
kêkesahan, ing môngka ngantos watawis dangu botên mantuk, punika 
ingkang tinilar raosing manah sakalangkung susah utawi kumalawung, 
têmahan asring andadosakên sakit. Kangjêng ratu amangsuli: Bapa tuwan 
dêlèr, 


=: 183 


mênggah prasajaning pikajêng kula pancèn badhe botên mantuk dhatêng 
Mangkunagaran, amargi manah kula sampun botên kadugi nglajêngakên 
bêbojoan kalihan Kangmas Mangkunagara, inggih botên saking punapa, 
muhung raosing manah kados atur kula wau, saupami karsanipun rama 
prabu kula kapêksa dipun antukakên mrika, kula pilaur dumugi ing pêjah. 
Sarèhning panggalihipun kangjêng ratu saèstu kêncêng botên nêdya 
kondur, mila tuwan dêlèr lajêng ngandika: Sampun Tuwan Ratu 

jêngandika wangsul malêbêt ing dalêm malih. Tuwan dêlèr lajêng matur 
dhatêng ingkang sinuhun kangjêng sultan: Mênggah saking pamanggih 
kula dintên benjing-enjing kula kaparênga mantuk dhatêng ing Samarang, 
enjingipun malih ingkang putra Tuwan Ratu Bandara, kakintuna dhatêng 
panggenan kula kanthi Patih Danurêja, tuwin pangulu khakim, sarta kula 
ugi badhe andhatêngakên pangulu khakim saking Surakarta, kula 
kêmpalakên para pangulu ngulama ing pasisir, pêrlu badhe kula ajak 
parêpatan, tumrap ing bêngsa Jawi, ingkang sampun botên purun kêmpal 
kalihan ingkang jalêr, ing têmbe kadospundi lêrêsipun ing wêwaton kitab, 
supados lajêng dipun rampungi dening Kumpêni. Kula badhe ngaturi 
pariksa ing putra paduka ingkang sinuhun kangjêng susuhunan tuwin 
dhatêng Pangeran Adipati Mangkunagara. Dhawuhipun kangjêng sultan, 
inggih prayoga tuwan dêlèr, tuwan dêlèr tuwin tuwan oprup, botên dangu 
lajêng kalilan wangsul dhatêng ing loji, enjingipun tuwan dêlèr kondur 
dhatêng ing Samarang. 


Sarêng dintên Jumuwah tanggal kaping 15 Jumadilawal, ing taun Wawu, 
sinangkalan têrus liman ngobahkên jagad[8] = 178019] Kangjêng Ratu 
Bandara kadhèrèkakên: 1. Pangeran Pakuningrat, 2. Patih Radèn Adipati 
Danurêja, 3. Pangulu khakim tuwin katib kêkalih têdhak dhatêng [dha...] 


nia MBA te 


[...têng] Samarang. Wontên ing margi botên kacariyos, sarawuhipun ing 
Samarang anjujug dalêmipun Tuwan Dêlèr Ubrinting. Sasampuning bage- 
binage atêtabean, kangjêng ratu kaacaran lênggah ing lotèng kalihan 
para nyonyah, tuwan dêlèr lênggah wontên ing ngèmpèr sangandhaping 
lotèng, kalihan Pangeran Pakuningrat, tuwin Radèn Adipati Danurêja, 
sarta radèn adipati ing Samarang. Sawatawis dangunipun lajêng sami 
lêrêp dhatêng pamondhokan. Kangjêng Ratu sapandhèrèkipun wontên ing 
kabopatèn, amung Tuwan Oprup Lapro lêstantun manggèn ing loji. 


Sarêng sampun sawatawis dintên, tuwan oprup ing Surakarta kanthi 
Radèn Tumênggung Mangkuyuda, tuwin pangulu khakim sami dhatêng 
sowan tuwan dêlèr ing Samarang, sami anjujug ing loji. Sadhatêngipun ing 
loji sinugata nuntên kalilan lêrêp dhatêng pondhokanipun. 


Enjingipun Kangjêng Ratu Bandara sapandhèrèkipun, tuwin Tumênggung 
Mangkuyuda sarta pangulu Surakarta sami wangsul dhatêng ing loji malih, 
ing ngriku para ngulama ing pasisir ugi sampun sami ngalêmpak. Tuwan 
dêlèr tumuntên andangu dhatêng satunggaling pangulu saha ngulama 
sadaya, kadospundi mênggah lêrêsing kukum, manawi tiyang èstri bôngsa 
Jawi angêmohi dhatêng lakinipun. Aturipun para pangulu sarta para 

ngulama sami miturut kasêbut ing kitab, Mukharar, Makhaliraholah èstri 
wênang rapak, ananging kêdah anyukani pamancal dhatêng lakinipun. 
Tuwan dêlèr lajêng pratela dhatêng Kangjêng Ratu Bandara, kados 
aturipun para pangulu tuwin parta ngulama wau. Kangjêng Ratu Bandara 
ugi anyanggêmi ngaturi pamancal, warni punapa ngêntosi dhawuh 
kaparêngipun ingkang rama kangjêng sultan. Enggalipun sampun lajêng 
karampungan, Kangjêng Ratu Bandara katêtêpakên pêgatipun kalihan 
Pangeran Adipati Mangkunagara, mawi pamancal. [pama...] 


== 185 = 


[...ncal.] Amung salêbêtipun Kangjêng Pangeran Adipati Mangkunagara 
taksih sugêng, Kangjêng Ratu Bandara botên kalilan krama. Sasampuning 
kaumumakên lajêng bibaran, wangsul dhatêng pondhokanipun piyambak- 
piyambak. 


Sawatawis dintên, Kangjêng Ratu sapandhèrèkipun tuwin tuwan oprup ing 
Ngayogyakarta, sami bidhalan kondur mawi kabêktanan sêratipun tuwan 
dêlèr ingkang badhe katur kangjêng sultan, suraos, Kangjêng Ratu 
Bandara sampun têtêp  pêgatipun kalihan Pangeran Adipati 
Mangkunagara, mawi pamancal kados kasêbut wau. Tuwin Radèn 
Tumênggung Mangkuyuda, pangulu sarta katib sakanthinipun sadaya ugi 
lajêng bidhal mantuk dhatêng ing Surakarta, kalihan ambêkta sêratipun 
tuwan dêlèr katur ingkang sinuhun kangjêng susuhunan, tuwin dhatêng 
Pangeran Adipati Mangkunagara, suraosipun sami kalihan sêrat ingkang 
katur dhatêng Ingkang Sinuhun Kangjêng Sultan ing Ngayogyakarta, 
amung kaotipun bab pamancal ngêntosi katrangan saking kangjêng 
sultan. 


Kawuwusa malih, Ingkang Sinuhun Kangjêng Sultan ing Ngayogyakarta, 
sasampunipun tampi sêrat saking tuwan dêlèr ing Samarang, bab 
rapakipun Kangjêng Ratu Bandara, lajêng angintuni sêrat wangsulan, 
suraos, asung tarima kasih saha andadosakên suka pirênaning panggalih, 
wondene ingkang minôngka pamancal, kaparingan warni siti ing tanah 
Pajang, salajêngipun kapasrahakên dhatêng ingkang wajib tampi 
kapitadosakên tuwan dêlèr ing Samarang, amila tuwan dêlèr ing 
Samarang, inggih lajêng anglajêngakên wangsulan wau katur ingkang 
sinuhun kangjêng susuhunan, lumantar tuwan oprup ing Surakarta, 
supados kadhawuhna sapêrlunipun dhatêng Kangjêng Pangeran Adipati 
Mangkunagara. Kajawi punika Pangeran Adipati Mangkunagara anampani 
sêrat prajanji saking tuwan dêlèr ing Samarang, bilih kangjêng pangeran 
[pa...] 

[...ngeran] taksih sugêng, Kangjêng Ratu Bandara botên kenging 
kakramakakên. 


Kacariyos, sarêng dangu-dangu Kangjêng Ratu Bandara lajêng dipun 
kramakakên dhatêng ingkang rama kangjêng sultan, dhaup kalihan 
Pangeran Dipanagara. Ing ngriku Pangeran Adipati Mangkunagara 
panggalihipun muntab sangêt, sumêdya badhe ngayuti pêrang dhatêng 
Ngayogyakarta, kagalih ingkang rama kangjêng sultan sampun wiwit sirna 
kautamènipun, nanging lajêng kenging dipun paripih dening tuwan oprup 
ing Surakarta. Mangke bilih tuwan dêlèr rawuh ing Surakarta kangjêng 
pangeran dipun aturi mitêrang. Pangeran Adipati Mangkunagara lajêng 
kèndêl, sêdyanipun wau botên kalajêngakên. Sarêng tuwan dêlèr sampun 
dhatêng ing Surakarta, Pangeran Adipati Mangkunagara lajêng manggihi, 
sarta matur: Kadospundi tuwan dêlèr, kangjêng rama sultan têka botên 
nêtêpi kados prajanjinipun tuwan dêlèr ingkang dhatêng kula, bojo kula 
sampun kalampahan kakramakakên malih angsal Pangeran Dipanagara. 
Bilih makatên kangjêng rama sultan sampun sêdhêngipun kula mêngsah 
dadosa rêrêmponing ayuda. Tuwan dêlèr ing Samarang mangsuli sarta 
angrêrapu: Kangjêng pangeran, jêngandika prayogi kèndêl kemawon 
rumiyin, ing mangke siti dhusun bawahing Ngayogyakarta tuwin bawahing 
Surakarta ingkang taksih wontên ing jêngandika punika kula lulusakên, 
sapintêna langkunganipun lulusa dados kagungan jêngandika. Titi 
tampining dhawuh punika ing dintên Kêmis Paing tanggal kaping 6 wulan 
Rêjêb ing taun Alip, sinangkalan rupa wadana rasa tunggal[10] = (1681). 
[11] Kajawi punika Pangeran Adipati Mangkunagara dipun arêm-arêmi 
dhatêng tuwan dêlèr ing Samarang, tuwin tuwan oprup ing Surakarta. 


Nahên ta, Kangjêng Pangeran Adipati Mangkunagara kagungan abdi 
tiyang saking [sa...] 


can lê js 


[...king] Ngayogyakarta nama Sêtraprawira, sangêt dipun sihi dhatêng 
kangjêng pangeran. Kalampahan ngantos kaganjar dados punggawa, 
kaparingan nama sarta sasêbutan Ngabèi Matangrasa. 


Nuju satunggaling dintên, Ngabèi Matangrasa wau saos wontên salêbêting 
capuri dalêm ing kadipatèn Mangkunagaran, kamipurun nyolong 
kalangênanipun kangjêng pangeran, manggung tiyang têtiga, 1. nama 
Bok Ajêng Kasiyah, 2. Bok Ajêng Tambiyah, 3. Bok Ajêng Amiyah, 

mêdalipun saking capuri mènèk pagêr banon, sarana êndha. Sarêng 
sampun wontên jawi lajêng katumpakakên kapal kalihan rêrikatan, wanci 
jam 6 enjing dumugi ing dhusun Tangkisan. 


Kacariyos, kangjêng pangeran sarêng midhangêt palapuranipun abdi ing 
bab punika, sakalangkung dukanipun, sanalika têdhak dhatêng ngloji 
kapanggih tuwan oprup, ngaturi pariksa ing bab wau, sarta sampun sagêd 
angintên, yèn pun durhaka wau saking pandamêlipun Pangeran Adipati 
Anom ing Ngayogyakarta, kêtitik saking walèhing lêlampahanipun pun 
durhaka. Sarèhning sampun têtela piawonipun tiyang ing Ngayogyakarta, 
mila kangjêng pangeran nêdha lilahipun tuwan oprup, ing Ngayogyakarta 
sumêdya kagêbag ing prang. Tuwan oprup mangsuli kalayan angarih-arih, 
têmbungipun: Kangjêng pangeran, panjênêngan kula aturi nyarèhakên 
panggalih, saha narimaha rumiyin, pratingkah ingkang durhaka punika 
mratandhani badhe curêsing lêlampahan, wangsul tiyang ingkang têguh 
panggalih punika nelakakên kombuling darajadipun, sarta badhe lulus ing 
kaluhuranipun. Kangjêng pangeran panggalihipun lajêng lilih, tumuntên 
kondur. 


Gêntos ingkang kacariyos, Ingkang Sinuhun Kangjêng Susuhunan ing 
Surakarta, [Sura...] 


=o 


[...karta,] kataman gêrah santêr, lajêng nimbali ingkang raka Pangeran 
Adipati Mangkunagara sampun kalampahan sowan: ingkang raka 
kakarsakakên lênggah cakêt, sang prabu lajêng ngandika: Kakang mas 
adipati, sarèhning sakit kula punika sampun rêkaos, botên langkung kula 
mêling dhatêng kakang mas, yèn kula tinêkakake ing janji ingkang putra 
Pangeran Adipati Anom,  masaboronga kakang mas adipati 
kalampahanipun jumênêng ratu anggêntosi kula. 


Aturipun Pangeran Adipati Mangkunagara: Inggih yayi prabu, sampun 
kathah-kathah ingkang kagalih saha kuwatos, prakawis putra paduka 
anggèr Pangeran Adipati Anom ingkang ngêmong kula. 


Sasampunipun makatên, gêrahipun sinuhun saya santêr, kalajêng dumigi 
surud, amarêngi ing wulan Bêsar taun Jimakir, sinangkalan warsa rupa 
swara tunggal[12] = 1714. Garwa putra tuwin para parêkan salêbêting 
kadhaton, umung sami nangis, layon lajêng kaupakara sampun paripurna, 
tumuntên kaangkatakên sumare ing astana Imagiri. Wondene 
pakurmatanipun botên siwah kados adat panjênêngan dalêm nata seda. 

Gêntos kacariyos, Tuwan Yan Ngrepe idêlèr ing Samarang rawuh ing 
Surakarta, pêrlu badhe anjumênêngakên nata Pangeran Adipati Anom, 
lajêng andhawuhakên ing dintên ingkang tinamtu. Radèn Adipati 
Mangkupraja ugi sampun andhawuhakên dhatêng para putra santana, 
tuwin para bopati sapanêkaripun sadaya, dumugi ing dintên Sênèn sami 
sowan pêpak wontên ing pagêlaran. Pangeran Adipati Mangkunagara 
sowanipun dhatêng karaton nitih kareta kajajaran para prajurit tuwin para 
priyantun anggalur botên pêdhot, kasambêtan upacara ing kadipatèn 
Mangkunagaran, lajêng kampir dhatêng ing ngloji [nglo...] 

[...ji] sêsarêngan kalihan tuwan idêlèr, rawuh ing pagêlaran kaurmatan 
ungêling gôngsa tuwin drèl, sinauran mariyêm mawantu-wantu. Tuwan 
idêlèr lajêng malêbêt ing kadhaton, Pangeran Adipati Mangkunagara 
kèndêl wontên ing pagêlaran. Ing ngriku Pangeran Adipati Anom miyos 
saking kadhaton, lajêng kanthèn asta tindak dhatêng ing pagêlaran 
kalihan tuwan idêlèr, dumugi ing bangsal pangrawit sami lênggah ing 
kursi jajar kalihan Pangeran Adipati Mangkunagara. Tuwan idêlèr 
tumuntên angêpyakakên, Kangjêng Gusti Adipati Anom jumênêng nata, 
jêjuluk Ingkang Sinuhun Kangjêng Susuhunan Pakubuwana kaping 4, 
Senapati ing Ngalaga Ngabdurrahman Sayidin Panatagama Kalipattolah 
ing Surakarta. Ingkang sinuhun lajêng kalênggahakên ing dhampar, 
pangulu sakancanipun tumuntên sami andonga nurbuwah. 
Sarampungipun, tuwan idêlèr maos sêrat prajanjian saking Batawi, 
satamating pamaoas kaurmatan ungêling mariyêm ing loji kaping 21 
rambahan, punapa malih kaurmatan ungêling gôngsa binarung ungêling 
mariyêm ing alun-alun ngantos ambal-ambalan. Titi jumênêngipun 
amarêngi ing dintên Sênèn Paing tanggal kaping 29 wulan Bêsar ing taun 
Jimakir, sinangkalan bayu putra nitih janma[13] = 1714. Ingkang sinuhun 
tumuntên kondur angadhaton, ingkang sami sowan lajêng bibaran, tuwan 
dêlèr wangsul dhatêng ing ngloji, sarêng sampun sawatawis dintên lajêng 
kondur ing Samarang. 


Sajumênêngipun nata Ingkang Sinuhun Pakubuwana kaping 4, punika 
tataning nagari kathah ingkang dipun ewahi, botên kados swargi Ingkang 
Sinuhun Pakubuwana kaping 3, kados ta: panganggenipun abdi dalêm 
prajurit, suwaunipun cara Walandi, samangke kasantunan cara Jawi, 
sabên ing dintên Jumuwah botên towang tamtu miyos Jumuwahan 
dhatêng ing masjid, [ma...] 

[...sjid,] sabên ing dintên Sabtu manawi miyos watangan sadaya ingkang 
sami sowan katamtokakên ngangge kêthu sarta surban (srêbanan) amargi 
wêkdal punika ingkang sinuhun sawêg kêncêng sangêt dhatêng agami 
Islam, sampun botên pisan-pisan karsa ngunjuk unjuk-unjukan ingkang 
kêras, dene ingkang kaunjuk amung wedang. Mila makatên, ingkang 
sinuhun kagungan abdi kêkasih tiyang nênêm: 1. nama Radèn Santri, 2. 
Pangeran Panêngah, 3. Radèn Wiradigda, 4. Radèn Kandhuruan, 5. Kyai 
Bahman, 6. Kyai Nursalèh. Tiyang nênêm wau sami kacêlakakên dhatêng 
ingkang sinuhun, minêngka pinisêpuh dados têtantunan, sabên dalu 
kakarsakakên ngadhêp wontên ing ngarsa dalêm. Para abdi punggawa 
wadana mangandhap dumugi mantri, ingkang kêrêp dhatêng ing loji sami 
kasikokakên, utawi kaundur saking kalênggahanipun, kadakwa kirang 
mituhu dhatêng parentahing sarak. Abdinipun ingkang sinuhun para 
wadana kadhawuhan ngingoni dhatêng para mantri, ingkang sami giliran 
andêrês Kuran wontên ing kadhaton. 


Kacariyos, Tuwan Harsing, oprup ing Surakarta, kêrêp mara tamu dhatêng 
ing Mangkunagaran, rêmbagipun sumêdya anggêguru prakawis agami 
Islam dhatêng ingkang sinuhun, awit mirêng pawartos bilih ingkang 
sinuhun ngurung tiyang nênêm ingkang marsudi dhatêng sarak, ingkang 
sampun kasêbut ing nginggil, punika ingkang kaanggêp. Pangeran Adipati 
Mangkunagara inggih nêmênakên mênggahing pawartos wau. 


Anuju satunggaling dintên, ingkang sinuhun kangjêng susuhunan, miyos 
siniwaka ing pagêlaran, maringi pangkat pangeran dhatêng ingkang rayi 
kêkalih, 1. ingkang sêpuh Radèn Mas Tala, kaparingan asma Pangeran 
Arya Mangkubumi. 2. ingkang nèm Radèn Mas Sayidi, kaparingan asma 
Pangeran Arya Buminata. Sarampungipun lajêng jêngkar, tumuntên 
utusan [utusa...] 


aa NGA >< 


[...n] ngaturi uninga dhatêng ingkang eyang Sinuhun Sultan ing 
Ngayogyakarta. Punika andadosakên dukanipun kangjêng sultan, dene 
asmanipun lami kangge namanipun pangeran enggal, botên mawi 
nyuwun palilah rumiyin. Utusan ing Surakarta lajêng katundhung wangsul, 
dumugi ing Surakarta matur dhatêng ingkang sinuhun kangjêng 
susuhunan, bab punika wau andadosakên dukanipun kangjêng sultan. 


Kocapa ing Ngayogyakarta, sawangsulipun utusan ing Surakarta, 
kangjêng sultan lajêng parentah dhatêng para punggawa, siti-siti 

bawahing Surakarta ingkang cêlak kalihan bawahing Ngayogyakarta, sami 
kadhawuhan ambêsmèni, sarta kajarahana, makatên wau sampun 
kalampahan, ngantos ngrayut siti bawah Mangkunagaran. Para tiyang 
bawah Mangkunagaran sami sowan ngaturi uninga dhatêng Pangeran 
Adipati Mangkunagara, bab tingkahipun punggawa ing Ngayogyakarta. 


Kangjêng Pangeran Adipati Mangkunagara, sarêng midhangêt aturipun 
abdi tampingan wau sakalangkung gêtêr ing panggalih, sanalika lajêng 
nimbali Ngabèi Rôngga Panambangan, tuwin Tumênggung Suryanagara 
ing Kaduwang, sampun sami dhatêng, kangjêng pangeran ngandika: Kowe 
padha dak paringi sumurup, saka palapurane bocahku tampingan ing 
tanah Mataram, bumi bawah Surakarta utawa ing Mangkunagaran, padha 
dijarah-rayah sarta desane padha diobongi dening bocahe rama sultan 
angingYogyakarta.[14] Yèn kaya mangkono karsane iya bangêt sokurku, 
dhasar wis dakkarêpake dadia mungsuh, ing mêngko kowe dak ajani 
padha nagiha potang, sarta malêsa piala marang wong Ngayogyakarta 
iku, wis mangkata mung iku dhawuhku, poma aja mindho gawe. 


Ingkang sami dhinawuhan tanggap nyêmbah lajêng bidhal sawadyanipun, 
sadaya 

wadyanipun sampun sami nandhang wangsit pamatahing lampah sarta 
anggènipun pacak baris, sami sêngadi anêdha konduripun Kangjêng Ratu 
Bandara, kalampahan siti bawah ing Ngayogyakarta gêntos kenging 
karayutan dening wadya ing Mangkunagaran, dhusun-dhusun sami 
kabêsmenan, barang tuwin rajakaya sami kajarah rayah, têmah gègèr 
apuyêngan. 


Gêntos kawuwusa, Ingkang Sinuhun ing Surakarta, ugi sampun midhangêt 
pawartos saking palapuranipun wadya tampingan, bilih kagungan dalêm 
siti dhusun bawah Mataram ingkang cêlak kalihan bawahing 
Ngayogyakarta, sami risak saking pandamêlipun ingkang eyang kangjêng 
sultan. Ingkang Sinuhun ing Surakarta sakalangkung dukanipun, lajêng 
paring pawartos dhatêng Radèn Santri tuwin Pangeran Panêngah 
sakancanipun tiyang 6, sarta paring dhawuh: Kowe kabèh kapriye 
mungguh pamikirmu, bab karsane eyang kang mangkono mau mêtu saka 
panggalihe dhewe apa rujuk karo Kumpêni, sabab sumêdya daklawani 
pêrang. 

Aturipun ingkang sami tinantun: Gusti, mugi sampun enggal-enggal 
anandhingi pêrang, margi paningalipun[15] kirang prayogi, mila kêdah 
sarana kapatitisakên saha kagalih sarèh rumiyin, supados lêmbat 
êmpaning panggalih. Kalihan malih kula mirêng, bilih uwa dalêm Kangjêng 
Pangeran Adipati Mangkunagara samangke sampun tiwikrama, ingkang 
jalaran inggih ing bab punika, abdinipun sampun kaajanan nêluk- 
nêlukakên dhatêng para tiyang bawahing Ngayogyakarta. Mila samangke 
aluwung kagaliha pakantukipun. Prakawis punika prayogi lajêng prasabên 
amasrahakên nagari dhumatèng uwa dalêm Kangjêng Pangeran Adipati 
Mangkunagara, supados angrisaka utawi  ambêdhaha nagari 
Ngayogyakarta, wondene sapintên prabeyanipun panjênêngan dalêm 
ingkang 

sinuhun ingkang nyagahi. Manawi sagêd kalampahan nagari 
Ngayogyakarta bêdhah, ingkang sinuhun ingkang untung sangêt, sabab 
nagari ing Ngayogyakarta sabawahipun sadaya badhe kondur wontên ing 
asta dalêm sadaya, dene manawi uwa dalêm ingkang kasoran, 
panjênêngan dalêm inggih mêksa taksih kagungan untung, amargi siti ing 
Mangkunagaran 4000 karya ugi badhe kondur ing asta dalêm malih. 


Ingkang sinuhun kangjêng susuhunan midhangêt aturipun Radèn Salèh 
tuwin Pangeran Panêngah sakancanipun makatên wau, dahat 
andadosakên suka pirênaning galih, lajêng mituruti. Nuju ing dintên 
malêm Akat Pon tanggal kaping 2 wulan Sura ing taun Jimawal, 
sinangkalan, pandhita wadi swara aji[16] = (1717) ingkang sinuhun 
têdhak nyalamur dhumatèng ing Mangkunagaran. 


Tindakipun ingkang sinuhun anjujug ing dalêmipun Pangeran Arya Prabu 
Prangwadana, Pangeran Adipati Mangkunagara tumuntên sowan manggihi 
sang prabu, ingkang sinuhun ngandika kathah-kathah, bab 
kalampahanipun pêrang kaborongakên ingkang uwa Pangeran Adipati 
Mangkunagara, sarta sapintên têlasing beya sampun sumêlang, inggih 
sang prabu ingkang badhe amaringi. Pangeran Adipati Mangkunagara 
mangsuli: Sang prabu atur kula inggih sandika, badhe nglampahi punapa 
ingkang dados karsanipun ingkang sinuhun, nanging pun uwa cumadhong 
dhawuh prajanji, ingkang mantêp ujar sapisan sampun ngantos ngoncati, 
kula ingkang sadarmi nglampahi. 


Ingkang sinuhun anyanggêmi kalihan mantêp botên angoncati ujar 
sapisan, supatanipun: Yèn botên têmêna, sarta yèn botên mantêpa, 
amanggiha cuwa ing salami-laminipun, sasampunipun makatên, kangjêng 

susuhunan lajêng pamit kondur. Pangeran Adipati Mangkunagara tuwin 
Pangeran [Pa...] 

[...ngeran] Arya Prabu Prangwadana, andhèrèkakên dumugi ing regol. 


Kacariyos, sapêngkêripun ingkang sinuhun, Kangjêng Pangeran Adipati 
Mangkunagara, lajêng nimbali Ngabèi Rêngga Panambangan, kaparingan 
pawartos ing rawuhipun ingkang sinuhun kangjêng susuhunan, pêrlu 
masrahakên sariranipun, salajêngipun kangjêng pangeran ugi sampun 
anyagahi, pangandikanipun: Kowe aja nutuh aku, mulane bocah-bocah 
kang padha pacak baris padha kirimana obat mimis, lan kalataka ngloro- 
ngloro, kang baris ana ing desa Pedan, kirimana kalataka papat, sarta 
padha parentahana aja nganti ana kang mundur, utawa aja kalah oyok, 
dene yèn wong Ngayogya kanthi wong Walênda, kancamu banjur konên 
ngunduri, wis Rêngga nuli mundura. Saunduripun Rêngga Panambangan 
lajêng ngradinakên dhawuh sarta maringakên sanjata tuwin obat mimis. 


Gêntos kacariyos Tuwan Harsing oprup ing Surakarta, sarêng mirêng bilih 
ingkang sinuhun kangjêng susuhunan kalihan Pangeran Adipati 
Mangkunagara sampun sami rukun sarta têpang rêmbag sumêdya ngrisak 
ing Ngayogyakarta, sarana kagêbag ing pêrang, tuwan oprup 
sakalangkung susah manahipun, tumuntên ngaturi uninga dhumatèng 
Tuwan Yan Krope idêlèr ing Samarang. Sarêng palapuran punika sampun 
katampèn, tuwan idêlèr enggal dhatêng ing Ngayogyakarta, dene tuwan 
oprup ing Surakarta katamtokakên nusul dhatêng ing Ngayogyakarta. 
Rawuhipun tuwan idêlèr wontên ing Ngayogyakarta anjujug ing loji, botên 
dangu tuwan oprup ing Surakarta dhatêng, tuwan idêlèr lajêng dhawuh 
dhatêng tuwan oprup ing Ngayogyakarta, supados ngaturi kangjêng 
sultan rawuh ing loji, awit tuwan idêlèr badhe pêpanggihan, enggalipun 
kangjêng [kang...] 

[...jêng] sultan mituruti têdhak ing loji kapanggih kalihan tuwan idêlèr ing 
Samarang, sasampunipun tata lênggah, tuwan idêlèr matur dhatêng 
kangjêng sultan: Kadospundi kangjêng sultan, ing samangke nagari 
katingal badhe wontên rarêsah malih, awit saking pandamêl paduka. 

Ing ngriku kangjêng sultan sarêng mirêng aturipun tuwan idêlèr makatên 
wau, sakalangkung gêtêr ing panggalih, lajêng mangsuli pangandika: 
Tuwan idêlèr, kula botên sumêdya damêl rarêsah tuwin damêl piawon, ing 
mangke kula punika katingal punapa kalihan Kumpêni, mêngka ing 
ngajêng kula sampun sumpah dhatêng Tuwan Idêlèr Harêkting[17] wêkdal 
wontên ing Salatiga. 


Tuwan Idêlèr Yan Krope nanting wicantên: Kangjêng sultan, paduka manut 
dhatêng Kumpêni punapa botên. 


Wangsulanipun kangjêng sultan: Mila kula kalampahan jumênêng nata, 
inggih saking manut miturut kula dhatêng Kumpêni. 


Tuwan Yan Krope wicantên malih: Bilih kangjêng sultan sampun miturut 
dhatêng kula, kula badhe tumuntên lajêng dhatêng ing Surakarta, 
kangjêng sultan angêntosana parentah saking kula, dene ingkang badhe 
kula pitados marentahakên, tuwan oprup ing Ngayogyakarta, 
sasampunipun rampung ing pêrlu lajêng bibaran. Kangjêng sultan kondur 
ngadhaton. Tuwan idêlèr kanthi tuwan oprup lajêng sami dhatêng ing 
Surakarta, sarawuhipun wontên ing Surakarta anjujug ing loji, tumuntên 
utusan ngaturi Pangeran Adipati Mangkunagara ugi sampun rawuh, abdi 
punggawa ingkang sami ngampil-ampil sami andhèrèk malêbêt ing loji: 1. 
Rôngga Panambangan, 2. Jayawidênta, 3. Jayaprakosa, 4. Jayaatkasa, 5. 
Jayasupênta, dene sanèsipun punika sami wontên ing jawi. Kangjêng 
pangeran lajêng kaajak malêbêt ing kamar ingkang lèr kilèn, 


si 196 


tuwan idêlèr kanthi tuwan oprup, sakalihan tuwan petor sarta tuwan 
posepal, kapitan drahgundêr ugi sami andhèrèk malêbêt wontên ing 
kamar. 


Tuwan idêlèr matur dhatêng Pangeran Adipati Mangkunagara, 
têmbungipun: Kangjêng pangeran, jêngandika taksih nêtêpi dados 
putraning Kumpêni punapa murtat. 


Kangjêng pangeran sarêng nampèni têmbung ingkang makatên wau, 
sanalika runtik panggalihipun, wadana sumaringah ringas, galak laraping 
paningal, tôndha yèn amêngku duka, pangraos dipun kroyoka botên 
sumêdya mundur, nanging ngantos dangu botên karsa ngandika, sarêng 
sampun sawatawis lêrêm lajêng mangsuli kalihan têmbung sarèh: Tuwan 

dêlèr, tuwan oprup, tuwin tuwan petor, ing wêktu niki awak kula katon 
punapa, têka kalêbokake ing kamar kajaga ing akèh, aku isih rumasa dadi 
anake Kumpêni kang wuragil, sarta wus prajanji karo Tuwan Harêking 
nalika ana ing Salatiga, têka isih disujanani. 


Tuwan dêlèr sakalihan tuwan oprup sumêrêp, bilih Pangeran Adipati 
Mangkunagara sêmu duka, lajêng sami ngrêrapu, têmbungipun: Kangjêng 
pangeran, mugi sampun kalintu ing panampi, saudara jêngandika para 
wadya Walandi anggènipun sami anjagi wontên ing ngarsa jêngandika, 
punika muhung amrih kawilujênganipun kangjêng pangeran, utawi 
rumêksa kawilujênganipun pulo Jawi, liripun makatên, kula kumapurun 
matur: Punapa têmên panjênênganipun kangjêng pangeran sumêdya 
anggêbag pêrang ing nagari Ngayogyakarta, sabab saking Kangjêng Ratu 
Bandara kakramakakên enggal punika. 


Kangjêng Pangeran Adipati Mangkunagara mirêng aturipun tuwan dêlèr 
makatên [maka...] 

[...tên] wau, sangêt gêtêr ing panggalih, dene Kumpêni sumêrêp prakawis 
punika, kangjêng pangeran dangu botên ngandika. Tuwan dêlèr matur 
malih kalayan maripih sarta nyongklok: Kangjêng pangeran sampun mawi 
pakèwêd, wantahipun prakawis punika punapa saking karsanipun 
pangeran piyambak, punapa sampun rujuk kalihan ingkang sinuhun 
kangjêng susuhunan. 


Pangeran Adipati Mangkunagara ngandika: Inggih tuwan dêlèr, kula 
sampun angsal prajanji kalihan ingkang sinuhun kangjêng susuhunan, 
badhe kabiyantu abdinipun prajurit, manawi sagêd kalampahan bêdhah 
ing Ngayogyakarta, kula badhe kaparingan sapalihing nagari, mila 
makatên awit kula ugi botên rumaos miwiti, ingkang damêl winihing 
pasulayan rama Sultan ing Ngayogyakarta piyambak. 


Tuwan dêlèr sarêng mirêng pangandikanipun Pangeran Adipati 
Mangkunagara, sakalangkung rêna panggalihipun, dene samangke 
sampun sagêd angsal katêrangan cêtha. Tuwan oprup wicantên: Kula 
mirêng yèn kangjêng susuhunan sampun tindak dhatêng dalêm 
Mangkunagaran rambah kaping 2. Tuwan dêlèr nyambêti: Malah kaping 3, 
mila kadospundi kangjêng pangeran, dene kangjêng susuhunan kagungan 
karsa kados makatên wau. 

Wangsulanipun Pangeran Adipati Mangkunagara: Punika saking 
pamatawis kula kenging pangicukipun ingkang abdi santri 6, 1. nama 
Radèn Santri, 2. Pangeran Panêngah, 3. Radèn Wiradigda, 4. Radèn 
Kandhuruan, 5. Kyai Bahman, 6. Kyai Nursalèh. 


Tuwan dêlèr sarêng mirêng pratelan wau saya suka ing panggalihipun, 
tumuntên nglarihi ngunjuk anggur, nanging kangjêng pangeran mundhut 
ngunjuk jênèwêr ngantos rambah kaping tiga. Tuwan dêlèr matur: 
Kangjêng pangeran, yèn makatên jêngandika lajêng iyasaa tangsi, 
mangke kula ingkang bantoni, pirantos [piranto...] 


sl 00» 


[...s] kangge griya pondhokanipun suldhadhu bêngsa kulit pêthak, tuwin 
griya kangge pondhokanipun para bopati pasisir saprajuritipun, 
punapadene krêtêg gantung sakawan pisan punika kaudhunna. 


Kangjêng pangeran midhangêt pangandikanipun tuwan dêlèr makatên 
wau saya agêng panggalihipun, lajêng mundhut ngunjuk jênèwêr malih 
kalih rambahan, wangsulanipun Pangeran Adipati Mangkunagara, inggih 
prayogi. 


Sarèhning sampun rampung pêrlunipun, Pangeran Adipati Mangkunagara 
sampun kalilan kondur, sawêdalipun saking kamar mariksani abdi ingkang 
ngampil-ampil, lajêng ngawe dhatêng tuwan oprup ing Surakarta, 
kapundhutan jênèwêr, abdi gangsal ingkang sami ngampil-ampil dipun 
larihi nigang gêlas, lajêng andumugèkakên kondur. 


Sakonduripun Kangjêng Pangeran Adipati Mangkunagara, tuwan idêlèr 
lajêng andhawuhakên dhatêng tuwan oprup ing Ngayogyakarta, abdinipun 
kangjêng sultan ing mêncanagari, ingkang sapalih kadhawuhan ambarisi 
sawetan banawi Sanasèwu, dene sapalihipun abarisa sakidul kadhaton 
Surakarta, sarta ambêktaa mariyêm sakawan, ingkang ambêkta sêtabêl 
Walandi, sarampunging dhawuh tuwan oprup lajêng kalilan mantuk 
dhatêng ing Ngayogyakarta, tuwan dêlèr ugi lajêng kondur dhatêng ing 
Samarang badhe sadhiya Kumpêni ingkang badhe kakintunakên dhatêng 
Surakarta. 

Tuwan dêlèr sarawuhipun ing Samarang lajêng ngaturi palapuran dhatêng 
kangjêng tuwan guprênur jendral ing Batawi, bilih nagari Surakarta 
samangke wontên ruwêd rêntêngipun, mila nyuwun biyantu para bopati 
pasisir tuwin ing Madura. Kangjêng tuwan guprênur sampun amarêngakên 
lajêng kadhawuhan andhawuhakên. 


Gêntos kacariyos, Kangjêng Pangeran Adipati Mangkunagara, 
sarawuhipun [sara...] 


d00 


[...wuhipun] ing dalêm lajêng animbali para kamisêpuh lurahing para 
punggawa, sami kadhawuhan mirantos griya tangsi kangge 
pondhokanipun para suldhadhu Walandi kulit pêthak, tuwin mirantosi 
griya kangge pabarisanipun para tiyang Madura kalayan enggal-enggalan, 
awit tuwan dêlèr wangsulipun dhatêng Surakarta badhe ambêkta prajurit 
warni kalih wau. Sarêng sampun rampung anggènipun dhêdhawuh sami 
kalilan mundur, ing ngriku wiwit tata-tata. 


Nahên ta malih, Kangjêng Pangeran Adipati Mangkunagara, anampèni 
palapuranipun para abdi ingkang sami pacak baris wontên ing dhusun 
Pedan, bilih prangipun kasêsêr binujêng dening mêngsah ngantos dumugi 
sawetaning lèpèn Dêngkèng, prajurit ingkang tatu 15, ingkang pêjah 12. 
Kangjêng pangeran lajêng utusan ngunjuki uninga dhatêng ingkang 
sinuhun kangjêng susuhunan, kalihan anagih prajanji nyuwun biyantu. 


Nalika samantên Tuwan Oprup Harsing ing Surakarta, dipun gêntosi 
Walandi saking Japara, wasta Tuwan Oprup Yohan Baron pan Leye. Punika 
sakalangkung ajrih asih dhatêng Kangjêng Pangeran Adipati 
Mangkunagara, kaakên sarta kaanggêp têtêp dados putranipun Kumpêni 
ingkang wuragil. 


Kacariyos, Tuwin Dêlèr Yan Krope saking Samarang dhatêng ing 
Surakarta, kanthi tuwan dêlèr prang 2, tuwan dêlèr lautan 3, tuwan mayor 
rèkên, kalihan karerehanipun suldhadhu Walandi kulit pêthak 1500, 
prajurit tiyang Kêling Malar Makasar 1000, tuwin prajurit tiyang Madura 
1000. Sarêng sampun sami dhatêng sadaya, pangagêng para tuwan dêlèr 
sapanunggilanipun, sami tindak dhatêng ing Mangkunagaran. Kangjêng 
Pangeran Adipati Mangkunagara mapagakên wontên ing regol, lajêng 
têtabean, saha tumuntên kaacaran lênggah ing kursi wontên pandhapa, 
[pandha...] 

[...pa,] kang sugata pangunjukan, ing ngriku tuwan dêlèr 
sapanunggilanipun sami karsa ngunjuk jênèwêr sêsarêngan kalihan 
kangjêng pangeran nyatunggal gêlas, kangjêng pangeran lajêng malêbêt 
ing dalêm, ingkang putra Kangjêng Pangeran Prabu Prangwadana 
kadhawuhan manggihi para tamu wau, sarêng kangjêng pangeran adipati 
sampun wontên salêbêting dalêm, anata sêlir manggung kêtanggung 
kathahipun 60 tiyang, sami kabusanan sinjang cindhe abrit, sumêkan 
banguntulak têpèn, rasukan satin ijêm pranakan, mawi pênding, gêlung 
agêng cundhuk mêntul, nigang iji, tuwin cundhuk sêrat tanggalan, kalung 
krêga anggendhong pandêlar ngêmban karbin, sasampunipun katata kori 
agêng ing dalêm lajêng kaêngakakên, ing ngriku kangjêng pangeran 
adipati angumêndhiri kalihan ngasta têkên kajêng waru kados panjalin 
kaêcap, kapala mawi kaponthang jêne. Prajurit èstri malampah sakawan- 
sakawan, mêdal saking dalêm, ingkang wontên ngajêng tambur 4, 
slomprèt 4, tuwin suling 4, kaungêlakên sarêng. Para tuwan tamu sarêng 
miyarsa suwaraning tambur slomprèt suling wau, sami kagèt jumênêng 
ningali prajurit ingkang mêdal saking dalêm, sarêng lampahipun dumugi 
ngajêng paringgitan, kangjêng pangeran adipati kumêndhir malih, prajurit 
kèndêl majêng mangidul sap nênêm, tumuntên dipun kumêndhiri drèl, 
rambah kaping 3, ing dalêm sarambahanipun ungêling drèl sagêd sarêng 
rêmpêg, sakèndêling drèl tambur slomprèt tuwin suling sami kaungêlakên 
urmat, ing ngriku andadosakên suka eramipun para tuwan tamu, katitik 
sami goyang kêpala (gèdhèg-gèdhèg). Satêlasing pakurmatan, kangjêng 
pangeran adipati kumêndhir supados prajurit wangsul malêbêt ing dalêm, 
botên dangu kangjêng pangeran adipati miyos manggihi para tamu 
dhatêng pandhapa malih, tuwan dêlèr sakancanipun para tuwan sadaya 
sami têtabean, saha [sa...] 


s DOL s= 


[...ha] ngaturakên tarima kasih dhatêng kangjêng pangeran adipati. 
Tuwan Dêlèr Yan Krope tumuntên angandika: Kangjêng pangeran adipati, 
kula masrahakên ingkang saudara Tuwan Mayor Rèkên, tuwin Kapitan 
Krisman dalah saprikancanipun suldhadhu Walandi kulit pêthak 200, 
sêtabêl Walandi 80, mariyêm 6, suldhadhu tiyang Kêling 60, Makasar 
tuwin Bogis 60, punapa malih Pangeran Panji Suradiningrat saprajuritipun 
Madura 1000, sami kula purih rumêksa kangjêng pangeran wontên ngriki. 
Kangjêng pangeran adipati amangsuli: Inggih, lajêng matur dhatêng 
tuwan dêlèr: Sarira kula punika ingkang kagungan, bapa kula tuwan dêlèr 
têtiga, utawi kangjêng tuwan guprênur jendral, punapa ing sakarsanipun 
kula sandika badhe anglampahi. Tuwan dêlèr têtiga amangsuli: Yèn 

kangjêng pangeran adipati sampun miturut sarta narimah, Kumpêni 
saèstu amitulungi kaluhuranipun kangjêng pangeran adipati. Kangjêng 
pangeran adipati mangsuli: Inggih nuwun, lajêng matur dhatêng tuwan 
dêlèr: Yèn kula tinêkakake ing janji, enjing sontên, utawi pêjah pêrang, 
putu kula Pangeran Prangwadana punika ingkang kula kêkudang 
anggêntosana, amargi sampun kula pêndhêt anak, supados 
anglênggahana klasa gumêlar lungguhan kula. Tuwan dêlèr tuwin tuwan 
oprup, punapadene tuwan petor sami anêksèni sarta anyagahi sadaya, 
sarampunging pangandikan, para tuwan wau lajêng têtabean sami pamit 
mantuk dhatêng ngloji. 


Sapêngkêripun tuwan dêlèr tuwin para tuwan-tuwan, Kangjêng Pangeran 
Adipati Mangkunagara, lajêng nimbali ingkang putra Kangjêng Pangeran 
Prabu Prangwadana tuwin Ngabèi Rôngga Panambangan, sarêng sampun 
sami sowan, kangjêng pangeran adipati ngandika: Thole Prangwadana, 
apadene Rôngga [Rông...] 


sêz 2025-5 


[...ga] Panambangan, kowe aja padha angeman waragad utawa kangelan, 
ngêmungna angeman marang aku bae, iya iku rumêksaa ing 
kalingsêmanku, mara Rôngga Panambangan papakna ing ngêndi 
prayogane pondhokane tuwan mayor lan tuwan kapitan iku, apadene 
panggonane suldhadhu bôngsa kulit putih, utawa wong Kêling, Bogis, 
Makasar lan Madura, padha pisahên sabangsane dhewe-dhewe. Aturipun 
Rôngga Panambangan: Gusti manawi kaparêng saking karsa dalêm, 
prayoginipun ingkang saudara tuwan mayor kalihan tuwan kapitan, kula 
pondhokakên ing griyanipun abdi dalêm urdênas Walandi Tuwan Pit, 
suldhadhu Walandi kulit pêthak kula pondhokakên ing pasowanan jawi 
manggèn sisih kilèn sapalih, sisih wetan sapalih, ing ngriku sampun 
kasadhiyanan patilêman, dalah kulah kakusipun. Dene prajurit tiyang 
Kêling, Makasar, Bogis, kawula pondhokakên sakidulipun kerêtêg 
ngajêngan, kilèn radinan sapalih, wetan radinan sapalih, patilêman 
jamban tuwin kakus ugi sampun mirantos. Dene Pangeran Panji ing 
Madura, dalah saprajuritipun Madura, kula pondhokakên salèring pêkên 
Lêgi, pondhok Banyumasan. Dhawuhipun kangjêng pangeran sampun 
kalêrêsan, lajêng kalilan mapanakên ing pondhokanipun piyambak- 
piyambak, punapa malih prakawis sêsêgahipun sadaya wau Rôngga 
Panambangan kadhawuhan anyumêrêpi piyambak sampun ngantos 
wontên ingkang kêkirangan, ingkang putra Kangjêng Pangeran Prabu 
Prangwadana enjing sontên kadhawuhan manggihi tuwan mayor sarta 
tuwan kapitan, sasampunipun rampung sadaya ingkang sami tampi 
dhawuh lajêng kalilan mundur. 

Ngabèi Rêngga Panambangan lajêng angrukti pasugatan, para pangagêng 
tuwan-tuwan dalah têdhanipun wadyabala, ingkang katur Tuwan Mayor 
Rèkên, sadintênipun [sadintê...] 


= DOH 


[...nipun] warni lêmbu 4 menda gèmbèl 4 kambangan 40 ayam 120, tigan 
ayam 200 tuwin uwos 400 dangan, yèn wancijam 9 enjing warni tumpêng 
400, jam 5 sontên ugi tumpêng 400. Ingkang dhatêng Pangeran Panji 
Suradiningrat, lêmbu 1, menda 3, kambangan 100, ayam 100, uwos 200 
dangan, yèn jam 9 enjing tumpêng 500, jam 5 sontên ugi tumpêng 500. 


Ing ngriku tuwan mayor anata mariyêm dalah wadyabalanipun, wontên 
margi parapatan ing pêkên Pon, mariyêm ingkang 2 kaajêngakên 
mangidul, kajagi tiyang sêtabêl 8, suldhadhu Walandi kulit pêthak 24 
tiyang, mariyêm ingkang 2 majêng mangetan, kajagi tiyang sêtabêl 8, 
suldhadhu Walandi kulit pêthak 24 tiyang. Mariyêm ingkang 2 majêng 
mangilèn, kajagi tiyang sêtabêl 8, suldhadhu Walandi kulit pêthak 24 
tiyang, sadaya ingkang sami jagi punika botên kenging cucul pangangge 
siyang dalu, lampahipun giliran sabên satêngah jam. 


Tuwan Mayor Rèkên animbali Pangeran Panji ing Madura, sarêng sampun 
dhatêng kadangu, têmbungipun: Pangeran sampeyan ambêkta prajurit 
pintên, wangsulanipun Pangeran Madura: Kula ambêkta prikônca prajurit 
1000, ingkang 600 dêdamêlipun tumbak, ingkang 400 dêdamêlipun 
sanjata. Tuwan mayor lajêng dhawuh: Pangeran Panji, sampeyan 
prentahake dhatêng prikônca sampeyan, yèn wayah jam 5 sontên, 
sampeyan abarisa wontên têngah pasar Lêgi. Pangeran Panji matur 
sandika angestokakên. 


Kacariyos, barisan ingkang saking Ngayogyakarta, sampun dhatêng 


s= 204 == 


manggèn sakiduling Kadhawung, bêkta mariyêm 4 dalah sêtabêl Walandi 
saking Ngayogyakarta, ingkang mangagêngi 1. Radèn Tumênggung 
Natayuda, 2. Radèn Tumênggung Jayawinata, 3. Radèn Tumênggung 
Jayawikrama, dalah prajuritipun lêbêt, tuwin môncanagari. 

Barisan ingkang dhatêng saking pasisir, lajêng manggèn ing Sanasèwu 
sawetaning bênawi, bêkta mariyêm dalah sêtabêlipun Walandi saking 
Rêmbang, pangagêngipun 1. Radèn Rêngga Prawiradirja ing Madiun, 2. 
Radèn Tumênggung Mangunrasa ing Padhangan, 3. Radèn Tumênggung 
Mangunnagara ing Garobogan, 4. Radèn Tumênggung Nitinagara ing 
Jipan, dalah wadya prajurit arahan. 


Kacariyos, tuwan dêlèr têtiga sami pirêmbagan, sumêdya nyuwun 
abdinipun ingkang sinuhun kangjêng susuhunan, tiyang nênêm, 1. Radèn 
Santri, 2. Pangeran Panêngah, 3. Radèn Kandhuruan, 4. Radèn Wiradigda, 
5. Kyai Bahman, 6. Kyai Nursalèh. Sasampuning golong rêmbagipun, 
tuwan oprup kalihan tuwan petor ingkang kautus malêbêt ing kadhaton, 
pinanggih ingkang sinuhun, tuwan oprup umatur: Pisowan kula ing ngarsa 
paduka kautus tuwan dêlèr, sapisan ngaturakên ingkang tabe, kaping 
kalih kautus nyuwun abdi paduka 1. Radèn Santri, 2. Pangeran Panêngah, 
3. Radèn Kandhuruan, 4. Radèn Wiradigda, 5. Kyai Bahman, 6. Kyai 
Nursalèh. 


Ingkang sinuhun kangjêng susuhunan sarêng nampèni utusanipun tuwan 
dêlèr, panggalihipun gêtêr kagèt sêmu duka, lajêng ngandika: Oprup, 
petor, matura mênyang tuwan dêlèr, baturku nênêm mau padha wong 
santri, ora dadi abahane nagara, gawene mung mratakake agama, 
anêtêpake uwong kapurih sêmbahyang, yèn mêksa dijaluk, sapele 
[sape...] 

[...le] prakarane. Nanging tuwan oprup angudi sangêt-sangêt ing 
panyuwunipun, wangsulanipun ingkang sinuhun: Oprup lan petor, padha 
muliha dhisik, matura tuwan dêlèr, sapungkurmu dakpikire. Tuwan kêkalih 
sami pamit lan lajêng mantuk. 


Sapêngkêripun para tuwan wau, ingkang sinuhun taksih lênggah ing jawi, 
sangêt ing pangungunipun sarta anggagas, bab tuwan dêlèr têtiga 
anggènipun sami dhatêng ing Surakarta, ing ngriku lajêng anampèni 
palapuranipun abdi dalêm wadana lêbêt, bilih ing dhusun Kêdhawung 
wontên barisan agêng, ing Sanasèwu ugi wontên barisan agêng, ing 
dalêm Mangkunagaran inggih wontên barisan agêng, mênggah 
wadyanipun môncawarni Walandi, Makdhar, Bogis, Makasar, Kêling tuwin 
Madura, miwah pasisir kilèn. Ingkang sinuhun lajêng andhawuhakên, 
sadaya abdi dalêm prajurit sami botên kaparêng kesah-kesah, utawi 
kagungan dalêm mariyêm, sami kadhawuhan angrakit, manggèn ing 
margi-margi agêng wontên prapatan gadhing majêng mangetan 2, 

majêng mangidul 2, majêng mangilèn 2, kajagi prajurit 40, abdi dalêm 
abrit 100, kaparak têngên 50. 


Ingkang wontên margi Bathangan, mariyêm, majêng mangidul 2, majêng 
mangetan 2, majêng mangalèr 2, kajagi abdi dalêm prajurit udan-udanan 
100, kaparak têngên 50. 


Kagungan dalêm mariyêm ingkang katata margi prapatan ing Cayudan, 
ingkang 2 majêng mangalèr, ingkang 2 majêng mangilèn, ingkang 2 
majêng mangidul, kajagi prajurit 40, abdi dalêm cêmêng 100, abdi dalêm 
kaparak kiwa 50. 


Ingkang sinuhun kangjêng susuhunan panggalihipun taksih têtêg, taksih 
panggah aprayitna, ing sabên dalu botên towong ingkang sinuhun tindak 
angrondhani [a...] 


== 206 = 


[...ngrondhani] piyambak dhatêng panggenanipun para abdi dalêm 
prajurit. 


Anyariyosakên kagungan dalêm mariyêm nama Kyai Pôncawara, nalika 
kangge pêrang wontên ing Kartasura buntêt, punika cariyosipun kalêbêt 
dukaning nagari, jinôngka, sapa-sapa kang bisa ambolong marang Kyai 
Pôncawara, iku bakal jumênêng ratu lêlananging jagat. 


Kacariyos, tuwan oprup kalihan tuwan petor, anggènipun sowan ingkang 
sinuhun ngantos rambah kaping tiga, dipun kèngkèn tuwan dêlèr, nyuwun 
tiyang nênêm wau. Panggalihipun ingkang sinuhun kangjêng susuhunan 
taruna taksih têtêg, têksih kêkah tur taksih panggah, ing sabên dintên 
kalihan kasukan lêlangên bêdhayan wontên ing pandhapa agêng. Sarêng 
nalika malêm Anggara Kasih ingkang sinuhun kangjêng susuhunan tindak 
dhumatèng panggenanipun Kangjêng Kyai Pôncawara, kadhèrèkakên 
Radèn Santri, tuwin Pangeran Panêngah sarta tiyang santri ngulama 40, 
sarwi ambêkta dupa 4, sajèn warni-warni katata sakiwatêngênipun 
kangjêng kyai maju sakawan, ingkang punika Kangjêng Kyai Pôncawara 
dipun jara sumbunipun, kaasta ingkang sinuhun kangjêng susuhunan 
pribadi, sarwi ngandika dhatêng Radèn Santri tuwin Pangeran Panêngah: 
Bocahku ngulama kabèh purihên padha angapalna donga subkanallahi, 
wong siji-sijine kaping 100, lan padha salata kajat, tasbèh loka, sarêng ing 
dalu wau butul jablas. Sarêng sami sadalu tumuntên mundhut kamus, 

saking ing ngajêng Kangjêng Kyai Pôncawara sumarowong, tiyang santri 
ngulama sami andonga kajat, sarêng sampun bakda ingkang sinuhun 
kondur angadhaton, tumuntên ingkang sinuhun kangjêng susuhunan 
andhawuhakên parentah, kagungan dalêm mariyêm andhungan ingkang 
wontên ing sitinggil, kadhawuhan ngudhunakên sadaya, katata wontên 
ing pagêlaran majêng mangalèr, sami dipun isèni sêndawa. 


sei 207'-:- 


Kangjêng Kyai Pêncawara kadhawuhan ngukur lomponganipun badhe 
kadamêlakên mimis waja, sarta kajagenan prajurit sadaya, Radèn Santri 
tuwin Pangeran Panêngah sami katingal anggagrak, sami umatur 
dhumatèng ingkang sinuhun kangjêng susuhunan: Sampeyan dalêm 
ingkang sinuhun sagêd ambolong Kyai Pôncawara, inggih punika ratu 
lêlananging jagat, manawi ngadhaton ing sawetanipun bênawi, salèripun 
padhusunan ing Bêkonang, punika badhe jumênêng karaton waliyolah. 


Ingkang sinuhun kangjêng susuhunan angandika: Puluh mangkonoa kae 
kowe wong 6, padha dijaluk ing Walônda, apa kowe padha dakkukuhi, apa 
kowe dakulungake apa kapriye bakal dak labuhi. 


Aturipun Radèn Santri tuwin Pangeran Panêngah: Ingkang punika 
kangjêng susuhunan prayogi kaulungakên, tiyang punapa kula, tiyang 
sêmut, tiyang rayap, olèng-olèng, utik-utik, botên pantês yèn kula dipun 
kêkahana, dipun labuhi ing sang prabu. 


Ananging manawi ingkang sinuhun lingsêm amaringakên, sabab 
panjênêngan ratu agung binathara, agêng inggil tur kusuma rêmbêsing 
madu, môngka abdine wong 6, tur padha kinasih padha dibônda Walônda 
diulungake marang wong kapir, ingkang punika ingkang sinuhun kangjêng 
susuhunan eca lêlangên kasukan, sarta tayuban wontên ing pandhapa 
agêng, ing sabên dalu lèdhèkipun lare jalêr. 


Kacariyos, Kangjêng Pangeran Arya Purubaya, akalihan Kangjêng Radèn 
Adipati Jayaningrat, sami sowan ingkang sinuhun dhatêng karaton, dipun 
panggihi wontên ing pringgitan, sami pinarak ing jarambah, ingkang 
sinuhun kangjêng susuhunan ngandika: Wontên karsanipun punapa rama 
Pangeran Purubaya, dene wangunipun têka gêtêr, apadene kowe 

kakang Jayaningrat, tumuntên Kangjêng Pangeran Arya Purubaya 
ngandika matur kalihan muwun, akêkotos: Sunan-sunan, kowe wêlasa ing 
aku gèr, wêlasana bocah-bocahmu kabèh gèr, lan angemana nagaramu, 
lan sapa wonge sing koandêlake gèr, anadhahi budi lan karosane 
uwakamu kakang mas Pangeran Adipati Mangkunagara, nadyan suwargi 
bapakamu kakang mas sinuhun wêgah, suwargi eyangamu bapak iya 
kalah, galo kangjêng sunan, uwakamu kakang mas Pangeran Adipati 
Mangkunagara dijago-jago karo Walônda, kang nêdya angêbrêki 
karatonmu, dene yèn ana panjaluke Walônda tuwan dêlèr bocahmu 
nênêm iku wènèhna gèr, ulungêna lan cêkêlên bandanên, têrna mênyang 
loji, ngemana wêlasa mênyang baturmu kang akèh-akèh. 


Ing nalika wêktu punika sampun takdir karsaning Allah, Ingkang Sinuhun 
Kangjêng Susuhunan Pakubuwana ingkang kaping 4 têka miris 
amiyarsakakên aturipun ingkang rama Pangeran Arya Purubaya, kalihan 
Kangjêng Radèn Adipati Jayaningrat. 


Tumuntên ingkang sinuhun kangjêng susuhunan ngandika: Yèn kaya 
mangkono kakang Jayaningrat, iya uwis padha cêkêlana banjur pasrahna 
mênyang Tuwan Dêlèr Krope, lan tabeku marang tuwan dêlèr katêlu pisan 
paringna. 


Ingkang punika Radèn Santri, Pangeran Panêngah, Radèn Wiradigda, 
Radèn Kandhuruan, Kyai Bahman, tuwin Kyai Nursalèh 6 tiyang sami 
kacêpêngan, kaladosakên bêbandan dhumatèng ngloji, dipun aturakên 
dhatêng Tuwan Dêlèr Yan Krope, kalihan maringakên tabe dalêm dhatêng 
kangjêng tuwan dêlèr têtiga. Wangsulanipun tuwan dêlèr tarima kasih 
banyak-banyak, tumuntên tiyang 6 kalajêngakên dhatêng ing Samarang, 
saking Samarang dipun [di...] 


== 209 = 


[...pun] lajêngakên dhatêng ing Batawi. Dene tuwan dêlèr têtiga lajêng 
sami sowan ingkang sinuhun kangjêng susuhunan, nyuwun pamit badhe 
mantuk dhumatèng Samarang, saunduripun saking kadhaton wanci 
sontên jam 4 tindak dhumatèng ing Mangkunagaran, kalihan tuwan mayor 
sarta tuwan kapitan, punapadene tuwan oprup. Kangjêng Pangeran 
Adipati Mangkunagara gupuh amêthuk, sasampunipun bage-binage lajêng 
kaacaran sami lênggah, salêbêtipun wontên ing dalêm Mangkunagaran, 
tuwan dêlèr andhawuhakên bibar ingkang sami pacak baris sadaya, 
wadyabala ing Ngayogyakarta ingkang wontên ing Kêdhawung, tuwin 

wadyabala ing pasisir ingkang wontên Sanawèwu, sarta wadya Kumpêni 
ingkang wontên Mangkunagaran dalah wadya Madura, sadaya lajêng sami 
kalilan mantuk. Wondene Kangjêng Pangeran Adipati Mangkunagara 
ingakên têtêp putraning Kumpêni. 


Ing sapêngkêripun baris Kumpêni Walandi tuwin prajurit Madura 
sapanunggilanipun, saking Mangkunagaran, botên watawis wulan 
laminipun, Kangjêng Pangeran Adipati Mangkunagara nampèni arta 
kathahipun sadasa èwu ringgit, saking pakintunipun tuwan guprênur 
jendral ing Batawi, lumantar tuwan dêlèr ing Samarang tuwin tuwan oprup 
ing Surakarta, minôngka lintuning prabeya pandamêling panggenan dalah 
têdhanipun para prajurit nalika wontên ing Mangkunagaran wau, punapa 
malih wiwit kala samantên Kangjêng Pangeran Adipati Mangkunagara 
kapanci balônja saking Kumpêni sabên wulan Mulud kathahipun kawan 
èwu ringgit. 


Nalika samantên saking kaparêngipun Kangjêng Pangeran Adipati 
Mangkunagara, para abdinipun punggawa sami kaparingan epok, lampit 
sarta payung ijêm mawi sèrèt praos, dene para mantri dhusun 
payungipun biru sèrèt, para dêmang payungipun abrit sèrèt. 

Kacariyos, Kangjêng Pangeran Adipati Mangkunagara lajêng kataman 
gêrah rêkaos, para pangeran tuwin para bopati sami sowan tuwi dhatêng 
ing Mangkunagaran, tuwan oprup ugi martuwi, sadhatêngipun ing 
Mangkunagaran lajêng sami kairid lumêbêt dhatêng ing dalêm dening 
Kangjêng Pangeran Prangwadana. Sarêng tuwan oprup sampun lênggah 
cêlak ing pasarean, kangjêng pangeran adipati lajêng ngandika dhatêng 
tuwan oprup: Saudara, lara kula kaya sampun badhe tinêkakake ing janji, 
ing mangke kula mung mêkas dhatêng saudara, yèn kula kalajêng surud, 
ingkang kula wênangakên anggêntèni putra kula Pangeran Prabu 
Prangwadana kayadene wêkas kula dhatêng tuwan dêlèr ing Samarang. 
Wangsulanipun tuwan oprup: O, inggih saudara, sampun sumêlang ing 
panggalih saliring wêwêling paduka saèstu kula èstokakên, mila sampun 
kathah-kathah ingkang kagalih. 


Kacariyos, nuju ing dintên Sênèn Pon wanci jam 10 siyang, gêrahipun 
Pangeran Adipati Mangkunagara kalajêng seda, para èstri ing dalêm 
Mangkunagaran sami gumêrah nangisi dalah para putra wayah sami 
karuna. Tuwan Oprup Johan Baron pan dhê Redhe tumuntên dhatêng 
Mangkunagaran, sarwi ambêkta prajurit Walandi inpantri 24 dalah 
upsiripun, sarta kapalêri 14 saupsiripun, dene ingkang jumênêng nata ing 

Surakarta kala samantên, sampun gumantos ingkang putra, inggih punika 
Ingkang Sinuhun Kangjêng Susuhunan Pakubuwana ingkang kaping 4, ugi 
tindak ing dalêm Mangkunagaran, kadhèrèkakên para pangeran ing 
Surakarta sadaya, tuwin Radèn Adipati Jayaningrat, dalah para bopati 
wadana kaliwon sapanèwu mantrinipun, sarta para bopati mêncanagari. 
Sarêng pangupakaraning layon sampun paripurna, ingkang sinuhun 
kangjêng susuhunan lajêng kondur, kadhèrèkakên para pangeran 
[pange...] 


ê BA ii 


[...ran] sawatawis, dene para pangeran ingkang sami botên andhèrèkakên 
kondur dalêm, tuwin radèn adipati sakarerehanipun, sami kantun 
anênggani layon. 


Sarêng wanci jam 2, nunggil siyang wau layon kaangkatakên dhumatèng 
pasarean Mangadêg, para pangeran ing Surakarta sarta radèn adipati 
dalah para bopati kaliwon sami angrêmbat gêntos-gêntos, dumugi ing 
Gladhag kaurmatan ungêling mariyêm saking balowarti loji kaping 9, ing 
ngriku ingkang ngrêmbat layon lajêng dipun gêntosi dening para panèwu 
mantri ngantos dumugi ing Baturana, kasabrangakên ing bênawi sarana 
baita, dumugi sawetaning sabrangan karêmbat abdi ing Mangkunagaran, 
pangkat ngabèi dêmang sabawah Matesih, ngantos dumugi ing pasarean 
ardi Mangadêg wau, dene ingkang andhèrèkakên layon, prajurit 
drahgundêr Walandi kalêbêt tindhihipun sêrsan kathahipun 12, abdi 
dalêm Kasunanan, prajurit nirpraja dêdamêlipun waos anjajari 40, 
lurahipun 6, pangagêmipun bopati Kyai Tumênggung Mangkuyuda, tuwin 
Radèn Tumênggung Suradilaga, kaliwon Radèn Ngabèi Wêngsadirja, 
Radèn Ngabèi Suryaadiwijaya, panèwu mantri cacah 8. Abdi 
Mangkunagaran ingkang tumut ngrêmbat layon tiyang madyakrama 44, 
sami mangangge udhêng, rasukan, sinjang sruwal pêthak sadaya, kêtib 4, 
suragama 40, ingkang ambêkta waos anjajari prajurit tiyang Kauman 
madyan 44, prawiran 44, songsong 4, padupan 4, sawur 12 bokor, prajurit 
gulang-gulang 54, wontên sangajênging layon pangagêngipun Pangeran 
Arya Purbanagara, 2 Radèn Tumênggung Suryaditruna, tuwin Radèn 
Ngabèi Rôngga Panambangan kaping 2, ambêkta sawur, arta sêlawat 500 
reyal, punggawa 10, lurah lêbêt 4, lurah jawi 6, dêmang 8. 


se 2 l2: 


Wondene para abdi ingkang botên andhèrèk, sami tuguran ing dalêm 
agêng Mangkunagaran, saha mirantos dêdamêl. Tuwan Oprup Baron pan 
dhê Redhe ugi tugur, pondhokanipun wontên ing ngandhap panggung 

agêng manggèn kamar kidul kilèn, dhaharipun inggih kawontênakên 
saking Mangkunagaran, sarta prajurit Walandi ingkang andhèrèk tugur 
inpantri 20, tindhih lithan, manggèn ing pandhapa anjagèni kori wetan 
kilèn, lampah giliran, manawi wanci dalu katutup sorog kacêpêng 
litnanipun. Drahgundêr 14, tindhih ugi litnan, pondhokanipun wontên 
balemangu, anjagi kori dalêm tuwin kori agêng ngajêngan, manawi wanci 
dalu katutup saha dipun kunci sorog kacêpêng litnanipun. Mênggah 
tumindaking panjagi ingkang makatên punika, sadangunipun dèrèng 
wontên ingkang gumantos jumênêng pangeran adipati. 


Ing sasugêngipun Kangjêng Gusti Pangeran Adipati Mangkunagara kaping 
1 wau, apêputra kados ing ngandhap punika pratelanipun. 


1. Putri, dèrèng nama seda., 2. Radèn Mas Sura, diwasanipun asma: 
Pangeran Arya Prabu Wijaya, krama angsal Gusti Kangjêng Ratu Alit, 
lajêng apêputra, Pangeran Arya Prangwadana, sasurudipun ingkang eyang 
lajêng jumênêng anggêntosi, asma: Kangjêng Gusti Pangeran Adipati Arya 
Mangkunagara ingkang kaping 2 ing Surakarta., 3. Nama Radèn Ayu 
Sombrong, inggih Radèn Ayu Anggèr, krama angsal Radèn Tumênggung 
Yudanagara ing Banyumas., 4. Radèn Ayu Suryanagara, ing Kaduwang., 5. 
Radèn Ajêng Sri, nama Radèn Ayu Suryanagara ing Kaduwang, 
ngarangulu ingkang bok ayu. 


me A 


6. Radèn Ajêng Sêmi, nama Radèn Ayu Ônggadirja, inggih Wôngsadirja., 
7. Radèn Ayu Surya, ing Kabanaran., 8. Radèn Mas Slamêt, nama 
Pangeran Arya Purbanagara., 9. Radèn Ajêng Soblêm, nama Radèn Ayu 
Rêksanagara ing Têgal., 10. Radèn Mas Sakatun, nama Radèn Mas 
Suryaditruna., 11. Radèn Ajêng Srêndêp, nama Radèn Ayu 
Mangkukusuma., 12. Radèn Ayu Puspakusuma, ing Surakarta., 13. 
Pangeran Arya Padmanagara, ing Wirasaba., 14. Radèn Mas Tumênggung 
Arya Suryamarjaya, ing Wirasaba., 15. Radèn Mas Tumênggung Arya 
Suryakusuma, ing Pace., 16. Radèn Ayu Adimênggala, ing Samarang., 17. 
Radèn Ayu Wiryanagara, ing Lasêm., 18. Radèn Ayu Purwanagara, ing 
Surakarta., 19. Radèn Ayu Citrasoma, ing Pangampon Samarang., 20. 
Radèn Ayu Rônggasatata, ing Surakarta., 21. Radèn Mas Arya 
Amijayasarosa, ing Surakarta., 22. Radèn Mas Tumênggung Arya 
Suryakaskaya, ing Wirasaba., 23. Radèn Mas Arya Amiyajasantosa, ing 
Surakarta, 24. Radèn Mas Arya Jayadimulya, ing Surakarta., 25. Radèn 
Mas Arya Suryadilaga, ing Surakarta. 

Ringkêsaning cariyos, namung kapêndhêt ingkang pêrlu-pêrlu. 


Bab 1 Kaca 5 Pratelan: Sasurud dalêm Ingkang Sinuhun Kangjêng 
Susuhunan Pakubuwana sapisan ing Kartasura, lajêng kagêntosan 
ingkang putra, inggih punika panjênênganipun nata ingkang nêdhakakên 
têrah-tumêrahing Mangkunagaran. / Bab 1 Kaca 6 Pratelan: Ewahing adat 
wiradat karaton ing Kartasura, andadosakên ruwêt-rêntênging praja. / Bab 
1 Kaca 10 Pratelan: 1. Ngramanipun Pangeran Balitar, Pangeran Purbaya, 
tuwin Pangeran Riya. / Bab 1 Kaca 12 Pratelan: 2. Kasrakatipun nagari 
Kartasura. / Bab 1 Kaca 14 Pratelan: Patih Cakrajaya ing Kartasura 
kakunjara. / Bab 1 Kaca 19 Pratelan: Sedanipun Pangeran Balitar wontên 
ing Malang. / Bab 1 Kaca 20 Pratelan: Prigêlipun Tuwan Amral nyêpêng 
kraman Pangeran Purbaya tuwin Pangeran Riya sapandhèrèkipun sarana 
mawi nandukakên têmbung alus. / Bab 1 Kaca 24 Pratelan: Wêlingipun 
sang prabu ing Kartasura dhatêng Patih Danurêja ing salêbêtipun gêrah, 
dumugi sang prabu seda. / Bab 1 Kaca 25 Pratelan: Surud dalêm sang 
prabu atilar putra kakung putri gunggung 42. / Bab 2 Kaca 30 Pratelan: 
Salinthutipun Patih Danurêja kalihan Kangjêng Ratu Agêng, punapadene 
kirang anon rungonipun duta saking gusti, andadosakên kuciwanipun 
tindaking praja 


KIR o e 


Bab 2 Kaca 35 Pratelan: Pawèstri ingkang andadosakên kasangsayanipun 
Pangeran Adipati Arya Mangkunagara, anggènipun angagêm panggalih 
ngarah apa, ngantos andadosakên kendhangipun, jalaran saking kirang 
wiyaring panggalihipun sang prabu. / Bab 2 Kaca 38 Pratelan: Patih 
Danurêja wontên ing Batawi susah sangêt, ngantos prasasat dipun ukum, 
jalaran kengis bêbudènipun ingkang botên jujur. / Bab 2 Kaca 41 Pratelan: 
Wêcanipun Ki Sèh Wanawasa, tiyang ingkang waskitha dhatêng 
darajading karaton. / Bab 2 Kaca 46 Pratelan: Patih Danurêja kacêpêng 
wontên ing Samarang, kinunjara lajêng kakendhang, mèh sarêng kalihan 
angkatipun Pangeran Adipati Mangkunagara kakendhang. / Bab 2 Kaca 49 
Pratelan: Putranipun Pangeran Adipati Mangkunagara sadaya gunggung 
16. / Bab 3 53 Pratelan: Risaking adil, bibrahing adat, andadosakên 
puyênganipun para tiyang siti, anjalari gègèring jaman, têmah karaton ing 
Kartasura kabêdhah dening bôngsa Cina, sang prabu ngantos kèngsêr. / 
Bab 3 Kaca 56 Pratelan: Wiwitipun Radèn Mas Suryakusuma atilar praja 
mêdal saking Kartasura, pangramanipun ngantos dumugi kêmpal kalihan 
Sunan Kuning kaparingan nama Pangeran Prangwadana. 

Bab 3 Kaca 66 Pratelan: Lolosipun Pangeran Buminata tuwin pêthalipun 
Pangeran Prangwadana saking Sunan Kuning. / Bab Bab 3 66 Pratelan: 
Pangeran Prangwadana wiwit mangun brata wontên ing Sokawati, 
salajêngipun kajumênêngakên nata dening Pangeran Singasari, ajêjuluk 
Pangeran Adipati Anom Amêngkunagara. / Bab 3 Kaca 70 Pratelan: 
Pangeran Adipati Anom Amêngkunagara katimbalan kondur ing sang 
prabu dhatêng Kartasura, saha dipun paripih dening pangeran Pancuran 
saha sêrat ingkang sinawung ing sêkar. / Bab 3 Kaca 76 Pratelan: 
Pêpanggihanipun Tuwan Hogêndhorêp kalihan Pangeran Adipati Anom 
Amêngkunagara wontên ing dhusun Picis. / Bab 3 Kaca 81 Pratelan: 
Pangeran Adipati Anom Amêngkunagara wontên ing Panambangan 
jumênêng sultan jêjuluk Kangjêng Sultan Adiprakosa, Senapati Ngayuda 
Lêlana Jayamisesa Prawira Adiningrat, ing ngriku dhampar lajêng 
kasambêr ing gêlap, lajêng santun sasêbutan Pangeran Adipati 
Mangkunagara. / Bab ... Kaca 81 Pratelan: Pindhahipun karaton Kartasura 
dhatêng ing Surakarta, sarta miyosipun Pangeran Mangkubumi saking 
Surakarta, saèstu damêl ngêrêsing manah, tujunipun Pangeran 
Mangkubumi wau tiyang agung ingkang wantêr sarta dibya. 

Bab 4 Kaca 84 Pratelan: Kasrakatipun Adipati Martapura. / Bab 3 Kaca 90 
Pratelan: Kajuliganipun Tumênggung Surawijaya, sampun kakêpang sagêd 
oncat saking padunungan botên ngantos kapikut. / Bab 3 Kaca 93 
Pratelan: Kasrakatipun Pangeran Adipati Mangkunagara wontên ing wana 
Papringan, ngantos nuwuhakên kaelokan. / Bab 3 Kaca 95 Pratelan: 
Pangeran Adipati Mangkunagara angsal wêwêngan. / Bab 3 Kaca 97 
Pratelan: Pangeran adipati angsal sasmita sarta sagêd ambabarakên 
kaelokan. / Bab 3 Kaca 99 Pratelan: Pangeran Adipati Mangkunagara 
angsal guru ingkang linangkung sarta piwulangipun dakik sangêt, têmah 
tapa antuk pusaka tambur kalihan bandera ingkang langkung elok. / Bab 3 
Kaca 111 Pratelan: Pangeran Arya Mangkubumi wiwit anggêbag karaton 
Surakarta. / Bab 3 Kaca 112 Pratelan: Suraosipun abên gêmak tuwin abên 
sawung. / Bab 3 Kaca 113 Pratelan: Sedanipun Radèn Ayu Sêpuh wontên 
ing dhusun Sênêng, wontên kaelokanipun. / Bab 3 Kaca 116 Pratelan: 
Kapèpètipun Pangeran Adipati Mangkunagara mêngsah Kumpêni ngantos 
dhawah kalêbêt ing jurang. / Bab 3 Kaca 125 Pratelan: Pangeran Arya 
Mangkubumi jumênêng sultan wontên ing Kabanaran. 

Bab 4 Kaca 128 Pratelan: Surud dalêm sinuhun ingkang kaping 2 ing 
Surakarta, layon sumare ing Lawiyan. / Bab 4 Kaca 129 Pratelan: 
Jumênêngipun sinuhun ingkang kaping 3 ing Surakarta. / Bab 4 Kaca 144 
Pratelan: Sedanipun Pangeran Adiwijaya, mastakanipun katigas dening 
Kumpêni. / Bab 5 Kaca 149 Pratelan: Sultan ing Kabanaran tampi makutha 
saking Sultan ing Rum. / Bab 5 Kaca 154 Pratelan: Kasagahanipun Sèh 
Ibrahim, mikantukakên panduman sapalihipun tanah Jawi dhatêng Sultan 
ing Kabanaran. / Bab 5 Kaca 156 Pratelan: Têtêpipun Pangeran 
Mangkubumi jumênêng sultan wontên ing Ngayogyakarta. / Bab 5 Kaca 
157 Pratelan: Pêpanggihanipun Sinuhun ing Surakarta, kalihan ingkang 
rama Sultan ing Ngayogyakarta, wontên ing dhusun Giyanti, bab 
pambagenipun siti ing tanah Jawi. / Bab 5 Kaca 160 Pratelan: Sedanipun 
Adipati Pringgalaya amung mawi gêrah kalih dintên, jalaran saking wirang 
kawêlèhakên tindakipun ingkang botên lêrês dening tuwan oprup. / Bab 5 
Kaca 162 Pratelan: Tiwasipun Tuwan Sêkèbêr pêrang wontên ing 
Grobogan. / Bab 5 Kaca 169 Pratelan: Sêrat paring dalêm Ingkang Sinuhun 
ing Surakarta dhumatèng Pangeran Adipati Mangkunagara kala wontên 
ing Gumantar. 


--- 0 --- 


Bab 5 Kaca 171 Pratelan: Konduripun Pangeran Adipati Mangkunagara 
sagarwa putra tuwin para abdi sadaya dhatêng ing Surakarta. / Bab 6 
Kaca 173 Pratelan: Bab pêpanggihanipun Ingkang Sinuhun Kangjêng 
Susuhunan ingkang kaping 3 ing Surakarta, kalihan Ingkang Sinuhun 
Kangjêng Sultan ing Ngayogyakarta, punapadene Kangjêng Gusti 
Pangeran Adipati Mangkunagara, wontên ing Salatiga, bab pambagenipun 
siti tanah Jawi, kajênêngakên dening Dêlèr Harêking tuwin Pèktor ing 
Samarang. / Bab 6 Kaca 178 Pratelan: Pasulayanipun Kangjêng Sultan ing 
Ngayogyakarta, kalihan ingkang putra Pangeran Adipati Mangkunagara 
ing Surakarta. / Bab 6 Kaca 186 Pratelan: Cidranipun Kangjêng Sultan ing 
Ngayogyakarta dhatêng ingkang putra Pangeran Adipati Mangkunagara, 
andadosakên muntabing panggalih. / Bab 6 Kaca 187 Pratelan: Sedanipun 
Sinuhun Pakubuwana ingkang kaping 3 ing Surakarta. / Bab 6 Kaca 188 
Pratelan: Jumênêngipun sinuhun ingkang kaping 4 ing Surakarta. / Bab 6 
Kaca 190 Pratelan: Dhadhakan badhe pêrangipun karaton Surakarta, 
kalayan Ngayogyakarta jalaran saking pamêngku. / Bab 6 Kaca 210 
Pratelan: Sedanipun Pangeran Adipati Mangkunagara wontên ing 
Surakarta atilar putra kakung putri sadaya gunggung 25. 


Isinipun Sêrat Punika 


Bab 1 ... Jumênêngipun Ingkang Sinuhun Kangjêng Susuhunan Prabu 
Mangkurat Jawi ing Kartasura ... Kaca 5 / Bab 2 ... Lêlampahanipun 

Pangeran Adipati Arya Mangkunagara ing Kartasura, sasurudipun ingkang 
rama, dumugining kakendhangakên ... Kaca 29 / Bab 3... Lêlampahanipun 
Radèn Mas Suryakusuma (Said) sapêngkêripun ingkang rama 
kakendhangakên, ngantos dumugining lêlana andon yuda ... Kaca 50 / 
Bab 4 ... Lêlampahanipun Kangjêng Pangeran Adipati Mangkunagara, 
salêbêtipun dêdalêm wontên ing Panambangan (Nglaroh) ngantos dumugi 
pêthal kalihan Sinuhun ing Kabanaran ... Kaca 78 / Bab 5 
Lêlampahanipun Kangjêng Pangeran Adipati Mangkunagara, wiwit 
pêthalipun kalihan Sinuhun Kabanaran, ngantos dumugi konduripun 
dêdalêm ing nagari Surakarta ... Kaca 149 / Bab 6 ... Lêlampahanipun 
Kangjêng Pangeran Adipati Mangkunagara, wiwit dêdalêm ing nagari 
Surakarta ngantos dumugi ing surudipun / Ringkêsaning cariyos, namung 
kapêndhêt ingkang pêrlu-pêrlu ... kaca 214 


1. Sengkalan: sukaning sarira ngrasa tunggal (Kêmis, 1 Sapar 1681 
A.J., Kamis, 6 November 1755 A.D.). 

2. § Sampun winêling ingkang pêrlu-pêrlu. 

3. § Dalêm ing Mangkuyudan punika inggih ing Mangkunagaran 
sapunika. 

4. Sengkalan: panêmbahing dipôngga angoyak jagad (Kêmis Paing, 5 
Jumadilakir 1682 A.J., Kamis, 24 Pebruari 1757 A.D.). 

5. têmbungipun. 

6. Sengkalan: guna bujôngga rasa wani (Sêtu Lêgi, 5 Jumadilawal 1683 
A.J., Minggu, 15 Januari 1758 A.D.). 

7. Gusti. 

8. Sengkalan: têrus liman ngobahkên jagad (Jumuwah, 15 Jumadilawal 
1689 A.J., sic. seharusnya: Jumuwah, 15 Rabingulawal 1689 AJJ., 
Jumat, 23 September 1763 A.D.). 

9. 1689. 

10. Sengkalan: rupa wadana rasa tunggal (Kêmis Paing, 6 Rêjêb 
1691 A.J., Kamis, 19 Desember 1765 A.D.). 

11. 1691. 

12. Sengkalan: warsa rupa swara tunggal (1714 A.J., 1787/88 


13. Sengkalan: bayu putra nitih janma (Sênèn Paing, 29 Bêsar 
1714 A.J., Selasa, 30 September 1788 A.D.). 

14. ing Ngayogyakarta. 

15. katingalipun. 

16. Sengkalan: pandhita wadi swara aji (Akat Pon, 2 Sura 1717 
A.J., Minggu, 12 September 1790 A.D.). 

17. Harêking. 

